
„Jr tik tada, kai bus nukirstas paskuti- 
nis medis, kai bus užteršta paskutinė upė 
ir paskutinė žuvis sugauta, mes suprasime, 
kad pinigai - nevalgomi. “ 


(Užrašas ant tarptautinės gamtos apsaugos 


organizacijos „Žalioji taika“ („Greenpeace“) plakato) 





Jungtinės Tautos 2008-uosius metus paskelbė 
Tarptautiniais Žemės planetos metais 


ĮVADAS 


Vienas iš skiriamųjų aplinkos apsaugos politikos bruožų yra tas, 
kadji daugiausia dėmesio skiria visuomenės ir gamtos tarpusavio santy- 
kiams. Aplinkos apsaugos politika aprėpia daugelį šių santykių sudeda- 
mųjų dalių: globalinėmis tapusias aplinkos problemas — klimato kaitą, 
biologinės įvairovės mažėjimą, atmosferos ozono sluoksnio plonėjimą, 
gyvosios ir negyvosios gamtos išteklių naudojimą ir apsaugą, įvairias 
oro, vandens, dirvožemio taršos formas, išteklių mažėjimą, branduolinės 


energijos ir naujų biotechnologijų naudojimą, retų bei nykstančių augalų 
ir gyvūnų rūšių apsaugą. 

Iki 1960 metų aplinkos apsauga valstybių politikoje neturėjo 
esmingos reikšmės. Dabar aplinkos apsaugos problemos daugelyje 
valstybių yra vienas iš svarbiausių visos politikos klausimų. 

Aplinkos apsaugos politika ir aplinkos apsaugos teisė yra neatsieja- 
mai susijusios. Aplinkos apsaugos politika yra įgyvendinama remiantis 
aplinkos apsaugos teisės aktų visuma. 

Mokomąją knygą sudaro 10 skyrių, kuriuose nagrinėjami aktualūs 
Lietuvos aplinkos apsaugos politikos ir aplinkos apsaugos teisės klau- 
simai. 

Pirmuosiuose dviejuose skyriuose aptariama aplinkos apsaugos 
politikos kūrimasis ir priežastys, turėjusios lemiamą įtaką šiai politikai 
atsirasti, tarptautinės ir Europos Sąjungos aplinkos apsaugos politikos 
raida, pagrindiniai principai. Trečiajame skyriuje nagrinėjama Lietuvos 
aplinkos apsaugos politika — jos raida, pagrindiniai principai, įgyvendi- 
nimo priemonės. 

Skyriuje Aplinkos apsaugos teisė trumpai apžvelgiami pagrindiniai 
tarptautinės, Europos Sąjungos ir Lietuvos aplinkos apsaugos teisės 
bruožai. 

Skyriuje 4plinkos išteklių naudojimas ir apsauga. Aplinkos apsauga 
nagrinėjama tarptautinė, Europos Sąjungos ir Lietuvos aplinkos apsaugos 
politika bei teisės aktai, kuriais remiantis įgyvendinama gyvosios gamtos 
(biologinės įvairovės — miškų, kraštovaizdžio, dirvožemio, gyvūnijos, 
saugomų teritorijų) ir negyvosios gamtos (atmosferos, vandens, naudin- 
gųjų iškasenų) naudojimas ir apsauga. 

Skyriuje Aplinkos apsaugos politikos įgyvendinimo priemonės 
aptariamos institucinės, prevencinės, ekonominės ir rinkos priemonės, 
kuriomis aplinkos apsaugos politikos principai ir reikalavimai diegiami į 
konkrečią ūkinę-gamybinę veiklą bei kitas žmonių veiklos sritis, siekiant 
gauti didžiausią gamtosaugos efektyvumą. 

Skyriuje Aplinkos apsaugos strategija analizuojama Lietuvos aplin- 
kos apsaugos strategija, nacionalinė darnaus vystymosi strategija. 

Mokomosios knygos pabaigoje aptariama tarptautinių vyriausybinių 
ir nevyriausybinių organizacijų aplinkosauginė veikla. 


1 skyrius 


PRIEŽASTYS, LĖMUSIOS APLINKOS 
APSAUGOS POLITIKOS RAIDĄ 


1.1. Gyventojų skaičiaus didėjimas — svarbiausia 
aplinkos problemų priežastis 


Žmonių daugėjimas pasaulyje lemia vis intensyvesnį gamtos išteklių 
naudojimą ir aplinkos taršą. Žmonių veikla daro poveikį aplinkai, kuris 
dažnai būna neigiamas, ir šios veiklos padariniai ne visada nuspėjami. 

Pirmojo tūkstantmečio pabaigoje Žemėje gyveno 310 milijonų 
žmonių. 2008 m. pradžioje pasaulio gyventojų skaičius pasiekė 6,64 mi- 
lijardus. 1964 m. šis skaičius buvo 3,28 mlrd. Per 44 metus gyventojų 
skaičius padvigubėjo. Jei gyventojų skaičius ir toliau augs tokiais tempais, 
tai 2013 m. Žemėje gyvens apie 7 mlrd. žmonių, 2027 m. — apie 8 mlrd, 
o 2050 m. -— apie 9 mlrd. Per parą pasaulyje gyventojų padaugėja apie 
250 tūkst. Kasmetinis prieaugis sudaro apie 97 milijonus, ir beveik visi 
yra Afrikos, Azijos, Lotynų Amerikos gyventojai. Toks spartus gyventojų 
didėjimas nepalankiai veikia gamtinę aplinką [1]. 

Daugėjant gyventojų, didėja maisto ir vartojimo prekių paklausa. 
Siekiant patenkinti žmonių maisto reikmes, reikia didinti pasėlių plotus, o 
Žemės paviršiaus plotas nedidėja. Dėl intensyvaus ganymo ir netinkamo 
žemės naudojimo prasideda vandens ir vėjo erozija. Žemės naudmenos 
dėl užnuodijimo cheminėmis medžiagomis (mineralinės trąšos, augalų 
apsaugos priemonės) pažeidžiamos ir nebetinka naudoti. Dirbamos že- 
mės plotai ir toliau mažėja: statomi miestai, gyvenvietės, tiesiami keliai, 
įrengiami įvairios paskirties karjerai. 

Pasaulio gyventojų skaičiaus augimas 1800-2050 m. pateiktas 1 pav. 
Iš grafiko matyti, kad žmonių skaičius pasaulyje intensyviai pradėjo 
didėti nuo praėjusio šimtmečio vidurio. 

Šaltinis: N. Carter. The politics of the environment. 2001 [2] 


1 pav. Pasaulio gyventojų skaičiaus augimas 1800-2050 metais 


Sėkmingai spręsti dabartinių ir ateities problemų neįmanoma tol, 
kol nebus sureguliuotas žmonių skaičiaus augimas. 


1.2. Svarbiausios XX a. aplinkos problemos 


Didėjant pasaulio gyventojų skaičiui, proporcingai didėjo gamtos 
išteklių naudojimas jų poreikiams tenkinti. Intensyviai buvo plėtojama 
energetika, pramonė, žemės ūkis, transportas, didėjo statybų apimtys. 
Žemės ūkio naudmenomis buvo paverčiami iki tol šiems reikalams ne- 
naudojami plotai. Didelę įtaką aplinkos būklei blogėti turėjo nesaikingas 
miškų kirtimas, dirvožemių alinimas, vandens, oro, jūrų ir vandenynų ter- 
šimas. Per praėjusį šimtmetį aplinkos problemų tik daugėjo ir ypač — per 
pastaruosius 50 metų. 

Aplinkos problemos [2], atsižvelgiant į jų atsiradimo laiką bei jų 
masto pokyčius, eilės tvarka pateikiamos 1 lentelėje. 

1 lentelė. Svarbiausios XX a. aplinkos problemos 

1.3. Trumpa aplinkos problemų apžvalga 


Kai kurios dabartinės aplinkos apsaugos problemos, tokios kaip 
tarša, miškų nykimas ir dirvų erozija, jau buvo žinomos antikiniame 
pasaulyje. Antikinės Graikijos, majų civilizacijos žlugimas siejamas su 
miškų išnaikinimu, gyvulių ganiava ir dėl šių priežasčių atsiradusia inten- 
syvia dirvų erozija. Panašūs procesai dabar vyksta Rytų Afrikos, Pietų 
Amerikos ir Pietryčių Azijos tropiniuose miškuose. Nukirstuose miškuose 
ploną derlingo dirvožemio sluoksnį nuplauna vanduo, išpusto vėjas, dir- 
vožemis tampa nederlingas. Naikinant miškus sutrinka vandens režimas 
(suintensyvėja sausros ir potvyniai), mažėja biologinė įvairovė. 

Daug vėliau, XVIII a. ir XIX a., pramonės ir technikos plėtojimas 
sukėlė daug aplinkos problemų. Industrializacijos periodu didėjantis gam- 
tinių išteklių naudojimas, aplinkos tarša ir urbanizacija daug prisidėjo 
prie aplinkos būklės blogėjimo. 

Daugeliui silpnai ekonomiškai išsivysčiusių šalių dėl išnaikintų 
miškų, nualintų dirvožemių, sausrų ir kitų gamtinių priežasčių trūksta 
maisto. Dėl bado, potvynių atsirado daug vadinamųjų „ekologinių“ pabė- 
gėlių, kurie dėl pablogėjusių aplinkos sąlygų palieka savo gyvenvietes, 
net peržengia kitų valstybių ribas [2]. 

Aplinka ir jos apsaugos problemos daugelyje industrinių šalių yra 
viena iš sudedamųjų valstybinės politikos dalių. 


1.3.1. Globalios aplinkos problemos 


Daugelis aplinkos apsaugos problemų peržengė valstybių ribas ir 
tapo globalinėmis. Svarbiausios iš jų yra šios: 

+ klimato kaita; 

+ stratosferos ozono sluoksnio plonėjimas; 

+ biologinės įvairovės mažėjimas. 

Klimato kaita. Pasaulinis klimato šiltėjimas yra viena iš aktualiau- 
sių aplinkos problemų. Yra nemažai faktų ir duomenų, patvirtinančių, 
kad Žemės klimatas šiltėja. Šios problemos svarbą patvirtina 1992 m. 
pasaulinėje Rio de Žaneiro konferencijoje priimta JT Bendroji klimato 
kaitos konvencija. 

Klimato šiltėjimo pagrindinė priežastis yra „šiltnamio reiškinys“. 
Tam didžiausią įtaką turi deginant organinį kurą (akmens anglį, naftos 
produktus, gamtines dujas) susidarančios dujos (ypač anglies dioksidas), 
kurios kartu su dūmais patenka į atmosferą. 

Energetinių išteklių naudojimas XX amžiuje pateiktas 2 pav. Iš gra- 
fiko matyti, kad energetinių išteklių naudojimas didėjo eksponentiškai. 

Duomenų šaltinis: R. Juknys. Aplinkotyra. 2005 [4] 


2 pav. Pasaulinė energijos išteklių naudojimo kaita 
(milijardai tonų naftos ekvivalento) 

3 pav. Globalinė atmosferos temperatūros kaita 1867-2000 m. 


Žmonių daugėjimo tendencija Žemėje yra panaši. Tačiau energetinių 
išteklių naudojimo tempai yra kur kas greitesni nei žmonių daugėjimo 
tempai [3, 4]. 

Dideli sudeginamo organinio kuro kiekiai lemia aplinkos, o la- 
biausiai — atmosferos taršą. Bendras organinio kuro deginimo poveikis 
aplinkai yra didžiulis ir sudaro apie 95 Yo sieros dioksido, beveik 97 Yo 
azoto oksidų ir apie 80 Yo globalinį klimato atšilimą skatinančių dujų 
susidarymą. 

Globalinė atmosferos temperatūros kaita pavaizduota 3 pav. 

Iš grafiko matyti, kaip kito vidutinė pasaulio temperatūra 1867— 
2001 m. Vidutinis globalinės temperatūros vidurkis (angl. average global 
temperature) 1870 m. buvo 13,80 *C. Temperatūra pastebimai pradėjo 
kilti maždaug nuo 1980 m. 1982 m. temperatūros vidurkis buvo apie 
14*C, 02001 m. —jau 14,52 *C [5]. Naujausiais duomenimis, vidutinis 
globalinės temperatūros vidurkis 2004 m. pasiekė 14,60 “C [86]. 

Per XX a. temperatūra pakilo maždaug 0,6 *C, o vidutinėse ir aukš- 
tose platumose 0,6-0,8 “C. 


Pagrindiniu neigiamu pasaulinio klimato atšilimo padariniu laikomas 
galimas ašigalių ledynų tirpimas ir vandenynų vandens lygio kilimas. 

Stratosferos ozono sluoksnio plonėjimas. Ozono yra visoje stra- 
tosferoje, bet maksimali jo koncentracija yra 20-30 km aukštyje nuo 
žemės paviršiaus. Ozonas sugeria ultravioletinius saulės spindulius ir 
tarsi skydas saugo Žemę nuo gyvybei pavojingų spindulių. 

Dėl patenkančių į atmosferą įvairių teršalų ozono sluoksnis plonėja 
arba susidaro skylės. Ozono irimo procesą skatina azoto oksidai, chloro 
(freonas) ir bromo junginiai. Ozono sluoksnio plonėjimas buvo užfiksuo- 
tas XX a. pabaigoje virš Antarktidos, o vėliau — ir Šiaurės pusrutulyje. 

Yrant stratosferos ozono sluoksniui, didėja ultravioletinių spindu- 
lių srautas Žemės paviršiuje, dėl to padaugėja ligų, mažėja augalijos 
produktyvumas. Plonėjant ozono sluoksniui, klimatas šyla, nes, lėtėjant 
augalų augimui ir nykstant fitoplanktonui, sumažėja anglies dioksido 
asimiliacija, ir tai didina jo koncentraciją ore. 

Ozono sluoksnio plonėjimo svarbą Žemei patvirtina 1985 m. priimta 
Vienos konvencija dėl ozono sluoksnio apsaugos. 

Biologinės įvairovės mažėjimas yra viena iš svarbiausių aplinkos 
problemų. 1992 m. Rio de Žaneiro konferencijoje priimta Biologinės 
įvairovės konvencija. 

Intensyviai naudojant gamtos išteklius (medžioklė, žvejyba), naiki- 
nant tinkamas gyvūnams ir augalams gyventi buveines, mažėjant miškų 
plotams, naudojant chemines medžiagas žemės bei miškų ūkyje ir dėl 
kitų veiksnių mažėja augalų ir gyvūnų rūšių individų skaičius, o kai 
kurios rūšys net visiškai išnyksta. Didelį neigiamą poveikį biologinei 
įvairovei turi aplinkos teršimas, rūgštus lietus, vandens telkinių eutrofi- 
kacija. Dėl tokio antropogeninio poveikio mažėja tam tikrų ekosistemų 
biologinė įvairovė. 

Skirstant aplinkos problemas į globalines ir regionines, nėra vienos 
nuomonės [3, 4]. Kai kuriuose šaltiniuose rūgštus lietus, miškų naikinimas 
ir vandenynų bei jūrų teršimas laikomi globalinėmis problemomis. 


1.3.2. Regioninės aplinkos problemos 
Be šių globalinių aplinkos problemų, valstybėse ir tarp valstybių eg- 
zistuoja regioninio pobūdžio aplinkos problemų. Kai kurios problemos 
yra ne vien regioninės. 

Regioninės aplinkos problemos: 

+ rūgštus lietus; 

+ miškų ploto mažėjimas; 

+ dirvožemio erozija; 

+ dirvų druskėjimas ir dykumų plitimas; 

+ vandenynų, jūrų teršimas. 

Rūgštus lietus. Rūgštus lietus — tai savaiminis atmosferos išsivaly- 
mas. Debesis sudarantys mikroskopiniai vandens lašeliai sugeria smul- 
kias pakibusiais ore daleles ir tirpius dujinius teršalus, ir taip lietaus 
lašai išplauna iš atmosferos dalį teršalų. Geriausiai pasišalina sieros ir 
azoto oksidai, nes jie lengvai sudaro rūgštis, kurias absorbuoja drėgmės 
lašeliai. 

Dujinių medžiagų transformacija į rūgštis ir jų savaiminis pašalini- 
mas iš atmosferos vyko visais laikais. Tačiau intensyvi žmonių ūkinė 
veikla, dėl kurios į aplinką patenka daug sieros ir azoto oksidų, šiuos 
procesus daro daug intensyvesnius. 

Patekusius į atmosferą teršalus (dūmus su sieros, azoto, anglies ir 
kitų elementų oksidais, su pakibusiomis ore kietomis dalelėmis) vėjas ir 
debesys nuneša gana toli, į kitų valstybių teritorijas, kur kartu su lietumi 
šie teršalai krinta ant žemės. Europoje susidarė didesnio rūgštingumo 
kritulių zona, jungianti Didžiąją Britaniją, Nyderlandus, Vokietiją, Skan- 
dinavijos šalių pietus, Baltijos šalis. Šiuo požiūriu Lietuvos geografinė 
padėtis yra labai nepalanki, nes ji yra tolimųjų užteršto oro masių per- 
našų kryžkelėje. 

Rūgštus lietus teršia paviršinius ir požeminius vandenis, kenkia 
augalams (sutrikdo fotosintezę, kvėpavimą). Ypač neigiamai šis lietus 
veikia miškus: iš pradžių tamsėja medžių lapai, raudonuoja spygliai, 
vėliau medžiai numeta lapus, spyglius ir pradeda džiūti. 

Miškų ploto mažėjimas. Pagrindinės miškų plotų mažėjimo priežas- 
tys yra šios: didėjant gyventojų skaičiui, sunaudojama vis daugiau me- 
dienos (pastatų statybai, kurui), miškų plotai paverčiami dirbama žeme, 
naudojami pramonės objektams ir gyvenvietėms statyti. 

Dėl miškų ploto mažėjimo mažėja deguonies gamyba, sutrinka drėg- 
mės reguliavimas. Nykstant miškams prasideda dirvų vėjo ir vandens 
erozija, didėja potvynių ir sausrų pavojus, keičiasi klimatas. 

Dirvožemio erozija. Pagrindinės dirvožemio erozijos priežastys yra 
daugiametės (miškų) ir žolinės augalijos sunaikinimas plečiant ariamų 
ir melioruojamų žemių plotus. Suintensyvėjus vandens ir vėjo erozijai, 
nuplaunamas ar nupustomas paviršinis derlingasis dirvožemio sluoks- 
nis. Erozija aktyviai pasireiškia stepėse jas suarus ir tropikuose, iškirtus 
tropinius miškus. 

Dirvų druskėjimas ir dykumų plitimas. Intensyviai plėtojantis žem- 
dirbystei, nykstant miškams ir esant kitoms ne visada aiškioms priežas- 
tims, dykumos turi tendenciją plėstis. Intensyviai laistant žemdirbystei 
naudojamas dirvas karšto klimato regionuose dirvožemis druskėja ir 
virsta dykuma. 

Per keliasdešimt metų nuseko Aralo jūra. Priežastis labai paprasta: 
įją įtekančių Amu Darjos ir Syr Darjos upių vanduo naudojamas dirba- 
moms žemėms drėkinti dykumose. Kara Kumo kanalu minėtųjų upių 
vanduo buvo nukreiptas į dykumą ir todėl į Aralo jūrą įtekėjo mažai 
vandens. 2000 m. ji užėmė tik pusę buvusio ploto, kita pusė virto dy- 
kuma. Liko tik ketvirtis buvusio vandens kiekio, kurio druskingumas 
patrigubėjo [6]. 

Regionuose, kuriuose dėl sauso klimato nuolat trūksta drėgmės, 
gyvena apie 1 milijardas gyventojų. 

Vandenynų, jūrų teršimas. Įtekančių į vandenynus ir jūras upių 
vanduo būna užterštas nutekamaisiais vandenimis, jame ištirpusiomis 
cheminėmis medžiagomis, įvairiomis šiukšlėmis. Vandenynų ir jūrų akva- 
torijos naudojamos kaip sąvartynai — čia išmetamos visokios atliekos. 

Didelį pavojų jūroms ir vandenynams kelia laivų avarijos, kai išsi- 
liejusi nafta užteršia didelius vandens plotus. Iškyla pavojus vandens 
augalams ir gyvūnams. Dėl vandens taršos sutrinka dumblių vystymasis. 
Dumbliai jūrose ir vandenynuose pagamina daug deguonies ir yra gyvū- 
nijos pirminė maisto grandis. 


1.3.3. Vietinės (lokaliosios) aplinkos problemos 


Vietinio (lokalinio) pobūdžio aplinkos problemų yra gana daug. 
Svarbesnės paminėtinos šios: 

+ vietinis (lokalusis) aplinkos teršimas; 

+ kietųjų atliekų kaupimasis; 

+ paviršinių vandens telkinių eutrofikacija; 

+ branduolinė energetika. 

Vietinio aplinkos teršimo problema labiausiai opi miestuose. Iš tokių 
problemų paminėtinos vandens tarša komunalinėmis atliekomis, aplinkos 
teršimas buitinėmis atliekomis, pakuotės ir taros medžiagomis (sintetika, 
stiklu). Didžiausią pavojų žmonių sveikatai kelia miestų oro tarša. 

Kietųjų atliekų kaupimasis ir sąvartynų plotų didėjimas yra tiesio- 
giai susijęs su žmonių skaičiaus ir gamtos išteklių naudojimo didėjimu. 
Iš netinkamai įrengtų sąvartynų išplaunamos nuodingosios medžiagos 
užteršia gruntinius, paviršinius vandenis ir daro didelį neigiamą poveikį 
aplinkai ir žmonių sveikatai. Iki šiol Lietuvoje dar yra nerekultivuotų 
karjerų, durpynų, nesutvarkytų sąvartynų. 

Paviršinių vandens telkinių eutrofikacija. Eutrofikacija yra pagrin- 
dinė Lietuvos ežerų, Kuršių marių ir Baltijos jūros ekologinė problema. 
Pagrindiniai antropogeninės eutrofikacijos šaltiniai yra du: žemės ūkio 
veikla (trąšų naudojimas, gyvulininkystė) ir rūgštus lietus. 

Branduolinė energetika. Be visiems žinomų branduolinės energeti- 
kos privalumų, ji turi ir neigiamų ypatumų — tai branduolinio kuro trans- 
portavimas ir laikymas, radioaktyvių atliekų ilgalaikis sandėliavimas, 
avarijų pavojus. Dideli branduolinių jėgainių eksploatavimo sutrikimai 
(pvz., avarija, įvykusi Černobylio atominėje elektrinėje) tampa regionine 
problema. 


1.4. Aplinkosauginis judėjimas 
1.4.1. Aplinkosauginio judėjimo tikslai ir formos 


1950-1980 m. išsivysčiusiose šalyse pradėjo aktyviai reikštis įvairūs 
visuomeniniai judėjimai: taikos, prieš branduolinio ginklo naudojimą, 
moterų, studentų, aplinkosauginiai judėjimai [7]. 

Aplinkosauginis judėjimas, vertinant jo mastą, svarbą ir aktyvius 
veiksmus, daugelyje šalių tapo visuomenine jėga. Šis judėjimas savo for- 
momis ir turiniu yra gana įvairus ir apima tiek tradicines gamtosauginės 
organizacijas (tarptautines nevyriausybines organizacijas), tiek daugybę 
įvairių vietinių grupių. Daugelio vertintojų nuomone, tai nėra vientisas 
aplinkosauginis judėjimas, nes grupių skirtumai yra gerokai didesni nei 
jų panašumai. 

Aplinkosauginis judėjimas yra šalių ir tarptautinės aplinkos politi- 
kos svarbus veiksnys. Nors įvairių šalių šio judėjimo dalyviai organiza- 
cinių formų atžvilgiu skiriasi, dauguma iš jų atsisako nesankcionuotų 
veiksmų, dalyvauja politinėje veikloje naudodami visuotinai priimtinus 
metodus [2]. 

Aplinkosauginiame judėjime dalyvauja įvairios žmonių grupės, ku- 
rių priemonės tiems tikslams pasiekti gali būti skirtingi. Šiame judėjime 
dalyvauja žaliųjų partijos, įvairios „spaudimo“ grupės (angl. pressure 
groups), pagrindinių politinių partijų aktyvistai. Spaudimo grupės siekia 
paveikti viešąją nuomonę, daryti įtaką vykdomosios ir vietos valdžios, 
įstatymų leidybos institucijų sprendimams bei nutarimams. 

Šios grupės ir organizacijos siekia apsaugoti aplinką, savo veikla 
daryti įtaką vyriausybinėms, verslo, pramonės, žemės ūkio ir kitoms insti- 
tucijoms, turinčioms savo rankose politinius, ekonominius ir finansinius 
svertus, kuriais galima reguliuoti aplinkos kokybę [8]. 

Aplinkosauginio judėjimo veiksmų formos gana įvairios — tai ir pa- 
vienių asmenų veiksmai ir masinės demonstracijos. Yra išskiriama apie 
10 veiksmų (akcijų) formų (būdų) [8]. Tai: 


+ neoficialūs ryšiai su asmenimis, galinčiais daryti įtaką palankių 
žaliesiems įstatymų ar projektų priėmimą; 

+ oficialiu būdu tarpininkaujama per valstybines institucijas sie- 
kiant priimti palankius žaliesiems įstatymus; 

+ laiškai ir peticijos valstybinėms institucijoms; 

+ moksliniai tyrimai, ataskaitos, pranešimai, patvirtinantys žaliųjų 
susirūpinimo pagrįstumą kokia nors problema; 

+ vartotojai (pirkėjai) boikotuoja produkciją, neatitinkančią aplin- 
kosauginių reikalavimų; 

+ teisminiai procesai siekiant įrodyti, kad nebuvo laikomasi visų 
privalomų oficialių procedūrų, naudojant išteklius ir aplinko- 
saugines priemones; 

+ demonstracijos, eitynės, kurios rodo visuomenės nepasitenkini- 
mą valstybinių institucijų vykdoma gamtosaugine politika; 

+ žiniasklaidos naudojimas visuomenės nuomonei sudaryti ir jos 
dėmesiui išlaikyti; 

+  neprievartiniai, nesmurtiniai veiksmai, kai aktyvistai rodo 
civilinį nepaklusnumą (arba trumpiau — veiksmai nepažeidžia 
įstatymų (angl. n0n-violent direct action); 

+ veiksmai pažeidžiant įstatymus (angl. violent direct action). 


1.4.2. Žaliųjų partijų atsiradimas 


Žaliųjų partijos vienija aplinkosauginiu aspektu orientuotas politines 
partijas Europoje ir kituose žemynuose. Pirmoji žaliųjų partija įsteigta 
1972 m. Naujojoje Zelandijoje [8]. 

Žaliųjų partijos Europoje pradėjo kurtis nuo 1980 m. Naujų žaliųjų 
partijų kūrimo, steigimo procesas užtruko maždaug dešimtmetį ir baigė- 
si apie 1990 m. 

Pirmoji Žaliųjų partija Europoje susikūrė 1980 m. tuometinėje Va- 
karų Vokietijoje, suvienijus apie 250 ekologinių grupių. Ši partija siekė 
visuomenės paramos politinėje veikloje, kovojant, kad nebūtų naudoja- 
mas branduolinis ginklas, su oro ir vandens tarša, agitavo už NATO bei 
Varšuvos karinių paktų panaikinimą ir Europos demilitarizavimą, už 
stambių industrinių-pramoninių konglomeratų išsklaidymą į didesnę te- 
ritoriją. Nuo 1979 m. Žaliųjų partija laimi savivaldos organuose. 1983 m. 
žalieji parlamento rinkimuose gavo 5,6 Yo balsų ir pirmą kartą jų atstovai 
pateko į Bundestagą. 

1980 m. buvo įkurtos Austrijos ir Suomijos, 1982 m. — Portugalijos, 
1984 m. - Italijos, Ispanijos žaliųjų partijos, tuo pačiu laiku įsisteigė Ai- 
rijos, Švedijos, Belgijos žaliųjų partijos. 

Žaliųjų partijos ypač daug dėmesio skiria aplinkos problemoms. 
Jų veiklos sritis gana plati: tai taika ir nusiginklavimas, žmogaus teisės, 
siekis uždrausti branduolinės energijos naudojimą, genetiškai modifikuo- 
tų organizmų platinimą ir naudojimą. 

1993 m. įsteigta Europos žaliųjų partijų federacija, kurios nariais 
1999 m. buvo 31 valstybės žaliųjų partijos. Tai vienintelė Europoje 
politinė federacija, kurioje visų valstybių partijos turi vienodas teises, 
nepaisant to, ar jos priklauso Europos Sąjungai, ar nepriklauso. Federa- 
cija palaiko visas Europos žaliųjų partijas, neatsižvelgdama į jų dydį, 

plėtoja ryšius su kitų žemynų žaliųjų partijomis, rengia bendrą politinę 
ir ekonominę programą rinkimams į Europos Parlamentą. 

Žaliųjų partijos buvo įkurtos 60-tyje kitų žemynų valstybių (Austra- 
lija, Kanada, Čilė, Argentina, Brazilija ir kt.). 

Žaliųjų partijų deputatai savo šalyse daro įtaką parlamentų veiklai, 
teikia svarstyti aplinkosauginius klausimus [2, 8, 9]. 

Lietuvos žaliųjų partija įsteigta 1989 m. Partijos nariais buvo dau- 
gelis politiškai aktyvių asmenų. Pirmuosiuose Seimo rinkimuose partija 
gavo 4 vietas, o savivaldybių rinkimuose — 44 vietas. Prieš savivaldybių 
rinkimus 1995 m. partijoje atsirado nesutarimų ir vėliau rinkimuose ši 
partija dalyvavo nesėkmingai. 


1.43. Žaliųjų partijos Europos Parlamente 


Pirmąkart žaliųjų partijos atstovai į Europos Parlamentą buvo išrink- 
ti 1984 m. Tada į Parlamentą buvo išrinkta 11 deputatų iš 3 šalių narių. 
Kituose rinkimuose į Europos Parlamentą išrenkamų deputatų skaičius 
didėjo (2 lentelė). 1999 m. į Parlamentą pateko 37 deputatai iš 11 šalių 
narių [8]. 


2 lentelė. Žaliųjų partijų atstovai Europos Parlamente 




















Metai Narių skaičius EP GB, kurioms Eurė 
atstovaujama, skaičius 
1984 11 3 
1989 29 6 
1994 23 5 
1999 37 11 














Žaliųjų partijų atstovai kartu su jiems pritariančių partijų deputatais 
sudarė frakciją. Frakcija aktyviai dalyvauja Parlamento darbe. Žalieji pa- 
teikė rezoliucijas dėl branduolinių atliekų ir Šiaurės jūros apsaugos [8]. 

1.4.4. Pagrindiniai žaliųjų programos principai 


Žaliųjų partijos politika remiasi šiais pagrindiniais aplinkosaugos 
principais [8]: 

+ žmonijos egzistencija priklauso nuo pasaulio gamtinės aplinkos 
įvairovės; 

+ žemės gamtos ištekliai yra riboti; 

+ negalima siekti savo gerovės kitų šalių ir būsimųjų kartų sąskai- 
ta. 





Naudojamų gamyboje gamtinių išteklių kiekis Žemėje mažėja, paga- 
minta produkcija sensta, yra nebetinkama naudoti ir tampa atliekomis. 
Atliekos teršia aplinką. Ekonomika plėtojasi, didėja produkcijos apimtys 
ir atliekų kiekis. 

Daugelio šalių žalieji tikina, kad bet kokia pramoninė produkcija, 
skirta vartoti, turi būti patvari ir tinkama ilgai naudoti. Būtina, kad nebe- 
tinkama produkcija netaptų atliekomis, bet būtų perdirbama, pakartotinai 
naudojama kaip žaliava kitai produkcijai gaminti. Žalieji siūlo visais 
įmanomais būdais mažinti atliekų kiekį, o atliekų vežimą į sąvartynus 
laikyti kaip neišvengiamą būtinybę. 

Siekiant sumažinti išteklių naudojimą, atliekų kiekį, patenkantį į 
sąvartynus, žalieji siūlo nemažai priemonių: 





+ riboti vartojimą, mažinti išteklių naudojimą; 

+ gamybai naudoti tvirtas, tinkamas ilgai naudoti medžiagas, 
maksimaliai naudoti perdirbtas žaliavas; 

+ kiek galima sumažinti atliekų kiekius; 

+ įdiegti antrinį atliekų naudojimą; 

+ atliekas perdirbti; 

+ atliekas vežti į sąvartynus (kol bus rasta būdų ir priemonių at- 
liekoms išvengti). 





Žalieji nepritaria industriniams ūkininkavimo metodams žemės ūky- 
je, taikant intensyvias technologijas. Jie yra prieš nesaikingą cheminių 
trąšų, pesticidų ir kitų medžiagų žemės ūkyje naudojimą, kai užteršiama 
dirva, oras, paviršiniai ir gruntiniai vandenys. 

Žalieji ragina taupyti energiją, rekomenduoja pereiti nuo neatsinauji- 
nančių (iškastinio) kuro išteklių naudojimo prie atsinaujinančių energijos 
šaltinių naudojimo (vandens, vėjo, saulės energijos). 

Žalieji visuomenės sveikatos apsaugą sieja su aplinkos (oro, vandens, 
dirvožemio) užterštumo mažinimu, maisto kokybės gerinimu [8]. 


23 


Aplinkos apsaugos politikai įgyvendinti žalieji siūlo laikytis šių 
pagrindinių principų. 

Vienas iš svarbiausių principų —- taršos integruotos prevencijos ir 
kontrolės principas. Tai reiškia, kad išduodant veiklos licenciją yra įver- 
tinamos visos galimos taršos formos. 

Kitas svarbus principas - teršėjas (vartotojas) moka. Už visus socia- 
linius ir ekonominius teršimo bei išteklių naudojimo nuostolius privalo 
mokėti patys teršėjai (vartotojai). 

Trečias principas - prevencinis (apdairumo) principas (angl. pre- 
cautionary principle). Ne visada žmogaus veiklos padarinius aplinkai 
įmanoma prognozuoti. Todėl valstybės turi taikyti atsargumo principą. 
Laikantis šio principo reikia remtis apdairia prognoze numatant padari- 
nius [8]. 

Žalieji pateikė ne vieną siūlymą aplinkos apsaugai užtikrinti, jos 
kokybei gerinti. Ne vienas iš šių siūlymų, kaip antai žaliųjų politikos 
principai, buvo integruoti į tarptautines sutartis, deklaracijas, įteisinti 
valstybių įstatymų leidyboje, perkelti į darnaus vystymosi strategiją. 


1.4.5. Lietuvos žaliųjų veikla 


Lietuvos žaliųjų judėjimas yra visuomeninė aplinkosaugos organi- 
zacija. 

1987-1988 m. susikūrė pirmieji gamtosaugos klubai: „Atgaja“ 
(Kaune), „Žemyna“ (Vilniuje), „Žvejonė“ (Klaipėdoje), „Aukuras“ 
(Šiauliuose). Lietuvos žaliųjų judėjimą (LŽJ) 1988 m. įsteigė šie 4 gam- 
tosauginiai klubai ir žmonės iš visos Lietuvos. 

Svarbiausios Lietuvos žaliųjų judėjimo veiklos sritys yra šios: 


+ Baltijos jūros ir jos baseino apsauga; 

+ saugomų teritorijų, miškų ir natūralaus kraštovaizdžio ap- 
sauga; 

+ energija, transportas ir aplinka; 

+ tarptautinės finansinės institucijos ir aplinka; 

+ parama aplinkosauginėms nevyriausybinėms organizacijoms ir 
aktyvistų grupėms; 

+ visuomenės ekologinis švietimas. 





24 


1988-1990 m. viena iš svarbiausių žaliųjų judėjimo veiklos raiš- 
kos formų buvo piketai, protesto žygiai, boikotai. Lietuvos visuomenės 
ekologinio sąmoningumo ugdymas buvo svarbiausias žaliųjų judėjimo 
nuopelnas. Žalieji profesionalėja, rečiau kategoriškai siūlo „uždaryti, už- 
šaldyti“, protestus keičia ekologinis, ekonominis ir švietėjiškas darbas. 
Klaipėdos žalieji vis labiau įsitraukia į akademinę veiklą, konstruktyviai 
(daugiau mokslo žiniomis nei piketais ar protestais) dalyvauja sprendžiant 
Baltijos pajūrio problemas [10]. 

1988-2001 m. žalieji protestavo prieš Ignalinos AE III bloko statybą, 
Kaišiadorių HAE statybą, Baltijos jūros teršimą, rengė akcijas prieš naf- 
tos terminalo statybą Lietuvos pajūryje, prieš miškų pavertimą kariniais 
poligonais, miškų kirtimą privatizuotose valdose, statybų liberalizavimą 
ir saugomų teritorijų grobimą, organizavo kraštovaizdžio apsaugos kam- 
panijas. Žalieji ragina nenaudoti branduolinės energijos, skatina gamto- 
sauginių įstatymų leidybą, dalyvauja ES plėtros ir Lietuvos regioninės 
plėtros procesuose. 

LŽJ yra 6 tarptautinių aplinkosauginių organizacijų narys: „Žemės 
draugai“ (angl. Friends ofthe Earth International (FoEl), „Švarios Balti- 
jos koalicija“ (Coalition Clean Baltic (CCB), International Network for 
Sustainable Energy (NforSE), Climate Action Network (CAN), Foun- 
dation for Environmental Education (FEB) ir kt. Kiekvienas LŽJ narys 
yra ir šių tarptautinių organizacijų narys [10]. 

2 skyrius 
APLINKOS APSAUGOS POLITIKOS RAIDA 


2.1. Aplinkos apsaugos politikos samprata 


Nėra visuotinai priimto aplinkos apibrėžimo. Aplinka suprantama 
kaip gamtinių sąlygų visuma, kuri supa ir veikia žmonių gyvybinę erdvę 
[11]. Lietuvos Respublikos aplinkos apsaugos įstatyme (1992) pateikiami 
tokie aplinkos ir aplinkos apsaugos apibrėžimai: 





Aplinka — tai gamtoje funkcionuojanti tarpusavyje susijusių 
elementų (žemės paviršiaus ir gelmių, oro, vandens, dirvožemio, 
augalų, gyvūnų, organinių ir neorganinių medžiagų, antropogeninių 
komponentų) visuma bei juos vienijančios natūraliosios ir antropo- 
geninės sistemos. 








Aplinkos apsauga — aplinkos saugojimas nuo fizinio, cheminio, 
biologinio ir kitokio neigiamo poveikio ar padarinių, atsirandančių 
įgyvendinant planus ir programas, vykdant ūkinę veiklą ar naudojant 
gamtos išteklius. 





Nuo aplinkos būklės, kraštovaizdžio stabilumo ir biologinės įvairo- 
vės priklauso žmonių sveikata ir gerovė, valstybės ekonominė ir socialinė 
pažanga. Gamtos ištekliai turi būti naudojami nepažeidžiant gamtinės 
aplinkos. Visuomenė privalo vadovautis aplinkosaugos reikalavimais, 
gamtą vertinti ne kaip neišsenkamą išteklių šaltinį. 

Visuotinai priimto aplinkos apsaugos politikos apibrėžimo nėra. 

Aplinkos apsaugos politika suprantama kaip svarbių aplinkos proble- 
mų įvardijimas, aktualizavimas, sprendimo būdų numatymas, jų teisinis 
patvirtinimas ir pagaliau - teisės aktų priėmimas ir teisinių struktūrų 
sukūrimas jiems įgyvendinti. 

Svarbiausios aplinkos apsaugos politikos funkcijos yra šios: vals- 

tybių įvairiapusis bendradarbiavimas bei derybos, bendri veiklos prin- 
cipai ir tikslai sprendžiant aplinkosaugines problemas, aplinkosaugos 
reikalavimų ir įsipareigojimų vykdymas [12]. 

Aplinkos apsaugos politika nurodo veiksmų gaires aplinkosaugos 
tikslams ir uždaviniams nustatyti ir įgyvendinti. 


2.2. Aplinkos apsaugos politikos raida 


Aplinkos apsaugos politikos raidą lėmė daugelis ekonominių, so- 
cialinių 1r politinių veiksnių, dažniausiai susijusių su šalies ekonominės 
plėtros tempais, technikos pažanga. 


2.2.1. Aplinkos apsaugos politikos problemos 


Nacionalinės ar regioninio masto aplinkos problemos tampa pasau- 
linėmis dėl šių priežasčių [12]: 





+ problema svarbi ir už šalies ar regiono ribų; 

+ šalis nepajėgia viena išspręsti problemos; 

+ problema labai panaši į daugelio šalių problemas; 

+ problema labai interaktyvi (sąveikaujanti su kitomis sritimis). 





Šalys skirtingai vertina susidariusią aplinkosauginę padėtį ir skir- 
tingai reaguoja į bendras aplinkos problemas. Pagrindinės priežastys 
šios: 





+ skirtingi ekonominiai ir politiniai interesai; 

+ skirtingas tiesioginis poveikis tų šalių aplinkai; 

+ savi interesai yra svarbiau nei bendri interesai; 

+ kultūriniai skirtumai; 

+ nacionalinio lygio taisyklės ir reglamentai, nustatantys taršos 
ribojimus, kai jie kenkia žmogaus sveikatai, jo gerovei. 





2.2.2. Aplinkos apsaugos politikos raidos būdai 


Gali būti išskiriami du aplinkos apsaugos politikos raidos būdai: 

+ iš „apačios į viršų.“ Aplinkos problema turi būti pribrendusi, 
svarbi nacionaliniu lygiu. Jei ji tampa svarbi kelioms šalims 
ar regionui, ją paviešinus, išanalizavus, apsvarsčius konferen- 

cijose ir aukščiausiojo lygio susitikimuose — tampa dvišaliais, 
regioniniais ar daugiašaliais susitarimais, kol pagaliau po ilgų 
diskusijų, debatų, derybų tampa tarptautinio lygio sutartimis 
(konvencijomis); 

Galimas atvirkštinis būdas — iš „viršaus į apačią.“ Šiuo atveju 
šalys pasirašo ir ratifikuoja tarptautiniu ar regioniniu lygiu jau 
priimtas konvencijas, nors jų aplinkos apsaugos politika dar 
neturi tos konkrečios aplinkos problemos ar ji yra tik potenciali 
[12]. 


Aplinkos apsaugos politikos raidos procese gali būti išskirti tokie 
4 etapai [13]: 


1. 


4. 


Problemų formulavimas (angl. agenda building). Iš pradžių nag- 
rinėjama, kokios problemos iškilo, įvairių visuomeninių grupių 
reikalavimai tampa vyriausybinių institucijų dėmesio objektu. 
Toliau problemos yra identifikuojamos, apibrėžiamos. 
Politikos priėmimas vyriausybiniu ar parlamentiniu lygiu 
(angl. formal decision making). 

Politikos įgyvendinimas (angl. implementation). Šiam tikslui 
pasiekti reikalingos lėšos, organizacinės struktūros. 

Politikos įvertinimas (angl. evaluation). Pagal priimtas progra- 
mas įvertinami atlikti veiksmai ir pasiekti rezultatai. 


Kai kuriuose literatūriniuose šaltiniuose, aptariant aplinkos apsaugos 
politikos formavimo etapus, pateikiama išsamesnė šalies politinės, ekono- 
minės ir socialinės padėties analizė (ekonominiai veiksniai, konvencijų 
ir kitų teisės aktų priėmimas). 

Dažniausiai pateikiami šie 7 būdingesni tarptautinės aplinkos apsau- 
gos politikos raidos etapai [12]: 





ekonomikos augimas; 

aplinkos sąlygų akivaizdus blogėjimas; 

visuomenės susirūpinimas ir sąmonėjimas; 

mokslo pažanga ir aplinkos problemų analizė; 

šalių diskusijos ir derybos; 

tarptautinės sutartys ir konvencijos; 

tarptautinių sutarčių bei konvencijų ratifikavimas ir nacionalinis 
įteisinimas. 

2.2.3. Aplinkos apsaugos politikos raidos laikotarpiai 


Yra šie pagrindiniai aplinkos apsaugos politikos raidos laikotar- 
piai: 

XIX a. pabaiga-1900 m. Plėtojantis ekonomikai, atsiranda ir ap- 
linkosauginių problemų. Ekonomiškai išsivysčiusiose šalyse priimami 
aplinkos apsaugos teisės aktai. Pirmuoju aplinkosauginiu teisės aktu lai- 
komas Anglijoje 1863 m. priimtas taršos kontrolės aktas (4/kali aktas). 
1872 m. JAV įsteigiamas Jeloustono nacionalinis parkas. 

1900-1945 m. Priimtos dvi — migruojančių paukščių ir laukinės gy- 
vūnijos apsaugos — konvencijos, tačiau neįgyvendintos dėl Pirmojo ir Ant- 
rojo pasaulinių karų. Daugėjo aplinkos problemų kai kuriose šalyse. 

1945—1972 m. Daugeliui valstybių pokario laikotarpiu iškilo nema- 
žai ekonominių sunkumų, todėl jų dėmesys ir prioritetai buvo mažai susiję 
su aplinkosauga. Sparčiai plėtojantis ekonomikai, didėjo tarša, atsirado 
tarpvalstybinių aplinkos problemų. Pavienės ekologinės katastrofos pa- 
skatino aplinkosauginį judėjimą pasaulyje. Tačiau aplinkos apsauga dar 
buvo silpna ir plačiai nepripažinta. 

1972 m. įvyko Stokholmo konferencija, turėjusi didelę įtaką toles- 
nei aplinkos apsaugos politikos raidai. 1946 m. pasirašyta konvencija 
dėl banginių medžioklės reguliavimo. 1971-1972 m. pasirašytos dvi 
konvencijos dėl jūrų apsaugos nuo taršos, Ramsaro konvencija dėl pel- 
kių apsaugos. 

1973-1992 m. (iki Rio de Žaneiro konferencijos). Daugelis proble- 
mų — tarpvalstybinė tarša, klimato kaita, „šiltnamio reiškinys“, ozono 
sluoksnio plonėjimas, rūgštus lietus ir kt. lėmė visuomenės aktyvumą, 
nevyriausybinių organizacijų veiklą, valstybių bendradarbiavimą ir reik- 
mę kartu spręsti aplinkos pasaulines problemas. 

Pasirašyta Vienos konvencija dėl ozono sluoksnio apsaugos. 1989 m. 
37 šalys įtraukė aplinkos apsaugą į savo nacionalinės teisės sistemas. 
Suformuota Europos Sąjungos aplinkos apsaugos politika, priimtos 4 ap- 
linkosaugos veiksmų programos. Pasaulinės katastrofos (Černobylio AE) 
paskatino aplinkos apsaugos visuomeninį judėjimą. 

Nuo 1992 m. iki dabar. Šiuo laiku aštrėja globalinės problemos. Įvy- 
ko Rio de Žaneiro konferencija, kurioje buvo priimti svarbūs tarptautinės 
reikšmės dokumentai. Sparčiai plėtojasi Europos Sąjungos (ES) aplinkos 

apsaugos politika. Pasirašyta ES steigimo sutartis (Mastrichto sutartis). 
Aplinkos apsaugos politika integruojama į ES bendrąją politiką. Priim- 
ta 6-oji aplinkos apsaugos veiksmų programa. 2002 m. įvyko valstybių 
atstovų Johanesburgo susitikimas aplinkos ir plėtros klausimais. 


2.3. Aplinkos apsaugos politikos objektas 


Išskiriamos dvi objektų grupės [15]: 


Gamtinės aplinkos komponentai 


1. 


No RAL B LN 


SLS NLP- SE 


Atmosferos apsauga (klimato kaita, susijusi su „šiltnamio 
efektu“ ir stratosferos ozono sluoksnio nykimu (plonėjimu), 
tolimosios užteršto oro pernašos); 

Žemės išteklių apsauga (dykumų plitimas ir sausros); 

Miškų plotų mažėjimas; 

Biologinės įvairovės apsauga; 

Gėlojo vandens išteklių apsauga; 

Vandenynų ir jūrų apsauga (kartu su pakrančių teritorijomis); 
Jūrų gyvūnų ir augalų apsauga. 


monių ūkinės veiklos poveikis aplinkai 


Biotechnologijos vadyba; 
Kenksmingųjų chemikalų tvarkymas; 
Žemės ūkis; 

Kenksmingųjų atliekų tvarkymas; 
Kietųjų atliekų tvarkymas; 

Užteršto vandens ir nuotekų valymas; 
Radioaktyviųjų atliekų tvarkymas. 


2.4. Aplinkos ir žmonių visuomenės 
sąveikos problemiškumas 


Santykiai tarp gamtinės aplinkos ir žmonių visuomenės yra gana 
sudėtingi ir ne visada įmanoma juos pakankamai tiksliai apibrėžti. Aplin- 
kosauginėje literatūroje išskiriamos 7 šių santykių problemos [2]. 

1. Daugelis aplinkos išteklių gali būti apibūdinti kaip viešosios gėry- 
bės (angl. public goods). Viešosiomis gėrybėmis laikoma tai, ką žmonėms 
tiekia gamta, — orą kvėpuoti, kraštovaizdžio grožį, gamtos rekreacines 

funkcijas. Viešųjų gėrybių pavyzdys yra atogrąžų miškas, kuris teikia 
viešąsias gėrybes vietos ūkiui: reguliuoja drėgmę, mažina dirvos eroziją, 
miško dirvožemyje esantys destruktoriai (smulkūs vabzdžiai, bakterijos, 
grybai) nebereikalingas organines medžiagas paverčia neorganinėmis. 
Atogrąžų miškai teikia gėrybes ir globalinei ekonomikai. Be to, sudaro 
sąlygas biologinei įvairovei egzistuoti, fotosintezės proceso metu naudoja 
daug anglies dioksido ir t. t. 

Viešosios gėrybės prieinamos visiems. Šios gėrybės, skirtingai nei 
privačios gėrybės, gali būti vartojamos tuo pačiu metu kelių asmenų 
(pvz., švarus oras), kurie tarpusavyje nekonkuruoja. 

Gamtosauginiu požiūriu problemos iškyla ne dėl oro naudojimo 
kvėpuoti, bet dėl to, kad atmosferos oras naudojamas kaip erdvė, į kurią 
patenka įvairios dujinės atliekos (anglies dioksidas, azoto, sieros oksidai, 
kietosios dalelės ir kt.). 

2. Daugelis šiuolaikinių aplinkos problemų (klimato kaita, atmosfe- 
ros ozono sluoksnio plonėjimas, jūrų ir vandenynų tarša) yra tarpvalsty- 
binės problemos. Šios globalinio lygio problemos kelia didelę grėsmę 
visai gyvajai gamtai ir žmonėms. Sumažinti šių reiškinių poveikį aplinkai 
ar išvengti jų vienos valstybės jėgomis neįmanoma: reikalingos daugelio 
valstybių suvienytos pastangos ir ištekliai. 

3. Daugelis aplinkos problemų yra ir sunkiai nustatomos. Sunku nu- 
statyti natūralių gamtos reiškinių eigos ir žmogaus veiklos sukeltų padari- 
nių ryšį (pvz., klimato kaita, atmosferos ozono sluoksnio plonėjimas). 

Ne visi mokslininkai sutinka su klimato atšilimo prognozėmis. Yra 
manančių, kad padidėjusi antropogeninė emisija į orą gali sukelti ne 
pasaulinį klimato atšilimą, o atvirkščiai — klimato atšalimą. Kietosios 
dalelės ir aerozoliai sugeria arba atspindi dalį saulės spindulių ir suma- 
žina į Žemę patenkančios energijos kiekį. 

Šiandien nėra atsakymo į klausimą, kam pavojingiau naudoti gene- 
tiškai modifikuotus organizmus: žmonėms ar augalijai bei gyvūnijai. 

Ne visada nuspėjami aplinkosauginių priemonių naudojimo padari- 
niai. Pavyzdžiui, 1950 m. oro tarša Didžiosios Britanijos industriniuose 
miestuose buvo sumažinta pastačius aukštus kaminus. Vėliau paaiškėjo, 
kad išleisti į orą teršalai niekur nedingo. Jie atsidūrė toliau nuo taršos 
židinių 1r rūgščiu lietumi iškrito Skandinavijos šalyse. 

Globalinio lygio problemos — klimato kaita, stratosferos ozono 
sluoksnio plonėjimas, biologinės įvairovės mažėjimas —negali būti tinka- 
mai įvertinti ir identifikuoti jų moksliškai neištyrus. Aplinkos apsaugos 
politika susijusi su moksliniais tyrimais ir profesionalia ekspertize. Jei 
turima pakankamai informacijos apie egzistuojančias aplinkosaugines pro- 
blemas, lengviau rasti būdų ir priemonių šioms problemoms spręsti. 

4. Kai aplinkos ištekliai naudojami per daug intensyviai, gali būti 
sutrikdytos jų atsistatymo (atsinaujinimo) galimybės. Riboto paplitimo 1š- 
tekliai gali išsekti, gyvūnų ar augalų rūšys gali išnykti. Kai kurie aplinkos 
ištekliai gali būti pakeičiami kitais. Pavyzdžiui, naudojant technologijų 
srities mokslo laimėjimus, iškastinį organinį kurą galima pakeisti saulės 
ir vėjo energija. Bet šis procesas nėra toks paprastas. Jis dažnai susijęs 
su didelėmis išlaidomis. 

5. Daugelis žmogaus veiklos lemiamų gamtinių procesų yra ilgalai- 
kiai, ir jų neigiamas poveikis gali pasireikšti po daugelio metų. Todėl, 
formuojant aplinkos apsaugos politiką, būtina atsižvelgti į ateities kartų 
reikmes. Pirmą kartą tarptautiniu lygiu tai buvo suformuluota Stokholmo 
konferencijos (1972 m.) priimtoje Žmogų supančios aplinkos deklara- 
cijoje, kurioje teigiama, kad „žemės gamtiniai ištekliai — oras, vanduo, 
dirvožemis, flora ir fauna — turi būti išsaugoti, neatsinaujinantys Žemės 
ištekliai turi būti naudojami taip, kad jų užtektų ir būsimosioms kartoms“. 
Todėl lengviau vykdyti tokią ekonominę politiką, kuri labiau atitinka šių 
dienų žmonių poreikius, nei riboti dabartinius poreikius būsimų kartų 
reikmėms tenkinti. 

6. Ūkio šakos (pramonė, energetika, transportas, statybos, miški- 
ninkystė, žemės ūkis) yra visuomenės ekonominės-techninės plėtros 
pagrindas. Dabartinė gamyba dar nėra tokia, kad neturėtų neigiamo 
poveikio aplinkai (orui, vandeniui, dirvožemiui, gyvajai gamtai). Ilgai 
šios ūkio šakos savo veiklos nederino nei tarpusavyje, nei su gamtosau- 
ginėmis organizacijomis. Už aplinkos apsaugą yra atsakinga institucija, 
nesusijusi su šių ūkio šakų veikla. 

Siekiant užtikrinti aplinkos kokybę, aplinkosauginiai reikalavimai 
yra integruojami į ūkio šakų veiklą. Pirmą kartą tai buvo įtvirtinta 
trečiojoje Europos Sąjungos aplinkos apsaugos veiksmų programoje 
(1982-1986 m.). 

Siekiant sustabdyti klimato kaitą, atmosferos ozono sluoksnio plo- 
nėjimą, apriboti jūrų ir vandenynų taršą, reikia derinti aplinkosauginių 
organizacijų ir visų ūkio šakų veiklą aplinkai išsaugoti. 

7. Aplinkai daromą žalą vyriausybinės institucijos gali reguliuoti 
ne tik teisinėmis, bet ir ekonominėmis priemonėmis. 

Nuo 1972 m. iki 2000 m., stiprėjant tarptautiniam bendradarbiavi- 
mui, buvo priimtos svarbiausios konvencijos ir aplinkos apsaugos klau- 
simais sudaryta apie 200 daugiašalių susitarimų. 


Globalinio atšilimo 
skeptikų draugija 


— 








Jūros lygio kilimas negali būti laikomas globalinio 
atšilimo pasekme kol vanduo nepasieks lubų 

3 skyrius 


TARPTAUTINĖ APLINKOS 
APSAUGOS POLITIKA 


Aplinkos apsaugos politika yra kelių lygių: tarptautinė, Europos 
Sąjungos, regioninė, valstybių. 


3.1. Tarptautinės aplinkos apsaugos politikos raida 


1945 m. buvo įsteigta Jungtinių Tautų Organizacija (JTO). Jos reikš- 
mė tarptautinei aplinkos apsaugos politikos raidai ir pasaulio gamtos 
apsaugai yra labai didelė. 1945 m. ir vėliau buvo įsteigti įvairūs JTO 
komitetai, agentūros ir kiti padaliniai. Labiausiai su aplinkos apsauga 
yra susiję šie JTO padaliniai: UNESCO (JT Švietimo, mokslo ir kultū- 
ros organizacija), FAO (Maisto ir žemės ūkio organizacija), UNEP (JT 
aplinkos programa), IUCN (Pasaulio gamtos apsaugos sąjunga) ir kt. 
Iki 2005 m. įvyko daug įvairių tarptautinių konferencijų, simpoziumų, 
kuriuose svarstyta pasaulio gyventojų skaičiaus didėjimo problemos, 
įvairūs aplinkos klausimai (klimato kaita, atmosferos, vandenynų ir jūrų 
tarša, miškų ploto mažėjimas, biologinės įvairovės mažėjimas, gamtinių 
išteklių intensyvus naudojimas ir kt.) [16]. 

Svarbiausiomis pagal reikšmę laikomos JT iniciatyva įvykusios 
Stokholmo (1972 m.), Rio de Žaneiro 1992 m.) konferencijos ir Johanes- 
burgo susitikimas (2002 m.). Aplinkosauginiu požiūriu reikšmingos yra 
konferencija dėl dykumų plitimo (Nairobis, 1977 m.), Pasaulio klimato 
konferencija (Ženeva, 1979 m.). 

1946-2000 metais buvo priimti ir pasirašyti apie 50 įvairių pavadini- 
mų tarptautinės svarbos dokumentų (apie 40 konvencijų, 4 tarptautinės 
sutartys, keli susitarimai ir chartijos [12]. Daugelis šių konvencijų ir kiti 
dokumentai bus išsamiau nagrinėjami kituose skyriuose. 

Aplinkos apsauga tapo aktuali apie 1960-1970 m., intensyviai plė- 
tojantis pramonei. 

3.1.1. Stokholmo konferencija 


Apie 1960 m. pasaulinė aplinkos būklė, plėtojantis pramonei, dėl 
taršos smarkiai pablogėjo. Jungtinių Tautų (JT) Generalinė Asamblėja 
dėl tokios būklės ėmėsi iniciatyvos sukviesti tarptautinę konferenciją, 
kurioje būtų aptarta esama padėtis globaliniu lygiu ir numatytos priemo- 
nės aplinkos taršai riboti. 

1972 m. Stokholme įvyko JT konferencija, kurioje 113 pasaulio vals- 
tybių atstovai pirmąkart apsvarstė aplinkosaugines problemas. Svarbiau- 
sias konferencijos klausimas — aplinkos poveikis žmogaus sveikatai. 

Konferencijoje buvo konstatuota, kad, sparčiai plėtojantis mokslui 
ir technikai, žmonių galimybės veikti ir keisti aplinką pasiekė neregėtai 
pavojingą mastą, o šio poveikio padariniai yra sunkiai nuspėjami ir kelia 
grėsmę ne tik gyvajai gamtai, bet ir pačiam žmogui. Buvo pareikšta, kad 
žmonijos gerovė smunka nuo aplinkos blogėjimo bei gamtinių sistemų 
degradavimo. Konferencijoje buvo suformuluota nuostata, kad ekono- 
minė plėtra turi vykti kuo efektyviau naudojant gamtinius išteklius ir 
atsižvelgiant į daromą poveikį aplinkai. Todėl žmogų supančios aplinkos 
kokybės išsaugojimas ir gerinimas yra viena iš svarbiausių problemų. 
Žmonija turi reguliuoti savo veiklą globaliniu mastu [17]. 

Konferencijoje buvo išsakytas naujas požiūris į aplinkos apsaugos 
politiką, konstatuota neišvengiama būtinybė integruoti aplinkos apsau- 
gos reikalavimus į visą ekonominę plėtrą, susiejant tai su socialiniais 
pokyčiais. Šie klausimai turėjo būti pradėti spręsti pasauliniu mastu, nes 
suvokta, kad gamtos ištekliai yra riboti ir kad kai kurie aplinką niokojan- 
tys ekonominės plėtros veiksniai daugelyje šalių skatina neigiamus ar 
negrįžtamus gamtinės aplinkos pokyčius [17]. 

Konferencijoje buvo priimti 2 dokumentai —- Žmogų supančios 
aplinkos deklaracija ir Veiksmų planas. Šie dokumentai tapo aplinkos 
apsaugos tarptautiniu mastu pamatas. 

Deklaracijos trys principai apibrėžia svarbiausias žmonių teises ir 
pareigas: 

+ žmogus turi teisę į laisvę, lygybę ir palankias gyvenimo sąly- 

gas; 

+ žemės gamtos ištekliai — oras, vanduo, dirvožemis, flora ir fau- 

na — turi būti išsaugoti; 

+  neatsinaujinantys žemės ištekliai turi būti naudojami taip, kad 

jų užtektų ir būsimosioms kartoms. 

Po Stokholmo konferencijos buvo įsteigta įvairių valstybinių ir tarp- 
tautinių aplinkosauginių institucijų. 1980 m. Tarptautinė gamtos apsaugos 
sąjunga (IUCN) kartu su kitomis dviem tarptautinėmis organizacijomis 
paskelbė Pasaulio aplinkos strategiją, kurioje buvo suformuluoti dar- 
naus vystymosi pagrindai. Tos pačios tarptautinės organizacijos 1991 m. 
paskelbė tvaraus (darnaus) gyvenimo strategiją. 1984 m. prie Jungtinių 
Tautų buvo sudaryta speciali komisija, kuri parengė ataskaitą „Mūsų 
bendra ateitis“, kurioje galutinai buvo suformuluota darnaus vystymosi 
koncepcija [3, 4]. 


3.1.2. Rio de Žaneiro konferencija 


Stokholmo konferencijoje priimtos aplinkos apsaugos nacionaliniu ir 
tarptautiniu lygiu priemonės buvo įgyvendinamos. Bet to nepakako — pa- 
saulinė aplinkos būklė ir toliau blogėjo. 

JT Generalinės Asamblėjos iniciatyva 1992 m. Rio de Žaneire bu- 
vo sukviesta tarptautinė Aplinkos ir plėtros konferencija. Dalyvavo 178 
valstybių atstovai. Konferencijos dalyviai, suvokdami, kad ekonomikos 
plėtros sustabdyti neįmanoma, apsvarstė būdus, kaip toliau plėtoti žmo- 
nių veiklą, kad Žemė būtų išsaugota ateities kartoms. Tam tikslui buvo 
apsvarstyta Aplinkos apsaugos ir plėtros deklaracija, siekiant subalan- 
suotos plėtros. 

Subalansuota plėtra — tai ilgalaikė, nuolatinė visuomenės plėtra, 
žmonijos poreikiams tenkinti dabar ir ateityje, racionaliai naudojant ir 
papildant gamtos išteklius, išsaugant Žemę ateities kartoms. 

Konferencijoje buvo priimti šie tarptautinės svarbos dokumentai: 





+ Aplinkos apsaugos ir plėtros deklaracija; 

+ Ilgalaikių veiksmų programa (Darbotvarkė - XXI amžius); 
+ Klimato kaitos konvencija; 

+ Biologinės įvairovės konvencija; 

+ Miškų apsaugos principai. 





Kartu buvo pripažinta, kad pasaulinis klimato atšilimas ir biologinės 
įvairovės mažėjimas yra vienos iš svarbiausių dabarties aplinkos proble- 
mų, kurios yra aktualios visoms pasaulio šalims [18]. 

Stokholmo ir Rio de Žaneiro konferencijų rezultatai vertinami 
nevienareikšmiškai. Itin kategoriškai abi konferencijas vertina V. Da- 
nilovas-Daniljanas ir K. Losevas [19], tvirtindami, kad konferencijos 
buvo nesėkmingos: praėjus 25 metams po Stokholmo ir 5 metams po 
Rio de Žaneiro konferencijų, nė vienos iš jų tikslai nebuvo įgyvendinti, 
aplinkos būklė ir toliau blogėja. 


3.1.3. Johanesburgo susitikimas 


Praėjus 10 metų po Rio de Žaneiro konferencijos, 2002 m. Pietų 
Afrikos Respublikos sostinėje Johanesburge įvyko 192 valstybių atsto- 
vų susitikimas aplinkos ir plėtros klausimais. Pagrindinis šio susitikimo 
tikslas buvo suformuluotas taip: nu0 planų — prie darbų. Susitikime buvo 
konstatuota, kad per 10 metų po Rio de Žaneiro konferencijos buvo pa- 
daryta nemaža pažanga įgyvendinant darnaus vystymosi idėjas, tačiau 
realiai buvo nuveikta gerokai mažiau nei planuota. 

Johanesburgo susitikime priimti 2 svarbūs dokumentai [20]: 

+ darnaus vystymosi deklaracija, 

+ darnaus vystymosi deklaracijos įgyvendinimo planas. 

Deklaracijoje pabrėžiama, kad aplinkos apsauga yra vienas iš dar- 
naus vystymosi komponentų (kartu su ekonomine plėtra ir socialine 
pažanga). 

Deklaracijoje teigiama: „pasaulinė aplinka ir toliau niokojama. 
Toliau nyksta biologinė įvairovė, mažėja žuvų, vis daugiau derlingos 
žemės virsta dykumomis, pražūtingi klimato pokyčių padariniai tampa 
akivaizdūs, stichinės nelaimės vyksta vis dažniau ir sukelia vis sunkesnių 
padarinių, besivystančios šalys tampa pažeidžiamesnės, o vandens, oro 
bei jūrų tarša ir toliau pasiglemžia milijonus gyvybių.“ 

Susitikimo dalyviai įsipareigojo „kuo skubiau sudaryti galimybes 
žmonėms tenkinti esminius poreikius, tokius kaip švarus vanduo, sani- 
tarinės sąlygos, tinkamas būstas, energetika, sveikatos apsauga, sveikas 
maistas, biologinės įvairovės apsauga.“ 

Johanesburgo įgyvendinimo plane nustatyti 5 prioritetinių sričių 
konkretūs įsipareigojimai [20]: 





+ vandens naudojimas ir sanitarinių sąlygų gerinimas; 
+ energetika; 

+ sveikata ir toksinių medžiagų naudojimas; 

+ žemės ūkis; 

+ biologinė įvairovė bei ekosistemų valdymas. 

Rengdamasi Johanesburgo susitikimui Lietuva atliko išsamų įverti- 
nimą, kas pasiekta per 10 metų po Rio de Žaneiro konferencijos, kokių 
yra problemų. Remiantis šiuo vertinimu parašyta ir išspausdinta „Su- 
balansuotos plėtros įgyvendinimo nacionalinė ataskaita“ (Nuo Rio de 
Žaneiro link Johanesburgo [17]. 


3.2. Aplinkos problemos - tarptautinės politikos 
sudedamoji dalis 


Tarptautinės aplinkos problemos negali būti išspręstos pavienių vals- 
tybių jėgomis. Tai įmanoma padaryti tik daugelio valstybių pastangomis. 
Globalinėms gamtos apsaugos problemoms spręsti būtini tarpvalstybiniai 
susitarimai. JT Stokholmo ir Rio de Žaneiro konferencijose aplinkos 
problemos buvo paskelbtos tarptautinės politikos sudedamąja dalimi. 
Rio de Žaneiro konferencijoje, be kitų svarbių dokumentų, buvo priimta 
„Darbotvarkė — XXI amžius“ (angl. Agenda 21), įpareigojanti valstybes 
savo veikloje laikytis darnaus vystymosi principų. 

Globalinėms aplinkos problemoms spręsti turi būti sutelktos dau- 
gelio tarptautinių organizacijų ir valstybių pastangos. Sprendimo būdų, 
materialinių ir finansinių išteklių paieškoms, moksliniams tyrimams at- 
likti reikia tarptautinio masto veiksmų darnos. Pavyzdžiui, sprendžiant 
klimato kaitos problemas, dalyvauja [8]: 

+ "Jungtinės Tautos; 

+ pasaulinės ekonominės institucijos (pvz., Pasaulinė prekybos 

organizacija); 

+ Europos Sąjunga; 

+ valstybių vyriausybės; 

+ valstybinės institucijos (tarp jų - aplinkos apsaugos instituci- 

jos); 

+ privačios korporacijos; 

+  laisvanoriškos organizacijos ir „spaudimo grupės“; 

+ žmonių grupės, pavieniai asmenys. 

Bendromis tarptautinėmis pastangomis apie 1970-1980 m. pavyko 
sustabdyti aplinkos taršos didėjimą ir net jį sumažinti, tačiau iki šiol 
pasauliniu mastu beveik nelėtėja žmonių daugėjimo ir gamtos išteklių 
naudojimo tempai. Neišsprendus šių problemų, tolesnės aplinkos teršimo 
mažinimo galimybės yra gana ribotos. 






Imperatoriškiesiems 
pingvinams per ilgą kelionę į 
perėjimo vietas paaiškėjo 

globalinio atšilimo prasmė ... 

4 skyrius 


EUROPOS SĄJUNGOS APLINKOS 
APSAUGOS POLITIKA 


4.1. Europos Sąjunga — savarankiškas 
tarptautinės veiklos subjektas 


Aplinkos apsauga yra labai svarbi visos Europos Sąjungos (to- 
liau — ES) politikos dalis. ES pripažįsta, jog aplinka nėra tik atskirų šalių 
problema, kurią riboja valstybių sienos. 

ES aplinkos apsaugos politika apima ne tik konkrečias šios Sąjungos 
lygiu nustatomas aplinkos apsaugos normas ir standartus, bet kartu yra 
integrali daugelio kitų ES politikos sričių plėtotės dalis. 

ES vaidina svarbų vaidmenį remiant ir koordinuojant valstybių na- 
rių pastangas, taip pat užtikrina, jog šalių vyriausybės laikytųsi įsiparei- 
gojimų. Pastaruoju metu aplinkos apsaugos politika apima pagrindines 
žmonių veiklos sritis: oro, vandens taršą, atliekų perdirbimą, gamtinių 
išteklių naudojimą, biologinės įvairovės ir dirvožemio apsaugą, urbanis- 
tinę, jūrų aplinkosaugą. 

ES, remdamasi savo teisiniu statusu, tarptautinėje veikloje veikia 
(dalyvauja) kaip savarankiškas dalyvis, subjektas (angl. international 
independent actor), atstovaujantis visas į jos sudėtį įeinančias valstybes 
nares. ES dalyvavo priimant Nykstančių laukinės faunos ir floros rūšių 
tarptautinės prekybos konvenciją (1973 m.), pasirašė Tolimųjų atmosferos 
teršalų pernašų konvenciją (1979 m.), Monrealio protokolą dėl ozono 
sluoksnį ardančių medžiagų (1987 m.), Klimato kaitos konvenciją. ES 
pasirašė Kioto protokolą (1997 m.) ir įsipareigojo 2008-2012 m. laiko- 
tarpiu sumažinti anglies dioksido emisiją į atmosferą 8 Yo [8]. 

4.2. Europos Sąjungos raida 


Trumpa istorija. Europos Sąjungos susikūrimas ir jos vykdoma 
aplinkos apsaugos politika visapusiškai aprašyta daugelyje knygų, en- 
ciklopedijų, straipsnių. Šiame darbe naudotasi tik pagrindiniais informa- 
cijos šaltiniais, kuriuose nagrinėjama ES raida ir ES aplinkos apsaugos 
politika [21-27]. 

Europos tautų bendradarbiavimo idėjos nėra naujos. Pirmojo tūks- 
tantmečio pradžioje Romos imperija savo įtakoje turėjo beveik visą 
dabartinės Europos teritoriją. Žlugus Romos imperijai (476 m.), Frankų 
valstybės karalius Karolis Didysis (742-814) pabandė atgaivinti šią 
didžiulę valstybinę struktūrą — Šventosios Romos imperiją (įkurta 962 
m., egzistavo iki 1806 m.). Šiai imperijai priklausė didelė Europos da- 
lis [28]. 

Karai Europoje, ypač du pasauliniai karai, Europos tautoms atnešė 
didžiulių materialinių nuostolių, žuvo daug žmonių. Europos valstybės 
ėmė ieškoti kitokių sambūvio būdų, kurie užtikrintų taiką tarp tautų ir 
ekonomikos klestėjimą. Išeitį iš susidariusios padėties pasiūlė Prancūzi- 
jos užsienio reikalų ministras R. Šumanas. 

1950 m. buvo žengti pirmieji žingsniai kuriant dabartinę Europos 
Sąjungą. Tais metais paskelbta Šumano deklaracija, kurioje buvo išdės- 
tytos vientisos Europos sukūrimo sąlygos ir tikslai. Įgyvendindamos 
šią deklaraciją, 6 Europos valstybės (Belgija, Italija, Liuksemburgas, 
Nyderlandai (Olandija), Prancūzija, Vokietijos Federacinė Respublika) 
pasirašė 3-jų Bendrijų steigimo sutartis: 





1. Europos anglių ir plieno bendrija (Paryžius, 1951 m.); 
Europos ekonominė bendrija (EEB) (Roma, 1957 m.); 

3. Europos atominės energijos bendrija (Euratomas) (Roma, 
1957 m.). 





Romos sutartis (1957 m.) yra Europos ekonominės bendrijos (EEB) 
steigimo sutartis. Šia sutartimi numatyta sukurti bendrąją rinką, bendrąją 
prekybos, transporto ir žemės ūkio politiką. 

1967 m. šios trys bendrijos suvienijamos į vieną sistemą, kuri pava- 
dinama Europos Bendrija (EB). 

1992 m. Mastrichte (Nyderlandai) 12 Europos Bendrijos valstybių 
pasirašė Europos Sąjungos sutartį (dar vadinama Mastrichto sutartimi), 
kuria atsisakė pavadinimo „Europos Bendrija“ ir buvo įteisintas pavadi- 
nimas „Europos Sąjunga“ (ES). 

Europos Sąjungos steigimo (1992 m.) sutarties [29] 2 straipsnyje 
suformuluoti tikslai, kuriuos Europos Sąjunga kelia sau: 





„skatinti ekonominę ir socialinę pažangą, aukšto lygio užimtumą ir 
siekti darnios bei tvarios plėtros“. 





Vienas iš pagrindinių Mastrichto sutarties tikslų buvo sukurti ben- 
drąją rinką. Šiam tikslui pasiekti reikia panaikinti ekonominius valsty- 
bių narių skirtumus. O ekonominiams skirtumams įtaką turi ir skirtingi 
aplinkos apsaugos reikalavimai. 

1997 m. ES šalys Amsterdame (Nyderlandai) pasirašė modifikuotą 
Europos Sąjungos sutartį, kuri atvėrė kelią ES plėtimo proceso pra- 
džiai. 

2004 m. į Europos Sąjungą priimta Lietuva ir dar 9 valstybės. 
2007 m. į ES priimtos Bulgarija 1 Rumunija. 

Trumpa Europos Sąjungos charakteristika. ES yra didžiausia pa- 
saulyje tarptautinė organizacija, kurioje yra 27 valstybės. ES plotas dabar 
apie 4,3 mln. km?, gyventojų skaičius — apie 0,5 mlrd. (palyginti: JAV plo- 
tas — 9,63 mln. km, 2006 m. duomenimis, gyventojų skaičius — 300 mln. 
Dabar pasaulyje yra 6,6 milijardo gyventojų. 

ES narės yra valstybės, pasirašiusios Europos Bendrijų steigimo ir 
Europos Sąjungos sutartis. ES valstybių narių piliečiai yra ir ES piliečiai. 
ES nėra centralizuotos pasų sistemos. ES valstybių piliečiai naudojasi 
savo valstybių pasais. 

ES vykdo bendrą prekybos, žemės ūkio, transporto, energetikos, 
aplinkos apsaugos ir kt. sričių politiką. 


4.3. Europos Sąjungos aplinkosauginės institucijos 


Europos Sąjungą sudaro 5 pagrindinės institucijos [22-24]: 
1. Europos Parlamentas, 

2. Europos Sąjungos Taryba (sutrumpintai Taryba), 

3. Europos Komisija (sutrumpintai Komisija), 

4. Teisingumo teismas, 

5. Auditorių rūmai. 

Parlamentas dalyvauja teisės aktų leidybos procese ir atlieka kon- 
trolės funkcijas. Parlamentas neturi teisės savarankiškai leisti įstatymų. 
Taryba leidžia reglamentus, direktyvas. Teisingumo teismas yra aukščiau- 
sioji valdžia visais ES teisės klausimais. Auditorių rūmų funkcijos yra 
kontroliuoti visų ES veiklos sričių finansus. 

Komisija yra ES vykdomosios valdžios institucija, tvarkanti ir 
administruojanti įvairius reikalus. Komisija yra suskirstyta į 24 genera- 
linius direktoratus, iš kurių kiekvienas yra atsakingas už tam tikrus ES 
politikos aspektus. 

Tarp šių 24 direktoratų yra Aplinkos generalinis direktoratas. Direk- 
torato struktūra: jį sudaro 5 padaliniai (departamentai), kuriuose yra po 
3—4 skyrius (iš viso yra 15 skyrių). Pavyzdžiui, Gamtos išteklių kokybės 
apsaugos departamente yra 4 skyriai. 

Aplinkos generalinio direktorato veikla. Šio direktorato pagrindinės 
veiklos kryptys yra šios: 

+ aplinkos apsaugos politikos formavimas (veiksmų progra- 

mos); 

+ aplinkos apsaugos teisės aktai. 

Aplinkos apsaugos politika įgyvendinama siekiant: 

+ išlaikyti ir gerinti aplinkos kokybę, užtikrinant aukštą gamtos 

išteklių apsaugos lygį; 

+  saugotiirefektyviai naudoti gamtos išteklius gamybos, vartoji- 

mo ir atliekų šalinimo srityse; 

+ integruoti aplinkos apsaugos aspektus į kitas ES politikos sri- 

tis; 

+ skatinti ūkio plėtrą ES, atsižvelgiant į dabartinės ir ateities kartų 

ekonomines, socialines ir aplinkos apsaugos reikmes; 

+ atsižvelgti į kovos su klimato kaita pasaulinę svarbą ir biologi- 

nės įvairovės išsaugojimą tarptautiniu mastu; 

+ užtikrinti, kad visos šios aplinkos apsaugos priemonės ir politika 

būtų subalansuota su visų sektorių veikla. 

4.4. Europos Sąjungos aplinkos apsaugos politikos raida 


ES aplinkos apsaugos politikos raidai didelę įtaką turėjo nepalankūs 
aplinkai ekologiniai veiksniai, lėmę aplinkos kokybę. Dar didesnę įtaką 
turėjo ekonominiai veiksniai. Dėl vienos valstybės narės nustatytų griež- 
tesnių aplinkosauginių reikalavimų didėja prekių kainos, todėl gali būti 
pažeista sąžininga konkurencija. Įmonės gali perkelti savo veiklą ten, 
kur aplinkos apsaugos reikalavimai ne tokie griežti. Siekiant to išvengti, 
ES buvo pradėta rengti vienodi aplinkosaugos standartai [30]. 

ES aplinkos apsaugos politika sukurta vėliau, palyginti su kitomis 
žmonių veiklos sritimis. Tuo jos istorija ir skiriasi nuo transporto, žemės 
ūkio ar prekybos sričių politikos. Paryžiaus (1951 m.) ir Romos sutartyse 
(1957 m.) aplinkos apsaugos politikos tarp pagrindinių Europos ekonomi- 
nės bendrijos (EEB) steigimo tikslų nebuvo. Šioje sutartyje nebuvo jokių 
specifinių nuostatų, susijusių su aplinkos apsauga, nes tuo metu aplinkos 
apsaugos problemų sprendimas nebuvo laikomas prioritetu [22]. 

Aplinkos apsaugos politika išplėtota gerokai vėliau, nuo XX a. 
septintojo dešimtmečio. Tai lėmė V. Europos valstybių, ypač Vokie- 
tijos, visuomenės nerimas dėl padidėjusios aplinkos taršos. Tas nerimas 
įgijo politinę formą: atsirado ir sustiprėjo žaliųjų judėjimas bei žaliųjų 
partijos, kurie darė spaudimą nacionalinėms vyriausybėms. Valstybių 
ir vyriausybių vadovų Paryžiaus konferencija (1972 m.) laikoma ES ap- 
linkos apsaugos politikos pradžia. Konferencijoje buvo priimta pirmoji 
Bendrijos aplinkos apsaugos veiksmų programa ketveriems metams. Tai 
buvo reakcija į intensyvų pramonės plėtros procesą [22]. 

Europos Bendrijos steigimo sutartis (Roma, 1957 m.) ne kartą keista 
ir papildyta. Ją papildė ir pataisė Suvestinis Europos aktas (1986 m.), 
Mastrichto (1992 m.), Amsterdamo (1999 m.) sutartys. 

1986 m. Hagoje Europos Bendrijos šalys pasirašė Suvestinį Europos 
aktą, kuriame aplinkos apsaugos politikai suteikta derama teisinė bazė. 
Aplinkos apsauga tapo integrali daugelio kitų EB politikos sričių (pramo- 
nės, energetikos, transporto, žemės ūkio ir kt.) plėtotės dalis. Mastrichto 
sutartyje (1992 m.) ši nuostata dar griežčiau suformuluota. Amsterdamo 
sutartyje (1999 m.) įteisintas terminas „darnus vystymasis“ (angl. sustai- 
nable development) ir įtvirtintas integracinis principas, kad aplinkos 
apsaugos reikalavimai būtų integruoti į ES politiką ir ekonominė veikla 
būtų įgyvendinama laikantis darnaus vystymosi nuostatų [22]. 

Nuo 1972 m. pradedama vykdyti bendra ES aplinkos apsaugos 
politika. 

Europos Bendrijos steigimo (1957 m.) sutarties [31] 2 straipsnyje 
teigiama: „Bendrija, įgyvendindama bendros politikos kryptis arba veik- 
lą, kelia sau uždavinį visoje Bendrijoje skatinti aukšto lygio aplinkos 
apsaugą ir jos kokybės gerinimą“, o 3 straipsnyje, be visų kitų Bendrijos 
veiklos sričių, įrašyta „vykdoma politika aplinkos srityje“. Šios sutarties 
174 straipsnyje apibrėžiami pagrindiniai aplinkos politikos tikslai: 





+ išlaikyti, saugoti ir gerinti aplinkos kokybę; 

+ saugoti žmonių sveikatą; 

+ apdairiai ir racionaliai naudoti gamtos išteklius; 

+ remti tarptautinio lygio priemones, skirtas regioninėms ar pa- 
saulinėms aplinkos problemoms spręsti. 





Rengdama savo aplinkos politiką, Bendrija [31] atsižvelgia į: 

+ "turimus mokslo ir techninius duomenis; 

+ įvairių Bendrijos regionų aplinkos sąlygas; 

+ galimą veikimo ar neveikimo naudą ir išlaidas; 

+ visos Bendrijos ekonominę bei socialinę plėtrą ir darnią jos 

regionų plėtrą. 

ES aplinkos apsaugos politika remiasi maždaug 350 įvairių teisinių 

dokumentų. 


4.5. Aplinkos apsaugos veiksmų programos 


Visa ES aplinkos apsaugos politikos raida atsispindi šešiose aplinkos 
apsaugos veiksmų programose, kurios sudaro bendrosios ES aplinkos 
apsaugos politikos pamatą [21]. 

Pirmoji programa (1973—1976 m.) nustatė pagrindinius EB aplinkos 
apsaugos principus. Programoje buvo keliami šie tikslai: sustabdyti aplin- 
kos teršimą, o kur įmanoma — ir visai pašalinti taršos šaltinius; efektyviai 
naudoti gamtos išteklius; ūkio plėtrą grįsti kokybės reikalavimais; užtik- 
rinti, kad planuojant miestus bei žemės naudojimą būtų atsižvelgiama į 
aplinkos apsaugos reikalavimus; siekti, kad aplinkos apsaugos problemos 
būtų sprendžiamos kartu su šalimis — ne EB narėmis. 

Antroji programa (1977-1981 m.) tęsė pirmosios programos dar- 

bus, juos išplėtė. Vandens, oro apsaugos, triukšmo valdymo priemonės 
Bendrijos aplinkos apsaugos politikoje buvo išskirtos kaip prioritetinės. 
Programa pabrėžė prevencinį EB aplinkos apsaugos politikos pobūdį ir 
racionalaus gamtos išteklių naudojimo svarbą. 

Trečioje programoje (1982-1986 m.) pabrėžta, kad būtina aplin- 
kos apsaugos politiką integruoti į kitus sektorius (transportą, energeti- 
ką, žemės ūkį), kad prieš imantis naujos ūkinės veiklos reikia įvertinti 
jos poveikį aplinkai, taip pat pabrėžiama taršos mažinimo jos šaltinyje 
svarba, skirtinga ekonomikos ir aplinkos apsaugos padėtis bei struktūra 
įvairiose Bendrijos šalyse. Išskirtos specialios Bendrijai ypač svarbios 
saugotinos gamtos vietos. 

Ketvirtos programos (1987—1992 m.) nuostatomis buvo siekia-ma 
įgyvendinti iniciatyvas naujose srityse, ypač susijusiose su biotechnolo- 
gija, siūlyta griežčiau kontroliuoti, kaip įgyvendinami teisės aktai, akcen- 
tuojama aplinkosauginio švietimo ir informacijos teikimo svarba. 

Penktoje programoje (1993-2000 m.) atkreiptas dėmesys į 5 sekto- 
rius, kuriuose ES aplinkos apsaugos politika gali būti efektyviausia: tai 
pramonė, energetika, transportas, žemės ūkis ir turizmas. Kiekvienam 
iš šių sektorių programoje numatomi specialieji tikslai. 

Šeštoji programa (2001-2010 m.) apibrėžia ES aplinkos apsaugos 
gaires dešimčiai metų. Programoje akcentuojamos šios keturios sritys: 
klimato kaita, unikalių gamtos išteklių ir biologinės įvairovės apsauga, 
aplinka ir sveikata, subalansuotas gamtos išteklių ir atliekų valdymas. 
Programoje pateikti veiksmai, susiję su šių sričių problemų sprendimu, 
ES teisinės bazės tobulinimu, aplinkos apsaugos integravimu į kitas 
ūkio sritis. 

Šiuo metu ES aplinkos apsaugos politikoje vadovaujamasi šeštosios 
veiksmų programos nustatytais tikslais. 

Visos aplinkos apsaugos veiksmų programos neturi privalomosios 
teisinės galios. Nors šios programos neprivalomos, tačiau jos nėra be- 
reikšmės. Veiksmų programose yra apibūdinti aplinkos politikos tikslai ir 
prioritetai, numatytos priemonės 4—5 metams, nubrėžtos naujos aplinkos 
politikos plėtros tendencijos ir orientyrai. 

Trečiojoje programoje numatytas aplinkos apsaugos integravimas 
į kitų ūkio sričių veiklą yra svarbiausias sėkmingos aplinkos apsaugos 
politikos veiksnys. 

4.6. Europos Sąjungos aplinkos apsaugos 
politikos principai 


Aplinkosauginėje literatūroje nėra visuotinai priimto ES aplinkos 
apsaugos politikos principų skaičiaus. Iš esmės principai yra beveik tie 
patys, tik skiriasi jų formuluotės: vieni principai labiau apibendrinti, 
kiti - detalizuoti. 

Europos Bendrijos steigimo (1957 m.) sutarties [31] 174 straipsnyje 
bendrais bruožais apibrėžiami aplinkos politikos principai: ,„Bendrijos 
aplinkos politika siekiama aukšto apsaugos lygio, atsižvelgiant į skirtingų 
Bendrijos regionų būklės įvairovę. Ši politika yra grindžiama atsargumo 
principu bei principais, kad reikia imtis prevencinių veiksmų, kad žala 
aplinkai pirmiausia turėtų būti atitaisoma ten, kur yra jos šaltinis, ir kad 
atlygina teršėjas“. 

Aplinkos politikos principai buvo išdėstyti ES pirmoje aplinkos 
apsaugos veiksmų programoje (1973 m.). Vėliau jie buvo šiek tiek mo- 
difikuoti [8]: 


+ nuo taršos ir kitų aplinkos apsaugos pažeidimų apsisaugoti kon- 
troliuojant taršos šaltinį; 

+ priimant sprendimus atsižvelgti į galimą poveikį aplinkai kiek 
galima anksčiau; 

+ vengti gamtinių išteklių naudojimo, kuris suardo biologinę pu- 
siausvyrą; 

+ teršėjas privalo atlyginti sąnaudas, atsiradusias siekiant apsisau- 
goti nuo pažeidimų, ar jų išvengti; 

+ vienos šalies veikla neturi neigiamai paveikti kitos šalies aplin- 





kos; 

+ aplinkos apsaugos politika turi paisyti besivystančių šalių inte- 
resų; 

+ valstybės narės turi veikti kartu, kad plėtotų tarptautinę aplinkos 
apsaugos politiką; 


+ veiksmai turi būti atitinkamo lygio; 

+ nacionalinės aplinkos apsaugos politikos turi būti tarpusavyje 
suderintos; 

+ visuomenė turi būti informuota apie aplinkos apsaugą ir moko- 
ma; 

+ skatinti mokslinius tyrimus, kaupti mokslo žinias. 





Aplinkos politikos tarptautinėje enciklopedijoje [7] teigiama, kad 
ES aplinkos politika remiasi daugiau kaip 12 principų. Pateikiami tik 
septyni: 

+ „moka teršėjas;“ 

+ profilaktika (angl. prevention principle); 

+ poveikis taršos šaltiniui (artumo principas) (angl. proximity 

principle); 

+  subsidiarumas; 

+ proporcingumas; 

+ prevencija (angl. precautionary principle); 

+ atsargumas (angl. safeguard principle). 








Leidinyje „Aplinkos teisė“ [30] pateikiami 7 aplinkos apsaugos 
politikos principai. Autorė pateikia šių principų esmę ir paaiškina jų 
taikymo prasmingumą. 

1. Aukšto aplinkos apsaugos lygio principas 

Siekti aukšto aplinkos apsaugos lygio — reiškia išlaikyti esamą 
aplinkos kokybę, imtis prevencinių veiksmų, kad ji būtų saugoma ir 
gerinama. Šis principas taip pat reiškia, kad gamtos ištekliai turi būti 
naudojami racionaliai. Aukštas aplinkos apsaugos lygis priklauso nuo 
mokslo ir technikos lygio. 

2. Atsargumo principas 

3. Prevencinių veiksmų principas 

Šie du (2 ir 3) principai yra susiję. Atsargumo principas skirtas ri- 
zikai išvengti, o prevencinių veiksmų principas - konkretaus pavojaus 
keliui užkirsti. Šiais principais siekiama, kad neigiamas poveikis ar žala 
aplinkai apskritai neatsirastų. Imantis prevencinių priemonių turi būti 
siekiama užkirsti kelią neigiamam poveikiui ar žalai, o ne laukti, kol jie 
atsiras, ir tada juos šalinti. 

4. Žalos šaltinio principas 

Šis principas yra susijęs su tam tikru objektu, iš kurio ar dėl kurio 
atsiranda žala. Daroma žala aplinkai turi būti pašalinama ten, kur yra 
jos šaltinis. Žalos šaltinio principas skirtas tiems atvejams, kai žala ap- 
linkai atsirado, nors ir buvo imtasi priemonių pagal atsargumo principą. 
Todėl daroma žala aplinkai turi būti pašalinta kiek įmanoma arčiau jos 
atsiradimo šaltinio. 

48 


5. Principas „moka teršėjas“ 

Šis principas siejamas su subjektu, konkrečiu asmeniu, kuris nebūti- 
nai turi būti žalos atsiradimo šaltinio vietoje. Asmuo, kuris daro žalą ar 
kelia tam tikrą riziką aplinkai, turi apmokėti jos atsiradimo prevencijos, 
mažinimo ir atitaisymo išlaidas ir, jei įmanoma, atkurti buvusią aplinkos 
būklę. 

6. Integracijos principas 

Aplinkos apsaugos reikalavimai turi būti integruoti į kitas ES po- 
litikos sritis. Kitų politikos ir veiksmų krypčių reikalavimai turi būti 
suderinti su aplinkos apsaugos reikalavimais. 

7. Darnaus vystymosi principas 

Šio principo esmė yra ta, kad plėtra turi taip atitikti dabarties kartų 
poreikius, kad iš būsimųjų kartų nebūtų atimta galimybė tenkinti savo 
poreikius. Ekonominė ir socialinė plėtra negali būti įgyvendinama neatsi- 
žvelgiant į darnaus vystymosi principą. Aplinka turi būti laikoma tolesnės 
žmonijos raidos pagrindu. 

Knygoje „Aplinkos politika“ [32] pateikiama 14 aplinkos apsaugos 
politikos principų: 

Kai kurie iš šių aplinkos apsaugos politikos principų, autorės nuo- 
mone, pagrįsti reikalavimais, o dauguma principų apibūdinti kaip siekiai 
ar tikslai. 

Dėl ES aplinkos apsaugos politikos įgyvendinimo būdų ir priemonių 
taip pat nėra vienodos nuomonės. 





1) moka teršėjas; 8) atsipirkimo; 

2) didelio saugumo; 9) tarptautinio bendradarbiavimo; 
3) profilaktikos; 10) proporcingumo; 

4) artumo; 11) prevencinis; 

5) integracijos; 12) saugumo; 

6) lankstumo; 13) darniojo vystymosi principas; 
7) subsidiarumo (balso 14) mokslo ir techninių duomenų 
suteikimo); naudojimo principas 

5 skyrius 
LIETUVOS APLINKOS APSAUGOS POLITIKA 


5.1. Aplinkos apsauga — valstybinės svarbos problema 


Sparčiai plėtojantis pramonei, transportui, energetikai ir kitoms ūkio 
šakoms, didėja ir šios veiklos poveikis aplinkai. Todėl aplinkos apsauga, 
racionalus gamtos išteklių naudojimas tampa vienu svarbiausiu valstybės 
politikos uždaviniu. 

Aplinkos apsauga — tai visuomenės ir valstybės priemonių, užtik- 
rinančių harmoningą visuomenės ir aplinkos sąveikos raidą, sistema. 
Aplinkos apsaugos priemonių įgyvendinimas apima įvairias valstybės 
veiklos sritis. Jų realizavimas yra visų valstybės institucijų veiklos sude- 
damoji dalis, todėl aplinkos apsauga laikytina savarankiška valstybės 
funkcija [33]. 

LR Konstitucijos 54 straipsnis skelbia: „Valstybė rūpinasi natūralios 
gamtinės aplinkos, gyvūnijos ir augalijos, atskirų gamtos objektų ir ypač 
pat atkuriami ir gausinami gamtos ištekliai.“ Tokios valstybės veiklos 
krypties pagrindinis tikslas — užtikrinti Lietuvos gyventojų teises į sveiką 
ir švarią aplinką. Konstitucija įtvirtina kiekvieno asmens pareigą saugoti 
aplinką nuo kenksmingo poveikio. 

LR Konstitucija pripažįsta aplinkos apsaugą savarankiška nacionali- 
nės politikos sritimi, sykiu ir savarankiška teisinio reguliavimo sritimi. 
Konstitucijoje aiškiai sakoma, kad „įstatymu draudžiama niokoti žemę, 
jos gelmes, teršti vandenis ir orą, daryti radiacinį poveikį aplinkai bei 
skurdinti augaliją ir gyvūniją.“ 

Valstybės aplinkosauginė funkcija susideda iš kelių krypčių [33]: 

+ racionaliai (ekologiškai pagrįstai) naudoti gamtos išteklius; 

+ išsaugoti aplinką; 

atkurti pažeistą ekologinę pusiausvyrą; 
gerinti aplinkos būklę. 


Pagal Aplinkos apsaugos įstatymą aplinkos apsaugos politika įpa- 


reigoja: 


nukreipti visuomeninius ir privačius interesus aplinkos kokybei 
gerinti; 

skatinti gamtos išteklių naudotojus ieškoti būdų ir priemonių, 
kaip išvengti ar sumažinti neigiamą poveikį aplinkai; 

gamtos ištekliai turi būti naudojami racionaliai ir kompleksiškai, 
atsižvelgiant į aplinkos išsaugojimo bei atkūrimo galimybes; 
aplinkos apsauga grindžiama visapusiška, teisinga ir laiku pa- 
teikta ekologine informacija. 


5.2. Aplinkos apsaugos politikos raida Lietuvoje 


Atkūrus Lietuvos nepriklausomybę 1990 m., atsirado galimybės plė- 
toti nacionalinę ūkio politiką ir gamtos apsaugos politiką. Svarbiausios 
to meto aplinkos apsaugos problemos buvo: 





reorganizuoti aplinkos apsaugos teisę; 

suformuluoti aplinkos apsaugos reikalavimus; 

sukurti efektyvią poveikio aplinkai vertinimo sistemą; 
įgyvendinti ekonominio poveikio priemones; 

tobulinti monitoringo sistemą; 

plėtoti bendradarbiavimą su tarptautinėmis ir regioninėmis or- 
ganizacijomis. 





Remiantis Aplinkos apsaugos įstatymu (1992 m.) pradėta formuoti 
nacionalinė aplinkos apsaugos politika ir nacionalinė aplinkos apsau- 
gos teisės sistema. Šio įstatymo 5 straipsnis įtvirtina, kad LR Seimas, 
formuodamas aplinkos apsaugos politiką, nustato pagrindines aplinkos 
apsaugos ir gamtos išteklių naudojimo politikos kryptis, tvirtina aplin- 
kos apsaugos strategiją. Aplinkos apsaugos politiką įgyvendina Lietuvos 
Respublikos Vyriausybė. 

1992 m. buvo sukurta Lietuvos aplinkos apsaugos programa, apibrė- 
žusi pagrindines šalies politikos problemas. Ši programa buvo pagrįsta 
tausojančiu gamtinių išteklių naudojimu bei reikalavimu, kad bet kokia 

ūkinė veikla būtų suderinta su aplinkos apsaugos reikalavimais. Programa 
apėmė svarbiausias to meto gamtosaugos problemas, numatė jų sprendi- 
mo būdus. Dauguma programoje numatytų priemonių buvo kryptingai 
realizuojamos. 

1995 m. buvo parengta Lietuvos aplinkos apsaugos strategija [35], 
kurioje oro ir vandens apsauga nuo taršos, tinkamas atliekų tvarkymas, 
gamtos išteklių apsauga, kraštovaizdžio ir biologinės įvairovės išsaugo- 
jimas yra svarbiausios šios strategijos sudedamosios dalys. Parengta 
Veiksmų programa iki 2000 metų. 1996 m. šalies Parlamentas patvirtino 
Lietuvos aplinkos apsaugos strategiją, o Vyriausybė — veiksmų programą. 
Šioje strategijoje buvo suformuluoti Lietuvos aplinkos apsaugos politi- 
kos principai. Pateikti 11 principų pagal savo turinį iš esmės nėra nauji, 
dauguma jų atitinka ES aplinkos apsaugos politikos principus [35]. 

2003 m. Lietuvos Respublikos Vyriausybė patvirtino Nacionalinę 
darnaus vystymosi strategiją (iki 2020 m.) [36]. 





Darnaus vystymosi strateginis tikslas — suderinti aplinkosau- 
gos, ekonominio ir socialinio vystymosi interesus, užtikrinti švarią 
ir sveiką aplinką. 





Nacionalinė darnaus vystymosi strategija aprašyta 9 skyriuje. 

1996-2001 m. parengtas Lietuvos Respublikos teritorijos bendrasis 
planas [37] siekiant nustatyti regioninius skirtumus, suformuluoti strategi- 
nius valstybės tikslus ir plėtros kryptis, subalansuoti veiklos prioritetus ir 
nustatyti teritorines jų įgyvendinimo galimybes. Bendrojo plano nuosta- 
tos galioja iki 2020 m. Bendrąjį planą LR Seimas patvirtino 2002 m. 

LR teritorijos bendrasis planas išnagrinėtas 9 skyriuje. 

Lietuva tapo visateise Europos Sąjungos nare 2004 m. Todėl dabar, 
vertinant Lietuvos aplinkos būklę, labai svarbi ES aplinkos apsaugos 
politika. Nors pastaraisiais metais esminių pokyčių ir neįvyko, tačiau, 
vertinant padėtį per ilgesnį laikotarpį, galima teigti, kad tinkamai sufor- 
muotos ir įgyvendintos aplinkos politikos kryptys kai kuriose srityse 
jau leido gerokai pagerinti padėtį ir sumažinti aplinkai daromą poveikį. 
Analogiškos tendencijos fiksuojamos ir kai kuriuose Europos aplinkos 
būklės vertinimo sektoriuose [9, 53]. 

Europos Bendrijos steigimo (1957 m.) sutarties [31] 175 straipsnyje 
teigiama: aplinkos politiką finansuoja ir įgyvendina valstybės narės. Šios 
sutarties 176 straipsnyje yra nuostata, kad nustatytos ES aplinkos apsau- 

gos priemonės neužkerta kelio jokiai valstybei narei priimti griežtesnių 
aplinkos apsaugos priemonių. 


5.3. Aplinkos apsaugos politikos principai Lietuvoje 


Aplinkos apsaugos politikos įgyvendinimo sėkmė priklauso nuo 
principų, kuriais numatoma remtis sudarant veiksmų programas ir įgy- 
vendinant aplinkos apsaugos tikslus. 

Lietuvos aplinkos apsaugos politikos principai buvo suformuluoti 
1966 m. parengtoje Lietuvos aplinkos apsaugos strategijoje. Šie principai, 
praėjus dešimtmečiui nuo jų paskelbimo, išliko beveik nepakitę [35]. 

1. Darnus vystymasis. Šis principas teigia, kad pasiekti tikslą galima 
tik nuosekliai plėtojant ekonomiką ir pagal esamas galimybes tenkinant 
visuomenės socialinius ir ūkinius poreikius. Darnaus vystymosi principas 
reikalauja taip orientuoti šalies ekonominę ir socialinę plėtrą, kad šios 
dienos poreikių tenkinimas nesumažintų būsimų kartų poreikių tenkinimo 
galimybių. Deklaraciją, kurioje šis principas įtvirtintas pasauliniu mastu, 
Lietuva pasirašė Rio de Žaneiro konferencijoje 1992 m. 

2. Aplinkos apsaugos politikos integravimas. Šis principas iš esmės 
susijęs su darnaus vystymosi principo įgyvendinimu. Aplinkos apsaugos 
politika turi būti integruota į visų ūkio šakų, teritorijų plėtros strategijas. 
Plėtra bus subalansuota ir tolygi, jei aplinkos apsaugos priemonės taps 
šio proceso dalimi ir nebus nuo jo atsietos. 

3. Atsargumo principas. Dažnai neįmanoma prognozuoti žmogaus 
veiklos aplinkai padarinių. Norėdama apsaugoti aplinką, valstybė pagal 
išgales turi taikyti atsargumo principą. Kai iškyla neatlyginamos žalos 
pavojus, pateisinamos pačios brangiausios priemonės aplinkos žalojimui 
išvengti. Atsargumo principą reikia taikyti remiantis prognoze, nuosek- 
lumu ir apdairumu numatant padarinius. 

4. Teršėjas (vartotojas) moka. Šis principas reiškia, kad visa atsako- 
mybė, taip pat ir materialinė, už taršą ar naudojant gamtos išteklius ir 
padarytą žalą aplinkai tenka teršėjams ar vartotojams, t. y. visus sociali- 
nius ir ekonominius nuostolius dėl teršimo bei išteklių naudojimo privalo 
padengti patys teršėjai (vartotojai). 

Atliekų tvarkymo išlaidas turi apmokėti atliekų turėtojas ir (ar) me- 
džiagų bei gaminių, kuriuos naudojant susidaro atliekos, gamintojas ir 
importuotojas. 

5. Prevencija. Žalos aplinkai atlyginimo išlaidos beveik visais atve- 
jais didesnės nei išlaidos žalai išvengti. Kartais žalos atlyginti apskritai 
neįmanoma. Todėl prevencija yra racionalesnis veikimo būdas nei ban- 
dymas spręsti problemą, kai ji jau iškilo. 

6. Geriausios praktiškai įgyvendinamos technologijos naudojimas. 
Šio principo esmė yra ta, kad visur, kur tik įmanoma, net ir tada, kai 
nustatyti limitai neviršijami, turi būti naudojama aplinkos apsaugos po- 
žiūriu pažangiausia bei efektyviausia ir kartu praktiškai įgyvendinama 
technologija. 

7. Subsidiarumo principas. Tik problemos, kurių negalima išspręs- 
ti vietoje, turi būti sprendžiamos aukštesniu lygiu. Pagal subsidiarumo 
principą pripažįstama, kad aplinkos apsaugos problemos ir galimybės 
kiekviename regione labai skiriasi, ir formuojant aplinkos apsaugos po- 
litiką būtina į tai atsižvelgti. 

8. Partnerystė ir atsakomybės dalijimasis. Subalansuotos visuomenės 
tikslas gali būti pasiektas tik tada, kai visi suinteresuoti asmenys ims dar- 
niai veikti ir bendradarbiauti (tarptautinės vyriausybinės, nevyriausybinės 
organizacijos, vietos valdžia, ūkio šakos, įmonės, vartotojai, visuomenės 
nariai ir t. t.). Kiekvienas iš partnerių pripažįsta savo atsakomybę už 
aplinkos apsaugos tikslų įgyvendinimą ir veikia jiems prieinamomis 
priemonėmis. Kurti partnerystę numatant atsakomybę yra svarbiausias 
uždavinys, kurio negalima išspręsti nepripažįstant nuomonių įvairovės 
ir negerbiant skirtingų interesų bei grupių pagrįstų nuomonių. 

9. Informacijos viešumas. Šio principo tikslas — padėti sukurti dalyva- 
vimo priimant sprendimus sistemą, įtraukti piliečius į aplinkos apsaugos 
politikos kūrimą. Informacija apie aplinką leidžia aktyvinti visuomenės 
veiklą, įgyvendinant aplinkos apsaugos tikslus. 


54 


6 skyrius 
APLINKOS APSAUGOS TEISĖ 


6.1. Aplinkos apsaugos teisės įvadas 


Aplinkos apsaugos problema nėra vienos valstybės problema. Ji ta- 
po tarpvalstybinė, regioninė ar globalinė. Todėl ir jos sprendimas yra ne 
atskirų valstybių reikalas, ji sprendžiama regioniniu ar globaliniu lygiu. 
Dėl šių priežasčių aplinkos apsaugos teisė turi būti atitinkamo lygio. 
Kartu su aplinkos apsaugos politikos sprendžiamų problemų apimtimi 
ir jų sudėtingumu plėtojosi ir aplinkos apsaugos teisė. 

Kaip teisės šaka aplinkosauginė teisė glaudžiai susijusi ir su kitomis 
teisės šakomis (administracine, civiline, baudžiamąja). 

Teisinę aplinkos apsaugos bazę sudaro visuma teisės aktų, kurie 
reglamentuoja gamtos išteklių valdymą, naudojimą ir žmogaus ūkinės 
veiklos poveikį aplinkos elementams. 

Sąvokos „aplinkos apsaugos teisė“, „aplinkosaugos teisė“ ir „ekolo- 
ginė teisė“ laikomi sinonimais. 


6.1.1. Aplinkos apsaugos politika ir aplinkos apsaugos teisė 


Aplinkos apsaugos politika ir aplinkos apsaugos teisė tarpusavyje 
yra neatsiejamai susijusios: jų uždaviniai yra bendri — siekti konkrečių 
aplinkos apsaugos tikslų, naudojant teisiškai apibrėžtas tinkamas priemo- 
nes, ir pasiekti konkrečių rezultatų. Tai atsispindi ir aplinkos apsaugos 
politikos sampratoje [12], kur teigiama, kad „aplinkos politikos tąsa 
yra teisės aktų priėmimas ir teisinių struktūrų sukūrimas šiems aktams 
įgyvendinti“. 

Aplinkos apsaugos politika yra įgyvendinama remiantis aplinkos 
apsaugos teisės aktų visuma. Remiantis aplinkos apsaugos teisės aktais, 
pasiekiama šių rezultatų: 

+ įgyvendinama aplinkos apsaugos politika, 

+ reglamentuojamas aplinkos išteklių naudojimas ir apsauga, 
+ kontroliuojami aplinkos išteklių naudojimas ir jų naudotojai. 


6.1.2. Aplinkos apsaugos teisės samprata 


Kiekviena teisinė valstybė turi savo teisinę sistemą, kuria remiantis 
reglamentuojamas aplinkos bei gamtos išteklių naudojimas ir apsauga. 
Kiekvienos šalies ekonominiai ir politiniai savitumai iš dalies atsispindi 
ir teisinėje sistemoje. 

Valstybių aplinkos apsaugos teisinėje literatūroje galima rasti įvairių 
aplinkos apsaugos teisės aptarimų arba aplinkos apsaugos teisės apibrė- 
žimų. Pateikiame keletą iš jų. 

Aplinkos apsaugos teisė (ekologinė teisė) - savarankiška teisės šaka, 
reguliuojanti visuomenės ir aplinkos tarpusavio santykius, kai daromas 
poveikis aplinkai ar atskiriems jos komponentams [38]. 

Lietuvos teisinėje literatūroje yra pateikti du aplinkos apsaugos 
teisės aptarimai: 

Aplinkos apsaugos teisė (ekologinė teisė) - tai aplinkosauginių 
teisės normų sistema, reguliuojančių visuomeninius aplinkos apsaugos 
ir naudojimo santykius, remiantis elgesio atitikimu aplinkosauginius 
reikalavimus, siekiant užtikrinti žmogaus teisę į švarią ir sveiką aplinką 
realizavimą [33]. 

Aplinkos apsaugos teisė - teisės normų, reguliuojančių aplinkos, 
kaip vientisos visumos, ir jos sudedamųjų dalių apsaugos ir naudojimo 
santykius, sistema |39]. 

Aplinkosaugos teisės norma — tai valstybės nustatytų ir visiems 
piliečiams privalomų normų sistema, kuria remiantis reguliuojami vi- 
suomenės ir aplinkos objektų santykiai [40]. 


6.2. Tarptautinė aplinkos apsaugos teisė 


Tarptautinė teisė — tai sistema teisės normų, kurios išreiškia sude- 
rintą kolektyvinę tautų (valstybių), esančių tos teisės subjektais, valią. 
Ji neįeina į nacionalinę teisės sistemą. Tarptautinė teisė reguliuoja ne 
valstybės vidaus, o tarptautinius santykius, susiklostančius tarp skir- 
tingų valstybių. Jos nuostatos ir reikalavimai įtvirtinami tarptautinėse 
sutartyse, konvencijose, nutarimuose, deklaracijose, Jungtinių Tautų 
dokumentuose [41]. 

Nėra visuotinai priimto tarptautinės aplinkos apsaugos teisės apibrė- 
žimo. Kaip ir kitos tarptautinės teisės šakos, tarptautinė aplinkos teisė 
glaudžiai siejasi su kitomis teisės šakomis ir susijusi su ekonomika, eko- 
logija, žmogaus teisėmis. Kiekviename vadovėlyje pateikiama skirtinga 
jos formuluotė [18, 38, 42, 43]. Pateikiame vieną iš jų, kaip tiksliausiai 
apibrėžiantį šios teisės šakos esmę: 


Tarptautinė aplinkos apsaugos teisė — tai visuma teisės normų, 
kuriomis siekiama užtikrinti globalios aplinkos apsaugą nuo neigia- 
mo poveikio ir reguliuoti Žemės išteklių naudojimą dabartinių ir 
būsimų kartų poreikiams tenkinti [18]. 


6.2.1. Tarptautinės aplinkos apsaugos teisės raida 


Pirmuoju tarptautinės aplinkos apsaugos teisės aktu laikomas 
1897 m. priimtas susitarimas dėl šiaurinio jūrų lokio (ruonių šeima) 
apsaugos [18]. Vienas iš pirmųjų dvišalių aplinkos apsaugos teisės aktų 
yra Arbitražinio tribunolo (angl. Arbitral Tribunal) sprendimu 1893 m. 
priimtos taisyklės, kuriomis remiantis buvo sureguliuotas JAV ir Didžio- 
sios Britanijos ginčas dėl žvejybos tarptautiniuose vandenyse [13]. 

Priėmus šiuos tarptautinio lygio teisės aktus, tarptautinė aplinkos 
apsaugos teisė pamažu plėtojosi, sukurti pagrindiniai principai, nuosta- 
tos, reikalavimai, teisinės institucijos. 

Kaip jau buvo aptarta ankstesniuose skyriuose, aplinkos apsaugos 
problemos peržengė valstybių sienas. Šią problemą suvokė tarptautinė 
visuomenė, ir tai skatino spartų tarptautinės aplinkos apsaugos teisės 
plėtrą — nuo nacionalinių ar dvišalių sprendimų buvo pereita prie re- 
gioninio ar globalinio pobūdžio problemų sprendimo. Buvo suvokta, 
kad daugeliui globalinėmis tapusioms aplinkos problemoms spręsti 
reikalingi tarptautinio lygio veiksmai ir priemonės. Todėl buvo priimta 
daugelis tarpvalstybinių sutarčių, susitarimų, konvencijų, protokolų, 
siekiant kontroliuoti, daryti įtaką, reguliuoti jūrų bei vandenynų taršą, 
ozono sluoksnio plonėjimą, biologinės įvairovės mažėjimą, globalinį 
klimato atšilimą. 

Tarptautinės aplinkos apsaugos teisės istorija neilga. Kaip jau minėta, 
jos pradžia būtų galima laikyti 1893 m., kai buvo priimtas tarptautinis 

dokumentas, reglamentuojantis dvišalius valstybių santykius. Tarptauti- 
nės aplinkos apsaugos teisės raidoje išskiriami 4 periodai [15]. Reikia 
pabrėžti, kad aplinkos politikos ir aplinkos teisės raidos periodų išskyri- 
mas yra panašus, besiremiantis Jungtinių Tautų (JT) sukūrimu (1945 m.), 
Stokholmo ir Rio de Žaneiro konferencijomis. 

1. Iki 1945 m. Valstybės pradėjo bendrauti tarptautiniu lygiu su- 
prasdamos, kad industrializavimas ir sparti ekonominė plėtra reikalauja 
riboti gyvosios ir negyvosios gamtos išteklių naudojimą. Gyvosios gam- 
tos apsaugos klausimais pirmoji konvencija buvo pasirašyta 1900 m., 
antroji — 1902 m. 

2. 1945-1972 m. Šis periodas - tai laikotarpis nuo Jungtinių Tautų 
Organizacijos (JT) sukūrimo (1945 m.) iki Stokholmo konferencijos 
(1972 m.). JT iniciatyva įvyko keletas tarptautinių konferencijų (Gam- 
tos išteklių naudojimas ir apsauga (1949 m.), Jūrų gyvųjų išteklių išsau- 
gojimas (1954 m.), Branduolinio ginklo bandymų uždraudimo sutartis 
(1963 m.), priimta Afrikos gamtos konvencija (1968 m.) ir kt. 

3. 1972-1992 m. Periodas prasideda Stokholmo konferencija 
(1972 m.) ir trunka iki Rio de Žaneiro konferencijos. Šio periodo pagrin- 
dinis akcentas — Stokholmo konferencija (jos rezultatai trumpai aprašyti 
3 skyriuje). Konferencijoje priimti nutarimai turėjo didelę įtaką tolesniam 
tarptautinės teisės kūrimui. Per šį laikotarpį susikūrė pagrindinės tarptau- 
tinės gamtosauginės organizacijos, priimti tarptautinio pobūdžio teisės 
aktai, reglamentuojantys aplinkos taršą ir gamtos išteklių naudojimą. 

Per šį laikotarpį tarptautinė aplinkos apsaugos teisė sparčiai plėtojosi, 
buvo priimtos pagrindinės konvencijos, svarbiausios iš jų yra Jūrų teisės 
konvencija (1982 m.), Vienos konvencija dėl ozono sluoksnio apsaugos 
(1985 m.). Jūrų teisės konvencija skatino daugelio konvencijų, reglamen- 
tuojančių vandenynų bei jūrų taršos klausimus, priėmimą. 

Stokholmo konferencijoje nutarta sudaryti specialią Jungtinių Tau- 
tų aplinkos programą (angl. United Nations Environment Programme 
(UNEP), kuriai buvo pavesta koordinuoti egzistuojančių institucijų aplin- 
kosauginę veiklą, numatyti veiksmų programą, įgyvendinti vandenynų 
bei jūrų apsaugos konvencijų reikalavimus ir nuostatas. 

4. Ketvirto periodo pradžia laikomi 1992 m., kuris tęsiasi iki šiol. 
1992 m. Rio de Žaneire įvyko Aplinkos ir plėtros konferencija (angl. 
United Nations Conference on Environment and Development (UNCED). 

Šios konferencijos (dažniausiai ji vadinama Rio de Žaneiro konferencija) 
rezultatai ir priimti teisės aktai (Klimato kaitos konvencija, Biologinės 
įvairovės konvencija) išsamiau aprašyti 3 skyriuje. 

Tarptautinės aplinkos apsauga vykdoma plėtojant įvairių formų ben- 
dradarbiavimą: pasirašomos dvišalės ar daugiašalės sutartys, konvencijos, 
rengiami bendri seminarai, pasitarimai, keičiamasi specialistais, priima- 
mos bendros įstatyminės normos ir standartai, dalyvaujama tarptautinėse 
organizacijose. Jungtinėms tautoms, Europos Bendrijai priklauso įvairios 
tarpvalstybinės aplinkos apsaugą koordinuojančios organizacijos. 

Daugelyje knygų, skirtų tarptautinės aplinkos politikos problemoms 
nagrinėti, dažnai sykiu aptariami ir aplinkos teisės klausimai [2, 8, 12, 
14, 15, 44, 46]. 


6.2.2. Tarptautinės aplinkos apsaugos teisės objektas ir subjektai 


Objektas yra visa Žemės gamtinė aplinka — Pasaulinis vandenynas ir 
jo ištekliai, atmosferos oras, augalija ir gyvūnija, žemės gelmės, unikalūs 
gamtiniai kompleksai [18]. Tarptautinė aplinkos apsaugos teisė apima 
globalinio, tarptautinio lygio problemas. Globaliomis aplinkos problemo- 
mis laikomos: klimato kaita, stratosferos ozono sluoksnio plonėjimas, 
biologinės įvairovės mažėjimas. Rūgštus lietus, miškų naikinimas, van- 
denynų bei jūrų teršimas vienuose literatūriniuose šaltiniuose laikomi 
globalinėmis problemomis, kituose — regioninėmis. 

Tarptautinės aplinkos apsaugos teisės subjektas yra [15]: 

+ valstybės; 

+ tarptautinės organizacijos; 

+ tarptautinės nevyriausybinės organizacijos. 








1. Valstybė yra svarbiausias tarptautinės aplinkos apsaugos teisės sub- 
jektas. Valstybės parengia, priima ir įgyvendina tarptautinės teisės aktus, 
nustato pagrindinius teisės aktų įgyvendinimo principus bei taisykles, 
įsteigia tarptautines organizacijas, leidžia kitiems subjektams dalyvauti 
tarptautiniuose teisiniuose procesuose. 2007 m. duomenimis, pasaulyje 
yra 194 nepriklausomos valstybės. 

Pagal tarptautinę teisę valstybės yra suverenios ir lygios; jos, 
būdamos tarptautinės bendrijos narės, turi vienodas teises ir pareigas, 
nepaisant ekonominių, politinių ir socialinių skirtumų. Valstybės suvere- 

numas ir lygybė reiškia, kad jos jurisdikcijai visiškai priklauso užimama 
teritorija ir joje esantys gamtos ištekliai. Valstybei priklauso jos teritori- 
joje esanti žemė, vidaus vandenys (ežerai, upės ir kiti vandens telkiniai), 
teritoriniai jūrų vandenys, oro erdvė. 

Nė viena valstybė neturi teisės bet kokia forma pažeisti kitų valsty- 
bių suverenumo ir teritorino vientisumo. 

Pagal ekonominio išsivystymo lygį šalys skirstomos į išsivysčiusias 
ir besivystančias. Ekonominio ir politinio pobūdžio skirtingumai dažnai 
turi įtakos derybose aplinkos apsaugos klausimais. Tarptautinės konfe- 
rencijos tik patvirtina, kad išsivysčiusių ir besivystančių šalių požiūris 
į daugelį gamtosauginių problemų (atmosferos tarša, jūros žinduolių 
apsauga, miškų apsauga) ne visada sutampa. 

2. Tarptautinės teisės subjektu yra tarpvyriausybinės (tarpvalsty- 
binės) organizacijos, įsteigtos tarptautinėmis sutartimis tam tikriems 
nuolatiniams tikslams siekti. Tarptautinės organizacijos, atsižvelgiant 
į jų teisinį statusą, būna tarpvyriausybinės ir nevyriausybinės, o pagal 
kompetenciją — bendrosios kompetencijos ir turinčios aplinkosauginę 
kompetenciją organizacijos. 

Tarpvyriausybinėms organizacijoms priskiriamos Jungtinių Tautų 
organizacija (JTO) ir jos padaliniai. 2007 m. duomenimis, 192 pasaulio 
valstybės yra JTO narės. Dažnai žodis „organizacija“ praleidžiamas ir 
jos vadinamos „Jungtinėmis Tautomis“ (JT) [16, 41]. 

3. Tarptautinės nevyriausybinės organizacijos daro nemažą įtaką 
formuojant aplinkos apsaugos politiką, priimant sprendimus, susijusius 
su gamtos išteklių naudojimo, apsaugos ir kitais klausimais. 

Tikslaus ar visuotinai priimtino nevyriausybinių organizacijų (NVO) 
skaičiaus nėra. Manoma, kad šiuo metu pasaulyje yra daugiau nei 100 
tūkst. NVO, dirbančių aplinkos apsaugos srityje [7]. 

Išsamiau tarptautinės tarpvyriausybinės (tarpvalstybinės) bei nevy- 
riausybinės organizacijos ir jų veikla aprašyta 10 skyriuje „Tarptautinių 
organizacijų aplinkosauginė veikla.“ 


6.2.3. Tarptautinės aplinkosauginės teisėtvarkos funkcijos 


Valstybių ir tarptautinė aplinkos apsaugos teisė yra tarptautinės ap- 
linkos politikos įgyvendinimo priemonė. 

Pagrindinis tarptautinės teisėtvarkos tikslas yra sukurti struktūras, 
kuriose tarptautinės bendrijos nariai nustato tarpusavio bendravimo nor- 
mas, sprendžia iškilusius nesutarimus. 

Tarptautinė teisėtvarka vykdo 3 pagrindines funkcijas: 





+ teisėkūros; 
+ teismines; 
+ administracines. 





Teisėkūros funkcija užtikrina galimybę sukurti teisinę bazę (teisės 
aktų visumą) aplinkos apsaugos problemoms spręsti ir reguliuoti šių 
problemų sprendimą tarpvalstybiniu ir globaliniu mastu. Teisminės insti- 
tucijos nagrinėja valstybių ir kitų tarptautinės visuomenės narių ginčus ir 
nesutarimus dėl gamtinių išteklių naudojimo ir neigiamo poveikio aplin- 
kai. Administracinėmis priemonėmis siekiama užtikrinti, kad tarptautinės 
teisės principai, taisyklės, normos ir standartai būtų tinkamai taikomi. 

Tarptautinė teisėtvarka reguliuoja tarptautinės bendrijos, kurią su- 
daro valstybės, tarptautinės organizacijos ir įvairios nevyriausybinės 
organizacijos, veiklą. Pagrindinis vaidmuo priklauso valstybėms, kurios 
kuria tarptautinės teisės aktus, laikosi prisiimtų įsipareigojimų ir naudo- 
jasi joms suteiktomis teisėmis. 


6.2.4. Tarptautinės aplinkos apsaugos teisės šaltiniai 


Tarptautinei teisei priskiriama: [14, 15]: 





+ tarptautinės sutartys, konvencijos, konvencijų protokolai; 

+ tarptautinių organizacijų teisės aktai (deklaracijos, rezoliucijos, 
veiksmų programos); 

+ tarptautinių teismų ir arbitražų sprendimai. 





1. Tarptautinei teisei priskiriamos sutartys, konvencijos, konvencijų 
protokolai, sudaryti tarptautiniu lygiu. Tarptautinės sutartys būna dvišalės 
(sudaromos 2 valstybių) ir daugiašalės (sudaromos daugelio valstybių). 
Daugiašalės sutartys būna regioninės (tarp tam tikro geografinio rajono 
valstybių) ir globalinės (daugiau nei dviejų pasaulio valstybių). Tarp 
regioninių sutarčių būna politinio pobūdžio sutarčių, kuriose dalyvauja 
ne visos regiono šalys. Yra sutarčių, sudarytų valstybių ir tarptautinių 


61 


organizacijų. Daug regioninių aplinkosauginio pobūdžio sutarčių priimta 
Europoje, ypač Europos Sąjungoje. 

Sutartys aptariamos ir priimamos konferencijose. Daugelis aplinko- 
sauginių sutarčių (konvencijų) yra papildomos protokolais. Valstybės 
įgaliotų asmenų konferencijose pasirašytos sutartys ratifikuojamos 
šalyse. Lietuvoje tokias sutartis ratifikuoja LR Seimas. Jei valstybė ne- 
dalyvavo priimant tarptautinę sutartį, ji turi teisę ir galimybę prisijungti 
prie tokios sutarties. 

Tarptautiniu lygiu sudarytos sutartys, atsižvelgiant į jų teisinį pobūdį, 
vadinamos sutartimis, konvencijomis, susitarimais, protokolais. Šie do- 
kumentai reglamentuoja globalinio klimato, atmosferos ozono sluoksnio 
apsaugą, vandenynų, jūrų, biologinės įvairovės naudojimą ir apsaugą. 

Konvencijos. Konvencijomis vadinamos tarptautinės sutartys, regu- 
liuojančios tam tikros srities tarpvalstybinius santykius. 

Tarptautinės konvencijos aplinkos apsaugos srityje — tai tarptautiniai 
susitarimai aplinkos apsaugos klausimais. Jas priima valstybių delegaci- 
jos arba valstybių vadovai tarptautinio lygio konferencijose. 

Konvencija yra daugelio pasaulio valstybių (iki 100 ir daugiau vals- 
tybių) derybų, kurios užtrunka kelerius metus, rezultatas. Derybų metu 
suderinamas ir priimamas konvencijos tekstas, kurį pasirašo valstybių 
delegacijų atstovai. Vėliau konvenciją ratifikuoja ją pasirašiusių šalių 
parlamentai. Konvencija įsigalioja, kai ją ratifikuoja nustatytas valsty- 
bių skaičius. 

Konvencijai įgyvendinti įsteigiamas sekretoriatas, kuris rūpinasi, kad 
konvenciją priėmusios šalys laikytųsi savo įsipareigojimų. Sekretoriatas 
susideda iš valstybių, pasirašiusių konvenciją, atstovų. 

Valstybė, ratifikavusi konvenciją ar prie jos prisijungus!, įsipareigo- 
ja laikytis konvencijos reikalavimų ir nuostatų, juos vykdyti, papildyti, 
koreguoti ar keisti savo teisės aktus, kad jie atitiktų konvencijos teisės 
normas ir nuostatas. 

2. Tarptautinių organizacijų teisės aktai — tai deklaracijos, rezoliuci- 
jos, tarptautinės programos. Daugelio jų teisės normos nėra privalomos. 
Kai kurie tarptautinių organizacijų teisės aktai įgyja teisinį statusą, kai jais 
remiantis priimamos (pasirašomos) tarptautinės sutartys, konvencijos. 
Tada šie aktai tarptautinės aplinkos apsaugos teisės subjektams tampa 
privalomi, įpareigojantys (angl. binding acts), dažnai dar vadinami „ak- 

tyviais aktais“. Tarptautinės organizacijos daugelį sprendimų (nutarimų) 
dėl gamtos išteklių naudojimo priėmė anksčiau nei buvo pasirašytos 
tarptautinės sutartys. 

3. Tarptautinio Teisingumo Teismo (angl. International Court of Jus- 
tice) teisininkai, nagrinėdami įvairias bylas, suformulavo naujus tarptau- 
tinės aplinkos apsaugos teisės principus ir taisykles tokiose srityse kaip 
žuvų išteklių apsauga, branduoliniai bandymai atmosferoje, branduolinio 
ginklo naudojimo teisėtumo klausimai. Arbitražinis Tribunolas suformu- 
lavo svarbius tarpvalstybinės atmosferos teršalų pernašos principus. 


6.2.5. Tarptautinės aplinkos apsaugos teisės aktai 


1900-1996 m. priimta ir pasirašyta apie 220 aplinkos ir gyvosios 
gamtos apsaugos teisės aktų. Tai tarptautinės sutartys, konvencijos, kon- 
vencijų protokolai. 

Pirmoji konvencija buvo pasirašyta 1900 m., antroji — 1902 m., trečio- 
ji konvencija buvo pasirašyta po ilgos pertraukos — tik 1946 m. Konven- 
cijai parengti ir pasirašyti turėjo įtakos įvykę du pasauliniai karai. Visos 
trys konvencijos buvo skirtos gyvūnijos apsaugai. Nuo 1950 m., daugėjant 
aplinkos ir gyvosios gamtos apsaugos problemų, konvencijų „pasirašymo 
tempas“ spartėjo. 1961-1970 m. buvo pasirašytos 3, o 1971-1980 m. — 17 
konvencijų. Iki 1996 m. priimta ir pasirašyta apie 50 konvencijų ir 15 
protokolų, kurie patikslina ar papildo konvencijas [2, 14]. 

Šiuo metu yra daugiau kaip 200 globalinio lygio konvencijų [13]. 
Be jų, galioja daugiau nei tūkstantis tarptautinių sutarčių, reguliuojan- 
čių gamtos išteklių naudojimą ir gamtos apsaugą. Pasirašyta apie 3 000 
dvišalių gamtos išteklių naudojimo ir gamtos apsaugos tarptautinių 
dokumentų [18]. 

Svarbiausios tarptautinės sutartys, konvencijos, protokolai 

I. Vandenynų (jūrų) apsaugos konvencijos, sutartys, protokolai 

Pagrindinė konvencija yra JT Jūrų teisės konvencija (Montego 
Bay, 1982 m.). Ji reglamentuoja bendruosius vandenynų (jūrų) taršos, 
atliekų tvarkymo jūrose, gyvųjų jūros išteklių naudojimo ir apsaugos 
principus. 

Kitos konvencijos reglamentuoja jūrų taršą, kaip išvengti taršos ir 
atsakomybę už padarytą žalą. Iš jų paminėtina Zaršos prevencijos iš lai- 

vų konvencija (MARPOL) (Londonas, 1973 m.), reglamentuojanti taršą 
iš laivų; Baltijos jūros baseino jūrinės aplinkos apsaugos konvencija 
(Helsinkis, 1992 m.) ir Viduržemio jūros apsaugos nuo taršos konven- 
cija (Barselona, 1976 m.) reglamentuoja Baltijos ir Viduržemio jūrų 
apsaugos klausimus. 

II. Svarbiausios atmosferos apsaugos konvencijos, protokolai 


64 


JT Bendroji klimato kaitos konvencija (Rio de Žaneiras, 
1992 m.); 

Kioto protokolas (Kiotas, Japonija, 1997 m.); 

Tolimų tarpvalstybinių oro teršalų pernašų konvencija (Ženeva, 
1979 m.); 

Protokolas sieros patekimui į atmosferą mažinti 30 4 
(1985 m.); 

Protokolas azoto oksidų patekimui į atmosferą mažinti 
(1988 m.); 

Vienos konvencija ozono sluoksniui apsaugoti (1985 m.); 
Monrealio protokolas (1987 m.) ir jo pataisos dėl ozono sluoks- 
nį ardančių medžiagų. 


III. Svarbiausios biologinės įvairovės konvencijos 


Ramsaro konvencija (Tarptautinės reikšmės pelkių, ypač 
vandens paukščių buveinių, konvencija (Ramsaras, Iranas, 
1971 m.)); 
Biologinės įvairovės konvencija (Rio de Žaneiras, Brazilija, 
1992 m.); 


Kartachenos Biosaugos protokolas (2002 m.) reglamentuoja klausi- 
mus, susijusius su GMO (genetiškai modifikuoti organizmai). 


Vašingtono konvencija (Nykstančių laukinės faunos ir floros 
rūšių tarptautinės prekybos konvencija (Vašingtonas, JAV, 
1973 m.); 

Bonos konvencija (Migruojančių laukinių gyvūnų rūšių išsau- 
gojimo konvencija (Bona, Vokietija, 1979 m.); 

Berno konvencija (Europos laukinės gyvūnijos ir gamtinių 
buveinių apsaugos konvencija (Bernas, Šveicarija, 1979 m.). 


6.2.6. Aktyvūs ir pasyvūs tarptautinės teisės aktai 


Yra išskiriami du teisės aktų tipai: aktyvūs ir pasyvūs. 

Aktyvūs — tai tokie teisės aktai, kurie įtvirtina galiojančias teisės 
normas ir principus. Šiai kategorijai priskiriamos visos tarptautinės 
konvencijos ir šių konvencijų protokolai. Pvz., Vienos konvencija dėl 
ozono sluoksnio apsaugos (1985 m.), Biologinės įvairovės konvencija 
(1992 m.), Helsinkio konvencija dėl Baltijos jūros baseino jūrinės aplin- 
kos apsaugos (1992 m.). 

Pasyvūs — tai tokie teisės aktai, kurių teisės normos nėra privalomos, 
bet savo autoritetu ir svarba jie turi įtakos tarpvalstybiniams santykiams, 
pvz., Stokholmo deklaracija (1972 m.), Aplinkos apsaugos ir plėtros 
deklaracija (Rio de Žaneiras, 1992 m.). Šios deklaracijos tiesiogiai ne- 
reguliuoja aplinkos apsaugos klausimų, bet dėl savo reikšmės turi įtaką 
ir įpareigoja valstybes ir tarptautines organizacijas aplinkos apsaugos 
srityje aktyviai veikti ir bendradarbiauti. 


6.2.7. Tarptautinės aplinkos apsaugos teisės pagrindiniai principai 


Tarptautinės aplinkos apsaugos teisės principai pirmąkart buvo 
suformuluoti Stokholmo konferencijos (1972 m.) deklaracijoje. Rio de 
Žaneiro konferencijos (1992 m.) deklaracijoje Stokholmo konferencijoje 
priimti principai buvo pritaikyti naujoms sąlygoms [38, 42]. 

Pagrindiniais tarptautinės aplinkos teisės principais laikytini [43]: 

+ prevencinis principas; 

+ teršėjas moka; 

+ bendra, bet diferencijuota atsakomybė; 

+ darnus vystymasis; 

+ poveikio aplinkai vertinimas. 

Prie tarptautinės aplinkos apsaugos teisės principų dar priskiriamos 
šios valstybių teisės ir pareigos: 

+ kiekvienos valstybės suvereni teisė saviems gamtos ištek- 

liams; 

+  nepadaryti žalos kitų valstybių gamtinei aplinkai. 

Tarptautinės aplinkos apsaugos teisės principų skaičius, jų formu- 
luotės atskirose knygose, straipsniuose įvairuoja [15]. 

6.2.8. Valstybių atsakomybė už tarptautinės 
aplinkos apsaugos teisės pažeidimus 


Ūkinės-gamybinės veiklos neigiami padariniai aplinkai ne visada 
pasireiškia tik vienos valstybės teritorijoje, bet turi poveikį ir gretimų 
valstybių aplinkai (orui, vandeniui). Tokiais atvejais valstybė yra laikoma 
atsakinga už kitos valstybės aplinkos taršą. 

Tarptautinės teisės reikalavimai ir nuostatos reguliuojant gamtos 
išteklių naudojimą bei jų atkūrimą, gamtinės aplinkos apsaugą nuo 
neigiamo cheminio, fizinio, biologinio poveikio įgyvendinami šiomis 
priemonėmis [18]: 

+ teisės aktų kūrimu; 

+ tarpusavio konsultacijomis; 

+ aplinkos monitoringu ir keitimusi informacija; 

+ aplinkos būklės kontrole; 

+ poveikio priemonių už tarptautinės teisės normų ir principų 

nesilaikymą taikymu. 

Valstybių pagrindiniai atsakomybės principai už kitų valstybių ap- 
linkos taršą apibrėžiami tarptautinės teisės aktuose. Pavyzdžiui, Stokhol- 
mo (1972 m.) ir Rio de Žaneiro (1992 m.) deklaracijose numatyta, kad 
valstybės privalo garantuoti, kad bet kokia veikla jų teritorijoje neturi 
neigiamai paveikti ar padaryti žalos kitų šalių aplinkai. 

Tarptautinės teisės aktai (dvišalės ir daugiašalės sutartys, konvenci- 
jos) numato būdus ir priemones, kuriais remiantis reguliuojami valstybių 
santykiai, susiję su neigiamu poveikiu aplinkai. 

Tarptautinėje teisėje valstybėms už aplinkos apsaugos teisės pažei- 
dimus numatytos tokios atsakomybės formos: materialinė ir nemateria- 
linė (politinė). Pabrėžtina, kad tik nedaugelyje konvencijų, sutarčių už 
ekologinius pažeidimus numatytos konkrečios sankcijos. 

Tarptautiniai aplinkosauginiai konfliktai (nesutarimai) tarptautinėje 
teisėje išsprendžiami šiais būdais [15]: 

+ derybomis ir konsultacijomis; 

+ tarpininkaujant tarptautinėms institucijoms; 

+ tarptautiniame arbitraže; 

+ tarptautiniuose teismuose. 

Tarptautinės aplinkos apsaugos teisės pažeidimams nagrinėti, šalių 
ekologiniams ginčams spręsti 1994 m. įsteigtas Tarptautinis ekologinis 
teismas. 

Tarptautinių įsipareigojimų vykdymas ir įgyvendinimas 

Valstybės, tarptautinės ir nevyriausybinės organizacijos daro įtaką 
tarptautinių įsipareigojimų vykdymui. Tarptautiniai įsipareigojimai vykdo- 
mi ir įgyvendinami laikantis nacionalinės teisės nuostatų ir reikalavimų, 
laikantis valstybės prisiimtų įsipareigojimų ir teikiant informaciją atitin- 
kamoms tarptautinėms organizacijoms apie įsipareigojimų vykdymą. 


6.3. Europos Sąjungos aplinkos apsaugos teisė 


Pagrindinės sąvokos 


1. Europos Bendrijos terminas taikomas kalbant apie 3 Europos 
Bendrijas: 

1) Europos anglių ir plieno bendrija; 

2) Europos atominės energijos bendrija; 

3) Europos ekonominė bendrija (EEB). 

Europos teisės požiūriu kiekviena Bendrija yra juridinis asmuo. 

a. Europos anglių ir plieno bendrija įsteigta 1951 m. Paryžiuje 
(sutartis įsigaliojo 1952 m.) 50 metų laikotarpiui. Be politinių tikslų, 
Bendrija turėjo tikslą sukurti bendrą anglių ir plieno rinką. 2002 m. su- 
tarties terminas baigėsi, sutartis nepratęsta. 

b. Europos atominės energijos bendrija (Euratomas) įsteigta 
1957 m. Vienas iš svarbiausių Bendrijos tikslų — taikus atominės ener- 
gijos naudojimas. 

c. Europos ekonominė bendrija (EEB) (angl. European Economic 
Community) įsteigta 1957 m. Vienas iš tikslų — sukurti bendrą ekonomi- 
nę rinką. 

Daugiskaitinė forma „Bendrijos“ kaip oficialus terminas taikomas 
visoms trims Bendrijoms drauge. 

2. Europos Bendrija (EB). Įsigaliojus Europos Sąjungos steigimo 
sutarčiai (Mastrichtas, 1993 m.) pavadinimas „Europos ekonominė bendri- 
ja“ (EEB) buvo pakeistas į „Europos Bendrija“ (EB). EB yra svarbiausia 
ir pagrindinė iš čia paminėtų 3 Bendrijų (kitos dvi Bendrijos iš tiesų yra 
integruotos į EB). 

Pastaruoju metu dažnai naudojama vienaskaitos forma terminas 
„Bendrija“ kalbant apie visas 3 Bendrijas kartu. 

3. Europos Sąjunga (angl. European Union) įsteigta 1992 m. Mast- 
richto sutartimi (įsigaliojo 1993 m.) — tai Europos valstybių asociacija, 
siekianti joje dalyvaujančių valstybių integracijos bei skatinanti ekono- 
minę ir socialinę pažangą. 

Sąvokų formuluotės pateiktos pagal ES enciklopedinį žinyną [22]. 

Europos Sąjunga neužėmė Europos Bendrijų vietos, ES yra plates- 
nio pobūdžio junginys, kurio labai svarbi sudedamoji dalis yra Europos 
Bendrijos. 


6.3.1. Europos Sąjungos teisės raida 


ES yra pagrindinis teisės aktų aplinkos apsaugos klausimais leidžia- 
masis organas. 

Europos Bendrijos teisės pradžia laikomos 3 sutartys, kuriomis re- 
miantis buvo įsteigtos 3 Europos bendrijos: Europos anglies ir plieno 
bendrija (1951 m.), Europos atominės energijos bendrija (1957 m.), 
Europos ekonominė bendrija (1957) [22, 45]. 

Nuo Europos Bendrijų įkūrimo Bendrijų teisės apimtis pamažu, 
bet nuosekliai plečiasi. Iš pradžių vyravo su ekonomika ir pirmiausia su 
bendrosios rinkos veikimu susiję teisės normos ir principai. Pastaraisiais 
dešimtmečiais Bendrijos teisė apima vis platesnį santykių spektrą (pvz.., 
aplinkos apsaugos, socialinės apsaugos). 

ES teisė šiuo metu yra beveik tokios pat apimties, kaip ir Europos 
Bendrijos teisė. Todėl daugeliu atvejų teisinga terminus „Europos Sąjun- 
gos teisė“ ir „Europos Bendrijos teisė“ vartoti kaip sinonimus [22, 28]. 
Įsteigus Europos Sąjungą, Europos Bendrijų teisė tapo ES teise. 

ES aplinkos apsaugos teisės kūrimas prasidėjo 1957 m. Tada buvo 
priimti teisės aktai, kad būtų sumažinta aplinkos tarša, kad ekonominės 
plėtros sąlygomis būtų išsaugota aplinka. 

Viena iš pirmųjų Europos Sąjungos direktyvų buvo priimta 
1967 m. Iki 1996 m. priimta apie 70 direktyvų ir 15 reglamentų. 1971— 
1980 m. ir 1981-1990 m. buvo pasirašyta po 27 direktyvas. 

ES aplinkos apsaugos teisės aktų visumą sudaro daugiau kaip 350 
įvairių teisės aktų. Šį paketą sudaro reglamentai, direktyvos, sprendimai 
ir rekomendacijos. Be minėtų teisės aktų, dar yra nemaža pranešimų ir 
kitų politinių dokumentų, susijusių su ES aplinkos apsaugos politika. 

ES aplinkos apsaugos teisynas kasmet papildomas naujais teisės aktais 
arba galiojantys teisės aktai keičiami kitais. 

Daugelyje leidinių ES aplinkos politikos problemų sprendimo būdų 
ir aplinkosauginių priemonių įgyvendinimo galimybių ieškoma pasitel- 
kiant aplinkos teisę [22—26, 44]. 


6.3.2. Europos Sąjungos teisės pagrindiniai bruožai 


Daugelio Europos teisininkų, tarptautinės teisės specialistų nuo- 
mone, Europos Bendrijų (EB) teisė yra tarptautinės teisės sudedamoji 
dalis. 


Europos Sąjungos teisė — tai regioninė tarptautinė teisinė siste- 
ma, sukurta siekiant užtikrinti įvairiapusę Europos šalių (ES narių) 
integraciją. 











ES teisė gali būti apibrėžta kaip visuma taisyklių, kurios regu- 
liuoja ES veiklą bei politiką [28]. 





Svarbūs ES teisės ypatumai yra jos viršenybė (kartais dar vadina- 
ma „pirmenybė“) nacionalinės teisės atžvilgiu ir tiesioginis galiojimas 
visose valstybėse narėse. ES valstybės narės paklūsta ES privalomoms 
sutartims bei teisės aktams. Jei iškyla prieštaravimas tarp Europos teisės 
ir nacionalinės teisės, galioja Europos teisė [22]. 

Visi sprendimai ES priimami laikantis principo, teigiančio, kad 
sprendimai turi būti priimami to lygmens, kurio jie yra efektyviausi. 
Jeigu sprendimą gali priimti žemesni valdžios lygmenys, vadinasi, nėra 
reikalo jo spręsti aukštesniu lygiu. Toks sprendimų priėmimo principas 
vadinamas subsidiarumo principu. 

Pirminė ir antrinė teisė. Europos Bendrijų teisė yra skirstoma į 
pirminę ir antrinę teisę. 

Pirminę EB teisę sudaro steigiamosios sutartys (įskaitant jų priedus 
ir protokolus), taip pat stojimo sutartys bei vėlesni šių sutarčių papildy- 
mai bei pakeitimai. 

Antrinę teisę sudaro ES institucijų teisės aktai, priimti remiantis 
pirmine teise ir siekiant ją įgyvendinti. Tai Tarybos ir Komisijos pri- 
imami reglamentai, direktyvos, sprendimai. Antrinės teisės aktams taip 
pat priskiriamos nuomonės ir rekomendacijos, tačiau jos nėra teisiškai 
įpareigojančios [22]. 

6.3.3. Europos Sąjungos teisės šaltiniai 


ES teisės šaltiniai yra [23, 45]: 
A. Pirminės teisės aktai 





1. Steigimo sutartys ir kiti teisės aktai: 
Europos anglių ir plieno bendrija, 
Europos atominės energijos bendrija, 
Europos ekonominė bendrija (EEB), 
Europos Sąjungos Mastrichto sutartis (1992 m.), 
Bendrasis Europos aktas (1986 m.). 
2. Tarptautiniai susitarimai (sutartys, konvencijos), kuriuos ES 
vardu sudarė ES institucijos. 
3. Teismų sprendimai. Tai ES teismų (Teisingumo teismo ir kitų 
teismų) sprendimai. 





B. Antrinės teisės aktai 





1. ES teisės aktai: reglamentai, direktyvos, sprendimai, rekomen- 
dacijos, išvados. 





Visi Bendrijos pirminės teisės aktai yra neterminuoti, išskyrus 
Europos anglių ir plieno bendrijos sutartį, kurios galiojimo terminas 
pasibaigė 2002 m. 


6.3.4. Europos Sąjungos aplinkos apsaugos teisės aktai 


ES teisės aktai pagal juridinę galią skirstomi į reglamentus, direkty- 
vas ir sprendimus [23, 24]. 

Reglamentas - tai teisės aktas, tiesiogiai taikomas be išimties viso- 
se valstybėse narėse; jam galioti nereikia tolesnių teisinių perkėlimo ir 
įgyvendinimo veiksmų. 

Direktyva - tai teisės aktas, kurio tikslai privalomi visoms valsty- 
bėms narėms, tačiau jų įgyvendinimo tvarką ir priemones valstybės narės 
gali pasirinkti pačios. 

Sprendimas — tai teisės aktas, privalomas tik sprendimo adresatui 
(juo gali būti valstybė narė ar narės, verslo šakos, įmonės ar net asme- 
nys). Kaip privalomasis aktas jis turi įstatymo galią, todėl dėl jo galio- 

jimo nacionalinėje teisėje kitų teisės aktų priimti nereikia. Sprendimai 
dažniausiai priimami siekiant įteisinti tarptautines konvencijas. 

Rekomendacija, nuomonė — tai teisės aktai, kurie nėra teisiškai 

privalomi, ir naudojami kaip moralinio ir teisinio poveikio priemonė. 

Kiti ES institucijų dokumentai (išvados, pareiškimai, komunikatai, 
pranešimai) dažniau turi programinę ar politinę, o ne teisinę reikšmę 
[22]. 

Pagrindinę ES teisės aktų dalį sudaro direktyvos. Jos, kaip jau mi- 
nėta, neturi tiesioginės veikimo galios ir jų nuostatos turi būti perkeltos 
į nacionalinę aplinkos apsaugos teisę. 

ES teisės aktai nustato reikalavimus valstybėms narėms, tačiau 
nenurodo, kokios institucijos valstybėje atsako už šių reikalavimų įgy- 
vendinimą. Kiekviena valstybė narė gali pasirinkti ne tik konkretų įstaty- 
mų įgyvendinimo būdą, atsižvelgdama į specifines savo šalies aplinkos 
apsaugos problemas, bet ir tokias institucines įgyvendinimo priemones, 
kurios atitinka šalies istorines ir kultūrines tradicijas. 

Plačiąja prasme ES aplinkos apsaugos teisės aktai apima [23]: 

+  Kontrolę: statybos įrenginių triukšmo kontrolę, autotransporto 
priemonių taršos kontrolę, atliekų tvarkymo, pavojingų che- 
minių medžiagų, preparatų kontrolę, prekybą nykstančiomis 
gyvūnų rūšimis. 

+ Veiklą arba gamybos procesus, kurie gali turėti poveikį aplinkai 
ir sveikatai: statybą, pramonės įmonių eksploatavimą, atliekų 
šalinimą, gamtos apsaugą. 

+ Aplinkos kokybės apsaugą: pvz., pavojingų medžiagų ore,van- 
denyje ar dirvoje kontrolę, biologinės įvairovės apsaugą. 

+ Tvarką ir procedūrines teises, tokias kaip poveikio aplinkai 
vertinimą, informacijos gavimo ir viešas konsultacijas. 


Vertikalieji ir horizontalieji teisės aktai 
ES teisės aktai skirstomi į 2 grupes: 
+ vertikalieji teisės aktai; 
+ horizontalieji teisės aktai. 
Vertikalieji teisės aktai reglamentuoja 8 konkrečius aplinkos apsau- 
gos sektorius, būtent: 
+ vandens kokybę; 

+ oro kokybę; 

+ atliekų tvarkymą; 

+ gamtos apsaugą; 

+ pramonės taršos kontrolę; 

+ chemines medžiagas ir genetiškai modifikuotus organizmus; 

+ triukšmą; 

+ branduolinę ir radiacinę saugą. 

Horizontalieji teisės aktai reglamentuoja bendruosius aplinkos ap- 
saugos vadybos klausimus, pvz., poveikio aplinkai vertinimą, ataskaitų 
teikimą ir pasikeitimą informacija, o ne konkretų aplinkos apsaugos 
sektorių, gaminius ar emisijas. 

Veiksmų programos. Kalbant apie Veiksmų programas, turima 
omenyje ES priimtos šešios aplinkos apsaugos Veiksmų programos 
(I programa priimta 1972 m., VI priimta 2001 m. galioja dabar ir galios 
iki 2010 m.). Visos Veiksmų programos neturi privalomosios teisinės 
galios. Vis dėlto aplinkos apsaugos teisės aktai, išleidžiami ES, atspindi 
veiksmų programoje numatytus prioritetus, ir taip kai kurie orientaciniai 
siūlymai tampa privalomi [21]. 

Veiksmų programose numatytos tik politinės gairės ir siekiai, tei- 
sės normos jose nenustatytos. Visose programose yra įtvirtintas siekis 
sumažinti aplinkos taršą ir gerinti aplinkos kokybę. Remiantis jomis ES 
priimtos teisės normos, reglamentuojančios vandens apsaugą, atliekų ir 
cheminių medžiagų tvarkymą, teršalų išmetimo į aplinką kontrolę, kai 
kurių gyvūnų ir augalų rūšių apsaugą. 

Veiksmų programos išsamiau aprašytos skyriuje „ES aplinkos ap- 
saugos politika“. 


6.3.5. ES ir Lietuvos teisės aktų derinimas ir įgyvendinimas 


Lietuvai integruojantis į Europos Sąjungos struktūras, reikėjo suderin- 
ti savo aplinkos apsaugos įstatymus su ES aplinkos teisės aktais. Derinant 
ES ir Lietuvos teisės aktus, ES nuostatos buvo perkeliamos į nacionalinę 
teisę (įstatymus ir kitus teisės aktus). Derinti baigta 2001 m. 

Lietuvos teisės derinimo problemas su ES reikalavimais išsamiai 

išnagrinėjo R. Ragulskytė-Markovienė knygoje „Aplinkos teisė“ [30]. 

Siekiant įgyvendinti ES teisės aktų ir tarptautinių konvencijų nuo- 
statas bei reikalavimus, parengti ir priimti daugelio Lietuvos įstatymų 
ir kitų teisės aktų pakeitimai. 

Šalims kandidatėms būtina įgyvendinti ir naujus ES reikalavimus, 
įsigaliojusius po derybinio skyriaus uždarymo 2001 m. (22-asis derybinis 
skyrius reglamentuoja aplinkos apsaugą; iš viso buvo 31 skyrius). 

ES direktyvos yra įgyvendinamos priimant naujus ar keičiant ga- 
liojančius įstatymus. Paprastesnis yra direktyvų nuostatų perkėlimas į 
nacionalinę teisę Vyriausybės nutarimais, kuriuose įtvirtinamos visiems 
fiziniams ir juridiniams asmenims privalomos teisės normos, todėl jie 
paprastai laikomi tinkama priemone įgyvendinti ES direktyvas. 


6.4. Lietuvos aplinkos apsaugos teisė 


6.4.1. Lietuvos aplinkos apsaugos teisės raida 


Istoriškai visose šalyse valstybinė aplinkos apsauga išsirutulioja iš 
bendrųjų to krašto etinių normų, kurios ilgainiui įgyja įstatyminį, t. y. 
valstybės nustatytą pagrindą. Pradėjus kurtis įstatyminei bazei, atsirado 
pirmieji valstybės pareigūnai, dar vėliau — valstybinės tarnybos, kurios 
rūpinasi konkretaus gamtinio objekto apsauga. 

Lietuvoje žmogaus ir gamtos santykiai pradėti reguliuoti jau XVI 
a. Pirmajame Lietuvos Statute (1529 m.) yra nemažai straipsnių, regu- 
liuojančių laukinių žvėrių (stumbrų, briedžių, bebrų, lūšių) medžioklę 
giriose, draudžiančių svetimuose vandenyse gaudyti žuvis. Tais laikais 
pradėta rūpintis miškų apsauga, apmatuotos valstybei priklausiusios 
girios. Itin buvo saugomi kailiniai žvėrys, kurių kailiai buvo paklausūs 
vidaus ir užsienio rinkose. 

Prieškario Lietuvoje miškų urėdijos ir girininkijos griežtai reguliavo 
miškų turtų naudojimą, vykdė kitų aplinkos apsaugos objektų priežiūrą. 
Plačios aplinkos apsaugos priežiūros teisės buvo suteiktos policijai, vals- 
čių viršaičiams ir kaimų seniūnams. 

Iki 1940 m. Lietuvoje nebuvo specialios valstybinės įstaigos, kuri 
rūpintųsi aplinkos apsauga. Įstatymai reguliavo tik medžioklę ir žvejybą. 
1921 m. J. Tumas-Vaižgantas įsteigė Lietuvai pagražinti draugiją. Šiek 
tiek vėliau susikūrė Gamtos mylėtojų draugija. Tuo metu Lietuvoje ap- 

linkos apsaugos problema nebuvo tokia opi kaip dabar. 

Sovietų Sąjungai okupavus Lietuvą, aplinkos apsaugos organizaci- 
nės struktūros buvo pertvarkytos pagal SSSR galiojusias teisės normas 
ir reikalavimus. Aplinkos apsaugos klausimus Lietuvoje sprendė Vals- 
tybinis gamtos apsaugos komitetas, įsteigtas 1957 m. Komitetas vykdė 
valstybinę kontrolę ir aplinkos būklės priežiūrą, tvarkė medžioklės ir 
žvejybos plotus. Valstybiniame plano komitete veikė gamtos apsaugos 
ir gamybinių objektų išdėstymo skyrius, kuris planavo gamtos išteklių 
naudojimą ir gamybinių pajėgumų išdėstymą. 

Kiekviename rajone buvo sukurtos Valstybinės gamtos apsaugos 
inspekcijos. Be to, prie rajonų Liaudies deputatų tarybų buvo sudarytos 
gamtos apsaugos komisijos, kurios turėjo prižiūrėti, kad tuose rajonuose 
būtų laikomasi gamtos apsaugos ir jos išteklių tausojimo reikalavimų. 
Šių visų rajonų komisijų darbą koordinavo Aukščiausiosios Tarybos 
Prezidiumo aplinkos apsaugos ir racionalaus gamtos išteklių naudojimo 
komisija [46]. 

Aplinkos apsauga buvo rūpinamasi visais lygiais, nes šie organai 
turėjo teisę drausti statyti, rekonstruoti arba plėsti pramonės ir kitokios 
paskirties objektus, eksploatuoti gamtos išteklius pavaldaus rajono ribose, 
sustabdyti pramonės įmonių veiklą, jei šios neatitiko aplinkos apsaugos 
reikalavimų, pareikšti ieškinius įmonėms, organizacijoms ir piliečiams, 
kad būtų atlyginta žala už aplinkos teršimą ir neracionalų gamtos išteklių 
naudojimą. Tačiau dėl ypač centralizuotos ir siaurai diferencijuotos pa- 
gal žinybas (miškai, vandenys, oras, iškasenos ir kt.) valdymo sistemos 
aplinkos apsaugos organų teisinė kontrolė buvo mažai veiksminga. 

Lietuvai atgavus nepriklausomybę, pasikeitė Lietuvos Respublikos 
valdymo ir organizacinė struktūra. Šiuo metu pagrindinė įstaiga, besirū- 
pinanti aplinkos apsauga, yra Aplinkos ministerija. 

Iš teisės šakų, reguliavusių tam tikrų gamtos objektų (žemės, miškų, 
žemės gelmių ir kt.) naudojimą ir gamtos apsaugą, sukurta Lietuvos aplin- 
kos apsaugos teisė. Kaip oficialus aplinkos apsaugos teisės patvirtinimas 
yra Aplinkos apsaugos įstatymas, priimtas 1992 m. [34]. 

Nors gali būti priimta daug gerų įstatymų ir nutarimų aplinkos ap- 
saugos klausimais, bet jie gali būti nevykdomi, visuomenės reikiamai 
neįvertinti. Dėl to stengiamasi kuo daugiau gyventojų sudominti aplinkos 

apsauga. Ne tik Lietuvoje, bet ir daugelyje šalių steigiamos specialios 
draugijos, sąjungos, asociacijos, lygos ir kitos visuomeninės organizaci- 
jos gamtos apsaugos idėjoms propaguoti. 


6.4.2. Aplinkos apsaugos įstatymas - pagrindinis 
aplinkos teisės aktas 


1990 m. atkūrus Lietuvos Respublikos nepriklausomybę, buvo 
pradėta kurti nacionalinė aplinkos apsaugos sistema. Naujos aplinkos 
apsaugos teisės aktų sistemos pamatu tapo Aplinkos apsaugos įstatymas, 
paskelbęs aplinkos apsaugą „visos valstybės bei kiekvieno jos gyventojo 
rūpesčiu ir pareiga“. 





Aplinkos apsaugos įstatymas yra pagrindinis aplinkos apsaugos 
srities įstatymas. Šio įstatymo pagrindu priimami kiti gamtos išteklių 
naudojimą bei aplinkos apsaugą reglamentuojantys įstatymai (apie 
30) ir norminiai aktai. 





Remiantis Aplinkos apsaugos įstatymu yra priimti įstatymai (Žemės, 
Vandens, Miškų, Žemės gelmių, Laukinės augalijos, Laukinės gyvūni- 
jos, Saugomų teritorijų, Jūros aplinkos apsaugos, Atliekų tvarkymo) ir 
kiti teisės aktai, kurie reguliuoja tam tikrų gamtos išteklių ir vietovių 
naudojimą bei apsaugą. 

Aplinkos apsaugos įstatymas apibrėžia aplinkos apsaugos valsty- 
bės valdžios, valdymo ir kontrolės institucijų pareigas. Jame nustatytas 
funkcijų pasiskirstymas tarp centrinės valdžios institucijų (Vyriausybės, 
Aplinkos ministerijos) ir vietos savivaldos institucijų. Valstybės valdymo 
institucijos nustato sąlygas ir kontroliuoja, kaip jų laikomasi, o vietos 
savivaldos institucijos įgyvendina konkrečias aplinkos apsaugos priemo- 
nes savo teritorijose. 

Aplinkos apsaugos įstatymas ir kiti teisės aktai įpareigoja juridinius 
ir fizinius asmenis: 





+ tausoti ir racionaliai naudoti gamtos išteklius; 

+ apsaugoti aplinką nuo cheminio, biologinio, radioaktyvaus užter- 
šimo, nuo užteršimo gamybinėmis ir buitinėmis atliekomis; 

+ pašalinti antropogeninės veiklos neigiamus ekologinius padari- 

nius ir atkurti pažeistą ekologinę pusiausvyrą; 

+ išsaugoti kraštui būdingą biologinę įvairovę, kraštovaizdį, moks- 
linę ir kultūrinę vertę turinčius gamtos objektus; 

+ užtikrinti gamtos išteklių atkūrimą ir gausinimą; 

+ nepažeisti kitų gamtos išteklių naudotojų teisių bei interesų. 





Aplinkos apsaugos įstatymas įtvirtina prioritetines kryptis, kurio- 
mis remiantis turi būti kuriama aplinkos apsaugos politika ir aplinkos 
apsaugos teisė. 


6.4.3. Aplinkos apsaugos teisės objektas ir subjektai 


Objektas. Aplinkos apsaugos įstatyme teigiama, kad aplinkos apsau- 
gos objektas Lietuvos Respublikos teritorijoje yra aplinka ir Lietuvos 
Respublikos jurisdikcijai priklauantys gamtos ištekliai (žemė, oras, pa- 
viršiniai ir požeminiai vandenys, miškai ir kita augalija, žemės gelmės, 
gyvūnija ir kt.). Žmonių poreikius dažniausiai tenkina ne patys gamtos 
objektai, bet tam tikros jų savybės, todėl svarbus aplinkos apsaugos tei- 
sės objektas yra gamtinės sąlygos ir gamtos ištekliai [33]. 

Aplinkos apsaugos įstatyme išdėstyti pagrindiniai aplinkos apsaugos 
principai. Aplinka gali būti saugoma tiek tiesiogiai, tiek organizuojant 
tam tikrų gamtos objektų ir išteklių racionalų naudojimą ir apsaugą. 

Subjektai. Gamtos išteklių nuosavybės ir naudojimo teisės subjektai 
gali būti Lietuvos Respublikos ir užsienio piliečiai bei juridiniai asmenys. 
Gamtos išteklių nuosavybės teisės subjektas yra ir valstybė. Kai kurie 
gamtos ištekliai priklauso tik valstybei. 

Subjektai skirstomi į individualius (fiziniai asmenys) ir kolektyvinius 
(juridiniai asmenys). Fiziniai asmenys — tai Lietuvos ir užsienio piliečiai. 
Juridiniai subjektai gali būti: valstybė, valstybės institucijos, visuomeni- 
niai susivienijimai, gamybinės organizacijos, užsienio firmos [47]. 


6.4.4. Lietuvos Respublikos teisės aktų sistema 


Norminis teisės aktas — tai tautos, valstybės institucijų, pareigū- 
nų tam tikra tvarka priimtas oficialus rašytinis dokumentas, kuriame 
yra suformuluotos teisės normos. 

Norminius teisės aktus leidžia tik tam tikrus įgaliojimus turinčios 
valstybinės institucijos (Seimas, Vyriausybė, ministerijos) ir kai kurie 
tam įgaliojimus turintys pareigūnai (Prezidentas, ministrai). 

Lietuvos Respublikos norminių teisės aktų sistemą nustato Konsti- 
tucija, ir ši sistema apima aukščiausios (centrinės) valdžios ir savivaldos 
institucijų, referendumų metu priimtus aktus, taip pat ratifikuotas tarp- 
tautines sutartis. 

Pagal bendrųjų teisės normų juridinę galią teisės aktai skirstomi į 
įstatymus ir įstatymų lydimuosius (poįstatyminius) aktus [47, 48]. 


Įstatymai — tai Konstitucijos ir Seimo nustatyta tvarka išleisti 
pirminiai teisės aktai, kurie turi aukščiausią juridinę galią. 


Įstatymai yra aukščiausios valstybinės valdžios teisės normų aktas. 
Įstatymai sudaro valstybės teisinės sistemos pamatą. 

Įstatymus priima Seimas arba tautos referendumas. Visos pagrindi- 
nės (pirminės) teisės normos nustatomos ir įtvirtinamos Seimo priimtuose 
įstatymuose. Įstatymas gali būti pakeistas arba panaikintas tik Seimo pri- 
imtu kitu įstatymu. Įstatymų privalo laikytis visos valstybės institucijos, 
visuomeninės organizacijos, ūkio subjektai, pareigūnai ir gyventojai. 

Kadangi įstatymai turi aukščiausią juridinę galią, visi kiti teisės aktai 
priimami ir taikomi remiantis įstatymais ir negali jiems prieštarauti. 

Įstatymai įsigalioja tada, kai juos pasirašo Lietuvos Respublikos 
Prezidentas ir jie paskelbiami „Valstybės žiniose“ (jeigu pačiuose įstaty- 
muose nenumatyta vėlesnė įsigaliojimo data). 

Pagal juridinę galią įstatymai skirstomi į pagrindinius 17 paprastuo- 
sius. 

Pagrindiniai įstatymai nustato pradinius, pamatinius visuomenės ir 
valstybės gyvenimo principus. Pagrindiniai įstatymai yra: 

+ Lietuvos Respublikos Konstitucija; 

+ konstituciniai įstatymai (jų yra tik trys); 

+ Seimo ratifikuotos Lietuvos Respublikos tarptautinės sutar- 

tys. 

Visi kiti įstatymai yra paprastieji. 

Lietuvos Respublikos Konstitucija yra pagrindinis šalies įstatymas. 
Konstitucija yra aukščiausią juridinę galią turintis teisės aktas. Konstitu- 
cija yra pagrindinis dokumentas, kuriam negali prieštarauti visi kiti teisės 

aktai. Konstitucinės normos yra pagrindas kitoms teisės normoms (tarp 
jų-— ir aplinkos apsaugos teisės) kurti. 

Konstituciniai įstatymai yra siauresnės nei Konstitucija kompeten- 
cijos įstatymai. Jie reguliuoja tik kurią nors vieną itin svarbią valstybės 
gyvenimo sritį. 

Seimo ratifikuotos Lietuvos Respublikos tarptautinės sutartys — tai 
Lietuvos Respublikos sudarytos tarptautinės sutartys, kurias ratifikavo 
(patvirtino) Seimas. Ratifikuotos tarptautinės sutartys, konvencijos įgyja 
įstatymo galią ir yra įtraukiamos į nacionalinės teisės sistemą. Paprastieji 
įstatymai negali prieštarauti ratifikuotoms tarptautinėms sutartims. 

Paprastieji Lietuvos įstatymai priimami remiantis Konstitucija, rati- 
fikuotomis tarptautinėmis sutartimis, siekiant sukonkretinti, išplėtoti, 1gy- 
vendinti teisės aktuose suformuluotas teisines nuostatas, reikalavimus. 

Konstitucinius ir paprastuosius įstatymus priima, tarptautines sutartis 
ratifikuoja Lietuvos Respublikos Seimas. Paprastieji įstatymai priimami, 
keičiami ir naikinami paprastesne tvarka negu konstituciniai. 


Poįstatyminiai aktai — tai teisės aktai, priimami remiantis 
įstatymais, jiems neprieštaraujantys, juos konkretinantys ir užtikri- 
nantys jų įgyvendinimą. 


Poįstatyminiai aktai paprastai yra valdymo aktai, kuriais įgyvendi- 
namos įstatymų normos (nuostatos, reikalavimai). Poįstatyminių aktų 
paskirtis yra sukonkretinti ir aiškinti įstatymų nuostatas, nurodyti įsta- 
tymų normų taikymo tvarką tam tikrose veiklos srityse ir konkrečiose 
situacijose. 

Šie aktai klasifikuojami pagal juridinę galią (pagal juos priėmusių 
subjektų kompetenciją). Lietuvoje poįstatyminius aktus įgaliotos leisti 
Vyriausybė, ministerijos ir kitos šakinio valdymo institucijos, miestų 
(rajonų) savivaldos institucijos [47, 48]. 

Poįstatyminiai aktai 


+ Seimo nutarimai; 

+ Prezidento teisės aktai (dekretai ir potvarkiai); 

+ Konstitucinio Teismo nutarimai; 

+ Vyriausybės nutarimai ir potvarkiai; 

+ Ministro Pirmininko potvarkiai ir rezoliucijos 

+ ministrių, departamentų vadovų įsakymai ir instrukcijos; 

+ apskričių viršininkų įsakymai; 
+ savivaldos institucijų nutarimai, sprendimai, potvarkiai. 





LR Seimui priėmus kokį nors įstatymą, priimami poįstatyminiai 
aktai, reikalingi įstatymui praktiškai įgyvendinti. Įstatymas apibrėžia 
bendras nuostatas, o poįstatyminiai aktai paaiškina, detalizuoja įstatymo 
straipsnius. Pavyzdžiui, priėmus Laukinės augalijos įstatymą, Lietuvos 
Vyriausybė priėmė nutarimą dėl šio įstatymo įgyvendinimo. Vyriausybė 
įpareigojo Aplinkos ministeriją parengti reikiamus norminius dokumen- 
tus. Buvo parengta 13 poįstatyminių aktų: tai įvairios tvarkos, regla- 
mentuojančios laukinės augalijos išteklių naudojimą, rinkimą, prekybą, 
importą ir eksportą, naudotojų teises ir kt. 

Aplinkos apsaugos ir gamtos išteklių naudojimo teisės aktus priima 
LR Seimas, LR Vyriausybė, Aplinkos ministerija ir kitos ministerijos, 
taip pat vietos savivaldos institucijos. 

Seimo nutarimai. Seimas priima nutarimus įvairiais klausimais, 
pvz.: patvirtina Seimo komietų sudėtį, patvirtina Lietuvos aukštųjų 
universitetinių mokyklų statutus. 

Prezidento dekretai. Respublikos Prezidentas, įgyvendindamas jam 
suteiktus įgaliojimus, skelbia dekretus. 

LR Vyriausybės nutarimai. Didelę aplinkos apsaugos teisės aktų sis- 
temos dalį sudaro LR Vyriausybės nutarimai, kurie detalizuoja, patvirtina 
įstatymų numatytas taisykles, normatyvus, tvarką, reglamentus. Vyriau- 
sybės nutarimai turi didesnę teisinę galią nei kitų (žemesnių) valstybinių 
institucijų leidžiami teisės aktai. 

Ministrų, departamentų vadovų įsakymai dažniausiai yra šakinio 
pobūdžio teisės aktai siekiant nustatyti tam tikros šakos valstybės insti- 
tucijų veiklos tvarką. Aplinkos ministras savo įsakymais tvirtina: taisyk- 
les, nuostatus, tvarką, metodiką, reikalavimus, rekomendacijas, sąrašus, 
normas, programas ir kt. 

Apskritis yra aukštesnysis administracinis teritorinis vienetas. Ap- 
skrities viršininkas leidžia įsakymus ir kitus teisės aktus. 

Savivaldos institucijų teisės aktai (sprendimai, nutarimai, potvar- 
kiai) — tai aktai, kuriuos vykdyti privalo visos įstaigos, įmonės, orga- 
nizacijos, veikiančios savivaldybės teritorijoje, taip pat pareigūnai ir 
piliečiai [47, 48]. 

Įstatymų ir po įstatyminių aktų priėmimo, panaikinimo, jų papildy- 
mo ar keitimo procesas yra nenutrūkstamas — keičiantis aplinkybėms, 
poreikiams kinta ir įstatyminės nuostatos. 


6.4.5. Teisinė atsakomybė už aplinkos 
apsaugos įstatymų pažeidimus 


Aplinkos apsaugos įstatymų nevykdymo ir pažeidimų priežasčių 
yra daug ir įvairių: nepakankamai aukšto lygio visuomenės ekologinė 
kultūra 1r teisinė sąmonė, netobulos technologijos, savanaudiškos pa- 
skatos ir t. t. 

Bendrieji atsakomybės už aplinkos apsaugos teisės aktų pažeidimus 
pagrindai įtvirtinti Aplinkos apsaugos įstatyme, pagal kurį juridiniai ir 
fiziniai asmenys, pažeidę aplinkos apsaugos reikalavimus, traukiami 
atsakomybėn įstatymų nustatyta tvarka, privalo atlyginti padarytus nu- 
ostolius ir, esant galimybei, atstatyti aplinkos objekto būklę. 


6.4.5.1. Aplinkos apsaugos teisės pažeidimų klasifikavimas 


Aplinkosaugos teisės pažeidimu laikomas neteisėtas elgesys (veiki- 
mas arba neveikimas), kuriuo pažeidžiami aplinkos apsaugos įstatymų ir 
kitų teisės aktų reikalavimai, ir dėl to atsiranda (gali atsirasti) neigiamų 
padarinių aplinkai [40]. 

Aplinkos apsaugos teisės pažeidimų yra įvairių, įvairūs jų objektai, 
pažeidimo būdai ir tikslai, pavojingumo visuomenei pobūdis. Atsižvel- 
giant į tai, išskiriami keletas aplinkos apsaugos teisės pažeidimo rūšių: 

1) pagal teisinės atsakomybės, taikomos už aplinkos apsaugos įstaty- 
mų pažeidimus, rūšis. Šiuo atveju išskiriami administraciniai pažeidimai, 
civiliniai, drausminiai pažeidimai, nusikaltimai; 

2) pagal pažeidimo objektą. Yra teisės pažeidimai, padaryti žemės, 
miškų, vandenų, žemės gelmių, gyvūnijos, augalijos, atmosferos, oro ir 
kitų gamtos išteklių naudojimo bei apsaugos srityje. 

Pažeidimo objektas. Aplinkos apsaugos teisės pažeidimo objektas 
yra aplinka, taip pat įstatymų nustatyta aplinkos bei jos išteklių naudoji- 
mo ir apsaugos tvarka, gamtos išteklių nuosavybės santykiai. 

Pažeidimo subjektu gali būti fiziniai ir juridiniai asmenys. Jie gali 
būti gamtos išteklių savininkai ar naudotojai. Aplinkos apsaugos įstaty- 
mų pažeidimo subjektu gali būti ir pareigūnas, kuris pažeidžia aplinkos 

apsaugos ir gamtos išteklių naudojimo reikalavimus, kurių laikymosi 
užtikrinimas įeina į jo tarnybines pareigas. 

Juridiniai asmenys aplinkos apsaugos teisės pažeidimo subjektu 
būna tuomet, kai jų veikla pažeidžia aplinkos apsaugos įstatymus ir dėl 
jos padaroma žala aplinkai, gamtos objektams. 


6.4.5.2. Teisinės atsakomybės rūšys 

Už aplinkos apsaugos teisės pažeidimus gali būti taikomos šios tei- 
sinės atsakomybės rūšys: 

1. Administracinė atsakomybė 

Administracinis nusižengimas — veikimas arba neveikimas, pažei- 
džiant aplinkos apsaugos ir gamtos išteklių naudojimo tvarką ar nuosa- 
vybės teisę, už kurį numatyta administracinė atsakomybė. 

Pagal Administracinių teisės pažeidimų kodeksą (ATPK) administ- 
racinius nusižengimus, už kuriuos numatyta administracinė atsakomybė, 
galima suskirstyti į 3 grupes: 

+ gamtos išteklių nuosavybės teisių pažeidimai (žemės gelmių, 

miško išteklių, vandens telkinių, gyvūnijos naudojimas, pažei- 
džiant nuosavybės teisę ir t. t.); 

+ aplinkos apsaugos srities nusižengimai (aplinkos tarša, neįgy- 
vendinamos aplinkos apsaugos priemonės ir kt.); 

+ gamtos išteklių naudojimo ir apsaugos srities pažeidimai. 

ATPK numato administracines nuobaudas už aplinkos apsaugos 
įstatymų ir kitų teisės aktų reikalavimų pažeidimus. Remiantis šiuo ko- 
deksu, gali būti taikomos šios nuobaudos: 

+ įspėjimas; 

+ bauda; 

. specialios teisės (medžioti, žvejoti, vairuoti transporto prie- 
monę) atėmimas; daikto, kuris buvo pažeidimo padarymo įran- 
kis, konfiskavimas; pajamų, kurios buvo gautos pažeidžiant 
teisę, konfiskavimas; 

+  nušalinimas nuo darbo (pareigų). 

2. Baudžiamoji atsakomybė 

Griežčiausia teisinės atsakomybės rūšis, kuri gali būti taikoma už 
aplinkosauginius teisės pažeidimus, yra baudžiamoji atsakomybė. Bau- 
džiamasis kodeksas numato baudžiamąją atsakomybę už neteisėtą medžio- 

jimą, neteisėtą žvejybą, vandens telkinių, žemės paviršiaus ir oro taršą. 

3. Materialinė atsakomybė už aplinkai padarytą žalą 

Aplinkos apsaugos įstatymų pažeidimai neretai yra susiję su žala 
aplinkai ar gamtos ištekliams. Tokiais atvejais yra taikoma materialinė 
atsakomybė. Aplinkos apsaugos įstatymas reikalauja, kad, padarius žalą 
aplinkai, būtų atlyginami padaryti nuostoliai ir, esant galimybei, atstatoma 
aplinkos objekto būklė. Teisės aktais numatyta atlyginti žalą gyvūnijai, 
miškams ir kitai augalijai, gamtiniams kraštovaizdžio kompleksams ir 
aplinkai [33, 49). 

Specifinė atsakomybės priemonė yra ūkinės veiklos sustabdymas 
arba uždraudimas. Šios priemonės tikslas yra nutraukti aplinkosauginius 
pažeidimus ir užkirsti kelią neigiamiems ekologiniams padariniams. 


6.4.6. Administracinių teisės pažeidimų kodeksas 


Administracinė nuobauda yra atsakomybės priemonė, kuri skiriama 
administracinį teisės pažeidimą padariusiems asmenims nubausti bei sie- 
kiant auklėti, kad šie asmenys laikytųsi įstatymų ir ateityje nepadarytų 
naujų teisės pažeidimų. 

Administracinė atsakomybė už šiame kodekse numatytus teisės pa- 
žeidimus atsiranda, jeigu savo pobūdžiu šie pažeidimai pagal galiojančius 
įstatymus nesusiję su baudžiamąja atsakomybe. 

Lietuvos Respublikos administracinių teisės pažeidimų kodeksas 
numato baudas už administracinius teisės pažeidimus pramonės, trans- 
porto, žemės ūkio, prekybos, finansų, apskaitos, aplinkos apsaugos, 
gamtos išteklių nnaudojimo ir kitose žmonių veiklos srityse. Remiantis 
šiuo kodeksu skiriamos administracinės nuobaudos administracinį teisės 
pažeidimą padariusiems asmenims [82]. 


6.4.7. Valstybinis aplinkos apsaugos valdymas 


Valstybinis aplinkos apsaugos valdymas — tai valstybės ir vietos 
savivaldos institucijų veikla, užtikrinanti aplinkos apsaugą ir racionalų 
gamtos išteklių naudojimą reguliuojančių įstatymų ir kitų teisės aktų 
įgyvendinimą. Pagrindinės valstybinio aplinkos apsaugos valdymo funk- 
cijos yra šios [33, 39]: 

+ valstybinio aplinkos apsaugos valdymo institucijų formavimas 

ir jų kompetencijos nustatymas; 

+  pojstatyminių aktų leidimas; 

+ aplinkos apsaugos ir gamtos išteklių naudojimo planavimas 
(planavimo dokumentų sudarymas ir priėmimas, teritorijų pla- 
navimas)); 

+ aplinkos apsaugos priemonių koordinavimas; 

+ saugomų teritorijų steigimas ir valdymas; 

+ valstybinių gamtos išteklių valdymas ir disponavimas; 

+ gamtos išteklių apskaita; 

+ valstybinių gamtos išteklių kadastrų ir registrų vedimas (nuolat 
atnaujinti žinias apie krašto gamtos išteklius); 

+ aplinkos apsaugos normatyvų ir standartų rengimas; 

+ gamtos išteklių naudojimo limitavimas; 

+ valstybinė aplinkos apsaugos kontrolė (teisinių reikalavimų 
laikymosi kontrolė, pažeidimų nustatymas, traukimas atsako- 
mybėn už padarytus pažeidimus); 

+ aplinkos monitoringas (sistemingas aplinkos ir jos komponentų 
būklės bei kitimo stebėjimas, antropogeninio poveikio įvertini- 
mas ir prognozė); 

+ aplinkosauginis švietimas ir mokymas. 

Valstybinio aplinkos apsaugos valdymo funkciją atlieka įvairios 
valstybės ir vietos savivaldos institucijos, tačiau jų paskirtis ir kompe- 
tencija yra nevienoda. 

Lietuvoje aplinkos išteklių naudojimą ir apsaugą reglamentuoja ir 
valdo LR Seimas, LR Vyriausybė, Aplinkos ministerija ir jos padaliniai, 
vietos savivaldos institucijos. 

Su aplinkosauga, sprendimų įgyvendinimu susijusių pareigūnų dirba 
beveik visose valstybės valdymo institucijose: Seime, Vyriausybėje ir 
jai pavaldžiose institucijose, apskrityse, savivaldybėse. 

LR Seimas, kaip įstatymų leidžiamosios valdžios institucija, priima 
aplinkos apsaugos ir gamtos išteklių naudojimo įstatymus, steigia saugo- 
mas teritorijas, ratifikuoja tarptautines sutartis, konvencijas. Jis nustato 
pagrindines aplinkos apsaugos ir gamtos išteklių naudojimo kryptis. 

Seimo aplinkos apsaugos komitetas. LR Seime sudaryta 16 komitetų 
ir vienas iš jų yra skirtas aplinkos apsaugos reikalams. Aplinkos apsaugos 
komitetas, kaip ir visi kiti komitetai, turi įgaliojimus savo iniciatyva arba 

Seimo pavedimu rengti įstatymų projektus, svarstyti pateiktų įstatymų 
projektus, svarstyti Vyriausybės programą. 

Svarbiausios komiteto veiklos kryptys yra šios [84]: 

+ rengti įstatymų ir kitų teisės aktų projektus bei siūlymus aplinkos 
apsaugos, gamtos išteklių naudojimo, miškų ūkio, medžioklės 
ir žvejybos klausimais; 

+ aplinkosaugos požiūriu nagrinėti komitetui perduotus įstatymų 
ir kitų teisės aktų projektus; 

+ svarstyti tarptautinius teisės aktus, susijusius su aplinkosauga, 
teikti siūlymus ir išvadas Seimui. 

Be to, Aplinkos apsaugos komitetas turi įgaliojimus: 

+ atlikti visų institucijų veiklos aplinkosaugos parlamentinę kon- 
trolę, teikti siūlymus ir rekomendacijas dėl šių institucijų veiklos 
gerinimo; 

+ koordinuoja suinteresuotų valstybės institucijų ir kitų organiza- 
cijų darbą rengiant įstatymų projektus komiteto kompetencijai 
priklausančiais klausimais. 

LR Vyriausybė yra vykdomosios valdžios institucija, kuri įgyvendi- 
na Seimo priimtus įstatymus aplinkos apsaugos klausimais. Vyriausybė 
įgyvendina valstybinį aplinkos apsaugos valdymą, vadovaudamasi LR 
Konstitucija, LR Vyriausybės įstatymu, Aplinkos apsaugos įstatymu ir 
kitais įstatymais. Vyriausybė kontroliuoja ministerijų ir kitų Vyriausybės 
įstaigų veiklą. Vyriausybė valdo, naudoja ir disponuoja valstybės turtu 
(valstybine žeme, miškais, vandenimis ir kt.), rengia ir teikia Seimui 
svarstyti aplinkos apsaugos ir gamtos išteklių naudojimo įstatymų pro- 
jektus. 

Kai kurias aplinkos apsaugos funkcijas Vyriausybė atlieka tiesiogiai, 
kitas — per pavaldžias ministerijas ir kitas Vyriausybės įstaigas. Vyriausy- 
bė priima ir skelbia savo nutarimus, įsakymus, dekretus, potvarkius. 

Aplinkos ministerija yra LR Vyriausybės pagrindinė valdymo insti- 
tucija, kuri, remdamasi įstatymais, AM nuostatais ir kitais teisės aktais, 
įgyvendina bendrąjį aplinkos apsaugos valdymą Lietuvoje. Pagal Ap- 
linkos apsaugos įstatymą ši ministerija yra valstybinių gamtos išteklių 
naudojimo reguliavimo ir aplinkos apsaugos valdymo institucija. Minis- 
terija kuria teisinę bazę — rengia teisės aktus, įstatymų ir kitų teisės aktų 
aplinkos apsaugos klausimais projektus. 

Aplinkos ministerija (ir jai pavaldžios institucijos) įgyvendina jai 
nustatytus uždavinius naudodamasi aplinkos stebėjimų duomenimis, 
mokslo institucijų išvadomis, atsižvelgdama į visuomenės nuomonę, 
bendradarbiaudama su apskričių administracijomis ir savivaldos insti- 
tucijomis. 

Daugelio problemų sprendimas ir vykdymas reguliuojamas aplinkos 
ministro įsakymais. 

Aplinkos ministerijos struktūra susideda iš centrinio aparato, kurį 
sudaro departamentai, skyriai ir kiti struktūriniai padaliniai. Departa- 
mentai - Aplinkos kokybės, Aplinkos strategijos, Gamtos apsaugos, 
Miškų - įgyvendina gyvosios ir negyvosios gamtos išteklių naudojimą 
ir apsaugą. 

Gamtos išteklių apsaugai ir racionaliam jų naudojimui užtikrinti ar- 
ba valdymo funkcijoms vykdyti prie Aplinkos ministerijos yra įsteigtos 
valdymo institucijos — Valstybinė saugomų teritorijų tarnyba, Generalinė 
miškų urėdija, Lietuvos geologijos tarnyba, Aplinkos apsaugos agentūra, 
Jūrinių tyrimų centras. 

Aplinkos ministerijos struktūriniai padaliniai rajonuose yra regionų 
aplinkos apsaugos departamentai (Alytaus, Kauno, Klaipėdos, Mari- 
jampolės, Panevėžio, Šiaulių, Utenos, Vilniaus), kurie pagal savo kom- 
petenciją organizuoja ir vykdo aplinkos apsaugos bei gamtos išteklių 
naudojimo kontrolę jiems priskirtoje teritorijoje. Regionų departamentų 
struktūriniai padaliniai rajonuose ir miestuose yra rajonų ir miestų aplin- 
kos apsaugos agentūros. 

Apskritys. LR apskrities valdymo įstatymas nustato, kad vienas iš 
pagrindinių apskrities viršininko uždavinių yra koordinuoti apskrityje 
esančių ministerijų ir kitų Vyriausybės institucijų struktūrinių padalinių 
veiklą 

Vietos savivaldos institucijos savivaldybių teritorijose įgyvendina 
aplinkos apsaugos priemones įstatymų nustatyta tvarka. Jos valdo, nau- 
doja ir saugo joms priskirtus gamtos išteklius ir aplinkosaugos objektus, 
sprendžia aplinkos apsaugos ir racionalaus gamtos išteklių naudojimo 
klausimus. 

6.4.8. Aplinkos apsaugos valstybinė kontrolė 


Aplinkos apsaugos valstybinė kontrolė — tai specialių valstybės 
įgaliotų institucijų ir pareigūnų veikla, kuria siekiama užtikrinti gamtos 
išteklių naudojimo ir aplinkos apsaugos teisėtumą ir teisėtvarką. Ji pasi- 
reiškia aplinkos apsaugą ir gamtos išteklių naudojimą reglamentuojančių 
įstatymų ir kitų teisės aktų pažeidimų prevencija, pažeidimų nutraukimu 
bei šių asmenų, kaltų padarius šiuos pažeidimus, nustatymu ir patraukimų 
teisinėn atsakomybėn [39]. 

Aplinkos apsaugos valstybinės kontrolės pagrindai yra įtvirtinti 
Aplinkos apsaugos įstatyme (1992 m.) ir Aplinkos apsaugos valstybinės 
kontrolės įstatyme (2002 m.). 

Aplinkos apsaugos valstybinę kontrolę organizuoja Aplinkos ministe- 
rija. Kontrolę vykdo regionų aplinkos apsaugos departamentai, kontrolę 
atlieka Aplinkos ministerijos sistemos pareigūnai — valstybiniai aplinkos 
apsaugos inspektoriai. Jiems suteiktos plačios teisės: už nustatytus pa- 
žeidimus turi teisę surašyti administracinių teisės pažeidimų protokolą. 
Inspektoriams suteikta teisė įstatymų nustatyta tvarka teikti fiziniams ir 
juridiniams asmenims privalomus nurodymus, taip pat sustabdyti aplin- 
kai kenksmingą veiklą [39]. 

Aplinkos apsaugos valstybinę kontrolės priežiūrą atlieka Valstybi- 
nė aplinkos apsaugos inspekcija (VAAI), kuri yra tiesiogiai pavaldi ir 
atskaitinga aplinkos ministrui. Ji pagal savo kompetenciją koordinuoja 
aplinkos apsaugos valstybinę kontrolę vykdančių institucijų ir pareigūnų 
veiklą. Inspekcija vadovaujasi Aplinkos apsaugos valstybinės kontrolės 
įstatymu (2002 m.), Aplinkos ministro patvirtintais Valstybinės aplinkos 
apsaugos inspekcijos nuostatais (2003 m.) ir kitais teisės aktais. 

Inspekcijos nurodymai privalomi regionų aplinkos apsaugos depar- 
tamentams, visiems aplinkos apsaugos valstybinės kontrolės pareigū- 
nams. 


6.5. Visuomenės teisė gauti informaciją apie aplinkos būklę 


Efektyvūs aplinkosaugos sprendimai demokratinėje visuomenėje 
negali būti įgyvendinti be piliečių teisės laisvai gauti informaciją apie ap- 
linkos būklę ir visuomenės dalyvavimo priimant sprendimus. Visuomenė 
turi didelę įtaką aplinkos apsaugos srities politiniams sprendimams. 

Vykstant visuomenės demokratėjimo procesams, vis labiau įtvirtina- 
mos visuomenės teisės gauti informaciją apie aplinkos būklę, dalyvauti 
priimant sprendimus bei ginti savo teises nepriklausomose ir nešališkose 
instancijose. 

Informacijos apie aplinką prieinamumą visuomenei ir visuomenės 
dalyvavimą priimant sprendimus dėl konkrečios veiklos, galinčios turėti 
poveikį aplinkai, reglamentuoja teisės aktai. 

Lietuva 1998 m. pasirašė Orhuso konvenciją dėl teisės gauti infor- 
maciją, visuomenės dalyvavimą priimant sprendimus ir teisės kreiptis į 
teismus aplinkos apsaugos klausimais. 

Šioje konvencijoje aptariamas visuomenės dalyvavimas ir jos 
parama priimant sprendimus aplinkos apsaugos klausimais, valstybės 
valdymo viešumas, būtinybė užtikrinti piliečių teises į informaciją ir 
sprendimų priėmimą. 

ES teisės aktai sudaro prielaidas visuomenei dalyvauti svarstant 
įvairias aplinkos apsaugos problemas ir priimant sprendimus padėčiai 
gerinti. ES direktyvos (90/313/EEB) Dėl! informacijos apie aplinką pri- 
einamumo visuomenei tikslas — užtikrinti valstybės institucijose turimos 
informacijos apie aplinką laisvą platinimą ir prieinamumą bei nustatyti 
sąlygas, pagal kurias tokia informacija turėtų būti pateikiama. 

Su aplinkos apsauga ir visuomenės informavimu susijusios dauge- 
lis ES direktyvų dėl su pavojingomis medžiagomis susijusių avarijų 
pavojaus kontrolės, radiacijos kontrolės ir visuomenės informavimo 
esant nepaprastajai radiologinei padėčiai, poveikio aplinkai vertinimo, 
pavojingų atliekų, teršalų patekimo į aplinką ir daugelio kitų aplinkos 
apsaugos klausimų [21]. 

Pagrindinės teisės gauti informaciją, dalyvauti priimant aplinko- 
sauginius sprendimus piliečiams, nevyriausybinėms organizacijoms, 
juridiniams ir fiziniams asmenims numatytos LR Aplinkos apsaugos 
įstatyme (1992 m.). Šiame įstatyme nustatytos pagrindinės valstybės 
valdžios, valdymo ir kontrolės institucijų pareigos, užtikrinant piliečių, 
visuomeninių organizacijų, kitų juridinių ir fizinių asmenų teises gauti 
iformaciją apie aplinką. 

Dabar Lietuvoje priimti ir galioja visi būtini teisės aktai, užtikrinan- 
tys piliečiams aplinkosauginės informacijos prieinamumą, garantuojama 
teisė gauti tokią informaciją ir dalyvauti priimant sprendimus. Vienas iš 

pagrindinių dokumentų yra LR Vyriausybės nutarimas Dė/ informacijos 
apie aplinką Lietuvos Respublikoje teikimo visuomenei (1999 m.). Infor- 
macijos teikimą visuomenei dar reglamentuoja Visuomenės informavimo 
įstatymas (2000 m.), Planuojamos ūkinės veiklos poveikio aplinkai verti- 
nimo įstatymas (2000 m.), kiti įstatymai, LR Vyriausybės nutarimai, LR 
aplinkos ministro įsakymai. 

LR aplinkos ministerija yra atsakinga už informacijos apie aplinką 
prieinamumą Lietuvoje ir tam tikrų tarptautinių, ES, Lietuvos įstatymų 
ir kitų dokumentų įgyvendinimą. Ši ministerija disponuoja pagrindiniu 
ir didžiausiu informacijos apie aplinką kiekiu, nuolat kaupia, apdoroja ir 
skelbia informaciją apie aplinką ir aplinkosauginus sprendimus. 

Kitos ministerijos taip pat turi aplinkos apsaugos skyrius, kurių pa- 
reigūnai teikia informaciją visuomenei ir suinteresuotiems asmenims. 
Labai svarbios institucijos yra savivaldybės, teikiančios informaciją 
apie vietos aplinką [21]. 

7 skyrius 
APLINKOS IŠTEKLIŲ NAUDOJIMAS 
IR APSAUGA. 
APLINKOS APSAUGA 


7.1. Aplinkos tarša 


Žmogaus poveikis aplinkai labiausiai siejasi su aplinkos išteklių 
naudojimu. Savo poreikiams tenkinti žmogus viską ima 1š gamtos. Plė- 
tojantis civilizacijai ir daugėjant pasaulyje žmonių, didėjo pramonės ir 
energetikos pajėgumai, intensyvėjo išteklių naudojimas. 

Žmonių skaičiaus, gamtos išteklių naudojimo ir aplinkos teršimo 
tendencijos palygintos 4 pav. Gamtos išteklių naudojimas auga gerokai 

4 pav. Žmonių skaičiaus, energijos išteklių naudojimo ir aplinkos teršimo 
kaitos palyginimas (1900 m. rodikliai prilyginti vienetui) [3] 

sparčiau nei daugėjo žmonių. Per pastarąjį šimtmetį gyventojų padaugėjo 
beveik 4 kartus, o gamtos išteklių naudojimas — daugiau nei 12 kartų. 
Daugiau teršiančių medžiagų pateko ir į atmosferą. 

Šioje mokomojoje knygoje duomenys apie Lietuvos aplinkos būklę 
pateikiami pagal LR aplinkos ministerijos kasmetinius informacinius 
leidinius „Aplinka“ [50-55]. 

Intensyviai didėjant gamtos išteklių naudojimui nuo 1950 m., didėjo 
ir tarša. Maždaug apie 1980 m. aplinkos tarša pradėjo mažėti. 

Šiuolaikinis technikos ir technologijų lygis neužtikrina gamybos ir 
energetikos procesų be atliekų. Susidariusios atliekos patenka į aplinką 
ir taip teršiamas oras, vanduo, dirvožemis ir kiti aplinkos komponentai. 
Dabar miestai, pramonė, energetika bei transportas yra pagrindiniai 
aplinkos teršėjai. Jau pasiektas toks taršos lygis, kai gamta natūraliai 
nebepajėgia apsivalyti. 

Yra daug būdų atliekoms atsikratyti. Paprasčiausias ir pigiausias 
būdas yra išmesti jas į aplinką arba į sąvartyną. Kiti būdai — atliekų utiliza- 
vimas, deginimas, kompostavimas, technologijos be atliekų - reikalauja 
daug darbo ir kapitalo sąnaudų. 

Todėl efektyvią aplinkos apsaugą nuo taršos turi reguliuoti valsty- 
bė. Valstybė turi nustatyti teršalų kiekybines ir kokybines ribas, sukurti 
efektyvią gamtosaugos teisinę bazę, laikytis racionalios ekonominės 
politikos. 

Nėra visuotinai priimto taršos apibrėžimo. Tarša suprantama kaip 
aplinkos (atmosferos oro, vandens, dirvožemio) užteršimas žmogui bei 
gamtai žalingomis pramonės ir buities atliekomis, naudojant gamtos 
išteklius. 


Tarša — tai žmonių veiklos sukeliamas medžiagų, virpesių, ši- 
lumos arba triukšmo tiesioginis arba netiesioginis patekimas į orą, 
vandenį, žemę, kas gali kenkti žmogaus sveikatai arba aplinkai, 
daryti žalą materialiniam turtui arba kenkti ir trukdyti patogumams 
ir kitokiam įteisintam naudojimuisi aplinka [21]. 


Vienas iš svarbiausių aplinkos apsaugos politikos principų siekiant 
sumažinti taršą ar išvengti jos — tai įdiegti ir taikyti praktinėje ūkinėje-ga- 


mybinėje veikloje taršos integruotos prevencijos ir kontrolės principą. 

Tai reiškia, kad išduodant veiklos licenciją yra aprėpiamos ne tik visos 
įmanomos taršos formos: teršalų išmetimas į orą, jų išleidimas į vandenis 
ir patekimas į dirvožemį, atliekų generavimas ir tvarkymas, triukšmas, 
vibracija, kvapai, bet apskritai visi reguliuojamo objekto veiklos aplin- 
kosauginiai aspektai (pvz., gamtinių išteklių naudojimo racionalumas, 
energetinis efektyvumas, avarijų prevencija, rizikos valdymas). Pagrin- 
dinis integruoto požiūrio argumentas yra tas, kad atskiras požiūris į orą, 
vandenį ar dirvožemį išleidžiamų teršalų kontrolę gali skatinti teršalų 
kaitą tarp įvairių aplinkos terpių nei saugoti aplinką [21]. 


7.2. Atmosferos tarša 


Visuomenė yra suinteresuota išsaugoti per ilgus geologinius periodus 
susidariusią atmosferos oro cheminę sudėtį, prie kurios yra prisitaikiusi 
gyvybė Žemėje. 

Iš gamtinių ir antropogeninių taršos šaltinių į orą patenka daug įvai- 
riausių teršiančių medžiagų. Šiuolaikinės gamybos technologijos dar 
nėra tokios tobulos, kad gamybinių procesų metu nesusidarytų atliekų, 
teršalų. Pramonės įmonės per ventiliacines sistemas, kaminus išmeta į 
orą gamybos atliekas (dulkes, aerozolius, dujas). Daugiausia teršalų į 
atmosferą patenka iš chemijos ir naftos perdirbimo bei statybinių me- 
džiagų pramonės įmonių. Deginant organinį kurą (mazutą, orimulsiją, 
akmens anglį), į orą patenka beveik 100 Yo anglies monoksido, 95 Yo 
sieros dioksido, 97 Yo azoto oksidų, apie 80 Yo globalinį klimato atšilimą 
skatinančių dujų ir apie trečdalis kietųjų dalelių. 

Daug kenksmingų medžiagų (anglies monoksido, angliavandenilių, 
azoto oksidų ir kitų junginių) į orą patenka iš transporto priemonių (au- 
tomobilių, lokomotyvų, lėktuvų). 

Pagrindinę atmosferos teršalų dalį sudaro anglies, sieros ir azoto 
oksidai, kietosios dalelės, amoniakas, įvairūs angliavandeniliai bei la- 
kūs organiniai junginiai. Patekę į atmosferą šie teršalai transformuojasi 
ir sudaro įvairias naujas medžiagas arba jų junginius, kurie dažnai yra 
gerokai pavojingesni gyvajai gamtai ir žmogui nei pirminiai teršalai. 
Teršiančios medžiagos ore būna dujų ar aerozolių pavidalo. Apie 90 70 
visų teršiančių medžiagų į orą patenka kaip dujos. 

Anglies dvideginis (CO,) yra natūralus ir neišvengiamas organinio 
kuro degimo produktas. Didžiausia tarša susidaro deginant mazutą, ori- 
mulsiją, akmens anglį ir durpes. Gamtinės dujos teršia maždaug 30 Yo 
mažiau, o atsinaujinantys energijos ištekliai (šiaudai, mediena) laikomi 
neutralių CO,atžvilgiu kuru. 

Atmosferos tarša tebėra viena iš didžiausių globalių aplinkos apsau- 
gos problemų. Dėl žmonių gamybinės veiklos Žemės atmosferoje nuolat 
didėja CO, koncentracija. Tai skatina „šiltnamio reiškinį“ lemiantį globa- 
linį klimato atšilimą, galintį turėti poveikį aplinkai ir pabloginti Žemės 
klimato tinkamumą žmonių gyvenimui. 

Per pastaruosius 50 metų (1950-2001 m.) anglies dioksido koncen- 
tracija Žemės atmosferoje padidėjo 19 Yo (5 pav.) [5]. 

Per praėjusį šimtmetį nemažėjo tarša ir kitomis dujomis. Kaip maty- 
ti iš 6 pav. pateiktų duomenų, sieros dioksido atmosferoje nuo 1880 m. 
nuolat daugėjo, o 1950-1970 m., padidėjus gamybos apimčiai — padidėjo 
beveik 2,5 karto. Nuo 1975 m. sieros dioksido, patenkančio į orą, Euro- 
poje dėl valstybių pastangų pradėjo mažėti [3]. 





Temperatūra 

Atmosferos CO, koncentracija (milijoninės dalys) 

5 pav. CO, koncentracijos didėjimas Žemės atmosferoje 1950-2001 m. [5] 

6 pav. Sieros dioksido emisijos į orą kaita Europoje [3] 
(pagal S. Myloną) [57] 


Daugeliui oro teršalų būdinga tai, kad jie aplinkos ore gali išlikti 
gana ilgai ir juos oro masės perneša toli nuo kilmės šaltinių. Be to, oro 
teršalai lemia įvairius procesus: klimato kaitą (ypač didelė CO,, CH,, N,O 
įtaka), aplinkos oro kokybės blogėjimą miestuose (CO, NOx, SO,, KD, 
LOJ), troposferinio ozono susidarymą (CO, NOx, CH, LOJ), dirvožemio 
ir paviršinio vandens rūgštėjimą (NH, NOx, SO,), eutrofikaciją (NH,, 
NOx). Dėl to prastėja žmonių sveikata, mažėja žemės ūkio produktyvu- 
mas, kinta biologinė įvairovė, blogėja miškų būklė. 

Rūgštus lietus. Pagrindinė rūgštaus lietaus priežastis yra organinio 
kuro deginimas ir deginant į orą patenkantys sieros ir azoto oksidai. Sie- 
ros dioksido dujos atmosferoje suyra per 4—5 paras. Dėl to nebūtų jokių 
problemų, jei ne viena šių dujų savybė. Veikiamos Saulės spindulių, 
SO, dujos jungiasi su oro deguonimi ir virsta sieros trioksidu (SO,), ku- 
ris gerai tirpsta vandens garuose bei vandens lašeliuose ir sudaro sieros 
rūgštį. Taip susidaro rūgštus lietus. Kai kurie junginiai pasiekia žemę 
kaip sausos iškritos. 

Rūgštaus lietaus susidarymo schema pateikta 7 pav. 

7 pav. Rūgštaus lietaus susidarymo schema [9] 


7.2.1. Atmosferos oro apsaugos konvencijos 


Tarptautinių oro kokybės apsaugos aktų (sutarčių, konvencijų ir pro- 
tokolų) paskirtis - sumažinti į aplinką patenkančių kenksmingų medžiagų 
kiekį, užtikrinti tinkamą žmogaus sveikatai aplinką. 


7.2.1.1. Atmosferos oro apsauga nuo tolimųjų 
atmosferos teršalų pernašų 


Tolimos atmosferos teršalų pernašos — tai atmosferos oro teršimas 
iš šaltinių, esančių už valstybės ribų ir turinčios neigiamos įtakos kitos 
valstybės teritorijai, bei vykstantis tokiu nuotoliu, kuris neleidžia nusta- 
tyti konkretaus teršimo šaltinio. 

Pirmasis realus mėginimas spręsti tolimųjų atmosferos teršalų per- 
našų problemą ir kontroliuoti aplinkos oro taršą tarptautiniu mastu yra 
Tolimų tarpvalstybinių oro teršalų pernašų konvencija (1979 m.) [21]. 
Konvencija vėliau papildyta 4 protokolais, kurie reglamentuoja sieros, 
azoto, lakiųjų organinių junginių patekimą į atmosferą. Lietuva prie šios 
konvencijos prisijungė 1993 m. 

Konvenciją ratifikavusios šalys siekia bendradarbiauti mažinant 
tolimųjų teršalų pernašas, mažinti aplinkos rūgštėjimą, eutrofikaciją, 
saugoti pažemio ozono sluoksnį bei daryti teršalų inventorizaciją. 

Konvencija įpareigojo valstybes imtis priemonių, kurios ribotų 
ir pagal galimybes mažintų oro teršimą, taip pat ir tolimomis teršalų 
pernašomis, bendradarbiauti mažinant atmosferos oro teršimą, atlikti 
oro teršimo stebėjimus, keistis informacija. 





Konvencijos reikalavimų įgyvendinimas parodė, kad suvienijant 
daugelio šalių pastangas galima pasiekti gerų rezultatų. 


7.2.1.2. Ozono sluoksnio apsauga 


Vienos konvencijos ozono sluoksniui apsaugoti (1985 m.) tiks- 
las - saugoti žmonių sveikatą ir aplinką nuo neigiamų padarinių, galinčių 
kilti dėl žmonių veiklos, kuri turi ar gali turėti poveikį ozono sluoksniui. 
Lietuva prie šios konvencijos prisijungė 1995 m. 

Ozono sluoksnis, susiformavęs maždaug 25 km aukštyje, saugo 
visą gyvybę nuo ultravioletinės radiacijos. Ozono sluoksnio nykimo 
ir apsaugos problema iškilo nustačius ozono „skylę“ virš Antarktidos 
1985 m. Ozono „skylės“ 1991 m. buvo pastebėtos virš Vakarų Europos 
ir Norvegijos šiaurėje. 

Ozono sluoksniui poveikį daro įvairios cheminės medžiagos, iš ku- 
rių išsiskiriantys aktyvūs chloro atomai ardo ozono molekules. Siekiant 
apriboti tokių medžiagų gamybą bei naudojimą, buvo pasirašyta ši kon- 
vencija. Konvencija papildyta Monrealio protokolu (1987 m.) dėl ozono 
sluoksnį ardančių medžiagų. 

Konvenciją pasirašiusios šalys pagal savo galimybes privalo: 

+ atlikti mokslinius tyrimus, keistis moksline, technine informaci- 
ja apie chemines medžiagas, kurios veikia ozono sluoksnį, imtis 
teisinių 1r administracinių priemonių kontroliuoti, riboti, mažinti 
arba visiškai nutraukti veiklą, turinčią įtaką ozono sluoksnio 
būklei; kontroliuoti, riboti ar net vengti veiklos, turinčios ar 
galinčios turėti neigiamos įtakos ozono sluoksniui; 

+ bendradarbiauti projektuojant ir diegiant naujas technologijas, 
padedančias mažinti ar nutraukti ozono sluoksnį ardančių me- 
džiagų patekimą į atmosferą. 


7.2.1.3. Poveikio orui ir klimatui reguliavimas 


Globalinį klimato pasikeitimą lemia vadinamasis „šiltnamio 
reiškinys“. Atmosfera, atlikdama savotišką šiltnamio funkciją, padeda 

palaikyti stabilią Žemės temperatūrą. Kartu ji absorbuoja dalį Žemės 
skleidžiamos radiacijos ir atspindi kitą dalį. Šį natūralų šiltnamio reiškinį 
stiprina žmogaus veikla, kuri keičia atmosferos sudėtį. Daugiausia tai 
susiję su anglies dioksido kiekio didėjimu dėl anglies, naftos, dujų nau- 
dojimo energetikoje, dėl gausėjančio transporto, dėl miškų kirtimo ir 
kitų priežasčių. Dėl tokių nekontroliuojamų reiškinių oro temperatūra 
prie Žemės paviršiaus gali pakilti pasauliniu mastu apie +4 C jau XXI a. 
viduryje [21]. Jei tai įvyktų, ištiktų didžiausia žmonijos istorijoje ekolo- 
ginė katastrofa. 

Klimato kaitos procesams stabilizuoti 1992 m. 178 pasaulio šalys 
(tarp jų — ir Lietuva) pasirašė JT Klimato kaitos konvenciją (LR Seimas 
ratifikavo 1995 m.). 

Konvenciją pasirašiusios valstybės įsipareigojo: 

+ inventorizuoti visas šiltnamio reiškinį sukeliančias dujas; 

+ sumažinti šiltnamio reiškinį sukeliančių dujų (anglies dioksi- 
do, metano, azoto oksidų ir kt.) patekimą į atmosferą, kad būtų 
galima apsaugoti klimatą nuo neigiamo antropogeninio povei- 
kio; 

+ parengti, įgyvendinti ir reguliariai atnaujinti nacionalines pro- 
gramas, kuriose numatomos priemonės klimato pokyčiams 
švelninti; bendradarbiauti rengiant, taikant ir skleidžiant techno- 
logijas, priemones ir procesus, padedančius kontroliuoti, mažinti 
ar išvengti visų šiltnamio reiškinį sukeliančių dujų patekimo į 
atmosferą; 

+ sistemingai stebėti klimato sistemą ir keistis šia informacija. 

Visų šių įsipareigojimų tikslas — sugrįžti prie 1990 m. buvusio anglies 
dioksido ir kitų šiltnamio reiškinį sukeliančių dujų emisijos lygio. 

Klimato kaitai sustabdyti nepakanka nors ir labai ekonomiškai 1šsi- 
vysčiusių kelių ar keliolikos valstybių pastangų. Sprendžiant šią pasaulinę 
problemą, turi dalyvauti visos valstybės. 


7.2.1.4. Kioto protokolas 
Dėl žmonių gamybinės veiklos žemės atmosferoje didėja „šiltnamio 
dujų“ koncentracija. Siekiant sumažinti tokių dujų patekimą į atmosferą, 
iškilo poreikis parengti ir pasirašyti Protokolą su konkrečiais valstybių, 
kurios yra įrašytos į JT Klimato kaitos konvencijos I priedą, įsipareigo- 
jimais. Todėl 1997 m. Kiote (Japonija) šiam siūlymui buvo pritarta ir 

pasirašytas protokolas, dabar vadinamas Kioto protokolu. Mūsų šalies 
Prezidentas šį protokolą pasirašė 1998 m. 

Pagal Kioto protokolą šiltnamio dujos — tai natūralūs ir antropoge- 
ninės kilmės dujiniai atmosferos komponentai: anglies dioksidas (CO,), 
metanas (CH,), azoto suboksidas (N,O), hidrofluorangliavandeniliai 
(HFC), perfiuorangliavandeniliai (PFC) ir sieros heksafluoridas (SF). Iš 
8 pav. pateikto grafiko matyti, kad daugiausia (82 Yo) šiltnamio reiškinį 
sukeliančių dujų sudaro anglies dioksido dujos. Toliau yra metanas 
(12 Y6). Visos kitos dujos sudaro tik 6 Yo šiltnamio reiškinį sukeliančių 
dujų kiekio. 

Bendram į atmosferą patenkančių šiltnamio dujų kiekiui išreikšti nau- 
dojamas sąlyginis vienetas — anglies dioksido ekvivalento tona. Bet kurio 
šiltnamio dujų ekvivalentinis kiekis apskaičiuojamas pagal jų globalinio 
šiltėjimo potencialą. Šio potencialo skaitinė vertė kiekvienam komponen- 
tui yra skirtinga, pvz., CO, ji yra 1, N,O —310, o SF, - 23 900 ir t. t. 

Protokolą pasirašiusios išsivysčiusios šalys įsipareigojo šiltnamio 
reiškinį sukeliančių dujų (anglies dioksido, metano, azoto oksidų, sieros 
oksidų ir kt.) patekimą į atmosferą per 2008-2012 m. sumažinti 5,2 Yo, 
lyginant su 1990 m. Išsivysčiusių ir besivystančių šalių įsipareigojimai 
yra skirtingi. 

8 pav. Šiltnamio efektą sukeliančių dujų procentais pasiskirstymas 

Europos Sąjunga įsipareigojo šiltnamio reiškinį sukeliančių dujų 
taršą sumažinti 8 Yo, JAV — 7 Yo, Australijai leista padidinti 8 Yo, o Ru- 
sijai ir Ukrainai nustatytas 1990 m. kiekis. ES valstybėms nustatytas 
skirtingas dujų išleidimo į atmosferą kiekis, pvz., Vokietija i1r Olandija 
taršą turės sumažinti 21 Yo, o Portugalijai leista padidinti iki 27 Yo, Grai- 
kijai — iki 25 Yo. 

JAV vėliau oro taršos įsipareigojimus anuliavo. JAV neatsisako oro 
taršos ribojimo idėjos, tačiau siekia pakeisti Kioto protokole numatytus 
įsipareigojimus alternatyviais suvaržymais, labiau skatinančiais efekty- 
viai naudoti energiją, o ne ribojančius bendrą kiekį taršos, kurios išvengti 
augant ekonomikai yra sunku. 

Kioto protokole numatyta, kad ekonomiškai išsivysčiusios valstybės 
savo įsipareigojimus gali vykdyti: 





+  pirkdamos apyvartinius taršos leidimus iš kitų išsivysčiusių 
valstybių (prekyba apyvartiniais taršos leidimais); 

+ vykdydamos bendrojo įgyvendinimo projektus kitose šalyse; 

+  investuodamos į taršą mažinančius projektus besivystančiose 
šalyse. 





Kioto protokolas įsigaliojo 2005 m. vasario 16 d. Protokolą ratifika- 
vo 141 valstybė, tarp jų — ir Lietuva (2002 m.). 


7.2.2. Europos Sąjungos atmosferos oro apsaugos politika 


Europos Sąjungos oro kokybės valdymo politika pradėta kurti tik 
1980 m., kai pasirodė pirmosios oro kokybę reglamentuojančios ES 
direktyvos. Aplinkos oro kokybės apsaugą reglamentuojantys teisės ak- 
tai yra kompleksiški ir susiję su reikalavimais transportui, energetikai, 
sveikatos apsaugai ir kitiems ūkio sektoriams. 

Transportas yra vienas iš pagrindinių veiksnių, lemiančių aplinkos 
oro kokybę bei klimato kaitą visoje Europoje. Labiausiai transportas vei- 
kia aplinkos orą azoto oksidų, anglies monoksido ir lakių organinių jungi- 
nių tarša. Pramonės teršalai patenka į aukštesnius atmosferos sluoksnius, 
kur jie yra išnešiojami bei išsklaidomi didelėje teritorijoje, o transporto 
išleidžiamos dujos gali kauptis pažemio sluoksnyje [21]. 

Teisės aktais yra nustatomos priemonės ir standartai, skirti aplinkos 
oro kokybei apsaugoti, teršalų emisijai iš stacionarių šaltinių bei auto- 

mobilių riboti. Šiuo metu aplinkos oro kokybę reglamentuoja apie 23 
ES direktyvos [30]. Dauguma iš jų skirta orą teršiančių produktų (kuro, 
organinių tirpiklių) kokybės, jų saugojimo ir naudojimo reikalavimams 
nustatyti. Direktyvos nustato pagrindinius ES reikalavimus aplinkos oro 
kokybės normoms, monitoringui, vertinimui ir valdymui. Be to, oro ko- 
kybę reglamentuojančios direktyvos apima ne tik teršalų kiekius, bet ir 
kuro kokybės klausimus, todėl šie reikalavimai yra svarbūs ne tik aplinkos 
apsaugos politikos, bet ir ūkio bei energetikos politikos plėtrai. 

Oro kokybės valdymo strategiją valstybėse narėse išsamiai apibūdina 
Bendroji aplinkos oro kokybės direktyva. Ši direktyva nustato bendrą oro 
kokybės problemų sprendimo politiką: siektinus oro kokybės tikslus ir 
oro kokybės vertinimo būdus. Daugiausia dėmesio skiriama oro kokybei 
palaikyti ir gerinti, būdams ir priemonėms, kuriais galima sumažinti ir 
išvengti pavojingos taršos poveikio aplinkai ir žmonių sveikatai. Direk- 
tyva reikalauja, kad valstybės narės oro kokybę vertintų pagal vienodus 
kriterijus ir bendrą metodiką. Pagal direktyvos reikalavimus būtina kon- 
troliuoti 13 rūšių (azoto, sieros oksidų, anglies monoksido, kietųjų dalelių 
(suodžių), švino, gyvsidabrio ir kt.) teršalų kiekį aplinkos ore. 

Kitos direktyvos reglamentuoja: 

+ konkrečių teršalų (sieros, azoto oksidų, anglies monoksido ir 

kt.) patekimą į atmosferą; 

+ taršą iš mobilių ir stacionarių taršos šaltinių; 

+ kuro kokybę. 

ES direktyvos įpareigoja šalis nares siekti, kad energija, gauta 
naudojant vietinius atsinaujinančius kuro išteklius, bendrame energijos 
balanse sudarytų 12 Yo. Todėl šiam ES reikalavimui įgyvendinti būtina 
ieškoti alternatyvių energijos šaltinių. 


7.2.3. Atmosferos oro apsaugos politika Lietuvoje 


Atmosferos oro apsaugos politika yra neatsiejama nuo darnios 
plėtros prioritetų — mažinti pagrindinių ūkio šakų poveikį aplinkai ir 
žmonių sveikatai, švelninti klimato kaitos padarinius. Lietuvos miestų 
ir pramonės centrų oro kokybė daugiausia priklauso nuo vietinių taršos 
šaltinių — transporto, energetikos ir pramonės įmonių — teršalų. Todėl 
vienas jos svarbiausių uždavinių sprendžiant su aplinkos oro tarša susi- 

jusias problemas yra mažinti išleidžiamų dujų kiekį ir teršalų koncentra- 
ciją miestuose. 

Lietuvos nacionalinė darnaus vystymosi strategija numato, kad 
pagrindinis ilgalaikis oro apsaugos tikslas — pasiekti, kad į atmosferą iš- 
leidžiamų teršalų 1r šiltnamio reiškinį sukeliančių dujų daugėtų dvigubai 
lėčiau, nei auga gamyba ir paslaugos [36]. 

Lietuva pagal į atmosferą patenkančių šiltnamio reiškinį sukelian- 
čių dujų kiekį ((CO, ekvivalentu) skaičiuojant vienam gyventojui (apie 
4-5 t), nedaug skiriasi nuo daugumos Europos valstybių (3-7 t vienam 
gyventojui) [54]. 

Tarybiniais metais Lietuvoje buvo išplėtotos energijai imlios pramo- 
nės šakos, veikė stambios įmonės, kurios degino daug organinio kuro ir 
todėl į aplinką pateko daug teršalų. Pvz., 1990 m. į atmosferą pateko apie 
54 mln. t šiltnamio reiškinį sukeliančių dujų (tarp jų - 42 mln. t CO,). 
Iki 2000 m. Lietuvoje energijos suvartojimas mažėjo, kartu mažėjo ir šilt- 
namio reiškinį sukeliančių dujų. 2001 m. šių dujų sumažėjo iki 16 mln. 
tonų. Vykdant įsipareigojimus, prisiimtus pagal Kioto protokolą, 2012 m. 
šiltnamio reiškinį sukeliančių dujų tarša negalės viršyti 46 mln. tonų. 

Lietuvoje didžiausias šiltnamio dujų ir kitų teršalų šaltinis — ener- 
getika, transportas ir pramonė, deginantys organinį kurą. 1990 m. apie 
74 Vo visų šiltnamio reiškinį sukeliančių dujų pasklido iš energetikos 
objektų. 

Kaip matyti iš 9 pav., daugiausia šiltnamio dujų pastaraisiais metais 
į atmosferą Lietuvoje patenka iš energetikos objektų. 

Didžiuosiuose miestuose 75 Yo teršalų į orą patenka dėl transporto 
priemonių taršos, daugiausia — anglies monoksido, azoto oksido, lakiųjų 
organinių junginių, sunkiųjų metalų, kietųjų dalelių. Kelių transportas le- 
mia ir antrinį užterštumą, kai važiuojantys automobiliai kelia dulkes nuo 
kelių dangos. Lietuvos oro monitoringo duomenys patvirtina, kad inten- 
syvaus transporto vietose tarša kietosiomis dalelėmis yra didžiausia. 

Anglies dioksido emisija nuo 1950 m. sparčiai didėjo ir apie 1985 m. 
viršijo 40 mln. t per metus (10 pav.). Nuo tų metų tarša pradėjo mažėti 
ir 2000 m. siekė apie 20 mln. t per metus. 

Atmosferos oro kokybė Lietuvoje priklauso ne tik nuo vietinių taršos 
šaltinių, bet ir nuo tolimų oro pernašų iš kitų valstybių. 

9 pav. Į atmosferą patenkančių šiltnamio reiškinį sukeliančių dujų kiekis 

10 pav. Anglies dioksido emisijos pokyčiai Lietuvoje [4] 


Pagrindinių į atmosferą patenkančių teršalų (NOx, SO,, LOJ ir kie- 
tųjų dalelių) kiekis 2001—2003 m. stabilizavosi, nors šalies ekonominiai 
rodikliai sparčiai augo. Lyginant su 1995 m., ypač sumažėjo tarša SO, 
dujomis (11 pav.). 

Sumažinti oro taršą yra vienas iš pagrindinių mūsų šalies aplinkos 
apsaugos uždavinių. 

11 pav. Pagrindinių į atmosferą patenkančių teršalų kiekio 
kaita Lietuvoje 1995-2003 m. [54] 


Ozono sluoksnio storį virš Lietuvos lemia globaliniu mastu vykstan- 
tys procesai, kuriems mūsų šalies įtaka yra gana maža. Lietuva vykdo 
visus Monrealio protokolo dėl medžiagų, ardančių ozono sluoksnį, įsi- 
pareigojimus. Lietuva negamina ozono sluoksnį ardančių medžiagų, o 
reikiamą kiekį importuoja. 2003 m. ozono sluoksnį ardančių medžiagų 
suvartojimas šalyje sumažėjo, nes naudojamos mažiau kenksmingos 
medžiagos [51, 53]. 


7.2.3.1. Teisinės atmosferos oro apsaugos priemonės 


Lietuva, pasirašydama Kioto protokolą, įsipareigojo 2008-2012 m. 
sumažinti šiltnamio reiškinį sukeliančių dujų emisiją 8 Yo, palyginti su 
1990 m. Pagal Kioto protokolo reikalavimus leistinas teršalų kiekis 
2008-2012 m. yra 50 mln. t (anglies dioksido emisija neturi būti didesnė 
nei 38 mln. t.) [53]. 

1996 m. Lietuvoje buvo parengta Nacionalinė klimato kaitos strate- 
gija ir veiksmų programa. 

Atmosferos oro kokybė Lietuvoje reglamentuojama įstatymais, ap- 
linkos, sveikatos apsaugos, ūkio, susisiekimo ministrų įsakymais. 

Pagrindinis teisės aktas, reglamentuojantis oro kokybės apsaugą 
Lietuvoje, yra Aplinkos oro apsaugos įstatymas (1992 m.). Šis įstaty- 
mas nustato Žmonių teises į švarų orą, pareigas saugoti aplinkos orą 
nuo taršos, susijusios su žmonių veikla, nustato priemones, ribojančias 

aplinkos taršą. 

Sumažinti atmosferos taršą yra įmanoma tik efektyviai naudojant 
energiją, deginant ne naftos produktus ir anglį, o gamtines dujas, šiau- 
dus, medieną. 

Lietuvos ūkio plėtros analizė rodo, kad pramonė atsigaus ir energi- 
jos poreikiai didės. Atlikti skaičiavimai parodė, kad, uždarius Ignalinos 
atominę elektrinę, daugės atmosferos taršos, nes reikiamas elektros ener- 
gijos kiekis bus generuojamas šiluminėse elektrinėse, ir CO, emisija dėl 
organinio kuro deginimo priartės prie 1990 m. lygio. 

Lietuva, vadovaudamasi Nacionaline energetikos strategija 
(2002 m.), siekia šių tikslų: 


. 


. 


ekonominėmis, teisinėmis ir organizacinėmis priemonėmis 
skatinti medienos, miškų, žemės ūkio, buities atliekų kaip kuro 
naudojimą; 

siekti, kad energija, gaminama iš vietinių ir atsinaujinančių 
energijos išteklių, iki 2010 m. sudarytų 12 Yo visos pagamintos 
energijos; 

skatinti bei orientuoti žemės ir miškų ūkį auginti žaliavas ener- 
gijos ištekliams gaminti; 

sukurti ir plėtoti biokuro pramonę. 


Nacionalinėje darnaus vystymosi strategijoje [36] saformuluoti ilga- 


laikiai (iki 2020 m.) atmosferos oro apsaugos tikslai ir uždaviniai: 


užtikrinti atitinkančią ES reikalavimus oro kokybę; 

pasiekti, kad atmosferoje teršalų ir šiltnamio reiškinį sukeliančių 
dujų daugėtų perpus lėčiau, negu auga gamyba ir paslaugos; 
pasiekti, kad atmosferos teršalų ir šiltnamio reiškinį sukeliančių 
dujų BVP vienetui sumažėtų apie 50 90; 

transporto sektoriuje naudoti mažiau aplinką teršiančius degalus 
ir pasiekti, kad iki 2020 m. biokuras (biodyzelinas, bioetanolis) 
sudarytų ne mažiau kaip 15 Yo visų kelių transporto naudojamų 
degalų; 

žemės ūkyje plėsti rapsų ir javų, skirtų biologiniam kurui ga- 
minti, plotus, pasiekti, kad viso jų derliaus pakaktų ne mažiau 
kaip 15 Yo transportui reikalingų degalų pagaminti; 

pramonės srityje plėsti biologinio kuro gamybą ir perdirbti 
energetikai skirtą rapsų ir grūdų produkciją; 

+ energijos gamyba iš atliekų ir iš vietinių atsinaujinančių energi- 
jos išteklių sudarytų ne mažiau kaip 15 Yo pirminės energijos 
balanso; 

+ energetikoje srityje plėsti vietinių atsinaujinančių energijos ištek- 
lių ir ekologiškai švaresnio organinio kuro naudojimą, neviršyti 
tarptautiniuose įsipareigojimuose numatytų teršiančių ir šiltna- 
mio reiškinį sukeliančių medžiagų patekimo į orą limitų. 

Atmosferos oro teršimo prevencija. Teisės aktai įtvirtina tam tikras 
priemones, kurios turi užkirsti kelią atmosferos oro teršimui plėtojant 
ūkinę veiklą. Teisės aktai griežtai draudžia eksploatuoti objektus, neati- 
tinkančius atmosferos oro apsaugos reikalavimų. 

Esminės reikšmės oro grynumui išsaugoti turi tinkamas objektų, 
turinčių įtakos atmosferos orui, išdėstymas ir jų veiklos reguliavimas. 
Be to, reikalaujama numatyti priemones, padedančias atmosferos oro 
teršimui išvengti ar sumažinti. Draudžiama deginti atliekas — tai daroma 
specialiai įrengtuose įtaisuose [33]. 


7.2.3.2. Mobilių oro taršos šaltinių teršimo mažinimo priemonės 


Atmosferos orą teršia ne tik stacionarūs objektai, bet ir mobilieji 
teršimo šaltiniai (automobiliai, lėktuvai ir kt.). Tokių objektų sukeliama 
tarša pavojinga, nes susidarančių teršalų beveik neįmanoma sulaikyti ir 
jie patenka į aplinkos orą. 

Labiausiai aplinkos orą Lietuvoje teršia automobiliai. Kasmet iš 
vidaus degimo variklių į aplinkos orą patenka vidutiniškai 600 tūkst. tonų 
kenksmingų medžiagų, t. y. 70 Yo visų į orą patenkančių teršalų. 

Daug reikšmės kontroliuojant transporto priemonių sukeliamą taršą 
turi transporto priemonių techninės apžiūros bei eismo reguliavimas. 


7.2.3.3. Vietinių atsinaujinančių energijos šaltinių naudojimas 

2004 m. bendrame pirminės energijos balanse medienos kuras sudarė 
7,6 Yo (visi atsinaujinantys energijos ištekliai sudarė 8,1 Yo). 

Naudojant biokurą energetikoje, mažinamas į atmosferą patenkančių 
šiltnamio reiškinį skatinančių dujų ir teršalų kiekis. Nustatyta, kad, sude- 
ginus lt akmens anglies, į atmosferą patenka 2,1 t CO,, 1 t mazuto —3,1 t 
CO,, 1 tūkst. nm? dujų — 1,9 t CO,. Sudeginus 1 t biokuro (medienos at- 

liekų, šiaudų), anglies dioksido emisijos veiksnys lygus nuliui, nes CO, 
yra gamtinio anglies ciklo dalis [58]. 

Šiuo metu vienas iš perspektyviausių atsinaujinančių energijos šalti- 
nių yra įvairių rūšių bioenergija. Vienas iš tokių šaltinių yra biokuras. 

Biokuru laikoma iš biomasės pagaminti degieji dujiniai, skystieji 
ir kietieji produktai, naudojami energijai gauti. Energetikos reikmėms 
galima naudoti miško kirtimo ir medienos perdirbimo atliekas, tam tiks- 
lui auginamus medžius (karklus), rapsą, kvietrugius, aukštaūges žoles 
(nendres), žemės ūkio gamybos šalutinius produktus (šiaudus, spalius), 
biodujas, sąvartynų dujas. Augalinės kilmės (miško, žemės ūkio produk- 
cija) yra atsinaujinantys (atsistatantys) ištekliai. Jie vadinami biologiniais 
ištekliais. 


Biomasė — tai atsinaujinantys organinių medžiagų ištekliai, ku- 
rių anglies dioksido emisijos veiksnys lygus nuliui, įskaitant žemės 
ūkio produktus, jų atliekas, medieną ir jos atliekas, gyvulininkystės 
atliekas ir kt., išskyrus durpes. 


Lietuvoje medienos atliekos sudaro apie 2 Yo visų gamybos ir ko- 
munalinių atliekų. Nemažai atliekų (pjuvenų, drožlių, skiedrų, atraižų) 
susidaro lentpjūvėse, medžio apdirbimo įmonėse, plokščių bei baldų 
gamybos fabrikuose. 2002-2004 m. susidarė maždaug po 200 tūkst. m 
atliekų kasmet. Apie 90 Vo šių atliekų panaudota energijai gauti. 

Miško kirtavietėse kasmet susidaro apie 2,6 mln. m? kirtimo atliekų — 
medžių viršūnių, smulkių stiebų, šakų, žievės. Ne visas kirtimo atliekas 
įmanoma iš miško išvežti. Manoma, kad be didesnės žalos miškui būtų 
galima išvežti apie trečdalį kasmet susidarančių atliekų — apie 0,4-0,8 
mln. m?. 2005 m. valstybiniuose miškuose buvo pagaminta 64,5 tūkst. 
mžkirtimo atliekų, skirtų energijai gaminti. 

Kasmet šalyje sudeginama apie 2 Yo nepavojingų atliekų. Kai kurios 
atliekos deginamos negaunant energijos, o didžiuma jų (98,7 90) degi- 
namos energijai gauti. Iš gamybos atliekų energijai gauti daugiausia 
naudojamos miško kirtimo atliekos, medžio apdirbimo ir plokščių bei 
baldų gamybos atliekos [50]. 

Biokuro struktūroje medienos atliekos sudaro apie 55 Yo. Daugiau- 
sia malkų sudeginama namų ūkyje. Malkos yra kaimų, mažų miestelių 
ir miestų priemiesčių gyventojų pagrindinis kuras. 

Miško kirtimo atliekos ir medienos perdirbimo įmonių atliekos nau- 
dojamos kaip katilinių kuras. Medienos atliekomis kūrenamų katilinių 
yra visoje Lietuvoje. Aplinkos ministerijos Miškų departamento duo- 
menimis (2006 m.), tokių katilinių yra apie 160, bendras jų galingumas 
viršija 500 MW. 

Kadangi miškai užima trečdalį (32,7 Yo) šalies teritorijos, Lietuva turi 
itin didelį medienos ir jos perdirbimo atliekų (skiedrų, pjuvenų, drožlių) 
panaudojimo energijai gaminti potencialą. 

Katilinėse vietoj naftos produktų ir kitų rūšių kuro naudojant me- 
dienos atliekas, pasiekiamas aplinkosauginis efektas, nes į atmosferą 
patenka mažiau sieros ir azoto oksidų. Anglies dioksidas, patenkantis į 
atmosferą deginant medieną, yra gamtinio anglies ciklo dalyvis. Mažėja 
sąvartynų apkrova, nes susidarantys pelenai nėra pavojingos atliekos ir 
gali būti naudojami žemės ūkyje kaip trąšos. 

Tai teiktų ir ekonominį efektą, nes vietinio kuro naudojimas leidžia 
mažiau importuoti kuro. Medienos atliekos yra daug pigesnės nei impor- 
tuojamas kuras. 

Naudojant biokurą ne tik mažinama atmosferos tarša, bet ir šalies 
energetikos ūkio priklausomybė nuo kuro ir degalų, pagamintų iš mine- 
ralinių ir importuojamų žaliavų. 

Priimtas LR biokuro, biodegalų ir bioalyvų įstatymas (2000 m.) reg- 
lamentuoja jų gamybą ir naudojimą. Biokuro gamyba yra prilyginama 
naujų, aplinkai nekenksmingų technologijų plėtrai naudojant atsinauji- 
nančius energijos šaltinius. Biokuro gamybą ir naudojimą skatina LR 
Vyriausybės programos bei priemonės. 

7.3. Vanduo 


7.3.1. Vandens naudojimas ir tarša 


Vandens naudojimas. 2002-2004 m. iš paviršinių ir požeminių 
vandens telkinių buvo paimta maždaug po 5-6 mln. m* vandens kasmet 
(12 pav.). Apie 90-96 Yo šio kiekio teko energetikos reikmėms — daugiau- 
sia Ignalinos atominės elektrinės (IAE) ir Kruonio hidroakumuliacinės 
elektrinės poreikiams. IAE reaktoriams aušinti (iki 150 m?/sek.) naudo- 
jamas vanduo nėra teršiamas (išskyrus terminę taršą) ir grąžinamas į tą 
patį telkinį (Drūkšių ežerą) [17, 52]. 

Kitoms, ne energetikos reikmėms, 2004 m. suvartota 224 mln. m? 
vandens. Dauguma nuotekų, kurias reikia valyti, susidaro komunalinia- 
me, ūkio bei gamybos sektoriuose [54]. 

Didėjant vandens išteklių kainoms ir pradėjus gyventojų suvartojamo 
vandens apskaitą, vandens vartojimas komunaliniame sektoriuje mažėjo, 
02003 m. stabilizavosi. Dabar buitinėms reikmėms suvartojama apie 3,5 
karto mažiau vandens, lyginant su 1990 m. 

Pramonės sektoriuje dėl transformacinio ūkio nuosmukio vandens 
vartojimas taip pat mažėjo ir 2003 m. stabilizavosi. Dabar pramonės 
reikmėms, palyginti su 1990 m., vandens suvartojama apie 4,5 karto 
mažiau [52, 53]. 

12 pav. Suvartoto vandens kiekis 2000-2004 metais [54] 

Vandens tarša. Vandens kokybė priklauso nuo teršalų, patenkančių 
į vandens telkinius, kiekio ir jų savybių bei pačių vandens telkinių ypa- 
tybių. Pagrindiniai vandens teršėjai yra komunalinis ūkis, pramonė ir 
žemės ūkis. 2004 m. reikėjo valyti 224 mln. m* [52]. 

Naudojant mažiau vandens, 1990-2000 m. mažėjo užteršto vandens 
nuotekų. 1990 m. susidarė apie 450 mln. mžbuitinių ir pramoninių nuote- 
kų. Nuo to laiko nuotekų kiekis mažėjo ir 2000 m. sudarė apie 170 mln. 
m?, t. y. 2,6 karto mažiau negu 1990 m. (13 pav.). 

Nuotekos Lietuvoje valomos trimis būdais: mechaniniu, biologiniu 
ir biologiniu būdu pašalinant azotą ir fosforą. Ūkio, buities bei gamy- 
binės nuotekos išleidžiamos į paviršinio vandens telkinius, kaupimo 
rezervuarus,filtracijos laukus. 

Nuotekų valymas bei geriamojo vandens kokybės gerinimas ir to- 
liau lieka viena iš svarbiausių ir aktualiausių Lietuvos aplinkos apsaugos 
problemų. 

13 pav. Užteršto vandens nuotekų kiekio pokyčiai [4] 


7.3.2. Europos Sąjungos vandens apsaugos politika 


Vandens apsauga ES pradėta rūpintis 1960-1970 m. Tai vienas iš 
pirmųjų aplinkos sektorių, kuriam buvo nustatyti ES reikalavimai. ES 
vandens apsaugos sektorių reglamentuoja daugiau nei 25 direktyvos ir 
sprendimai [21]. 

Iki 1930 m. priimtos direktyvos ir sprendimai nustato aplinkos ko- 
kybės standartus specifiniams vandens telkiniams (geriamojo vandens, 
maudyklų, gėlavandenių žuvų ir kt.) arba emisijų (į vandenį patenkančių 
pavojingų medžiagų) ribines vertes. 

Kadangi šios direktyvos nepakankamai apsaugojo vandens kokybę, 
maždaug po dešimtmečio buvo priimtos kelios naujos direktyvos. Miestų 
nuotekų valymo direktyvos (91/271/EEB) tikslas — apsaugoti aplinką nuo 
išleidžiamų nuotekų žalingo poveikio ir reglamentuoja nuotekų surinki- 
mą ir valymą. Kadangi visos Lietuvos upės suteka į Baltijos jūrą, kuri 
pagal Europos Komisijos vertinimą yra eutrofikuotas vandens telkinys, 
todėl pagal šios direktyvos nuostatas visa Lietuvos teritorija laikoma šia 
prasme pažeidžiama (jautria) [21]. 

Nitratų direktyvos (91/676/EEB) tikslas — apsaugoti gėlus, pakrančių 
ir jūros vandenis nuo taršos nitratais. Dėl Baltijos jūros ir Kuršių marių 
eutrofikacijos (į jas suteka visos Lietuvos upės) visa Lietuva priskiriama 
prie pažeidžiamos nitratais teritorijos [21]. 

2000 m. priimta Bendroji vandens politikos direktyva (2000/60/EB), 
kuri reglamentuoja paviršinio, požeminio ir pakrančių vandenų apsaugą. 
Svarbiausias direktyvos reikalavimas — įdiegti vandens valdymą upių 
baseinų principu bei užtikrinti, kad iki 2016 m. visų vandens telkinių 
būklė būtų gera. 


7.3.3. Vandens apsaugos politika Lietuvoje 


Vandens telkinių (paviršinių ir požeminių) apsaugą reglamentuoja 
Vandens įstatymas (2003 m.). Įstatymas nustato vandens išteklių naudoji- 
mo sritis, vandens paėmimą iš paviršinių ir požeminių vandens telkinių, 
nuotekų išleidimą. Vandenų apsauga nuo taršos pavojingomis medžiago- 
mis, nuotekų surinkimas, valymas ir išleidimas į gamtinę aplinką regla- 
mentuojamas aplinkos ministro įsakymais patvirtintomis taisyklėmis, 
reikalavimais, nuostatais, normatyvais. 

Geriamojo vandens tiekimą ir nuotekų tvarkymą reglamentuoja Ge- 
riamojo vandens įstatymas (2001 m.) ir Geriamojo vandens tiekimo ir 
nuotekų tvarkymo įstatymas (2006 m.). 

Atsižvelgiant į ES vandens politikos srities rekomendacijas ir nor- 
matyvinius dokumentus, 2001 m. buvo išplėstas požeminio vandens 

monitoringas. Vandens ištekliai vis dar tvarkomi pagal administracinius, 
o ne pagal hidrologinius vienetus — upės baseinus, kaip reikalauja ES 
Bendroji vandens politikos direktyva [52]. 

Vandens išteklių naudojimo ir apsaugos strategija turi 3 pagrindi- 
nes kryptis. Pirmoji, tarptautinė, yra susijusi su Baltijos jūros taršos 
mažinimu; antroji, šalies, — su vidaus paviršinių ir požeminių vandenų 
taršos mažinimu; trečioji — su tarptautinės taršos mažinimu į kitas ir iš 
kitų valstybių. 

1992 m. Lietuva pasirašė Helsinkio konvenciją dėl Baltijos jūros 
baseino jūrinės aplinkos apsaugos ir kartu su kitomis 8 Baltijos jūros 
regiono šalimis pradėjo įgyvendinti konvencijos reikalavimus. 

Nacionalinėje darnaus vystymosi strategijoje [36] suformuluoti ilga- 
laikiai (iki 2020 m.) vandens apsaugos tikslai ir uždaviniai: 





+ sukurti upių baseinų principu pagrįstą vandens išteklių valdy- 
mo sistemą, užtikrinančią patikimą atvirų vandens telkinių ir 
vandens sistemų apsaugą; 

+ pasiekti, kad vandens naudojimas didėtų apie 2 kartus lėčiau 
nei gamyba; 

+ užtikrinti, kad visos užteršto vandens nuotekos dar neišleistos 
į paviršinius vandens telkinius būtų valomos laikantis ES nor- 
matyvų. 





Baseininis valdymas 


Siekiant kuo veiksmingiau spręsti vandens būklės problemas ir 
įgyvendinti direktyvą 2000/60/EB, nustatančią ES veiksmų vandens po- 
litikos pagrindus, buvo suformuluota baseininio valdymo koncepcija ir 
ja remiantis pradėta kurti baseininė vandens telkinių valdymo sistema. 
Tokia valdymo koncepcija remiasi tuo, kad vandens srautai teka pagal 
gamtos dėsnius, nepaisydami administracinių ribų ir valstybių sienų, o 
vandens būklė priklauso tik nuo konkretaus baseino ribose vykstančių 
procesų. 

Todėl, siekiant valdyti konkretaus vandens telkinio būklę, priemones 
reikia taikyti tik tam tikro baseino teritorijoje ir reguliuoti tik to basei- 
no ūkinę veiklą. Įgyvendindamos šį principą ES šalys turi suformuoti 
upių baseinų rajonus (UBR), t. y. gamtinius-administracinius darinius, 
susidedančius iš vieno ar daugiau baseinų, kuriais remiantis ir turi būti 

valdomi vandens telkiniai. Jiems turi būti kuriamos priemonių programos 
ir valdymo planai gerai vandens telkinių būklei pasiekti [54]. 

LR aplinkos ministro įsakymu (2003 m.) Lietuvoje sudaryti 4 upių 
baseinų rajonai: 





+ Nemuno UBR. Jam priskirta Nemuno upės baseino dalis, esanti 
Lietuvos teritorijoje; 

+ Ventos UBR. Jam priskirta Ventos, Bartuvos ir Šventosios upių 
baseinų dalis, esanti Lietuvos teritorijoje; 

+ Dauguvos UBR. Jam priskirta Dauguvos upės baseino dalis, 
esanti Lietuvos teritorijoje; 

+ Lielupės UBR. Jam priskirta Mūšos upės baseino dalis, esanti 
Lietuvos teritorijoje. 





Visi UBR yra tarptautiniai (susiję su Baltarusija, Latvija, Lenkija ir 
Rusija). Iš kitų valstybių patenkantys teršalai smarkiai prastina Lietuvos 
upių vandens kokybę. Padėtį sunkina tai, kad į Lietuvą teršalai patenka 
iš Rusijos ir Baltarusijos — šalių, kurioms nėra privalomi ES direktyvų 
reikalavimai. 

Kuriama tarptautinio lygio baseininė valdymo struktūra. 2003 m. 
pasirašytas Latvijos ir Lietuvos protokolas dėl bendradarbiavimo val- 
dant tarptautinių upių baseinų rajonus. 2004 m. baigtas derinti susita- 
rimo bendradarbiauti tarpvalstybinių vandenų naudojimo ir apsaugos 
projektas. Jau parengtas ir derinamas Lietuvos, Baltarusijos ir Rusijos 
Federacijos vyriausybių susitarimo bendradarbiauti Nemuno baseino 
valdymo projektas. 


7.3.4. Jūrų ir vandenynų aplinkos apsauga 


Jūrų aplinka yra labai įvairi. Uždarų ar pusiau uždarų jūrų (Baltijos, 
Viduržemio) vandens atsinaujinimas užtrunka gerokai ilgiau nei Ramia- 
jame ar Atlanto vandenynuose, ir dėl to tokių jūrų vanduo yra labiau 
užteršiamas. Dabartiniai socialiniai-ekonominiai veiksniai (gyventojų 
skaičius, pramonės objektai netoli ar visai prie pat jūrų, naftos perdirbimo 
gamyklos, laivybos intensyvumas, žvejyba, turizmas) turi tiesioginę įtaką 
jūrų vandens kokybei. Ypač didelį pavojų kelia tanklaiviai, pervežantys 
naftą, jos produktus ar kitas toksiškas medžiagas. Dėl jų avarijų kasmet 
į vandenis patenka šimtai tūkstančių tonų naftos. 


111 


Pastaruoju metu jūrose labiau pasireiškia naujos ūkinės veiklos rū- 
šys: akvakultūros (dumblių auginimas), vėžiagyvių (austrių) auginimas, 
turistinės kelionės jūra, kasyba iš jūros dugno. Daug atliekų patenka į 
jūras upėmis, oru, iš laivų. Daug žalos jūrų aplinkai daro iš praplaukian- 
čių laivų nelegaliai išpilami teršalai. Dėl šių priežasčių blogėja jūrų 
aplinka. 

Jūros aplinkos kokybė reguliuojama tarptautiniu, Europos Sąjungos 
ir šalių (nacionaliniu) lygiais. 

Tarptautinės teisės nuostatos ir reikalavimai daug dažniau taiko- 
mi jūrų teisėje reguliuojant jūrų aplinką nei reglamentuojant aplinkos 
apsaugą sausumoje. Pagrindinis tarptautinės teisės aktas yra Jūrų teisės 
konvencija (1982 m.). Ji reglamentuoja jūrų taršą, atliekų šalinimą van- 
denyse, gyvųjų jūros išteklių naudojimą ir apsaugą, nustato pagrindinius 
principus, kuriais remiantis priimamos kitos konvencijos, tiksliau ir 
išsamiau apibrėžiančios taršą ir priemones joms išvengti. Vėliau priim- 
tos konvencijos reglamentuoja vandenynų (jūrų) taršą nafta ir kitomis 
medžiagomis. 

Kai kurios Jūrų teisės konvencijos nuostatos integruotos į regioninio 
pobūdžio konvencijas apsaugoti jūras. Pasirašytos Viduržemio, Baltijos, 
Juodosios, Raudonosios jūrų apsaugos konvencijos. 

Europos Sąjungoje jūrų aplinkos kokybė reglamentuojama remiantis 
apie 20 ES direktyvų nuostatomis. Direktyvos reglamentuoja jūrų taršą 
pavojingomis medžiagomis, cheminių medžiagų patekimą į akvatoriją, 
taršos standartus, nustato vandens kokybės parametrus. ES aktyviai da- 
lyvauja visose programose ir projektuose, kuriais siekiama apsaugoti 
Viduržemio ir Baltijos jūras. 

Valstybių jūros aplinkos apsaugos teisės aktai yra glaudžiai susiję su 
tarptautinės teisės ir ES teisės aktais. Daugelio ES valstybių teisės aktuose 
kartojamos tarptautinės teisės (konvencijų) bei ES teisės aktų (direktyvų) 
nuostatos ir reikalavimai. Už jūrų teršimą daugelio valstybių teisės aktuo- 
se numatytos sankcijos, baudos; taisyklėmis ir nuostatais reguliuojamas 
tiesioginis ir netiesioginis neigiamas poveikis jūrų aplinkai. 

Konvencija dėl Baltijos jūros baseino jūrinės aplinkos apsaugos 
(1992 m.) jūros taršą apibrėžia kaip su žmogaus veikla susijusią tiesiogi- 
nę ar netiesioginę jūros taršą, įskaitant upių žiotis, medžiagomis, kurios 

gali sukelti pavojų žmogaus sveikatai, pakenkti jūros gyviesiems ištek- 
liams ir ekosistemoms, bloginti jūros vandens kokybę, turėti neigiamą 
įtaką žvejybai [59]. 

7.3.5. Jūrų tarša 


Skiriamos 6 jūrų taršos kategorijos [14]: 





+ normaliai eksploatuojamų laivų tarša, avarijos; 

+ tyčinis atliekų šalinimas į jūrą; 

+ tarša iš sausumos šaltinių, kai atliekos patenka į jūrą tiesiogiai 
arba upėmis; 

+ tarša, išgaunant išteklius iš jūros dugno; 

+ tarša iš oro; 

+ atsitiktinė tarša. 





Tarša iš laivų. Viena iš svarbiausių jūros aplinkos apsaugos priemo- 
nių yra taršos iš laivų prevencija. Pagrindinės nuostatos, reglamentuo- 
jančios jūrų taršą iš laivų tarptautiniu lygiu, suformuluotos Jūrų teisės 
konvencijoje (1982 m.). Konvencija vienodai traktuoja tiek sąmoningą, 
tyčinę taršą, tiek atsitiktinę taršą, įvykus avarijai ar kitiems nenumaty- 
tiems atvejams. Konvencija įpareigoja valstybes užtikrinti saugią laivų 
navigaciją jūroje ir išvengti taršos, priimti teisės aktus, siekiant uždrausti, 
sumažinti, kontroliuoti taršą. 

Taršos prevencijos iš laivų konvencija (1973 m.) ir Baltijos jūros 
baseino jūrinės aplinkos apsaugos konvencija (1992 m.) reglamentuoja 
ir nusako būdus bei priemones taršai mažinti. 

Tarša iš oro. Jūrų teisės konvencija reikalauja, kad šalys laikytųsi 
tarptautinių sutarčių, priimtų teisės aktus, reglamentuojančius taršos 
prevenciją iš oro, jos mažinimą bei kontrolę. 

Tarša iš sausumos šaltinių. Jūros aplinkos apsaugos įstatyme 
(1997 m.) tarša iš sausumos šaltinių apibrėžiama kaip tarša iš visų sau- 
sumoje esančių šaltinių, iš kurių teršalai patenka į jūrą vandeniu, per at- 
mosferą arba tiesiogiai iš pakrantės, taip pat šalinami į jūrą iš sausumos 
einančių tuneliu, vamzdynu. 

Tarša iš sausumos laikoma nuotekų patekimas į jūrą iš pakrantėje 
esančių miestų, gamyklų arba kai nuotekas atplukdo upės. Jūrų teisės 

konvencija reikalauja, kad konvenciją pasirašiusios šalys imtųsi būtinų 
priemonių kaip įmanoma mažinti toksinių, kenksmingų ar nuodingų 
medžiagų patekimą į jūrą. Visos regioninės jūrų konvencijos remiasi 
šiais principais, nusako taršos išvengimo ir mažinimo galimybę, įparei- 
goja naudoti geriausias aplinkosaugines technologijas, reguliuoti taršą 
baseininiu principu. 

Tyčinis atliekų šalinimas į jūrą. Jūros aplinkos apsaugos įstatyme 
išskirtos 2 jūros taršos kategorijos: šalinimas ir išmetimas. 

Šalinimas — bet koks atliekų ar kitų medžiagų sąmoningas pašalini- 
mas į jūrą arba į jūros dugną iš laivų, įrenginių arba lėktuvų. 

Šalinimas nereiškia atliekų ar kitų medžiagų, būdingų arba susida- 
rančių įprastai naudojant laivus, įrenginius jūroje, išmetimo į jūrą. 

Nafta į vandenį patenka ne tik iš tanklaivių, bet ir iš kitų laivų, kartu 
su balastiniais vandenimis. 

Išleidimas - kenksmingų medžiagų arba nuotekų, turinčių tokių 
medžiagų, išleidimas iš laivo, įrenginio, įskaitant visokį ištekėjimą, 
pašalinimą, išsiliejimą, prasisunkimą, išpumpavimą, išsiskyrimą arba 
ištuštinimą, neatsižvelgiant į priežastis, dėl kurių tai įvyko. 

Jūrų teisės konvencija (1982 m.) įpareigoja valstybes priimti įsta- 
tymus ir kitus teisės aktus, siekiant uždrausti, mažinti ir kontroliuoti 
taršą, šalinant atliekas jūrose. Regioninės jūrų sutartys pabrėžia būtinybę 
kontroliuoti jūrų taršą. Baltijos jūros baseino jūrinės aplinkos apsaugos 
konvencija (1992 m.) draudžia šalinti bet kokias atliekas, išskyrus grunto, 
iškasto iš jūros dugno, vykdant hidrotechninius darbus, paskandinimą. 

Atsitiktinė tarša. Navigacija jūrose apie Europą yra labai intensyvi 
ir dėl to išlieka avarijų tikimybė. Didžiausią pavojų kelia tanklaiviai, 
gabenantys naftą ar jos produktus. Pastaraisiais metais įvyko ne viena 
avarija, kai į jūrą pateko nemažai naftos. Dėl to iškilo būtinybė reguliuoti 
laivų, plukdančių pavojingus krovinius, navigaciją ir priimti tarptautinius 
susitarimus, užkertant kelią galimoms avarijoms, ir, svarbiausia, kokių 
priemonių būtina imtis įvykus avarijai, siekiant išvengti galimų padari- 
nių, ir kuo mažiau užteršti jūrą. 


7.3.6. Baltijos jūros aplinkos būklė 


Baltijos jūros plotas yra 476 tūkst. km?, vidutinis gylis —- 52 m. Balti- 
jos jūra yra maža globaliniu mastu, bet yra didžiausias pasaulyje sūroko 

(druskingumas — 6-8 +) vandens telkinys. Iš kitų pasaulio jūrų Baltija 
dėl jai būdingų geografinių, klimatologinių ir okeanografinių bruožų iš- 
siskiria tuo, kad yra labiau ekologiškai pažeidžiama dėl žmogaus ūkinės 
veiklos nei kitos jūros. 

Baltija yra žemyninė ir viena iš labiausiai izoliuotų pasaulio jūrų (be- 
veik uždaro tipo jūra), kuri su Šiaurės jūra susisiekia siaurais ir sekliais 
sąsiauriais. Jos vanduo visiškai pasikeičia (atsinaujina) per 25—30 (40) 
metų. Atsinaujinimą lemia sūrių ir labiau deguonies prisotintų Šiaurės 
jūros vandenų patekimas į Baltiją. 

Į Baltijos jūrą įteka daugiau kaip 200 upių. Upių atplukdytas van- 
duo atskiedžia jūros vandenis, todėl Baltijai būdingas mažesnis vandens 
druskingumas. Druskingumo ir temperatūros skirtumai tarp paviršinių ir 
giluminių jūros vandens sluoksnių riboja vandens maišymosi procesą ir 
kartu deguonies patekimą į gilesnius vandens sluoksnius. Žiemą Botni- 
jos ir Suomijos įlankos užšąla. Vidutinė jūros vandens temperatūra yra 
apie 10*C ir tai stabdo organinių atliekų irimą (mineralizaciją). Šie jūros 
savitumai apibrėžia ją kaip unikalią. 

Baltijos jūros baseine, kuris beveik 4 kartus didesnis už pačios jūros 
plotą, gyvena apie 85 mln. gyventojų. 10 km pločio juostoje apie jūrą gy- 
vena apie 15 mln. gyventojų. Su Baltijos jūra besiribojančiose valstybėse 
yra išplėtota pramonė, energetika, žemės ūkis, jūroje vyksta intensyvi 
laivyba, žvejyba, jūros vandenys ir pakrantės naudojami rekreacijai. 

Atliekos į jūrą patenka visais įmanomais būdais. Atliekos ir bio- 
geniniai elementai (azotas ir fosforas) iš viso baseino upėmis patenka 
į Baltijos jūrą. Didžiausios į Baltiją įtekančios upės (Neva, Nemunas, 
Vysla 1r Oderis) 2000 m. į Baltiją atplukdė apie 660 tūkst. t azoto ir apie 
28 tūkst. t fosforo. Oru teršalai atnešami ne tik iš baseino teritorijos, bet ir 
iš toliau. Daug teršalų į jūrą patenka iš laivų ir žuvies perdirbimo įmonių. 
Biogeniniai elementai, organinės bei pavojingos atliekos yra svarbiausia 
Baltijos jūros ekologinė ir aplinkosauginė problema. 

Net 15 Yo viso pasaulio jūrų transporto yra sutelkta Baltijos jūroje ir 
kasmet apie pusė milijono laivų plaukia į vieną kurį nors iš 500 Baltijos 
jūros uostų. Kiekvienais metais įvyksta vidutiniškai viena laivų avarija, 
per kurią į vandenis patenka apie 100 tonų naftos. Per pastaruosius 6 
metus naftos transportavimas jūra padidėjo 2 kartus ir prognozuojama, 
kad nuo 2010 m. bus transportuojama iki 160 mln. tonų kasmet. Kadangi 

avarijų tikimybė išlieka, naftos išsiliejimas kenkia visoms jūrų ekosiste- 
moms. Dėl šių priežasčių viena iš didžiausių Baltijos problemų yra tarša 
nafta ir jos produktais [12, 13, 60]. 

Šie gamtiniai, natūralios Baltijos jūros ypatumai ir žmonių veiklos 
neigiami padariniai turi daug reikšmės jūros aplinkos būklės, jos ekosis- 
temų pokyčiams. Atliekos, patenkančios visais galimais būdais į akvato- 
riją, toksinių medžiagų akumuliacija vandenyje, vykstanti eutrofikacija 
daro Baltijos jūrą viena iš labiausiai užterštų jūrų pasaulyje (vienu 1š 
didžiausių nuotekų kolektoriumi). 

Į jūrą patenkant vis daugiau biogeninių medžiagų, ypač 1960— 
1980 m., Baltijoje, ypač priekrantės rajonuose, prasidėjo antropogeninės 
eutrofikacijos procesas. Susidarius palankioms gamtinėms sąlygoms 
(dažniausiai vasarą, birželio-liepos mėn.), pradeda masiškai daugintis 
dumbliai (jūros vanduo žydi“). Dėl organinių medžiagų (planktono ir au- 
galijos) irimo ir mineralizacijos vandenyje pradeda trūkti deguonies, dėl 
to dvesia žuvys ir kiti gyvūnai, mažėja jūros biologinė įvairovė [53]. 


7.3.6.1. Baltijos jūros baseino jūrinės 
aplinkos apsaugos konvencija 


Septynios Baltijos valstybės, suprasdamos, kad pavienių valstybių 
pastangomis apsaugoti Baltijos jūrą nuo taršos ir išsaugoti jos unikalią 
jūros aplinką neįmanoma, 1974 m. priėmė ir pasirašė Baltijos jūros ba- 
seino jūrinės aplinkos apsaugos konvenciją [41]. Konvencija priimta 
Suomijos sostinėje Helsinkyje (1992 m.) ir dėlto ji vadinama Helsinkio 
konvencija. Pagrindinis Konvencijos tikslas —- apsaugoti Baltijos jūrą 
nuo bet kokios taršos [54, 60, 61]. 

Pasikeitus politinėms aplinkybėms ir kai kurioms tarptautinės 
aplinkosaugos ir jūrų teisės nuostatoms, ši konvencija vėliau buvo per- 
žiūrėta ir 1992 m. buvo pasirašyta naujos redakcijos Baltijos jūros basei- 
no jūrinės aplinkos apsaugos konvencija. Šioje Konvencijoje valstybių 
vidaus vandenys patenka į Konvencijos reguliavimo sritį. Ją pasirašė su 
Baltijos jūra besiribojančios valstybės ir Europos Sąjungos valstybės. 
LR Seimas konvenciją ratifikavo 1997 m. 


116 





Konvencijos tikslas yra apsaugoti Baltijos jūros aplinką (jūros 
vandenį, dugną, gyvuosius išteklius ir kitas jūros gyvybės formas) 
nuo visų taršos šaltinių (taršos iš laivų, sausumos taršos šaltinių, 
oro), t. y. atstatyti Baltijos jūros ekosistemą ir išlaikyti jos ekologinę 
pusiausvyrą. 





Konvenciją pasirašiusios valstybės įsipareigoja sustabdyti Baltijos 
jūros baseino taršą iš sausumos taršos šaltinių. 

Konvenciją pasirašiusios valstybės atskirai ar kartu imasi visų reikia- 
mų įstatyminių, administracinių ir kitų priemonių sustabdyti ar panaikinti 
taršą, siekiant atstatyti bei palaikyti Baltijos jūros baseino ekologinę 
pusiausvyrą. Šios valstybės įsipareigoja užtikrinti, jog Konvencijos įgy- 
vendinimas nesukels tarpvalstybinės taršos regionuose, esančiuose už 
Baltijos baseino ribų. Įgyvendinant Konvencijos nuostatas ir reikalavi- 
mus, valstybės taiko prevencinį ir „teršėjas moka“ principus. 

Konvenciją pasirašiusios šalys imasi visų priemonių Baltijos jūros 
baseino ir jos pakrančių ekosistemų natūraliai augalijai, gyvūnijai bei 
biologinei įvairovei išsaugoti. Taip pat turi būti imamasi tokių priemonių, 
kurios užtikrintų Baltijos jūros baseino gamtinių išteklių subalansuotą 
naudojimą [12]. 

Baltijos jūros regionas yra susijęs ir su kitomis dvišalėmis ar daugia- 
šalėmis konvencijomis. Žvejybos ir gyvųjų išteklių išsaugojimo Baltijos 
jūroje ir sąsiauriuose konvencija (Gdanskas, 1973 m.) yra pirmasis tarp- 
tautinis susitarimas, kuriuo siekiama apsaugoti gyvuosius jūros išteklius 
ribojant ir reguliuojant žvejybą. Pasirašytos regioninės Zundo sąsiaurio 
apsaugos konvencija (Danija ir Švedija, 1974 m.) ir Šiaurės Europos 
šalių (Danija, Suomija, Norvegija ir Švedija) Aplinkos apsaugos kon- 
vencija (1974 m.). Pastaroji konvencija reglamentuoja atliekų patekimą 
į ežerus, upes ir jūrą [12]. 


7.3.6.2. Baltijos jūros gamtosauginės problemos, 
jų sprendimo būdai 
Nors Lietuvai tenka tik apie 100 km jūros pakrantės, o jos teritoriniai 
ir ekonominės zonos vandenys sudaro tik 1,5 Yo viso Baltijos jūros ploto, 
tačiau kyla nemažai aplinkos problemų. Viena iš svarbiausių — gausiai 
biogeniniams elementams patenkant į jūrą didėja vandenų užterštumas. 

Ypač ši problema aktuali Kuršių marioms. Lietuvos priekrantės užterštu- 
mą nafta ir jos produktais lemia Kuršių marių vandenys, miestų nuteka- 
mieji vandenys, upių nuotėkis, neteisėtas balastinių vandenų išpylimas 
iš praplaukiančių laivų, laivų ir naftos terminalų avarijos. 

Naftos ir jos produktų transportavimas per Klaipėdos jūrų uostą ir 
Būtingės terminalą, intensyvi laivyba, laivų avarijos, neteisėtas nafta 
užterštų vandenų išpylimas į atvirą jūrą, uosto gilinimo darbai ir nafta 
bei jos produktais užterštų gruntų gramzdinimas priekrantės vandeny- 
se, kaimyninės valstybės (Rusijos Federacijos) vykdoma naftos gavyba 
Lietuvos teritorinių vandenų pasienyje — visa tai kelia grėsmę Lietuvos 
pajūriui, Kuršių nerijai ir visai jūros aplinkai —- planktonui, paukščiams 
bei žinduoliams [54]. 

Baltijos jūros regiono šalys iškėlė iniciatyvą, kad darni plėtra regio- 
ne būtų laipsniškai įgyvendinama bendromis pastangomis. Buvo pradėta 
kurti bendra regiono programa Baltija 21. Per 2 metus ši programa buvo 
parengta ir 1998 m. Baltijos jūros valstybių tarybos buvo patvirtinta. Ją 
vykdo visos Baltijos baseino šalys. Lietuvos ekspertai aktyviai dalyvavo 
kuriant šią programą ir vėliau koordinuojant jos įgyvendinimą. 

Viena iš pagrindinių vandens apsaugos strategijos krypčių yra tarp- 
tautinė, susijusi su Baltijos jūros taršos mažinimu. Eutrofikacija Baltijos 
jūroje labiau pasireiškia priekrantės akvatorijoje, kur daugiau teršalų. 
Dėl dumblių išplitimo sumažėja deguonies kiekis vandenyje, susidaro 
nuodingų medžiagų ir dėl to blogėja jūros ekosistemų būklė bei sąlygos 
gyvūnams. 

Siekiant įgyvendinti Baltijos jūros baseino jūrinės aplinkos ap- 
saugos konvencijos nuostatas ir reikalavimus, priimtas Jūros aplinkos 
įstatymas (1997 m.). Įstatymo paskirtis — nustatyti fizinių ir juridinių 
asmenų teises ir pareigas, kai jie verčiasi veikla, darančia tiesioginį ar 
netiesioginį poveikį jūros aplinkai ir jos gamtos ištekliams. Šie asmenys 
turi imtis visų priemonių, padedančių išvengti teršimo bei jį likviduoti 
ir apsaugoti jūros rajoną nuo veiklos žalingų padarinių, taip pat atkurti 
užterštas jūros zonas. 

Kad būtų išsaugota jūros rajono pakrantės aplinka, nustatomos dvi 
skirtingo apsaugos režimo teritorijos — pajūrio juosta ir jūros kranto z0- 
na. Jūros kranto zona gali būti nustatoma ir pakrantės akvatorijoje. 

Pajūrio juosta — tai sausumos (kopagūbris, prieškopė, paplūdimys) 
ir jūros akvatorijos (povandeninis šlaitas iki 20 m gylio izobatos) dalis, 
kurios apsaugos režimą nustato Pajūrio juostos įstatymas (2002 m.). 

Baltijos jūros kranto zoną sudaro iki 3 km pločio kontinento sau- 
sumos teritorija ir iki 20 m gylio izobatos jūros teritorija. Šios zonos 
apsaugos, naudojimo bei tvarkymo režimą reglamentuoja Jūros krantų 
apsaugos ir naudojimo nuostatai (2000 m.). 

Siekiant kontroliuoti Jūros aplinkos apsaugos įstatymo vykdymą, 
Klaipėdos regiono aplinkos apsaugos departamente 1999 m. buvo įkurta 
Jūros aplinkos apsaugos agentūra. Agentūra vykdo aplinkos apsaugos ir 
gamtos išteklių naudojimo kontrolę LR Baltijos jūros išskirtinėje ekono- 
minėje zonoje, jūros teritoriniuose vandenyse ir jūros priekrantėje [50]. 


7.3.7. HELCOM 


Helsinkio konvencijos nuostatoms ir reikalavimams įgyvendinti 
1974 m. buvo įsteigta Baltijos jūrinės aplinkos apsaugos komisija arba 
Helsinkio komisija (sutrumpintai vadinama HELCOM), kuriai buvo pa- 
vesta parengti rekomendacijas apriboti ir sumažinti Baltijos jūros taršą, 
atstatyti ir išsaugoti jos ekologinį balansą [12, 60]. Helsinkio komisijoje 
nuolat veikė dvi darbo grupės. Viena iš jų kuravo vandens apsaugą (nu- 
statė vandens kokybės kriterijus ir standartus, vykdė jūrinės aplinkos 
monitoringą). Kita grupė sprendė problemas, susijusias su tarša iš laivų, 
ypač su tarša naftos produktais, kaip turi būti koordinuojami veiksmai 
avariniais atvejais, kai į vandenį patenka naftos ar nuodingų medžiagų. 

Nuo 2000 m. HELCOM komisijoje dirba 5 grupės, atsakingos už 
tam tikras darbo sritis. Strateginė grupė formuoja HELCOM politiką ir 
strategiją. Monitoringo ir vertinimo grupė stebi, vertina jūros aplinką. 
Jūros taršos grupė ir Sausumos taršos grupė nagrinėja ir vertina jūros ir 
sausumos taršą, teikia siūlymus taršai mažinti. Gamtos apsaugos grupė 
nagrinėja ekologinių procesų, gamtinių buveinių ir biologinės įvairovės 
apsaugą [13]. 

Helsinkio komisija Baltijos jūros aplinkai gerinti parengė ir įgyven- 
dino apie 200 rekomendacijų. Komisijos darbo rezultatais laikoma tai, 
kad: 

+ sumažėjo azoto, organinių teršalų patekimas į jūrą; 

+ sustiprėjo pramonės įmonių kontrolė (dabar privalomi leidimai 
emisijoms); 

+ pagerintas valstybinis jūros aplinkos monitoringas; 

+  tapoveiksmingesnės priemonės, susijusios su nelegaliu atliekų 
iš laivų išmetimu į jūrą. 


7.3.8. Kuršių marios 


Kuršių marios yra didžiausias Lietuvos vidaus vandens telkinys. Tai 
didelė Baltijos jūros lagūna, atskirta nuo jūros siaura ir ilga smėlio neri- 
ja. Į Kuršių marias suteka vanduo iš 75 Yo Lietuvos teritorijos. Į marias 
įteka Nemunas bei dar 24 mažos upės ir upeliai, o vandens perteklius į 
Baltijos jūrą nuteka giliu Klaipėdos sąsiauriu (vidutiniškai 23 km? per 
metus). Mariose vanduo pasikeičia vidutiniškai per 81 dieną [54]. 

Bendras Kuršių marių plotas yra 1 584 km?, Lietuvai priklauso 
413 km, o kita dalis — Rusijos Federacijos Kaliningrado sričiai. Marių 
dugne kaupiasi upių vandens atnešamas dumblas, todėl jų gylis vis ma- 
žėja. Vidutinis marių gylis — 3,8 m, didžiausias gylis - 5,8 m. 

Kuršių marios yra labai eutrofikuotas vandens telkinys. Eutrofikaciją 
lemia biogeninėmis (ypač azotu ir fosforu) ir organinėmis medžiagomis 
užterštas Nemuno vanduo. Į upes patenkančių biogeninių medžiagų šalti- 
niai — žemės ūkis, buitiniai bei pramoniniai nutekamieji vandenys. 

Natūralių procesų ir žmogaus ūkinės veiklos sąveika skatina intensy- 
vų planktoninių dumblių (fitoplanktono) sukeliamą „vandens žydėjimą“ 
ir vandens augalų augimą. Eutrofikacija yra viena aktualiausių Kuršių 
marių vandens kokybės problemų. 

Kuršių nerija garsėja 31 km ilgio pustomu 40-60 m aukščio kopų 
gūbriu. Kuršių nerija 2000 m. įrašyta į UNESCO Pasaulio paveldo sąrašą 
kaip tarptautinės reikšmės kultūrinis kraštovaizdis. 

Kuršių marios ir Nemuno delta yra unikali Baltijos regiono ekosis- 
tema, pasižyminti didele biotopų nedidelėje teritorijoje įvairove. Per 
šią teritoriją tęsiasi paukščių migracijos kelias. Šioje teritorijoje daug 
Lietuvos raudonosios knygos gyvūnų, augalų rūšių ir bendrijų. Kuršių 
mariose aptinkamos beveik visos Lietuvos raudonosios knygos ir į Berno 
konvenciją įrašytos žuvų rūšys. 

Siekiant išsaugoti šią gamtos įvairovę, 2002 m. priimta Kompleksinė 
Nemuno žemupio ir Kuršių marių vandens išteklių apsaugos ir raciona- 
laus naudojimo programa. 

Nacionalinėje darnaus vystymosi strategijoje [36] iki 2020 m. numa- 
tyta sumažinti 20 Yo, palyginti su 2000 m., organinių ir biogeninių (azoto 
ir fosforo junginių) medžiagų prietaką į Kuršių marias ir Baltijos jūrą. 

Nuo 1992 m. Kuršių marių ir Baltijos jūros monitoringą atlieka Ap- 
linkos ministerijos Jūrinių tyrimų centras. Šio monitoringo programa 
yra glaudžiai susijusi su Baltijos regiono šalių vykdoma Helsinkio ko- 
misijos (HELCOM) programa ir atitinka nacionalinius bei tarptautinius 
reikalavimus. 

Nuo 2005 m. Kuršių marių ir Baltijos jūros monitoringo tinklo 
struktūra pakoreguota pagal direktyvos 2000/60EB reikalavimus. Atsi- 
žvelgta į galimų grėsmių iš sutelktosios taršos šaltinių — naftos verslovės 
D6 telkinyje, Būtingės naftos terminalo, dampingo zonos (šioje zonoje 
skandinamas Klaipėdos uosto akvatorijoje valymo darbų metu iškastas 
gruntas) ir cheminio ginklo sąvartyno jūroje — išsidėstymą [54]. 


7.4. Dirvožemis 


Dirvožemis — sudėtinga neorganinių, organinių ir gyvų komponentų 
sistema, nuolat veikiama laiko ir žmogaus. Tokia dirvožemio sandara ir 
sudėtingos jo funkcijos iš dalies lėmė, kad iki šiol Europos Sąjungoje dir- 
vožemio apsauga vyko remiantis ne atskira direktyva, o vykdant įvairias 
direktyvas: nuotekų (86/278/EEB)), atliekų (91/156/EEB), nitratų (91/676/ 
EB), sąvartynų (1999/31/EB), kompleksinės taršos (96/61/EB). 

ES institucijos, kurios iki šiol inventorizavo ir sistemino valstybių 
dirvožemių tyrimų duomenis, tik pastaraisiais metais galėjo numatyti 
kompleksinę dirvožemio apsaugos strategiją (angl. Zowards Thematic 
Strategy for Soil Protection. COM., 2002/79). Strategijoje aptariama 
dirvožemio būklė ES šalyse narėse bei šalyse kandidatėse ir numatomos 
prevencinės priemonės. 

Šiame dokumente išvardyti 8 pavojai dirvožemiui: 





+ erozija; 
+ organinės medžiagos mažėjimas; 
+  išsklaidytoji ir vietinė tarša; 

+ uždengimas; 

+ suspaudimas; 

+ biologinės įvairovės mažėjimas; 

+ " druskėjimas; 

+  hidrogeologinis pavojus (potvyniai ir nuošliaužos). 





Dirvožemio apsaugos politikos ir dirvožemio naudojimo bei apsau- 
gos teisės aktai, lyginant su kitais aplinkos sektoriais, suformuluoti ge- 
rokai vėliau. FAO 1981 m. priėmė Pasaulio dirvožemių chartiją (World 
Soil Charter). Metais vėliau, 1982 m., Jungtinių Tautų aplinkos programa 
(UNEP) paskelbė Pasaulio dirvožemio politiką (World Soil Policy). 

Europos Sąjunga 1972 m. priėmė Europos dirvožemio chartiją (Eu- 
ropean Soil Charter). Po dešimtmečio, 1983 m., UNEP parengė aplin- 
kosauginius nurodymus, kuriais remiantis kiekviena valstybė rūpinasi 
savo dirvožemio naudojimu ir apsauga. 

2002 m. išleistas Šiaurės Europos valstybių ariamo dirvožemio ge- 
ocheminis atlasas, kuriame pateikta Baltijos jūros baseino šalių ariamo 
dirvožemio geocheminė sudėtis. Atlaso duomenys patvirtina kai kurių 
cheminių elementų išplovimą iš ariamo dirvožemio sluoksnio dėl didė- 
jančio dirvožemio rūgštingumo. 

Paskelbus nepriklausomybę, dėl pakitusių ekonominių sąlygų nuo 
1998 m. sumažėjo pasėlių plotų. Pasėlių plotų mažėjimas, vertinant iš 
aplinkosauginių pozicijų, yra teigiamas procesas, nes sumažina vandens 
ir vėjo erozijos, pasklidosios taršos, eutrofikacijos intensyvumą, teigiamai 
veikia biologinę įvairovę ir kraštovaizdį. 

Dėl įvairiapusiškos žmonių veiklos nemažai derlingo dirvožemio yra 
sunaikinama. Pastaraisiais metais nemaži žemių plotai panaudoti miestų 
ir gyvenviečių plėtrai, iškasenų gavybos karjerams, sąvartynams įrengti. 
Sovietiniais metais daug žemių prarasta statant hidrotechninius įrengi- 
nius, melioruojamų žemių atvirų rinktuvų (kanalų) sistemai įrengti. 

Karstiniame regione (Biržų ir Pasvalio rajonai), siekiant apsaugoti 
dirvožemį, požeminius bei paviršinius vandenis, skatinama ekologinė 
žemdirbystė. Šiam tikslui įgyvendinama Ta/ulos programa, propaguojan- 
ti žemės ūkio veiklą, nenaudojant mineralinių trąšų ir cheminių augalų 
apsaugos medžiagų. 

Dėl nevisiškai nustatytos dirvožemio apsaugos tvarkos nėra aiškių 
kriterijų dirvožemio būklei įvertinti. Nutraukus dirvožemio kalkinimą, 

naudojant fiziologiškai rūgščias trąšas ir dėl dirvožemyje vykstančių 
natūralių procesų, Lietuvos dirvožemis pamažu rūgštėja, tačiau kritinės 
ribos dar nepasiekė [3, 4, 20, 51]. 

Dirvožemio paviršinis sluoksnis labiausiai yra užterštas miestuose, 
transporto magistralių teritorijose. Didžiųjų pramonės įmonių teritorijo- 
se ir jų veiklos poveikio zonose (AB ,„Mažeikių nafta“, AB „Akmenės 
cementas“, Kėdainių trąšų gamykla AB „Lifosa“) nustatytas didžiausias 
leidžiamas sunkiųjų metalų ir naftos produktų kiekis. 

Europos Sąjunga kelia griežtus žemės ūkio veiklos gamtosaugos 
reikalavimus — riboti cheminių medžiagų (mineralinių trąšų ir pesticidų) 
naudojimą, tinkamai tvarkyti mėšlą, reguliuoti daugiamečių ir vienmečių 
augalų santykį, įgyvendinti dirvožemio eroziją ir degradaciją mažinan- 
čias priemones. 

Tapusi ES nare Lietuva privalo vykdyti šiuos reikalavimus, plėtoti 
palankią aplinkai žemės ūkio gamybą [52]. Numatomos šios pagrindinės 
valstybės remiamos žemės ūkio aplinkos apsaugos priemonės: 

+ dirvožemio derlingumo palaikymas ir didinimas; 

+ tinkamas tręšimas ir mėšlo laikymas; 

+ augalų apsaugos priemonių naudojimo mažinimas; 

+ apsauginių juostų ir kitų techninių priemonių taikymas; 

+ nenaudojamų žemės ūkio naudmenų apsodinimas mišku. 

1994 m. priimta JT konvencija „Dėl kovos su dykumų susidarymu“. 
Ją ratifikavo daugelis Europos šalių. Lietuvos sąlygomis ši konvencija 
apima veiklą, kuria siekiama užkirsti kelią žemėms prarasti derlingumą, 
mažinti šio proceso mastus ir atgaivinti žemes, praradusias derlin- 
gumo potencialą. Žemės derlingumas blogėja ar jo netenkama dėl šių 
procesų: 

+ vėjo ir (ar) vandens sukelta dirvos erozija; 

+ "fizinių, cheminių, biologinių, ekonominių dirvožemio sąlygų 

blogėjimas; 

+ ilgalaikis natūralios augmenijos praradimas. 

Nacionalinėje darnaus vystymosi strategijoje [36] aptariant dirvože- 
mio problemas, pabrėžiama, kad, apsodinus mišku neproduktyvią žemę, 
padidinus daugiametės žolinės augalijos plotus, bus galima sumažinti 
erozijos paveiktus žemės plotus. 

Šioje strategijoje konstatuojama, kad, mažiau naudojant pesticidų, 
labai sumažėjo dirvožemio užterštumas pesticidų likučiais. Numatyta 
parengti ir įgyvendinti programą, ekonominėmis ir teisinėmis priemonė- 
mis skatinančią naudoti mažiau trąšų ir pesticidų. 

Lietuvoje nėra įstatymo dirvožemio problemoms spręsti. Reikalavi- 
mai ir nuostatos, reglamentuojantys dirvožemių naudojimą ir apsaugą, 
įrašytos į kitus įstatymus. 


7.5. Žemės gelmės 


Žemės gelmės susideda iš skirtingos ūkinės reikšmės dalių. Nau- 
dingosios iškasenos ekonominiu požiūriu yra pagrindinė žemės gelmių 
dalis. Labai svarbią reikšmę žmonėms turi gelmėse esantis požeminis 
vanduo. 

Lietuvoje įvairiais geologiniais periodais susidarė klintys, opoka, 
gipsas, kreida, dolomitas, molis, smėlis ir kitos naudingosios iškasenos. 
Iš organinės kilmės naudingųjų iškasenų svarbiausios yra nafta, dujos, 
durpės ir sapropelis. Pastaraisiais metais geologai nustatė, kad Lietuvos 
žemės gelmėse yra naftos, geležies rūdos, granito. 

Dabar Lietuvoje yra išžvalgyta 17 rūšių naudingųjų iškasenų, iš jų 
eksploatuojamos tik 8 rūšys [51]. Visų mineralinių žaliavų kiekis yra 
ribotas, ir iškastos jos sunaudojamos. 

Aplinkosauginės teisės prasme naudojimo ir apsaugos objektas 
yra tik žemės gelmės kaip sudedamoji aplinkos dalis. Iš žemės gelmių 
išgautos naudingosios iškasenos bei kiti žemės gelmių ištekliai, kaip 
netekę ryšio su aplinka, yra prekė ir civilinės teisės objektas [33]. Lie- 
tuvos žemės gelmių naudojimą ir apsaugą reglamentuoja Žemės gelmių 
įstatymas (2001 m.). 

Visos naudingosios iškasenos, išskyrus naftą, mūsų šalyje kasa- 
mos atviru būdu (karjeruose). Dauguma Lietuvos naudingųjų iškasenų 
naudojama statyboms, statybinių medžiagų pramonėje, keliams tiesti. 
Pasikeitus ekonominėms sąlygoms, mineralinių išteklių gavybos apim- 
tys iki 1996 m. sumažėjo apie 7 kartus, lyginant su 1990 m. (14 pav.). 
Atsigaunant šalies ekonomikai, jų gavyba yra stabili ir nuo 2003 m. pa- 
lengva pradėjo didėti. Iš visų mineralinių išteklių pastaruoju dešimtmečiu 
nemažėjo tik naftos gavyba. 

Bet kokia naudingųjų iškasenų gavyba ardo nusistovėjusią gamtinės 
aplinkos pusiausvyrą. Kadangi kasybos metu nesusidaro atliekų, yra ga- 
limybių pažeistus plotus rekultivuoti taip, kad būtų neutralizuoti ne tik 
kasybos padariniai, bet ir nesumažėtų kraštovaizdžio estetinė vertė. 

Mažėjant gavybai atsirado viena iš pagrindinių dabarties žemės 
gelmių naudojimo problemų — tai užleisti nebaigti eksploatuoti telkiniai 
ir išnaudoti, bet nerekultivuoti karjerai, kurie dažnai paverčiami sąvarty- 
nais. Apie pusę pažeistų žemių ploto sudaro apleisti, neeksploatuojami 
durpynai. 

Per pastarąjį dešimtmetį priimti žemės gelmių išteklių apsaugos ir 
naudojimo teisės aktai. Daugiausia karjerų numatoma rekultivuoti į miš- 
ką, kai kuriuos — į žemės ūkio naudmenas, vandens telkinius. Apie 200 ha 
karjerų numatyta palikti nerekultivuotus biologinei įvairovei išsaugoti. 

Daugelio dažniausiai naudojamų naudingųjų iškasenų (žvyro, 
smėlio, molio, klinčių, dolomito, sapropelio ir kt.) išteklių užteks dar 
ne vienam šimtmečiui. Išimtį sudaro mažaskaidės durpės, kvarcinis 
smėlis, nafta. 

Naftos gavyba Lietuvoje pradėta 1990 m. [54]. Gavybos apimtys 
per pastaruosius dešimt metų padidėjo apie 40 kartų. Naftos ištekliai 
priskirtini sparčiausiai senkantiems šalies gamtos ištekliams. Kartu su 
gavybos darbais ieškoma naujų naftos telkinių. 

Duomenų šaltinis: Lietuvos geologijos tarnyba [54] 
14 pav. Naudingųjų iškasenų gavyba (be durpių ir naftos) 

7.6. Biologinė įvairovė 


Biologinės įvairovės sąvoka buvo suformuluota 1970-1980 m., 
siekiant apibrėžti laukinių gyvūnų ir augalų rūšių ar ištisų ekosistemų 
(pvz., tropinių miškų (angl. rainforest) nykimą. 

Biologinę įvairovę sudaro visų gyvų organizmų rūšių, gyvenančių 
sausumos, jūrų, paviršinių vandenų bei kitose ekosistemose, visuma, 
jų buveinės, taip pat genetinė įvairovė. Kiek iš viso pasaulyje yra gyvų 
organizmų rūšių — nėra žinoma. Šiuo metu žinoma apie 1,4 mln. rūšių 
(kitais duomenimis, — apie 1,8 mln. rūšių): apie 0,5 mln. rūšių augalų 
(dumblių, kerpių, samanų, žolinių augalų, medžių, krūmų) ir apie 1 mln. 
sausumos ir vandens gyvūnų rūšių (tai bakterijos, pirmuonys, kirmėlės, 
vabzdžiai, žuvys ir kiti vandens gyvūnai, paukščiai, stambieji gyvūnai) 
[62]. Atskirą grupę sudaro grybai. Neabejotina, kad pasaulyje yra daugy- 
bė organizmų (smulkių augalų, grybų, vabzdžių), kurie iki šiol dar nėra 
identifikuoti ir neturi vardo. 

Kiek augalų ir gyvūnų rūšių egzistuoja pasaulyje — nėra žinoma 
ir kažin ar kada nors bus žinoma. Literatūroje galima rasti įvairiausių 
nuomonių apie galimą rūšių skaičių — 3, 5, 10, 14, net iki 70-80 ar net 
100 milijonų. Visi šie spėjami skaičiai nėra kuo nors pagrįsti. Aišku tik 
viena, kad rūšių pasaulyje yra daugiau negu dabar jų yra žinoma (iden- 
tifikuota). 

Manoma, kad didžiausia pasaulyje biologinė įvairovė yra Amazonės 
baseino miškuose. Spėjama, kad šiuose tropiniuose miškuose auga apie 
60 tūkst. augalų rūšių, veisiasi apie 1 tūkst. rūšių paukščių, apie 2 tūkst. 
gėlų vandenų rūšių gyvūnų ir apie 300 žinduolių rūšių sausumoje. 

Ne viena rūšis tiesiogiai ar netiesiogiai buvo išnaikintos dėl netin- 
kamo žmonių elgesio. Pasaulyje šimtai augalų ir gyvūnų rūšių išnyko, 
kitos yra ties išnykimo riba. Kiekvienos rūšies išnykimas yra neįkaino- 
jami nuostoliai gamtai. 

Apie rūšių išnykimo mastus ir tempus literatūroje galima rasti įvai- 
riausių duomenų. Daugelis iš jų yra gana gąsdinantys: per metus, per parą, 
per valandą išnyksta kažkiek rūšių. Pavyzdžiui, A. Gilpinas [9] teigia: 
„Tik tropiniuose miškuose, kaip nustatė biologai, per valandą išnyksta 
3 rūšys.“ Kalbant apie rūšių išnykimo mastus ir tempus, nepateikiama 
kokių nors tai patvirtinančių argumentų. 

Biologinė įvairovė skursta dėl ūkinės žmonių veiklos. Biologinei 
įvairovei išsaugoti būtini tarptautiniai susitarimai. 


7.6.1. Miškai 


Miškai yra vienas iš svarbiausių mūsų šalies gamtos turtų, turinčių 
didelę ekonominę, socialinę ir ekologinę reikšmę. Miškai — tai ne tik 
mediena ir kiti miško produktai, bet yra ir svarbiausias ekologinės pu- 
siausvyros veiksnys, kuris stabdo dirvožemio eroziją, absorbuoja anglies 
dioksidą ir grynina orą, stabdo neigiamus klimato kaitos procesus, saugo 
gruntinius ir paviršinius vandenis, suteikia galimybes gyventojų poilsiui. 
Miškai yra daugelio gyvūnijos ir augalijos rūšių buveinė. 

1948 m. Lietuvos miškų buvo tik 19,7 Yo. Nuo tų metų šalies miš- 
kų plotas vis didėja (15 pav.). 2007 m. duomenimis, Lietuvoje yra 2,12 
milijonų ha miškų (32,7 26 šalies teritorijos) [55, 63]. Žemės ūkiui 
netinkama ar nenaudojama žemė užsodinama miškais arba savaime ap- 
auga mišku. Nuolat didėjantis miškų plotas teigiamai vertinamas tiek 
aplinkosauginiu, tiek ūkiniu požiūriais. Dabar vienam šalies gyventojui 
tenka 0,63 ha miško. 

Apie 85 Yo visų šalies miškų yra priskiriami sąlygiškai natūraliems 
miškams, mažiau kaip 1 Yo — natūraliems, kita dalis yra laikoma miško 
plantacijomis [51]. 

7.6.1.1. Tarptautinės miškų politikos bruožai 

JT padalinio FAO (Maisto ir žemės ūkio organizacija) duomenimis, 
2005 m. pasaulyje augo apie 4 mlrd. ha miškų. Miškai sudaro apie 30 Yo 
Žemės sausumos ploto (vienam gyventojui tenka apie 0,6 ha miško). 
Nors miškai ir saugomi, jų plotai mažėja: 2000-2005 m. jų plotai mažėjo 
vidutiniškai kasmet po 7,3 mln. ha (0,18 Yo kasmet). Pastaraisiais metais 
miškų ploto mažėjimo tempai lėtėja [64]. Ankstesnių metų duomenimis, 
miškų plotai mažėjo 9 mln. ha kasmet, arba 17 ha per minutę. 

Miškų ploto mažėjimas aplinkai turi neigiamų padarinių. Miškai 
(ypač tropiniai) intensyviai naikinami Afrikoje, Pietų Amerikoje. Daug 
miškų iškertama dėl medienos, kurią trečiojo pasaulio šalys eksportuoja. 
miškų išnyko nuo Žemės paviršiaus. Tokių miškų nykimo tempai gana 
intensyvūs — maždaug 2 Yo per metus. 

Pastaruoju metu miškai nyksta dėl kenkėjų ir įvairių ligų, kurias 
sukelia atmosferos teršimas. 

JT Aplinkos ir plėtros konferencijoje (Rio de Žaneiras, 1992 m.) bu- 
vo svarstomas miškų naudojimas ir apsauga. Konvencija nebuvo priimta, 
nes tam nepritarė Pietų pusrutulio valstybės. Konferencijoje buvo paskelb- 
ti Miškų apsaugos principai. Šie principai nebuvo priimti, todėl teisiškai 
nėra įpareigojantys. Svarbiausios principinės nuostatos yra šios: 

+ kiekviena valstybė, laikydamasi JT sutarties bei tarptautinės 
teisės principų ir nacionalinių įstatymų, turi teisę savarankiš- 
kai naudotis savo šalies ištekliais 17 yra atsakinga už tai, kad 
jų vykdoma veikla nesukeltų pavojaus kitų valstybių ar su tos 
šalies jurisdikcija nesusijusių kraštų būklei; 

+ turėtųbūti vengiama finansų, prekybos, pramonės, transporto ir 
kitų sričių teisės aktų priėmimo bei veiklos, jei tai galėtų sukelti 
miškų naikinimą; 

+ turėtųbūti kontroliuojami teršalai, ypač oro, tarp jų — ir sukelian- 
tys rūgštų lietų, kuris kenkia miškų ekosistemų būklei vietiniu, 
šalies, regiono ir pasauliniu mastu. 

Kadangi pasaulio miškai tiesiogiai susiję su klimato kaita ir biologine 
įvairove, jų naudojimo ir apsaugos klausimai tam tikru lygiu reglamen- 
tuojami Biologinės įvairovės ir Klimato kaitos konvencijų nuostatomis 
ir reikalavimais, kaip tai susiję su tų konvencijų įgyvendinimu. 

Biologinės įvairovės požiūriu daug reikšmės turi tropiniai miškai Jie 
užima apie 6 Yo Žemės ploto. Mokslininkai nustatė, kad tropiniuose miš- 
kuose auga ir veisiasi daugiau kaip pusė pasaulio gyvūnų ir augalų rūšių. 
Tropiniai miškai išskiria apie 40 Yo pasaulinio deguonies kiekio [65]. 

Globaline problema tampa tropinių miškų plotų mažėjimas. Jų 
plotai paverčiami žemės ūkio naudmenomis, o mediena yra prekybos 
objektas, pelninga prekė. Vien per 1985-1990 metus buvo iškirsta 85 
mln. ha tropinių miškų. 

Tarptautinė tropinių miškų medienos organizacija (TTMMO) (angl. 
International tropical timber organization — ITTO) atlieka didelį darbą 
reguliuodama tropinių miškų naudojimą. TTMMO yra tarpvyriausybinė 
organizacija, siejanti 59 valstybes, kurioms priklauso apie 80 Yo pasau- 
lio tropinių miškų ir apie 90 Yo prekybos šių miškų mediena. TTMMO 
veikla nukreipta tropiniams miškams išsaugoti, skatina saikingą miškų 
naudojimą ir siekia apriboti prekybą tropinių miškų mediena [66]. 


7.6.1.2. Europos Sąjungos miškų ūkio politika 

1998 m. Europos Tarybos sprendimu buvo patvirtinta ES miškų ūkio 
strategija, kurioje pabrėžiama miškų reikšmė. Šis dokumentas yra labai 
bendro pobūdžio ir nenumato konkrečių veiksmų plano. Strategijoje pa- 
brėžiama, kad įgyvendinti miškų politiką yra nacionalinė kompetencija. 
Tai reiškia, kad ES nėra bendros miškų ūkio politikos [25]. 

Vienas iš pagrindinių ES tikslų, susijusių su miškų ūkiu, yra natū- 
ralios aplinkos ir miško paveldo apsauga, kad būtų išsaugota biologinė 
įvairovė, atkurti pažeisti miškai, užtikrinta miškų reikšmė išsaugant dirvo- 
žemį, kontroliuojant eroziją, reguliuojant vandenis, gerinant oro kokybę, 
prisitaikant prie klimato pokyčių ir mažinant jų padarinius. 

ES remia miškų ūkio plėtrą, paremtą darnaus vystymosi principais, 
kai ūkininkaujama palaikant miško produktyvumą, atsikūrimo galimybes, 
kad miškai dabar ir ateityje galėtų atlikti svarbias ekologines, ekonomines 
ir socialines funkcijas nacionaliniu, regioniniu ir globaliniu lygmenimis, 
nedarant žalos kitoms ekosistemoms. Biologinės įvairovės apsauga ir jos 
didinimas yra esminė miškų ūkio plėtros dalis. 

Šiems tikslams pasiekti priimti teisės aktai: ES biologinės įvairovės 
strategija (1998 m.), Geteborgo susitarimas biologinės įvairovės nykimui 
sustabdyti (2001 m.). 

7.6.1.3. Lietuvos miškų ūkio politika 

Lietuvos miškų valdymo institucijos teisės aktais įtvirtino ir vyk- 
do įsipareigojimus, suformuluotus tarptautiniuose, ES ir regioniniuose 
teisės aktuose, reglamentuojančiuose biologinės įvairovės palaikymą ir 
didinimą, kaip svarbią Lietuvos miškų ūkio vystymosi plėtros dalį. Tai 
įtvirtinta LR biologinės įvairovės apsaugos strategijoje ir veiksmų plane 
(1996 m.), LR miškų įstatyme (2000 m.), Lietuvos miškų ūkio politikoje 
ir jos įgyvendinimo strategijoje (2002 m.). 

Valstybė, rūpindamasi miškais, vadovaujasi tiek ekonomine, tiek eko- 
logine miškų reikšme. Miškų įstatymas, apibrėždamas pagrindines miškų 
politikos kryptis, pirmiausia įtvirtina, kad miškas yra vienas iš pagrindinių 
Lietuvos gamtos turtų, tarnaujantis valstybės ir piliečių gerovei, saugantis 
kraštovaizdžio stabilumą ir aplinkos kokybę. Miškas tvarkomas pagal 
nenutrūkstamo ir daugiatikslio naudojimo principus. Lietuvoje vyrauja 
valstybinė miškų nuosavybė. Remiantis šia pagrindine miškų politikos 
nuostata, plėtojamos ir kitos miškų politikos kryptys: 

+ miškuose turi būti efektyviai ūkininkaujama; 

+ neturi būti pažeidžiami valstybės ekonominiai ir ekologiniai 

interesai; 

+ turi būti užtikrinta aplinkos, augalijos ir gyvūnijos įvairovės, 
kraštovaizdžio, gamtinių bei kultūrinių vertybių apsauga ir darni 
sąveika; 

+ didinamas Lietuvos teritorijos miškingumas. 

Lietuvoje kuriama ilgalaikė miškų ūkio politika, siekiant užtikrinti 
darnią miškų ūkio plėtrą, tenkinti visuomenės miško poreikius ir išsaugo- 
ti miškus ateities kartoms. Ši politika suderinta su kitų šalies ūkio šakų, 
susijusių su miškais, plėtra, remiasi šalies miško ūkio tradicijomis bei 
Europos Sąjungos teisinių normų, tarptautinių konvencijų, rezoliucijų, 
susitarimų, programų ir nacionalinių teisės aktų reikalavimais. 

Nacionalinė miškų ūkio politika yra grindžiama darnaus miško ūkio 
principais, kai suderinamos ekologinės, socialinės ir ekonominės miškų 
funkcijos, o teisingai tvarkomi miškai ne tik išlaiko biologinę įvairovę, 
tenkina visuomenės rekreacinius poreikius, bet ir teikia šaliai didelę 
ekonominę naudą. 

Miškų ūkio plėtros pagrindinis tikslas yra miško išteklių išsaugoji- 
mas ir gausinimas, miškų produktyvumo didinimas, miško ekosistemų 

stabilumo užtikrinimas, miškų būklės gerinimas. 

2002 m. patvirtinta Lietuvos miškų ūkio politika ir jos įgyvendinimo 
strategija. Joje numatyti strateginiai miškų ūkio plėtros tikslai ir priemo- 
nės jiems įgyvendinti iki 2015 m. 

Lietuvos miškų ūkio politika [67] grindžiama šiais principais: 

1) atsakomybės už nepertraukiamą ir subalansuotą miško išteklių 
naudojimą. Valstybė, vykdydama visų šalies miškų valstybinio regulia- 
vimo funkcijas, sudaro teisines, finansines ir kitas prielaidas miškams 
išsaugoti, miškų ištekliams racionaliai naudoti. 

2)atitikimo nacionalinę teisinę sistemą ir tarptautinius susitarimus. 
Politika formuojama vadovaujantis LR Konstitucija bei kitais teisės 
aktais ir tarptautinės teisės aktais: Europos laukinės gamtos apsaugos 
konvencija (1979 m.), Biologinės įvairovės konvencija (1992 m.) bei 
JT konferencijoje (1992 m.) „Aplinka ir plėtra“ priimtais pasaulio miš- 
kų išsaugojimo principais, Strasbūro (1990 m.), Helsinkio (1993 m.) ir 
Lisabonos (1998 m.) Ministrų konferencijų Europos miškams išsaugoti 
rezoliucijomis, ES miškų ūkio politikos 1r strategijos principais, ES miš- 
kų ūkio ir gamtos apsaugos direktyvomis. 

3)visų suinteresuotų visuomenės grupių dalyvavimo ir bendradarbia- 
vimo. Atsižvelgtina į visų suinteresuotų visuomenės grupių interesus. 

4) miškų nuosavybės formų įvairovės ir jų lygiateisiškumo. Įgyvendi- 
namas visų nuosavybės formų (privačių ir valstybinių) miškuose veiklos 
lygiateisiškumas. 

5) miškų ūkio kompleksiškumo. Miškų ūkis plėtojamas komplek- 
siškai. 

6) miškų ūkio tradicijų tęstinumo. Lietuvos miškų ūkis turi tradicijas, 
į kurias atsižvelgiama, perimant užsienio šalių patirtį. 


7.6.1.4. Miškų ūkio politikos kryptys 
Ši politika įgyvendinama remiantis keturiomis kryptimis: bendrąja, 
ekonomine, ekologine ir socialine. 
Bendroji kryptis: 
+ išsaugoti ir gausinti miško išteklius; 
+ užtikrinti miško nuosavybės formų įvairovę; 
+ dalyvauti visuomenei sprendžiant svarbiausius miškų ūkio klau- 
simus; 

+ informuoti visuomenę apie šalies miškus, jų būklę ir tvarky- 
mą; 

+ plėtoti miškų mokslą ir mokymą; 

+ plėtoti ir stiprinti tarptautinius ryšius. 

Ekonominė kryptis: 

+ racionaliai, tolygiai ir nepertraukiamai naudoti miško išteklius, 
didinti miškų produktyvumą ir gerinti auginamos medienos ko- 


kybę; 
+ didinti miškų ūkio ekonominį efektyvumą. 
Ekologinė kryptis: 


+ užtikrinti miškų ekosistemų tvarumą; 
+ išsaugoti miškų bioįvairovę, gerinti jų būklę. 


Socialinė kryptis: 

+ tenkinti bendrąsias visuomenės reikmes, susijusias su 
miškais; 

+ plėtoti valstybinį ir privatų miškų ūkį bendrosios kaimo plėtros 
kontekste. 


Vienas iš svarbiausių valstybės miškų ūkio srities uždavinių yra 
įgyvendinti racionalią miškų ūkio plėtros politiką, kuri užtikrintų eko- 
loginiu, ekonominiu ir socialiniu požiūriu subalansuotą miškų ūkio 
sektoriaus plėtrą. 

Pagrindiniai valstybės vykdomos miškų ūkio politikos tikslai yra 
išsaugoti miškų išteklius, užtikrinti racionalų jų naudojimą, didinti miš- 
kų produktyvumą, išsaugoti biologinę įvairovę, galimybę atlikti kitas 
ekonomines, ekologines ir socialines funkcijas. Siekiant įgyvendinti 
miškų ūkio politikos iškeltus tikslus, buvo priimti teisės aktai, kuriuose 
numatyta priemonės ir veiksmai šiems tikslams įgyvendinti. 

Miškų įstatymas (2001 m.) reglamentuoja miškų naudojimą, atkūri- 
mą ir apsaugą, užtikrinant racionalų miškų išteklių naudojimą, biologinės 
įvairovės išsaugojimą, kraštovaizdžio stabilumą ir aplinkos kokybę. 

Ateityje numatoma, kad miškų plotas bus didinamas juos įveisiant 
apleistose, žemės ūkiui netinkamose ir kitose nenaudojamose žemėse. 
Lietuvos miškingumo didinimo programoje (2002 m.) numatyta per 
artimiausius 20 metų šalies miškingumą padidinti 3 Yo ir pasiekti, kad 
miškai sudarytų iki 33—35 Yo Lietuvos teritorijos. 

Lietuvos Respublikos teritorijos bendrajame plane [37] miškinin- 
kystės plėtra numatoma atsižvelgiant į pagrindinius Lietuvos miškų 
politikos tikslus: 

+ "didinti šalies teritorijos miškingumą, 

+ išsaugoti miškų biologinę įvairovę, 

+ "didinti miškų rekreacinį potencialą. 

Baltijos jūros regiono valstybių taryba 1998 m. patvirtino programą 
Baltija 21. Šioje programoje yra aštuoni sektoriai, vienas iš jų — miškinin- 
kystė. Kiekvienas sektorius yra visiškai atsakingas už sektoriaus darnaus 
vystymosi programos įgyvendinimą. 

Miškininkystės sektoriuje, kuriam vadovauja Lietuva ir Suomija, 
dirbama pagal subalansuotos miškininkystės tikslus: miškus ir miškų 
žemę valdyti ir naudoti taip, kad būtų išlaikyta jų biologinė įvairovė, 
produktyvumas, regeneracijos pajėgumas, gyvybingumas, kad būtų 
užtikrintas jų pajėgumas dabar ir ateityje atlikti tam tikras ekologines, 
ekonomines ir socialines funkcijas vietos, nacionaliniu ir globaliniu 
lygmenimis ir kad tai nepakenktų kitoms ekosistemoms. Sektoriaus 
planai sudaryti remiantis Strasbūro (1990 m.), Helsinkio (1993 m.) ir 
Lisabonos (1998 m.) Ministrų konferencijų Europos miškams išsaugoti 
rezoliucijomis. 


7.6.2. Kraštovaizdis 


Šalies kraštovaizdis — tai miestų, miestelių ir kaimų teritorijos, miš- 
kai, vandens telkiniai ir laukai. Lietuvoje vyrauja agrarinis kraštovaizdis, 
užimantis apie 60 Vo šalies teritorijos. 

Kolektyvizacija ir intensyvi melioracija sunaikino natūralias pievas 
ir ganyklas, daug pelkių, sunaikintos ūkininkų sodybos ir jų želdiniai, 
suformuotos didžiulės Lietuvai nebūdingos atviros erdvės, paversti ka- 
nalais dauguma upių ir upelių — visa tai labai nuskurdino Lietuvos kraš- 
tovaizdį, sumažino biologinę įvairovę. Iširus kolūkiams, didėja apleistos 
žemės plotai, pievos ir ganyklos apauga krūmais, prasidėjo savaiminė 
kraštovaizdžio renatūralizacija. 

Pastaruoju metu kraštovaizdžio struktūrą aktyviai veikia spartūs 
ūkiniai, ekonominiai pokyčiai: žemės reforma ir privačios nuosavybės 
atkūrimas, žemės rinkos plėtra, kintantys ekonominiai prioritetai. Didėjan- 


133 


tį antropogeninį poveikį kraštovaizdžiui atspindi didėjantys urbanizuotų 
teritorijų plotai. 

Didžiausių pokyčių įvyko agrarinėse ir miškų teritorijose. Dėl ūkinės 
veiklos unikalus pajūrio kraštovaizdis praranda būdingiausius bruožus. 
Apleisti ir nerekultivuoti karjerai ir sąvartynai ne tik darko kraštovaizdį, 
bet ir virsta nelegaliais sąvartynais. 

Baltijos jūros krantų erozija — viena iš svarbiausių kraštovaidžio 
problemų. Stiprių audrų metu vėjas pusto iš paplūdimių ar kopagūbrių 
silpnai sutvirtintą smėlio gruntą, o jūros bangos nuplauna smėlį. Per 
1999-2005 metus kilo daugiausia audrų per pastaruosius du šimtmečius 
[55]. 2002-2004 metais krantų ardymo procesai sustiprėjo beveik visame 
Lietuvos jūriniame krante. 

Karstiniai procesai suformavo Biržų ir Pasvalio rajonams būdingą 
karstinį kraštovaizdį. Daugybė karstinių įgriuvų (smegduobių) atsiranda 
vandeniui išplovus Žemėje slūgsančius gipso klodus. Ne vienos karstinės 
įgriuvos skersmuo yra daugiau nei trisdešimt metrų, o gylis - daugiau 
kaip dešimt metrų. Kasmet susidaro naujų įgriuvų. 

Biržų rajono Mantagailiškio apylinkėse karstinių įgriuvų yra tiek 
daug, kad jos susilieja viena su kita ir sudaro lomas, kurios vietomis tę- 
siasi pusę kilometro. Vienos jos sausos, kitos užlietos vandeniu. Biržų 
regioniniame parke yra apie 8 000 karstinių įgriuvų, kai kuriose Karaji- 
miškio ir Kirkilų apylinkių vietose jų viename ha yra iki 120. Karstiniai 
ežerėliai įtraukti net į svarbiausių Europos Sąjungos saugomų buveinių 
sąrašą kaip unikalus objektas [68]. 

Biržų regioninio parko darbuotojų atliktais stebėjimo duomenimis, 
karstinis procesas, suintensyvėjęs 1998 m. ir pasiekęs maksimumą 
2000 m. (atsirado 56 naujos smegduobės), ir toliau išlieka intensyvus. 
Tai siejama su karstinio regiono vandens balanso pokyčiais [55]. 

2004 m. baigta kurti šalies kraštovaizdžio politika ir numatytos jos 
kryptys sudaro prielaidas optimaliai jo struktūrai, stabilumui ir savitu- 
mui išlaikyti. 





Šalies kraštovaizdžio politikos pagrindinis tikslas yra sudaryti 
sąlygas įvairaus teritorinio lygmens kraštovaizdžio arealams išsau- 
goti, jų tinkamam tvarkymui, naudojimui, planavimui ir darniai 
plėtrai užtikrinti. 

2000 m. Lietuva prisijungė prie Europos kraštovaizdžio konvencijos 
(Florencija, 2000 m.). Tai leidžia mūsų šaliai aktyviau tvarkyti krašto- 
vaizdį, siekti tikslesnės kraštovaizdžio politikos. Europos kraštovaizdžio 
konvencija atveria galimybes tvarkyti kraštovaizdį pagal Europos teisės 
aktų reikalavimus, tikslinti kraštovaizdžio politiką, atkreipti visuomenės 
dėmesį į problemas ir suteikia galimybę dalyvauti tvarkant ir saugant 
kraštovaizdį. 

Lietuvos Respublikos teritorijos bendrajame plane [37] apibūdina- 
ma šalies kraštovaizdžio struktūrinė įvairovė, numatoma jo tvarkymo 
kryptis. Labai svarbi kraštovaizdžio politikos įgyvendinimo sąlyga yra 
jo būklės monitoringas, analizė ir vertinimas. Ši politika bus sėkmingai 
vykdoma tik moksliniu požiūriu apibendrinus žinias apie kraštovaizdžio 
struktūrinių elementų (gamtinių ir antropogeninių darinių) būklę, jų ap- 
saugos ir naudojimo tendencijas. 

Bendrajame plane nustatyti vertingiausi kraštovaizdžio kompleksai, 
biologinės įvairovės apsaugai svarbių teritorijų sistemos, suformuluotos 
bendrosios kraštovaizdžio ir biologinės įvairovės apsaugos nuostatos. 

Kraštovaizdžio ekologinis stabilizavimas pagrįstas gamtiniu karka- 
su, padedančiu išlaikyti, saugoti bei gausinti natūralius kraštovaizdžio 
elementus. 

Nacionalinėje darnaus vystymosi strategijoje [36] suformuluoti 
ilgalaikiai (iki 2020 m.) kraštovaizdžio tikslai ir uždaviniai: išsaugoti 
kraštovaizdžio įvairovę, jo stabilumą. 

Siekiant išsaugoti Kuršių nerijos ir žemyninio pajūrio kraštovaizdį, 
priimtas Pajūrio juostos įstatymas (2002 m.). Įstatymas nustato žemės 
valdymą ir naudojimą, ūkinės veiklos apribojimus, krantų tvarkymą 
pajūrio juostoje. 

Baltijos jūros ir Kuršių marių krantų zonos (paplūdimio, kopagūbrio, 
kranto) apsaugos, naudojimo bei tvarkymo režimą reglamentuoja Jūros 
krantų apsaugos ir naudojimo nuostatai (2000 m.). 

Biologinės įvairovės išsaugojimo strategija ir veiksmų planas, Lie- 
tuvos miškingumo didinimo ir kitos programos leis bent iš dalies atkurti 
nuskurdintą Lietuvos kraštovaizdį ir didinti jo stabilumą. Kaip viena iš 
svarbiausių kraštovaizdžio ekologiniam stabilumui didinti priemonių —ne- 
derlingas žemes apsodinti mišku [36]. 

7.6.3. Saugomos teritorijos 


Lietuvoje saugomos teritorijos steigiamos siekiant išsaugoti gamtos 
ir kultūros vertybes, biologinę įvairovę, užtikrinti kraštovaizdžio pusiau- 
svyrą, gamtos išteklių subalansuotą naudojimą ir atkūrimą, sudaryti 
sąlygas pažintiniam turizmui plėtoti, moksliniams tyrimams ir aplinkos 
būklės stebėjimams atlikti, gamtos ir kultūros vertybėms propaguoti. 

Lietuvos saugomų teritorijų sistemą sudaro: 

+  konservacinės apsaugos prioriteto (valstybiniai rezervatai, vals- 

tybiniai ir savivaldybių draustiniai, paveldo objektai); 

+ "atkuriamosios apsaugos prioriteto (atkuriamieji sklypai); 

+ ekologinės apsaugos prioriteto (apsaugos zonos); 

+ "kompleksinės saugomos teritorijos (nacionaliniai ir regioniniai 

parkai, biosferos rezervatai ir biosferos poligonai). 

2002 m. įsteigtas Žuvinto biosferos rezervatas (plotas 18 493 ha), 
įgyvendinant tarptautinę biosferos pokyčių monitoringo programą. 
Biosferos rezervatų tikslas - vykdyti globalinio ekologinio monitoringo 
programą ir gamtosaugos eksperimentus. 

Saugomų teritorijų sistemą papildė naujos teritorijos, nes įgyven- 
dinant ES Paukščių ir Buveinių direktyvų reikalavimus, pradėtas kurti 
ekologinis tinklas Natura 2000, t. y. pradėtos steigti ES svarbos paukščių 
ir buveinių apsaugai skirtos saugomos teritorijos. 

2004-2005 m. įsteigti 26 biosferos poligonai. Biosferos poligonai 
steigiami turint tikslą stebėti, kontroliuoti ir prognozuoti jų gamtinių sis- 
temų pokyčius, atlikti biosferos naudojimo eksperimentus bei tyrimus. 
Šie poligonai įsteigti kaip itin svarbios paukščių apsaugai teritorijos. 
21 poligonas įsteigtas miškuose, 3 — upių slėniuose, 2 — žuvininkystės 
tvenkiniuose. 

2004 m. įsteigti 3 atkuriamieji sklypai. Sklypai steigiami ūkinės 
veiklos nuskurdintoms gamtos išteklių rūšims atkurti, gamtos ištekliams 
gausinti. 

Draustinių tinklą papildo savivaldybių steigiami draustiniai. 

Dabartinę saugomų teritorijų sistemą sudaro konservacinės paskirties 
(5 valstybiniai rezervatai, 260 valstybiniai ir 112 savivaldybių drausti- 
niai, 719 saugomi gamtos paveldo objektai) ir kompleksinės paskirties (5 
nacionaliniai ir 30 regioninių parkų, 1 biosferos rezervatas, 26 biosferos 
poligonai, 3 atkuriamieji sklypai) saugomos teritorijos [63, 87]. 

LR teritorijos bendrajame plane [37] konstatuojama, kad saugomų 
teritorijų sistema integruoja gamtos ir kultūros paveldo apsaugą, yra 
funkcionaliai diferencijuota ir iš esmės atitinka pasaulio standartus. 
Bendrajame plane numatyta steigti naujas saugomas teritorijas, sukurti 
biosferos monitoringo teritorijų tinklą. 

Saugomos teritorijos 2007 m. užėmė 15,3 Yo viso šalies ploto [87]. 
Daugiausia saugomų teritorijų ploto užima regioniniai parkai (45 Yo), o 
valstybiniai rezervatai — tik 2 Yo. 

Saugomų teritorijų ploto pasiskirstymas pagal kategorijas pateiktas 
16 pav. 

Kai kurios saugomos teritorijos yra įtrauktos į tarptautinių saugomų 
teritorijų sąrašus. Visi trys valstybiniai gamtiniai rezervatai (Čepkelių, 
Kamanų ir Viešvilės), Žuvinto biosferos rezervatas ir Nemuno deltos 
regioninis parkas įrašyti į Ramsaro konvencijos tarptautinės svarbos pel- 
kių sąrašą. Kuršių nerija įrašyta į UNESCO Pasaulio kultūros ir gamtos 
paveldo sąrašą. Be to, Kuršių nerija kartu su Nemuno deltos ir Pajūrio 
regioniniais parkais įtraukta į Baltijos jūros saugomų teritorijų sistemą 
(angl. Baltic sea protected areas), įgyvendinant HELCOM (Helsinkio 
konvencija dėl Baltijos jūros baseino jūrinės aplinkos apsaugos (1992 m.) 
rekomendacijas. 

Nacionalinėje darnaus vystymosi strategijoje [36] numatyta sujungti 
Lietuvos saugomas teritorijas su Europos ekologiniais tinklais. 





Savivaldybių 
Valstybiniai aa AD sklypai 
draustiniai 14 0“ Biosferos poligonai 


16 96 

Nacionaliniai parkai 
16 74 










18 6 Biosferos rezervatai 


Regioniniai parkai 
45 44 











16 pav. Saugomų teritorijų ploto pasiskirstymas pagal kategorijas [63] 

Lietuvai įstojus į Europos Sąjungą, saugomų teritorijų sistemoje 
vyksta gana didelių pokyčių: steigiamos naujos saugomos teritorijos, 
esamoms ir naujai įsteigtoms saugomoms teritorijoms suteikiamas ES 
svarbos saugomų teritorijų (Natura 2000) statusas. 

UNESCO Pasaulio kultūros ir gamtos paveldo apsaugos konvencija 
(Paryžius, 1972 m.) įpareigoja ją pasirašiusias valstybes imtis priemonių 
apsaugoti jų teritorijoje esančioms vietovėms, turinčioms ypatingą kaip 
Pasaulio paveldo dalis vertę. 

Kuršių nerijos nacionalinis parkas, Trakų istorinis nacionalinis par- 
kas, Vilniaus pilių kultūrinis rezervatas ir Kernavės kultūrinis rezervatas 
įrašyti į UNESCO Pasaulio paveldo sąrašą. 


7.6.4. Natura 2000 


Suintensyvėjus žemės naudojimui, visoje Europoje kilo grėsmė 
natūralioms buveinėms, sumažėjo daugelio rūšių populiacijų. Tai prasi- 
dėjo maždaug prieš šimtą metų ir tęsiasi iki šiol. Šiuo metu akivaizdžiai 
pastebima, kad natūralių buveinių lieka vis mažiau. Anksčiau buvusios 
gausios gyvūnų populiacijos šiandien sparčiai nyksta, o kai kurioms 
rūšims gresia visiškas išnykimas. Manoma, kad iš maždaug ES teritori- 
joje augančių 10 000 augalų rūšių apie 3 000 rūšių yra nykstančios, o 
27 rūšims gresia išnykimas [27]. 

Siekiant sustabdyti rūšių nykimą, pagerinti jų egzistavimo sąlygas 
tiek pagal nacionalinius, tiek pagal ES reikalavimus numatyta plėtoti 
saugomų teritorijų tinklą Natura 2000. 

Natura 2000 tinklo idėja — apsaugoti rūšis ir buveines nuo išnykimo. 
Tai ES saugomų teritorijų tinklas, apimantis didžiumą Europos saugomų 
teritorijų. Tinklas aprėpia vertingiausias natūralias ES buveines bei rūšis, 
kurios ypatingai svarbios visos Europos biologinei įvairovei. 

Teisinis Natura 2000 pagrindas yra dvi ES gamtos apsaugos direkty- 
vos — Paukščių (Direktyva dėl laukinių paukščių apsaugos (79/409/EEB) 
ir Buveinių (Direktyva dėl natūralių buveinių ir laukinės faunos bei flo- 
ros apsaugos (92/43 EEB). Šios direktyvos yra susijusios su natūralių 
buveinių, floros ir faunos apsauga, taip pat su čia paminėtu Europos sau- 
gomų teritorijų tinklo sukūrimu. Į Buveinių direktyvą įrašytos Europoje 
nykstančios gyvūnų ir augalų rūšys, jų buveinės. 

Remiantis Paukščių ir Buveinių direktyvomis, ES gamtos apsaugos 
politika užtikrina efektyvią biologinės įvairovės apsaugą visoje Europoje. 
Be to, visos ES šalys turi tuos pačius teisinius įsipareigojimus saugant 
teritorijas, įtrauktas į Natura 2000 tinklą. 

Sovietiniais metais, plečiant žemės ūkio naudmenas ir melioruojant 
drėgnas žemes, Lietuvoje buvo sunaikinta daug gyvūnų buveinių. Šiuo 
metu Lietuva, vykdydama Laukinių paukščių apsaugos ir Natūralių bu- 
veinių apsaugos direktyvas, įsipareigojo sukurti Natura 2000 teritorijų 
ekologinį tinklą, skirtą ES mastu retoms ir nykstančioms gyvūnų bei 
augalų rūšims ir gamtinėms buveinėms išsaugoti. Įgyvendinant šių direk- 
tyvų reikalavimus, siekiama ES šalyse iki 2010 m. sustabdyti biologinės 
įvairovės nykimą. Šiam tikslui Natura 2000 teritorijos plėtojamos Lietu- 
voje. Jos integruojamos į šalies saugomų teritorijų sistemą. 

Turtinga Lietuvos biologinė įvairovė yra labai svarbi ekologiniam 
ES tinklui Natura 2000. Kai kurios gyvūnų ir augalų rūšys, paplitusios 
mūsų šalyje, Vakarų Europos šalyse yra visai išnykusios arba labai retos 
(vilkas, upinis bebras). 

Į Paukščių apsaugai svarbių teritorijų sąrašą 2004 m. įtrauktos 
39 šalies saugomos teritorijos arba jų dalys. Aplinkos ministras patvirtino 
potencialių Buveinių apsaugai svarbių teritorijų sąrašą (į jį įrašyta 271 
teritorija). Natura 2000 statusas daugiausia buvo suteiktas dabartinėms 
saugomoms teritorijoms arba jų dalims. Išskirta paukščių ir buveinių 
apsaugai teritorija 2004 m. užima apie 65 tūkst. ha [54, 63]. 

Teritorijos priskyrimas tinklui Natura 2000 reiškia, kad šalis narė 
yra įpareigota užtikrinti palankų aplinkos apsaugos statusą tam tikrai 
buveinei ar rūšiai, kurios yra įvardytos Paukščių ir Buveinių direktyvų 
prieduose. Gamtos apsaugos atžvilgiu šios direktyvos yra pagrindinis ES 
įnašas įgyvendinant Biologinės įvairovės konvencijos (1992 m.) ir anks- 
čiau priimtų Ramsaro (1971 m.), Berno (1979 m.) ir Bonos (1979 m.) 
konvencijų reikalavimus ir nuostatas. 

Biosferos poligonai yra Europos saugomų teritorijų tinklo Natura 
2000 dalis. Lietuvoje įsteigti 26 biosferos poligonai (183 tūkst. ha) yra 
paukščių apsaugai svarbios teritorijos. Dauguma iš jų įsteigti miškuose, 
siekiant išsaugoti miškų ekosistemas, turint tikslą išlaikyti rūšių popu- 
liacijas teritorijose, kurios atitinka paukščių apsaugai svarbių teritorijų 
kriterijus. 

7.6.5. Kertinės miško buveinės 


Lietuvoje, kaip ir visoje ES, gresia pavojus išnykti daugeliui miškuo- 
se gyvenančių rūšių, nes nyksta joms tinkamos gyventi vietos, susijusios 
su reljefo ar ekologinių sąlygų ypatumais (šlaitai, upių, upelių salpos, 
šaltiniuotos vietos ir pan.) arba su medžiais (pvz., seni, džiūstantys ir 
nudžiūvę medžiai, medienos liekanos, virtuoliai, stuobriai). Sprendžiant 
šią problemą, Švedijoje sukurta kertinių miško buveinių koncepcija, kuri 
vėliau pritaikyta Lietuvoje ir kitose Europos šalyse. 


Kertinės miško buveinės (KMB) — tai nepažeistas miško plotas, 
kuriame dabar yra didelė tikimybė aptikti nykstančių, pažeidžiamų, 
retų ar saugotinų specializuotųjų buveinių rūšių. 


Specializuotosios buveinių rūšys — tai rūšys, priklausomos nuo tam 
tikros kokybės specifinių (kertinių) miško buveinių ir neišgyvenančios 
ūkiniuose miškuose. 

Lietuvoje išskirta 30 KMB tipų (pvz., pelkiniai pušynai ir beržynai, 
šaltiniuota vieta, pavienis didelis medis). 

Lietuvoje 2002-2005 m. atlikta KMB inventorizacija turint tikslą 
surinkti informaciją apie vertingiausias biologinės įvairovės požiūriu 
teritorijas ir taip prisidėti prie Lietuvos miškų biologinės įvairovės iš- 
saugojimo. Inventorizacijos metu žemėlapyje pažymėtos 8 902 kertinės 
miško buveinės, kurios užima 26 427 ha (1 238 ha yra rezervatiniuose 
miškuose). Dauguma KMB yra mažesnės nei 1 ha ploto. Tik 3 KMB 
yra 100—200 ha ploto. Kertine buveine gali būti pavienis didelis medis 
ar didelių medžių grupė. 

KMB inventorizacijos rezultatai ypač naudingi atrenkant pagal Bu- 
veinių direktyvą išskiriamas teritorijas. Išskiriant Natura 2000 teritorijas 
svarbu atrinkti vietas, kuriose yra retų ir nykstančių rūšių, didelė biolo- 
ginė įvairovė. Miškuose KMB šiuo požiūriu yra svarbiausios teritorijos. 
Tinkamiausios KMB, kurios gali būti įtrauktos į Natura 2000 tinklą, yra 
tos, kur yra ypač daug floros ir faunos rūšių, užima didelį plotą ir sudaro 
kelių KMB santalką [69]. 

Siekiant išsaugoti biologinę įvairovę Lietuvoje, būtina išsaugoti ir 
tuos miškus, kuriuose dar išliko specializuotųjų buveinių rūšių. Todėl 
svarbu nustatyti ir išskirti miškus, atitinkančius KMB kriterijus. 

7.6.6. Raudonoji knyga 


Viena iš priemonių biologinei įvairovei išsaugoti yra Raudonosios 
knygos. 

Jau seniai daugelyje šalių buvo pastebėta, kad kai kurios gyvūnų ir 
augalų rūšys nyksta ar jau išnyko. Tarptautinių gyvosios gamtos, gamtos 
išteklių ir kitų komisijų iniciatyva 1966 m. pradėta leisti Raudonoji kny- 
ga. Šios tarptautinės Raudonosios knygos leidimas buvo gerai įvertintas. 
Daugelis valstybių ėmė sudaryti ir skelbti savo Raudonąsias knygas. 

Lietuvos raudonoji knyga — tai saugomų gyvūnų, augalų ir grybų 
rūšių bei augalų bendrijų sąrašas, kurį savo įsakymais patvirtina LR ap- 
linkos ministras [70, 71]. 

Pirmasis Lietuvos raudonosios knygos rūšių sąrašas buvo paskelbtas 
1976 m., į kurį buvo įrašytos 42 gyvūnų ir 30 augalų rūšys. Sąrašas buvo 
papildomas ir penktame Raudonosios knygos rūšių sąraše (2007 m.) įra- 
šytos 767 rūšys: 253 gyvūnų, 339 augalų, 112 grybų ir 63 kerpių rūšys. 

Kiekvienos į Raudonąją knygą įrašytos rūšies augalai yra kurios 
nors augalų bendrijos sudedamoji dalis. Norint, kad jie nesunyktų, būti- 
na saugoti visą bendriją. Todėl saugomų rūšių sąrašus papildo saugomų 
augalų bendrijų sąrašai. Į augalų bendrijų Raudonosios knygos sąrašą 
(1997 m.) įrašytos 54 bendrijos. 

Priskiriant rūšis ar bendrijas prie saugotinų, atsižvelgiama į žinomų 
radimo (augimo) vietų skaičių, rūšies ar bendrijos gausumą bei išplitimą 
Lietuvoje. Pagal rūšies ar bendrijos retumą bei išnykimo pavojaus grėsmę 
gyvūnų, augalų ir grybų rūšys bei augalų bendrijos Lietuvos raudonosios 
knygos sąraše grupuojamos į kategorijas, kurių apsaugai numatomos tam 
tikros diferencijuotos priemonės. Raudonosios knygos rūšys sugrupuotos 
16, o bendrijos — į 5 kategorijas. Šis skirstymas į kategorijas atitinka Tarp- 
tautinės gamtos ir gamtos išteklių apsaugos sąjungos retų ir nykstančių 
rūšių komisijos pasiūlytą ir pasaulyje priimtą skirstymą. 

Saugomų gyvūnų, augalų, grybų rūšių ir bendrijų įstatymas 
(2001 m.) reglamentuoja Lietuvos raudonosios knygos saugomų gyvūnų, 
augalų, grybų rūšių ir bendrijų bei jų buveinių radimo ir augimo vietų 
apsaugą, pagrindinius šių rūšių ir bendrijų išsaugojimo bei gausinimo 
reikalavimus. 

Pagrindinė Raudonosios knygos paskirtis — atkreipti visuomenės 

dėmesį į gyvūnų, augalų ir grybų rūšis bei augalų bendrijas, kurios dėl 
ūkinės veiklos ir kitų, ne visada mums žinomų, priežasčių nyksta, todėl 
joms reikalinga žmogaus globa ir veikla, kuri užtikrintų nykstančių rū- 
šių apsaugą. 


7.7. Biologinės įvairovės apsauga 


Pagrindinės priežastys, dėl kurių reikia išsaugoti biologinę įvairovę, 
būtų šios [62]: 

+ žmogaus poreikis naudoti biologinės įvairovės elementus savo 
gyvenimo reikmėms (dabar ir ateityje), t. y. biologinė įvairovė 
kaip biologiniai ištekliai (maistui, vaistams); 

+ poreikis palaikyti biosferos (kaip žmogaus gyvenamosios aplin- 
kos) funkcionavimą; 

+ estetinė biologinės įvairovės reikšmė (rūšių ar visų ekosiste- 
mų). 

Visos žmogaus sukeltos biologinės įvairovės nykimo priežastys gali 

būti skiriamos į dvi grupes [62]: 

+ tiesioginės (medžioklė, žvejyba); 

+ netiesioginės (buveinių naikinimas ar jų modifikavimas). 

Dabar panaudojama tik nedaug biologinių išteklių. 


7.7.1. Biologinės įvairovės konvencija 


Biologinės įvairovės išsaugojimas yra vienas iš svarbiausių aplinkos 
apsaugos klausimų tiek Europos, tiek viso pasaulio mastu. Tai patvirtina 
daugiašaliai tarptautiniai susitarimai, kuriuose akcentuojamas biologinės 
įvairovės, natūralių ekosistemų išsaugojimas. Daugelis kitų tarptautinių 
teisės aktų pabrėžia biologinės įvairovės palaikymą, natūralių buveinių 
bei laukinės faunos ir floros apsaugą, nykimo prevenciją, būklės stebė- 
jimą. 

Per pastaruosius tris dešimtmečius priimtos 5 konvencijos, susijusios 
su biologinės įvairovės apsauga. Prielaidas pasaulio biologinei įvairovei 
išsaugoti sudaro Biologinės įvairovės konvencija (1992 m.). Tai buvo 
pirmoji tarptautinė sutartis dėl biologinės įvairovės išsaugojimo. Ją pa- 
sirašė 156 šalys ir ES. 

Pagrindinis konvencijos reikalavimas — biologinę įvairovę išsaugoti 


142 


yra žmonijos pareiga, o kiekviena valstybė turi atsakyti už jos teritorijo- 
je esančių biologinių išteklių naudojimą ir apsaugą. Ypač daug dėmesio 
konvencijoje skiriama biologinei įvairovei išlaikyti natūraliomis sąly- 
gomis. 

Konvencijos tikslas — apsaugoti gyvūnų ir augalų rūšis nuo išnykimo 
ir apsaugoti jų buveines. Konvenciją pasirašiusios šalys įsipareigojo: 

+ parengti nacionalines biologinės įvairovės išsaugojimo strate- 

gijas; 

+ steigti saugomas teritorijas; 

+ atstatyti sunykusias ekosistemas; 

+ kontroliuoti rūšių iš kitų šalių patekimą; 

+ parengti mokymo ir mokslo tyrimų programas; 

+ remti besivystančias šalis finansiniais ištekliais įgyvendinant 

biologinės įvairovės apsaugą; 

+ atlikti poveikio aplinkai vertinimą prieš įgyvendinant projektus, 

kurie gali turėti įtaką biologinei įvairovei ar ją paveikti; 

+ įvertinti nacionalinius biologinius išteklius. 

Be visa tai, kas išvardyta, Biologinės įvairovės konvenciją pasira- 
šiusios šalys įsipareigojo savo teritorijoje identifikuoti svarbiausius bio- 
loginės įvairovės komponentus, vykdyti jų monitoringą, rengti apskaitą 
ir reguliuoti veiklą, galinčią turėti neigiamą poveikį. 

Pirmas tarptautinės svarbos dokumentas buvo Ramsaro konvencija 
(Tarptautinės reikšmės pelkių, ypač vandens paukščių buveinių konven- 
cija (1971 m.). Konvencijos pagrindinis tikslas yra saugoti ir stabdyti 
įvairių tipų pelkių nykimą. Kiekviena šalis įsipareigoja įsteigti vieną ar 
daugiau tinkamą pelkėms saugoti gamtinę teritoriją, kuri galėtų būti įra- 
šyta į tarptautinės svarbos pelkių sąrašus. 

Vašingtono konvencijos (Nykstančių laukinės faunos ir floros rūšių 
tarptautinės prekybos konvencija (1973 m.)) tikslas yra reguliuoti preky- 
bą nykstančiais laukiniais gyvūnais ir augalais. Lietuva, prisijungdama 
prie konvencijos, įsipareigojo riboti prekybą ne tik egzotiškais gyvūnais 
ir augalais (papūgomis, vėžliais, kaktusais ir kt.), bet ir kai kuriais na- 
cionalinės faunos gyvūnais (vilkais, ūdromis, medicininėmis dėlėmis, 
jūriniais ereliais). 

Bonos konvencijos (Migruojančių laukinių gyvūnų rūšių išsaugo- 
jimo konvencija (1979 m.)) tikslas yra išsaugoti migruojančius laukinius 

gyvūnus visame jų migravimo kelyje. Konvencijoje išvardytos rūšys 
turi būti saugomos visose šalyse, kurių teritorijoje rūšis aptinkama 
skirtingais savo gyvenimo periodais (veisimosi, žiemojimo). Steigiant 
naujas saugomas teritorijas, būtina atsižvelgti į saugotinų gyvūnų rūšių 
migravimo kelius. 

Berno konvencijos (Europos laukinės gyvūnijos ir gamtinių buveinių 
apsaugos konvencija (1979 m.)) tikslas yra išsaugoti laukinę augaliją ir 
gyvūniją jų natūraliose buveinėse ir kreipti itin daug dėmesio į beišnyks- 
tančių ar retųjų rūšių apsaugą. 


7.7.2. Europos Sąjungos biologinės įvairovės politika 


Biologinės įvairovės apsauga — viena iš sričių, kuriai Europos Są- 
junga skiria ypač daug dėmesio. Manoma, kad šiuo metu ES yra apie 
10 tūkst. augalų, apie 1 tūkst. stuburinių gyvūnų 1r apie 100 tūkst. bestu- 
burių rūšių (be jūrinių rūšių). ES biologinė įvairovė, palyginti su kitų 
pasaulio kraštų biologine įvairove (pvz., Amazonės baseinas), sąlygiškai 
nėra didelė. Miškai užima apie 30 Yo ES teritorijos. Juose yra didelė bu- 
veinių įvairovė ir tai nulemia didelę biologinę įvairovę [27]. 

Biologinės įvairovės konvenciją ES pasirašė 1992 m., ratifikavo 
1993 m. Įgyvendinant konvencijos reikalavimus ir nuostatas, ES buvo 
priimtos dvi viena kitą papildančios biologinės įvairovės strategijos. 

1995 m. 54 valstybės priėmė Pan Europos biologinės ir kraštovaiz- 
džio įvairovės strategiją (angl. Pan-European biological and landscape 
diversity strategy). Strategijoje suformuluotos pagrindinės nuostatos, 
kuriomis remiantis egzistuojančios aplinkos apsaugos programos, sche- 
mos susietos į vieną sistemą. Pagrindiniai ilgalaikiai strategijos tikslai 
yra šie [13]: 

+ įsteigti Pan Europos ekologinį tinklą turint tikslą išsaugoti euro- 
pinės svarbos kraštovaizdžio draustinius, ekosistemas, buveines 
ir rūšis; 

+ integruoti aplinkos apsaugą į žemės ūkį, miškininkystę, žuvi- 
ninkystę, pramonę, transportą, turizmą; 

+ didinti visuomenės vaidmenį gamtos apsaugos srityje; 

+ užtikrinti, kad pakankamai lėšų būtų skirta strategijai įgyven- 
dinti. 

1998 m. ES priėmė ir patvirtino ES biologinės įvairovės strategiją 

(angl. 4 European Community biodiversity strategy). Svarbiausias strate- 
gijos tikslas yra numatyti, užkirsti kelią ir pašalinti priežastis, kurios turi 
įtakos biologinei įvairovei mažėti bet kurioje vietoje. Aplinkos apsaugos 
reikalavimai turi būti integruoti į kitas ES politikos sritis, numatant įgyven- 
dinimo priemones ir teikiant pirmenybę darnaus vystymosi principams 
įgyvendinti. Strategijoje ypač akcentuojamas Europos saugomų teritorijų 
tinklo Natura 2000 sukūrimas. 

Kadangi ES yra ratifikavusi ar prisijungusi prie daugelio tarptautinių 
konvencijų, tai jų įgyvendinimas ES šalyse yra garantuojamas perkeliant 
šių konvencijų reikalavimus ar nuostatas į ES teisės aktus — reglamentus 
ir direktyvas. Pavyzdžiui, Prekybos nykstančiomis rūšimis reglamento 
tikslas yra užtikrinti, kad Nykstančių laukinės faunos ir floros rūšių 
tarptautinės prekybos konvencija būtų visiškai įgyvendinta ES šalyse 
narėse. 

Pagrindinis ES gamtos apsaugos politikos tikslas yra gamtinių bu- 
veinių, laukinės gyvūnijos ir augalijos apsauga. Šių tikslų įgyvendinimą 
reglamentuoja 3 direktyvos ir 5 reglamentai [30]. 

Direktyva dėl laukinių paukščių apsaugos (79/409/EEB) numato 
visų Bendrijos teritorijoje gyvenančių laukinių paukščių bei jų buveinių 
apsaugą. Direktyva reguliuoja retųjų arba nykstančių paukščių medžiok- 
lę bei prekybą. 

Direktyva dėl natūralių buveinių ir laukinės faunos bei floros ap- 
saugos (92/43 EEB) yra pagrindinė Europos gyvūnijos ir augalijos bei 
jų buveinių apsaugos priemonė. Direktyva reglamentuoja paukščių ir 
buveinių apsaugai svarbių teritorijų steigimą, kurių visuma sudaro sau- 
gomų teritorijų tinklą Natura 2000. 

Europos regione didžiausią pavojų biologinei įvairovei išsaugoti 
šiuo metu turi šios žmonių veiklos rūšys: 





+ žemėnaudos kaita; 

+ gamtinės aplinkos tarša; 

+ nevietinių augalų bei gyvūnų rūšių ir veislių introdukcija; 
+ nuolatinis gamtos išteklių pereikvojimas; 

+ turizmo plėtra; 

+ rekreacijos zonų plėtra. 





Europos Sąjunga, įgyvendindama gamtinių buveinių, laukinės gy- 

vūnijos ir augalijos apsaugą, siekia: 
+ sukurti palankias sąlygas biologinei įvairovei apsaugoti; 
+ išsaugoti kiekvienoje šalyje narėje ir visoje ES endemines, retas 
ir nykstančias gyvūnų arba augalų rūšis; 
+ išsaugoti itin svarbias Europai buveines; 
+ garantuoti Europoje negyvenančių rūšių apsaugą, reglamentuo- 
jant prekybą jomis. 


7.7.3. Biologinės įvairovės apsaugos politika Lietuvoje 


Lietuvai būdinga didelė gyvųjų organizmų įvairovė — apie 24— 
25 tūkst. rūšių. Vien vabzdžių Lietuvoje yra apie 15 tūkst. rūšių, gry- 
bų - daugiau kaip 7 tūkst. rūšių [62]. 

Miškuose yra didžiausia, palyginti su kitomis ekosistemomis, bio- 
loginė įvairovė. Miške ar su mišku susijusiose ekosistemose gyvena 
dauguma Lietuvos žinduolių (66,2 Yo), daug paukščių (42,0 94) ir augalų 
(39,7 Yo) rūšių, beveik visų rūšių ropliai. Iš maždaug 20 tūkst. bestuburių 
rūšių beveik trečdalis vienaip ar kitaip susiję su mišku. 

Tarybiniais metais vykdoma dirbamų žemės sklypų stambinimo po- 
litika ir intensyvi melioracija sumažino biologinę įvairovę. Po 1990 m., 
iširus kolūkiams, dalis nederlingų, bet labai vertingų biologinės įvairo- 
vės požiūriu pievų ir ganyklų apžėlė menkaverčiais krūmais ir medžiais 
[36]. 

Lietuvoje išliko dar nemažai sąlygiškai natūralių, pusiau natūralių 
teritorijų, kuriose yra gyvūnų, augalų ir grybų rūšių, išnykusių Vakarų 
Europos šalyse, yra nemažai ES svarbos buveinių. Turtingiausi biologi- 
nės įvairovės požiūriu biotopai yra natūralios šlapios arba užliejamos 
žemumų pievos, kurios Europoje dabar retos ir laikomos kaip nykstan- 
čios buveinės. 

2001 m. Europos aplinkos agentūrai pateiktoje ataskaitoje buvo 
identifikuotos svarbiausios Lietuvoje biologinę įvairovę neigiamai vei- 
kiančios jėgos — žemės ūkis, miškininkystė, turizmas ir rekreacija, taip 
pat žuvininkystė, pramonė, energetika, kaimo plėtra. Vykstant vandens 
eutrofikacijai jautresnės deguonies deficitui gyvūnų rūšys Kuršių mario- 
se nyksta. 

Vandens ekosistemų biologinės įvairovės būklei didžiausią įtaką 
turi intensyvėjanti žvejyba, vandens tarša ir buveinių praradimas. Balti- 

jos jūros ir Lietuvos pajūrio zonos ekosistemoms ypatingą pavojų kelia 
avarinis naftos išsiliejimas. Didėjanti verslinė žvejyba bei tarša naftos 
produktais Baltijos jūroje blogina vandens paukščių tarptautinės svarbos 
žiemaviečių būklę Lietuvos priekrantėje [51]. 

Lietuva yra prisijungusi prie Ramsaro, Vašingtono, Bonos konven- 
cijų, ratifikavo Biologinės įvairovės, Berno konvencijas ir vykdo jų 
reikalavimus bei įsipareigojimus. 

Vykdant Ramsaro konvencijos reikalavimus, į tarptautinės svarbos 
pelkių sąrašus įrašyti Čepkelių, Kamanų, Viešvilės rezervatai, Žuvinto 
biosferos rezervatas ir Nemuno delta. Daugumos ES teisės aktų (direkty- 
vų) pagrindiniai aplinkos apsaugos principai, nuostatos ir reikalavimai 
įrašyti į Lietuvos teisės aktus. 

Biologinės įvairovės apsaugai užtikrinti parengti ir priimti teisės 
aktai. Lietuvoje veikia apie 30 įstatymų, reguliuojančių aplinkos apsaugą 
ir gamtos išteklių naudojimą. Parengti ir įgyvendinami poįstatyminiai 
teisės aktai, užtikrinantys įstatymų įgyvendinimą. 

Laukinės gyvūnijos įstatymas (2001 m.)reglamentuoja laukinių gyvū- 
nų apsaugą ir naudojimą, kad būtų išsaugota jų rūšių įvairovė. Laukinės 
gyvūnijos naudojimą reglamentuoja Medžioklės įstatymas (2000 m.). 
Žvejybą ir žuvų išteklių naudojimą reglamentuoja Žuvininkystės įstaty- 
mas (2001 m.). 

Prisijungdama prie Bonos konvencijos, Lietuva įsipareigojo saugoti 
per Lietuvą migruojančias retąsias paukščių rūšis (mažąją žąsį, rudę, s1- 
birinę gagą), kurios apsistoja Baltijos jūroje, Kuršių mariose ir Nemuno 
deltoje. 

Laukinės augalijos įstatymas (1999 m.) reglamentuoja laukinės au- 
galijos apsaugą ir naudojimą, siekiant išsaugoti laukinės augalijos rūšių 
ir natūralių bendrijų įvairovę. 

Daugelis biologinės įvairovės apsaugos reikalavimų įrašyti ir į kitus 
ūkinę veiklą reglamentuojančius įstatymus: Miškų įstatymas (2001 m.), 
Saugomų teritorijų įstatymas (2001 m.), Vandens įstatymas (2003 m.), 
Saugomų gyvūnų, augalų, grybų rūšių ir bendrijų įstatymas (2001 m.), 
Aplinkos apsaugos įstatymas (1992 m.), Augalų nacionalinių genetinių 
išteklių įstatymas (2001 m.) ir kiti. 

Įgyvendinant Biologinės įvairovės konvencijos įsipareigojimus 
parengta LR Biologinės įvairovės išsaugojimo strategija ir veiksmų 

planas [72], patvirtintas 1998 m. Strategijoje ir veiksmų plane numatytos 
priemonės sudaro sąlygas kraštovaizdžio ir biologinei įvairovei saugoti 
bei naudoti. 

Biologinės įvairovės išsaugojimo ir biologinių išteklių racionalaus 
naudojimo klausimas įtrauktas į Nacionalinę darnaus vystymosi strategiją 
[36] ir yra vienas iš darnaus vystymosi prioritetų. Vykstant savaiminei 
renatūralizacijai didėja miškų ir kitų gamtinių teritorijų plotai. Kryptingas 
Biologinės įvairovės išsaugojimo strategijos ir veiksmų plano, Lietuvos 
miškingumo didinimo programos (2002 m.) ir kitų specialiųjų programų 
įgyvendinimas sudarys palankesnes sąlygas biologinei įvairovei atsikurti. 
Numatyta iki 2010 metų atnaujinti LR Biologinės įvairovės išsaugojimo 
strategiją ir veiksmų planą. 

Lietuvos Respublikos teritorijos bendrajame plane [37] skiriama 
daug dėmesio biologinės įvairovės išsaugojimo klausimams. Bendrasis 
planas rekomenduoja: 

+ kraštovaizdžio ir biologinės įvairovės apsaugos reikalavimus 
ir priemones integruoti į žemės ir miškų ūkio, vandens ūkio, 
miestų transporto, kasybos, pramonės, energetikos strategijas, 
plėtros programas, veiksmų planus; 

+ įgyvendinti biologinės įvairovės apsaugos konvencijas, ES di- 
rektyvų nuostatas, reikalavimus bei rekomendacijas. 

Daug reikšmės saugant biologinę įvairovę turi saugomos teritorijos. 
Labai svarbi biologinės įvairovės teritorinės apsaugos priemonė yra LR 
bendrajame plane numatytas gamtinis karkasas, kuris apims apie 60 90 
krašto teritorijos. 


7.8. Genetiškai modifikuoti organizmai 


Genų inžinerijoje naudojamais metodais sukurti anksčiau niekada 
gamtoje neegzistavę transgeniniai organizmai, kurie dabar vadinami 
genetiškai modifikuotais organizmais (GMO). GMO - tai organizmas 
(išskyrus žmogų), kurio genetinė medžiaga yra pakeista ir įgyja tokių 
savybių, kurių negalėtų atsirasti organizmui dauginantis natūraliu 
būdu. Genetiškai modifikuoti gali būti mikroorganizmai, gyvūnai ir 
augalai. Dirbtine genų manipuliacija siekiama sukurti reikiamų savybių 


148 


augalus bei gyvūnus, gaminti farmakologijai vertingus baltymus, žmo- 
gaus organus medicininiams tikslams. Biotechnologija galima pakeisti 
tam tikras organizmų savybes, užtikrinančias didesnį jų produktyvumą, 
atsparumą nepalankioms aplinkos sąlygoms ir įvairioms ligoms bei ken- 
kėjams [73]. 

Pasirašant Biologinės įvairovės konvenciją (1992 m.) buvo disku- 
tuota apie GMO, tačiau tuo metu tai dar nebuvo aktualu. 2000 m. buvo 
parengtas Biologinės įvairovės konvencijos Kartagenos biosaugos pro- 
tokolas [74], kuris papildo šią konvenciją. Lietuva protokolą ratifikavo 
2003 m. 

Protokolu siekiama užtikrinti GMO pakankamą apsaugos lygį, kai 
tokie organizmai saugiai perkeliami (judėjimas per šalių sienas), perdir- 
bami ar naudojami, atsižvelgiant į pavojų žmogaus sveikatai. Protokolas 
reglamentuoja GMO importą ir eksportą. Protokolą pasirašiusios šalys 
užtikrina, kad visų GMO kūrimas, gabenimas, perdavimas ir išleidimas 
į rinką vyktų taip, kad būtų išvengta bet kokio poveikio biologinei įvai- 
rovei [21, 75]. 

GMO Europos Sąjungoje. ES vykdo griežtą GMO politiką. Mo- 
difikuotų produktų politikai įgyvendinti priimta direktyva Dė/ GMO 
apgalvoto išleidimo į aplinką (2001/18/EB), kurios tikslas — derinti ES 
valstybių narių įstatymus 1r kitus teisės aktus, apsaugoti žmonių sveika- 
tą bei aplinką. 

Direktyva Dėl riboto genetiškai modifikuotų mikroorganizmų 
(GMMO) naudojimo (98/81/EB) numato specialias sąlygas, kuriomis 
galima naudoti genų inžinerijos pakeistus mikroorganizmus. Direktyva 
Dėl prekybos sėklomis (98/95/EB) siekiama išsaugoti natūralių rūšių 
biologinę įvairovę. Reglamentas Dėl naujo maisto ir naujo maisto kom- 
ponentų (258/97 EB) skirtas maisto saugumui užtikrinti. 

Šie ES teisės aktai reguliuoja veiklą, susijusią su GMO, produktų, 
turinčių savo sudėtyje GMO, naudojimą, taip pat GMO išleidimą į ap- 
linką [21, 75]. 

GMO Lietuvoje. GMO ir GMP (genetiškai modifikuoti produktai) 
saugaus naudojimo politiką Lietuvoje formuoja LR Seimas kartu su LR 
Vyriausybe bei jos įgaliotomis atsakingomis institucijomis: Aplinkos, 
Žemės ūkio, Sveikatos apsaugos ministerijomis ir kitomis įstaigomis. 
GMO valstybinio valdymo funkciją atlieka Aplinkos ministerija. 


149 


Lietuvoje nėra vienos nuomonės dėl GMO naudojimo šalies mastu. 
Lietuvos biosaugumo sistema dar nebaigta kurti. Šiuo metu tobulinama 
teisinė bazė. Lietuvoje kuriama nacionalinė biosaugumo politika turi 
užtikrinti maksimalų biologinės įvairovės, žmonių sveikatos ir aplinkos 
išsaugojimą. 

Aplinkos ministerija, remdamasi visuotinai pripažintu „atsargos 
principu“ laikosi konservatyvios pozicijos dėl GMO tarpvalstybinio 
pervežimo ir tiekimo į rinką. 

Lietuvoje GMO naudojimo valstybinį valdymą reglamentuoja JT 
Biologinės įvairovės konvencijos Kartagenos biosaugos protokolas. 

Lietuvoje parengti ir priimti teisės aktai, susiję su GMO. Genetiš- 
kai modifikuotų organizmų įstatymas (2001 m.) ir poįstatyminiai aktai 
reglamentuoja veiklą, susijusią su GMO ir GMP naudojimu, valdymu, 
rizikos žmonių sveikatai ir aplinkai įvertinimu, išleidimu į aplinką, tie- 
kimu į rinką. 

Moderniosios biotechnologijos metodų pritaikymo tema yra itin ak- 
tuali, nes iki šiol nėra vienareikšmiškų atsakymų dėl GMO galimos žalos 
gamtai ir žmogaus sveikatai. Manoma, kad biotechnologijos pramonė yra 
ateities pramonė, suteikianti dideles galimybes žmonių gerovei kelti. 

Manoma, kad Lietuvoje naudingiausia būtų plėtoti biotechnologijos 
pramonę fermentams, preparatams, vaistams, reagentams gaminti (dabar 
tokia veikla sėkmingai plėtojama), vykdyti mokslinius tyrimus, o žemės 
ūkio produkcija turėtų būti ekologiška [75]. 


7.9. Atliekos, jų tvarkymas 


Žmonių ūkinėje-gamybinėje veikloje susidaro nemažai atliekų, ku- 
rias reikia sutvarkyti. Atliekos yra gana įvairios, įvairūs ir jų tvarkymo 
būdai. Žmonija ieško racionaliausių ir ekonomiškų atliekų šalinimo 
būdų. Vienas iš tokių būdų yra jų antrinis perdirbimas ir naudojimas 
energijai gauti. 


Atliekos — tai nebetinkami naudoti žmogaus veikloje ir gamybi- 
niuose procesuose panaudotų medžiagų likučiai (išskyrus išleidžia- 
mus į atmosferą teršalus ir patenkančius į aplinką teršalus kartu su 
nuotekomis), kurias atliekų turėtojas pašalina, nori pašalinti arba 
privalo pašalinti. 

Gausėjant žmonių, sparčiau plečiantis gamybai, susidaro vis dau- 
giau ir įvairesnių atliekų. Ypač jų daug chemijos, statybinių medžiagų, 
metalurgijos, maisto, miško ir medienos perdirbimo pramonėje, žemės 
ūkyje, buityje. 

Nepriklausomybės metais, sumažėjus pramonės ir žemės ūkio ga- 
mybos apimtims, sumažėjo ir atliekų. 

Nepavojingos atliekos. Nuo 1993 m. šių atliekų metiniai kiekiai 
kito nedaug, kasmet susidaro apie 5 mln. t. 2000 m. apie trečdalį (34 90) 
šio kiekio sudarė organinės atliekos, po ketvirtadalį (24 Yo) minerali- 
nės žaliavos (karjerų atliekos) ir komunalinės atliekos. Kitų kategorijų 
atliekų kiekiai yra nedideli: antrinės žaliavos (popierius, stiklas, plasti- 
kai) — 8 Yo, fosfogipsas — 4 Yo (Kėdainių mineralinių trąšų gamykloje 
AB „Lifosa“). 

Nepavojingų atliekų tvarkymas. Beveik pusė (44 Y4) nepavojingų 
atliekų išvežama į sąvartynus. Į sąvartynus išvežamos komunalinės 
atliekos, cukraus gamybos atliekos, statybų atliekos, gatvių ir kelių sąš- 
lavos. Daugiau kaip trečdalis (36 Yo) atliekų (nuotekų valymo dumblas, 
mineralinės atliekos (fosfogipsas) saugomi, nes šioms atliekoms tvarkyti 
nėra reikiamų įrenginių, o vežti į sąvartynus draudžiama. Kitos atliekos 
deginamos (2 Y4), eksportuojamos (7 Yo). Srutos, mėšlas (7 Yo) naudoja- 
mos kaip žemės ūkio trąšos. Šiuo metu perdirbama tik 4 96 atliekų. 

Lietuvoje medienos atliekos sudaro apie 2 Yo visų gamybos ir ko- 
munalinių atliekų. Dauguma iš jų (98,7 Yo) deginamos energijai gauti. 
Kitos atliekos tvarkomos įvairiais būdais (taikomas biologinis, fizikinis- 
cheminis perdirbimas). 

Pavojingos atliekos. 1999-2002 m. šių atliekų kasmet susidarė apie 
111 tūkst. t. Daugiausia pavojingų atliekų (apie 95 Yo) sudaro naftos 
šlamas (naftos ir vandens mišinys), kuris susidaro AB „Mažeikių nafto- 
je“ ir AB „Klaipėdos naftos“ terminale. Kitas atliekas sudaro sunkiųjų 
metalų turinčios atliekos (baterijos, akumuliatoriai). Pavojingos atliekos 
yra cheminių medžiagų atliekos, medicininės atliekos, naudotos alyvos, 
pelenai, šlakai [52]. 

Pavojingų atliekų tvarkymas. Maždaug pusė šių atliekų kiekio 
(52,3 Yo) kasmet lieka netvarkytos, 37,6 Yo perdirbama, 7,2 Yo šalinama 
kitais būdais (atliekos surenkamos į specialias aikšteles), 1,5 Yo atliekų 

yra sudeginama, 1,1 Yo eksportuojama (švino akumuliatoriai), 0,4 Yo 
išvežama sąvartynus [54]. 


7.9.1. Radioaktyviosios atliekos ir jų tvarkymas 


Radioaktyviosios atliekos — tai panaudotas branduolinis kuras 
ir kitos medžiagos, užterštos radionuklidais arba jų turinčios savo 
sudėtyje, kai radionuklidų koncentracija arba jų aktyvumas viršija 
nustatytą lygį. 


Šios atliekos susidaro eksploatuojant branduolinės energijos objektus 
ir naudojant radioaktyviąsias medžiagas pramonėje, medicinoje, moksle 
ar mokymo tikslams. 

Daugiausia aplinkos apsaugos problemų kyla tvarkant radioaktyvią- 
sias atliekas bei panaudotą branduolinį kurą (PBK). Ignalinos atominė 
elektrinė (IAE) yra pagrindinis šių atliekų šaltinis Lietuvoje. Čia susida- 
ro didelis skirtingo aktyvumo kietųjų, skystųjų ir dujinių radioaktyviųjų 
atliekų kiekis — kasmet apie 2 000 m? (neskaitant naudoto branduolinio 
kuro). Taikant nepakankamai saugią šių atliekų tvarkymo technologiją, 
radionuklidai gali nutekėti į aplinką ir dėl to gali būti užterštas oras, van- 
duo, dirvožemis ir žemės gelmės. 

Radioaktyviųjų atliekų tvarkymo požiūriu sudėtingiausia problema 
yra radioaktyvaus kuro atliekų saugojimas dėl jame esančių ilgaamžių ra- 
dio-nuklidų, keliančių ilgalaikę grėsmę aplinkai. Kasdien iš IAE reaktorių 
(prieš uždarant pirmąjį reaktorių) buvo išimama vidutiniškai po 2 kuro 
kasetes. Vienoje kasetėje yra apie 230 kg urano dioksido. Ignalinos AE 
PBK saugomas hermetiškuose metalo arba gelžbetonio konteineriuose, 
kuriuose gali būti laikomas iki 50 metų. Tačiau tai tik laikina priemonė, 
nesji iš esmės neišsprendžia šių atliekų saugojimo problemos. Naudotas 
branduolinis kuras išliks pavojingas apie vieną milijoną metų [52]. 

Skystosios radioaktyviosios atliekos išgarinamos arba filtruojamos. 
Garinimo ir filtravimo produktai laikomi IAE saugyklose. Dujinės radio- 
aktyviosios atliekos (inertinės dujos) filtruojamos ir išleidžiamos per 150 
m aukščio ventiliacijos vamzdžius. 

Susidarančių kietųjų ir skystųjų radioaktyvių atliekų IAE didėja 
nuo 2000 m. Pradėjus išmontuoti branduolinius reaktorius, radioaktyvių 
atliekų kiekis gali padidėti maždaug dvigubai [52]. 


152 


Lietuvos Respublikos įstatymai draudžia perdirbti PBK, nes jo 
perdirbimas yra taršus ir pavojingas procesas. Radioaktyviųjų atliekų 
tvarkymo įstatymas (1999 m.) reglamentuoja radioaktyviųjų atliekų tvar- 
kymą, nustato teisinius šių atliekų tvarkymo pagrindus. Radioaktyviosios 
atliekos turi būti tvarkomos taip, kad nuo neigiamo jonizuojančiosios 
spinduliuotės poveikio būtų apsaugoti žmonės ir aplinka. 

Priimta Radioaktyviųjų atliekų tvarkymo strategija. Įkurta Radioak- 
tyviųjų atliekų tvarkymo agentūra. 

Susidariusios atliekos saugomos IAE saugyklose. Atlikta analizė 
parodė, kad dabartinės saugyklos neatitinka ilgalaikės radioaktyviųjų at- 
liekų saugos reikalavimų. Vienas priimtiniausių PBK atliekų tvarkymo 
būdų — sukrauti jas giliai žemėje specialiai įrengtoje patalpoje. 


7.9.2. Tarptautinė ir ES atliekų tvarkymo politika 


Johanesburgo darnaus vystymosi deklaracijos (2002 m.) įgyvendini- 
mo plano 22 straipsnyje teigiama: „neleisti susidaryti atliekoms, mažinti 
jų kiekį ir kaip įmanoma dažniau naudoti jas pakartotinai, svarbiausiu 
prioritetu laikyti atliekų susidarymo prevenciją ir jų kiekio mažinimą“ 
[20]. 

ES atliekų tvarkymo politika apibrėžta Bendrijos atliekų tvarky- 
mo strategijoje. Politikos įgyvendinimą reglamentuoja ES teisės aktai. 
Bendruosius ES atliekų tvarkymo politikos principus nustato Bendroji 
atliekų direktyva (75/442/EEB) (pakeista direktyva 91/156/EEB), Pavo- 
jingų atliekų direktyva (91/669//EEB) ir Atliekų pervežimo reglamentas 
(259/93/EEB). Atliekų tvarkymo reikalavimus nustato 18 direktyvų, 2 
reglamentai ir 10 sprendimų [21, 30, 89], reguliuojantys visų atliekų 
srautų tvarkymą bei atliekų tvarkymo įrenginių veiklą. 

Atliekų šalinimą 1r atliekų sąvartynų tvarkymą reglamentuoja Ben- 
droji atliekų direktyva, Pavojingų atliekų direktyva, Atliekų sąvartynų 
direktyva (1999/31/EB). Atliekų deginimą reglamentuoja Pavojingų 
atliekų deginimo direktyva (94/67/EB). 


7.9.3. Atliekų tvarkymo politika Lietuvoje 
Atliekų tvarkymas yra viena iš didžiausių aplinkos problemų, kuriai 
išspręsti reikia daug lėšų ir daug darbo. Atliekų kaupimas sąvartynuose 
iki šiol yra pagrindinis atliekų atsikratymo būdas. Dauguma dabar eks- 

ploatuojamų sąvartynų neatitinka elementarių aplinkosauginių bei sani- 
tarinių ir higieninių reikalavimų — netinkamai parinktos vietos, prastai 
įrengti inžineriniu požiūriu, netinkamai eksploatuojami, nepakankamai 
kontroliuojamos šalinamos atliekos. 

Atliekų tvarkymas reglamentuojamas teisės aktais, į kuriuos perkelti 
daugelio ES direktyvų reikalavimai ir nuostatos. 4:/iekų tvarkymo įsta- 
tyme (1998 m.) nustatyti pagrindiniai atliekų tvarkymo reikalavimai ir 
prioritetai (perdirbimas, naudojimas energijai gaminti, saugus šalinimas). 
Įtvirtintas principas „teršėjas moka“ ir gamintojo atsakomybės principas, 
įvardytos institucijos, atsakingos už atliekų tvarkymą, jų kompetencija. 
Įstatymas numato bendruosius atliekų tvarkymo reikalavimus, kad būtų 
išvengta neigiamo poveikio aplinkai ir žmonių sveikatai. 

Pakuočių ir pakuočių atliekų tvarkymo įstatymas (2001 m.) sudaro 
teisinį pagrindą išplėsti antrinių žaliavų, kurių didžiumą sudaro pakuočių 
atliekos, surinkimą ir perdirbimą. 

Mokesčio už aplinkos teršimą įstatymas (2002 m.) nustato mokesčius 
už pakuotes, baterijas, akumuliatorius, padangas ir kitus gaminius, kurie, 
tapę atliekomis, kelia daug aplinkosauginių problemų. Įstatyme įtvirtinta 
gamintojo atsakomybė — gamintojas privalo tvarkyti apmokestinamųjų 
gaminių atliekas arba mokėti mokestį, kuris būtų skirtas surinkimo ir 
perdirbimo plėtrai. 

Aplinkos ministro įsakymais patvirtintos įvairių atliekų tvarkymo 
taisyklės: Atliekų tvarkymo taisyklės (1999 m.), Išeikvotų baterijų ir 
akumuliatorių tvarkymo taisyklės (2001 m.), Alyvų atliekų tvarkymo tai- 
syklės (2002 m.), Atliekų sąvartynų įrengimo, eksploatavimo, uždarymo 
ir priežiūros po uždarymo taisyklės (2000 m.) ir kt. Į šias taisykles įrašyti 
ES direktyvų reikalavimai. 

Nacionalinėje darnaus vystymosi strategijoje [36] numatyta: 

+ pasiekti, kad atliekų daugėtų gerokai mažiau negu auga gamy- 
ba, o atliekų, susidarančių gaminant BVP (bendrasis vidaus 
produktas) vienetą, kiekis neviršytų ES vidurkio; 

+ mažinti atliekų sąvartynuose susidarančių pasaulio klimato at- 
šilimą skatinančių dujų kiekį; 

+ 65 Vo sumažinti biodegraduojamųjų atliekų srautą į sąvartynus 
(palyginti su 2000 m.). 

7.10. Cheminės medžiagos 


Cheminės medžiagos šiuo metu naudojamos chemijos pramonėje, 
žemės ūkyje, buityje. Įvairios cheminės medžiagos kaip komponentai 
naudojamos gaminant trąšas, plastmases, lakus, dažus, augalų apsaugos 
priemones (herbicidus, pesticidus) ir kitas prekes. 

Cheminių medžiagų naudojimas sukelia daug problemų. Netinkamai 
naudojant, nesilaikant nustatytų saugos reikalavimų ir taisyklių, pažei- 
džiami technologiniai procesai, įvyksta avarijų, kurių metu į aplinką 
(orą, vandenį, dirvožemį) patenka įvairaus toksiškumo ir nuodingumo 
medžiagų. Jų poveikis aplinkai ir gyvajai gamtai yra žalingas. 

Pastaraisiais metais, pasaulyje įvyko ne viena stambi avarija, kai 1 
aplinką pateko didelis kiekis nuodingų cheminių medžiagų. Ne išimtis 
ir Lietuva. 1989 m. Jonavoje trąšų gamykloje „Achema“ kilo gaisras ir 
į orą pateko daug nuodingųjų dujų. Pastaraisiais metais degė ne vienas 
pesticidų, nenaudojamų autotransporto padangų sandėlis ir į aplinką pa- 
teko nemažai nuodingųjų cheminių medžiagų. Sunku būtų suskaičiuoti 
geležinkelio ir autotransporto avarijas, kai išpilamos ar išbarstomos tok- 
sinės ar nuodingosios medžiagos. 

Cheminių medžiagų naudojimo kontrolė yra susijusi su jų vartotojų 
sveikatos apsauga, darbo sauga, avarijų prevencija. Svarbu žinoti būdus ir 
priemones, kaip reikia elgtis su cheminėmis medžiagomis jas gaminant, 
transportuojant, naudojant, sandėliuojant. 

Cheminėms medžiagoms saugiai naudoti pasitelkiamos teisinės, 
techninės ir ekonominės priemonės. 

ES cheminių medžiagų ir preparatų kontrolę reglamentuoja 7 direkty- 
vos ir 2 reglamentai. Cheminių medžiagų teisės aktai netaikomi vaistams, 
kosmetikos priemonėms, atliekoms, maisto prekėms. 

2001 m. Europos Komisija pasiūlė naują strategiją cheminėms me- 
džiagoms tvarkyti. Strategija atitinka darnaus vystymosi politikos prin- 
cipus. Šios strategijos pagrindinis tikslas yra užtikrinti efektyvią žmonių 
sveikatos ir aplinkos apsaugą, sukurti veiksmingą sistemą, kuri skatintų, 
jei įmanoma, pavojingas medžiagas keisti ne tokiomis pavojingomis. 

2001 m. Europos Komisija pasiūlė naują cheminių medžiagų atžvil- 
giu ES politiką. Naujoji ES politika (REACH) - tai cheminių medžiagų 

registravimo, įvertinimo ir įteisinimo sistema, bendra esamoms ir nau- 
josioms medžiagoms. Ja remiantis medžiagos registruojamos, įvertina- 
mos ir įteisinamos, atsižvelgiant į medžiagos keliamą riziką ir į rinką 
tiekiamą kiekį. 

Cheminių medžiagų naudojimą reglamentuoja keletas konvencijų. 
Baltijos jūros baseino jūrinės aplinkos apsaugos konvencija (1992 m.) 
įpareigoja konvencijos apibrėžtoje teritorijoje nuolat mažinti pavojingų 
medžiagų taršą, kad 2020 m. taršos nebeliktų. 

Vienos konvencija dėl ozono sluoksnio apsaugos (1985 m.) papildy- 
ta Monrealio protokolu (1987 m.). Šiame protokole išdėstytos konkre- 
čios ozono sluoksnį ardančių cheminių medžiagų kontrolės priemonės 
[21]. 

Aplinkos apsaugos įstatymas reikalauja, kad juridiniai ir fiziniai 
asmenys, naudodami pavojingas chemines medžiagas, privalo laikytis 
nustatytos šių medžiagų naudojimo, saugojimo, apskaitos, nukenksmini- 
mo, transportavimo, tranzito, įvežimo ir išvežimo tvarkos, kurią nustato 
Aplinkos ministerija. 

Siekiant įtvirtinti bendrą cheminių medžiagų ir preparatų tvarkymo 
sistemą Lietuvoje, priimtas Cheminių medžiagų ir preparatų įstatymas 
(2000 m.). Įstatymo tikslas yra apsaugoti žmonių sveikatą ir aplinką nuo 
cheminių medžiagų ir preparatų kenksmingo poveikio. 

Įstatymui įgyvendinti parengta 15 poįstatyminių teisės aktų, ku- 
rie nustato saugų cheminių medžiagų naudojimą, importą ir eksportą, 
medžiagų toksiškumo ištyrimą, medžiagų ir preparatų klasifikavimo ir 
ženklinimo, pakavimo tvarką ir kt. 

Lietuvoje įsteigtas Pavojingų cheminių medžiagų registras 
[83] - centrinė duomenų bazė, kurioje saugomi duomenys apie: 

+ gaminamas, importuojamas ar eksportuojamas medžiagas ir 
gamyboje naudojamas pavojingas chemines medžiagas ir pre- 
paratus; 

+ "pavojingų cheminių medžiagų ir preparatų gamintojus, importuo- 
tojus, tiekiančius į rinką chemines medžiagas ir preparatus. 

Registre registruojamos augalų apsaugai naudojamos medžiagos. 

Vykdant didelių, su pavojingomis medžiagomis susijusių avarijų 
pavojaus kontrolę, sukurta avarijų prevencijos, likvidavimo ir tyrimo 
programa. 

2005 m. šalyje neliko savivaldybių, kurių sandėliuose būtų laikomi 
seni pesticidai. Pesticidų atliekos iš Lietuvos išvežtos sudeginti į Vokietiją 
[54, 55]. Lietuvoje yra tik pesticidų likučiai, kurie dar galutinai neinden- 
tifikuoti ir nesutvarkyti. 


7.11. Triukšmas 


Daugeliui Europos gyventojų transporto ir pramonės keliamas triukš- 
mas yra viena iš didžiausių vietos aplinkos apsaugos problemų. Apie 20 Yo 
Vakarų Europos gyventojų kenčia nuo triukšmo, kurio lygį mokslininkai 
ir sveikatos apsaugos ekspertai vertina kaip viršijantį normą. 

Visos ES šalys narės naudojasi panašiomis triukšmo šaltinių klasi- 
fikavimo sistemomis [21]. Atsižvelgiantį įvairias žmonių veiklos sritis, 
triukšmo šaltiniai skirstomi į šias kategorijas: 

+ transportas (kelių, geležinkelio, oro); 

+ gamybiniai objektai (pramonė, statybinė veikla); 

+ "buities prietaisų keliamas triukšmas, rekreacinė veikla. 

Galimi 3 pagrindiniai triukšmo mažinimo lygiai: 

+ triukšmo lygio šalinimas prie pat jo šaltinio, eismo reguliavi- 

mas; 

+ triukšmo sklaidos mažinimas infrastruktūros priemonėmis (sta- 

tybų planavimas, įvairūs barjerai, tuneliai); 

+ triukšmo mažinimas pastatuose garsą izoliuojančiomis medžia- 

gomis. 

ES triukšmo lygius reglamentuoja 11 direktyvų ir 2 reglamentai 
[30]. Teisės aktai jau naudojami daugiau kaip 30 metų. Direktyvos reg- 
lamentuoja motorinių transporto priemonių, motociklų, lėktuvų, buitinių 
prietaisų keliamo triukšmo lygius. 

1966 m. buvo patvirtintas Europos Komisijos Žaliasis dokumentas 
„Triukšmo politika ateityje“. Jame kalbama apie triukšmo poveikį bei 
padėtį ES, triukšmą mažinančias priemones ir jų įgyvendinimą, apie 
ateities triukšmo politiką. 

ES direktyvų reikalavimai, reglamentuojantys triukšmo lygį, triukš- 
mo mažinimo būdus ir priemones įtraukti į Lietuvos teisės aktus. Remian- 
tis triukšmo monitoringo duomenimis, vietose, kur triukšmo lygis viršija 
leidžiamą normą, turės būti diegiamos triukšmo mažinimo priemonės, 

kurios yra gana brangios (aplinkkeliai, apsaugos sienelės, transporto 
srautų nukreipimas, patalpų langų keitimas ir kt.) [21]. 

Leidžiamą lygį viršijančio triukšmo poveikis nėra toks akivaizdus ir 
staigus kaip oro ir vandens užterštumas. Nors miestuose kai kada triukš- 
mo lygis leidžiamą normą viršija kelis kartus, triukšmas nėra svarbiausia 
aplinkos apsaugos problema. 

LR aplinkos apsaugos įstatyme triukšmas, kaip vienas iš fizinėstech- 
nologinės aplinkos taršos komponentų, neminimas. Iki šiol Lietuvoje 
triukšmo lygį reglamentavo tik Higienos norma HN33:2001, kuri nustato 
gyvenamųjų patalpų bei darbo vietų leidžiamą triukšmo lygį. 2004 m. 
priimtas Triukšmo valdymo įstatymas. 

Susisiekimo ministro ir aplinkos ministro bendru įsakymu 2001 m. 
patvirtintos Orlaivių triukšmo ribojimo taisyklės (2001 m.). Šiomis tai- 
syklėmis nustatyta, kad Lietuvoje negali būti registruojami ir naudojami 
lėktuvai, neatitinkantys šių taisyklių reikalavimų. Dokumentas nustato 
lėktuvų registravimo taisykles, atsižvelgiant į Tarptautinės civlinės avia- 
cijos konvencijos (1944 m.) reikalavimus. 


7.12. Branduolinė sauga. Radiacinė apsauga 


Branduolinė sauga — branduolinės energetikos objekto savy- 
bė pagal nustatytas normas apriboti radiacijos poveikį žmogui bei 
aplinkai normaliai eksploatuojant ir esant avarinėms situacijoms. 


Branduolinės energetikos objektas yra atominė elektrinė, branduoli- 
nis reaktorius, branduolinių medžiagų ir radioaktyviųjų atliekų saugykla, 
jų perdirbimo objektas ir kt. Branduolinė energetika yra potencialiai 
pavojinga veiklos sritis, ir jai keliami labai griežti saugos reikalavimai. 
Branduolinės energetikos objekto saugą užtikrina techninių ir organizaci- 
nių priemonių visuma, griežtas šio objekto projekte numatytų reikalavimų 
laikymasis, technologinių procesų stabilumas. 

Už branduolinę saugą Lietuvoje atsakinga branduolinį objektą 
eksploatuojanti organizacija. Ji privalo turėti valstybės institucijos, atsa- 
kingos už branduolinę saugą, licenciją. Lietuvoje branduolinės saugos 
reguliavimo sistema, kurios uždavinys užtikrinti, kad branduolinė sauga 
atitiktų tarptautinius reikalavimus, sukurta po Lietuvos nepriklausomy- 

bės atkūrimo. Šias valstybinio reguliavimo funkcijas atlieka 1991 m. LR 
Vyriausybės nutarimu įkurta Valstybinė atominės energetikos saugos ins- 
pekcija (VATESI). Tai yra nepriklausoma institucija, kuri už savo veiklą 
atsiskaito LR Vyriausybei. 

VATESI nustato nacionalines branduolinės saugos normas, kontro- 
liuoja, kad jų būtų laikomasi branduolinės energetikos objektuose bei 
kitose su branduoline veikla susijusiose įmonėse bei organizacijose, taiko 
poveikio priemones, o šiurkščiai pažeidus normatyvinius reikalavimus, 
turi teisę sustabdyti atominę elektrinę arba nutraukti jos veiklą [76]. 


Radiacinė apsauga yra apibrėžiama kaip visuma teisinių, 
techninių, technologinių, statybos, higienos, darbų saugos, aplin- 
kos apsaugos normų, taisyklių ir priemonių, kuriomis užtikrinama 
žmonių ir aplinkos apsauga nuo žalingo jonizuojančiosios spindu- 
liuotės poveikio. 


Jonizuojančiosios spinduliuotės šaltiniai, teikiantys žmonėms nau- 
dą, naudojami daugelyje gyvenimo sričių. Tačiau ši spinduliuotė yra ir 
kenksminga. Radiacinės saugos tikslas — visiškai apsaugoti žmones nuo 
jonizuojančiosios spinduliuotės poveikio reiškinių (spindulinės ligos, 
spindulinių nudegimų) ir sumažinti šios spinduliuotės poveikio padari- 
nius (vėžio ligas, genetinius pokyčius). Tai turi būti daroma be reikalo 
neribojant jonizuojančiosios spinduliuotės naudos. 

Radiacinė sauga užtikrinama remiantis 3 principais. 

Pirmiausia — tai praktinės veiklos pagrįstumas. Pagrįsta yra tik tokia 
veikla, kurios teikiama nauda visuomenei ir žmonėms viršija daromą 
žalą Žmogaus sveikatai. 

Antrasis principas — radiacinė sauga turi būti optimizuota, t. y. nau- 
dojant radiacinės saugos priemones apšvitos dozė turi būti kuo mažesnė 
ir švitinamų Žmonių turi būti kuo mažiau. 

Trečiasis principas — nustatomos dozių ribos, kurių negalima 
viršyti. 

Radiacinė sauga yra labai sudėtinga sritis. Daug problemų kyla 
pagrindžiant naujas veiklos sritis, nes ne visada paprasta kiekybiškai 
nustatyti praktinės veiklos naudą ir žalą. Sunku įvertinti įvairių apšvitos 
šaltinių dozes, numatyti efektyviausias apsaugos priemones. 

Radiacinės saugos įstatymas (2001 m.) nustato radioaktyviųjų 
atliekų tvarkymo, radiacinės saugos teisinius principus, padedančius 
apsaugoti žmones ir aplinką nuo pavojingo jonizuojančiosios spinduliuo- 
tės poveikio. Lietuva 2003 m. pasirašė Panaudoto branduolinio kuro 
tvarkymo saugos ir radioaktyviųjų atliekų tvarkymo saugos konvenciją 
(1997 m..). 

Lietuvoje beveik visus su radiacine sauga susijusius klausimus spren- 
džia Radiacinės saugos centras, kuris buvo įsteigtas 1997 m. 

8 skyrius 


APLINKOS APSAUGOS POLITIKOS 
ĮGYVENDINIMO PRIEMONĖS 


Įgyvendinant aplinkos apsaugos politiką, kiekviena valstybė, atsižvel- 
gant į jos politinius ir ekonominius savitumus, susiduria su įvairiomis 
problemomis. Tokio pobūdžio klausimai ir problemos nagrinėjamos 
daugelyje straipsnių, knygų [14, 15]. 

Aplinkos apsaugos politika yra įgyvendinama remiantis aplinkos ap- 
saugos teisės aktų visuma. Įgyvendinti įmanoma tik užtikrinant tinkamą 
aplinkos apsaugos valdymą ir kontrolę. 

Įgyvendinti aplinkos politikos tikslus remiantis technine pažanga 
ir naujais požiūriais yra vienas iš svarbiausių Lietuvos ir visos Europos 
uždavinių. 

Aplinkos apsaugos politikos įgyvendinimo priemonės turi būti 
veiksmingos, įvykdomos ir turi turėti švietimo ir auklėjamąjį pobūdį. 
Šiai politikai įgyvendinti naudojama daug ir įvairių priemonių. 


8.1. Institucinis aplinkos apsaugos politikos įgyvendinimas 


Lietuvoje aplinkos išteklių naudojimą ir apsaugą reglamentuoja ir 
valdo LR Seimas, LR Vyriausybė, Aplinkos ministerija ir jos padaliniai, 
vietos savivaldos institucijos. 

LR Seimas, kaip įstatymų leidžiamosios valdžios institucija, for- 
muoja valstybės aplinkos apsaugos politiką, Seimo Aplinkos apsaugos 
komitetas rengia ir nagrinėja siūlymus dėl Lietuvos aplinkos apsaugos 
politikos formavimo. 

LR Vyriausybė įstatymų nustatyta tvarka formuoja ir koordinuoja 
valstybės institucijų, įgyvendinančių aplinkos apsaugos ir gamtos ištek- 
lių naudojimo politiką, sistemą. Vyriausybė, kaip vykdomosios valdžios 

institucija, įgyvendina valstybinę aplinkos apsaugos politiką, vadovau- 
damasi LR Konstitucija, LR Vyriausybės įstatymu, Aplinkos apsaugos 
įstatymu ir kitais įstatymais. 

Aplinkos ministerija kuria aplinkos apsaugos, kraštovaizdžio ir 
biologinės įvairovės apsaugos, gamtos ir rekreacinių išteklių naudoji- 
mo, geologijos, miškų ūkio, poveikio aplinkai vertinimo bei kitų sričių 
valstybės politiką ir koordinuoja jos įgyvendinimą. 

Šios ministerijos uždaviniai yra sudaryti racionalaus gamtos išteklių 
naudojimo, apsaugos ir atkūrimo prielaidas, užtikrinti tinkamą aplinkos 
kokybę, atsižvelgiant į ES normas ir standartus, užtikrinti visuomenės 
informavimą apie aplinkos būklę bei jos prognozes. 

Aplinkos ministerijos nustatytą aplinkos apsaugos politiką įgyven- 
dina Aplinkos kokybės, Aplinkos strategijos, Gamtos apsaugos, Miškų 
departamentai (17 pav.). Kieviename departamente yra 4—5 skyriai, kurie 
vykdo konkrečias funkcijas. Pavyzdžiui, Aplinkos kokybės departamen- 
te yra Atmosferos skyrius, Vandenų skyrius; Gamtos apsaugos departa- 
mente — Biologinės įvairovės skyrius, Gamtos išteklių skyrius. Skyrių 
pavadinimai nusako jų veiklos kryptis ir atliekamas funkcijas. 

Regionų aplinkos apsaugos departamentai organizuoja ir vykdo 
aplinkos apsaugos bei gamtos išteklių naudojimo kontrolę jiems paskir- 
toje teritorijoje. 

Aplinkos ministerijai pavaldžios institucijos (17 pav.) - Valstybinė 
saugomų teritorijų tarnyba, Generalinė miškų urėdija, Lietuvos geolo- 
gijos tarnyba, Aplinkos apsaugos agentūra, Jūrinių tyrimų centras savo 
veikloje tiesiogiai įgyvendina valstybės aplinkos apsaugos politiką, ap- 
linkos apsaugos ir kitų teisės aktų reikalavimus ir nuostatas. 

Apskritys. LR apskrities valdymo įstatymas nustato, kad vienas iš 
pagrindinių apskrities viršininko uždavinių yra valstybės politikos įgy- 
vendinimas, užtikrinant tinkamą teritorijų planavimą, žemės naudojimą 
ir apsaugą, aplinkos apsaugą. 


8.2. Prevencinės priemonės 


Vykdant ūkinę-gamybinę veiklą, neišvengiama poveikio aplinkai, 
galimi gamybinių procesų sutrikimai, įvyksta nenumatytų avarijų. Tokiais 
atvejais paveikiami aplinkos komponentai, užteršiama aplinka. Prevenci- 


162 


nėmis priemonėmis siekiama išvengti galimos žalos aplinkai, sumažinti 
arba eliminuoti tokios žalos riziką. 

Prevencinių priemonių sistemą sudaro: reglamentavimas, ribojimai 
ir draudimai, leidimai, gamtos išteklių naudojimo limitai, poveikio aplin- 
kai vertinimas 1r teritorijų planavimas. 





APLINKOS MINISTERIJA (AM) 
Aplinkos kokybės Aplinkos strategijos Gamtos apsaugos Miškų 
departamentas departamentas departamentas departamentas 


Atmosferos skyrius Ekonomikos ir Biologinės įvairovės Miškų ūkio plėtros 
planavimo skyrius skyrius skyrius 





Europos Sąjungos Miškotvarkos ir 
reikalų koordinavimo skyrius miškų išteklių 
skyrius skyri 
Genetiškai 
Tarptautinių ryšių ir modifikuotų 
organizmų skyrius 


Vandenų skyrius E 
Saugomų teritorijų 


strategijos skyrius 


(Cheminių medžiagų 
skyrius 





Užterštų teritorijų ir 
atliekų skyrius 





Valstybinė saugomų Rezervatų — Čepkelių, Kamanų, Viešvilės, Nacionalinių parkų — 
teritorijų tarnyba Žuvinto - direkcijos Aukštaitijos, Dzūkijos, 
rie AM Žemaitijos, Kuršių 
nerijos — direkcijos 


Generalinė miškų Miškų urėdija — - 
urėdija prie AM Regioniniai parkai 


Lietuvos Aplinkos apsaugos Jūrinių tyrimų Lietuvos hidrome- 
geologijos tarnyba agentūra centras teorologijos 
prie AM tarnyba prie AM 


— — Alytaus RAAD Panevėžio RAAD 
alstybinė aplinkos Kauno RAAD Šiaulių RAAD 
apsaugos inspekcija Klaipėdos RAAD Utenos RAAD 
Marijampolės RAAD Vilniaus RAAD 














17 pav. Aplinkos apsaugos politikos įgyvendinimas 
LR aplinkos ministerijoje 

8.2.1. Reglamentavimas 


Viena iš svarbiausių aplinkos apsaugos prevencinių priemonių yra 
ūkinės-gamybinės veiklos reglamentavimas. Veikla reglamentuojama 
nustatant standartus bei normatyvus, sąlygas, kurių ūkio subjektai pri- 
valo laikytis. 

Standartai ir normatyvai 

Aplinkos apsaugos standartai ir norminiai dokumentai yra viena iš 
svarbiausių priemonių įgyvendinant aplinkos apsaugos politiką. Kuriant 
nacionalinę aplinkos kokybės standartų sistemą, atsižvelgiama į iki šiol 
galiojančius standartus ir normatyvus, taip pat ES, Šiaurės šalių bei tarp- 
tautinius standartus, naudojant aplinkos monitoringo ir taršos šaltinių 
kontrolės sistemų, pramonės ir žemės ūkio taršos inventorizacijos duo- 
menis bei įvertinant geriausių technologijų įdiegimo realumą. 

Išskiriamos 4 standartų grupės: kokybės, emisijų, procesų ir produk- 
tų standartai. 

Kokybės standartai nustato maksimaliai leistiną teršalų kiekį ar 
lygi įvairiuose aplinkos komponentuose (ore, vandenyje, dirvožemyje), 
pavyzdžiui, gyvsidabrio kiekį upių vandenyje, sieros dioksido kiekį at- 
mosferoje, lėktuvų keliamo triukšmo lygi gyvenamuose rajonuose, esan- 
čiuose netoli nuo jų kilimo takų. Kokybės standartai kartais (dažnai) būna 
įvairūs, atsižvelgiant į tai, kaip vieni ar kiti aplinkos (gamtos) ištekliai 
naudojami. Pavyzdžiui, skirtingi kokybės reikalavimai nustatomi geriama- 
jam vandeniui arba vandeniui, kuris naudojamas žemės ūkio reikmėms, 
žuvininkystei, maudymuisi ir kitiems sanitariniams poreikiams. 

Emisijų standartai nustato maksimalų teršalų kiekį ar jų koncen- 
traciją, kuris gali būti išleidžamas iš taršos šaltinio. Taršios medžiagos 
patenka į atmosferą, vandens telkinius, dirvožemį. Emisijų standartai 
gali būti skirtingi, tai priklauso nuo teršėjų skaičiaus, aplinkos galimybių 
absorbuoti teršalus. 

Emisijų standartai dažniausiai taikomi stacionariems gamybinės 
paskirties objektams. 

Procesų standartai nustato stacionarių gamybinės paskirties objektų 
technologines sąlygas. Standartai nustato valymo ir filtracijos sistemų 
taikymą, teršėjas (naudotojas) neturi teisės, naudodamas kitas priemo- 
nes, sumažinti taršą. Procesų standartai reguliuoja gamybinę veiklą, kai 

naudojamos pavojingos medžiagos, ir jei dėl to yra reali galimybė kilti 
avarijoms. 

Produktų standartai nustato gaminių (prekių): 

+ fizinę būklę bei cheminę sudėtį (medikamentai, detergentai); 

+ pakuotę, pateikimą, priežiūrą (ypač toksinių medžiagų); 

+ kiek ir kokių teršalų gali išskirti naudojamas, eksploatuojamas 

gaminys (prekė), pvz., automobilis. 

Produktų standartai yra gana įvairūs. Vieni iš jų reguliuoja chemi- 
nių elementų (S, C) ar kitų priemaišų kiekį naftos produktuose, kituose 
išvardytos medžiagos, kurių naudojimas uždraustas (pvz., gyvsidabris 
pesticiduose). Kai kurie standartai reglamentuoja, kaip išvengti žalos 
aplinkai, kai gaminiai netinkamai naudojami, išpilami ar netinkamai 
naikinami. 


8.2.2. Ribojimai ir draudimai 


Taikant standartų sistemą, galima sumažinti ar panaikinti galimą 
žalą aplinkai. Jei žalingo poveikio aplinkai tikimybė yra didelė, aplin- 
kos apsaugos priemonės numato nutraukti pavojingo gaminio gamybą 
ar sustabdyti viso gamybinio objekto veiklą. 

Ribojimas vykdomas sudarant tam tikrus sąrašus arba planuojant 
teritorijas. 

Sąrašų sudarymas. Reguliuojant aplinkos apsaugos būklę, yra suda- 
romi apribotų naudoti ar uždraustų naudoti gaminių sąrašai, technologijų 
ar uždraustos veiklos sąrašai. 

Sudaromi nykstančių gyvūnų ir augalų rūšių, kurioms reikalinga ap- 
sauga, sąrašai. Tokias rūšis draudžiama gaudyti, išrauti, prekiauti jomis, 
vengti veiklos, kuri būtų joms kenksminga. ES Direktyva dėl laukinių 
paukščių apsaugos (1979 m.) riboja paukščių prekybą ir tokią žmonių 
veiklą, kuri gali pakenkti paukščių populiacijoms. 


8.2.3. Leidimai 


Valstybė reguliuoja aplinkos apsaugą išduodama ūkinei-gamybinei 
veiklai leidimus, licencijas. Leidimais reguliuojama atmosferos oro, 
vandens kokybė, triukšmo lygis, cheminių medžiagų naudojimas, lauki- 
nės gyvūnijos ir augalijos naudojimas ir apsauga, dirvožemio apsauga. 

Pavojingų objektų (branduoliniai įrenginiai, kasyklos, dujų, naftos gavy- 
bos ir perdirbimo įrenginiai) veiklai keliami griežti reikalavimai. 

Leidimais nesiekiama visiškai sustabdyti aplinkos taršą ar jos grės- 
mę, bet siekiama kontroliuoti taršos procesus ir, kiek įmanoma, suma- 
žinti taršos lygį. Leidimai yra lyg tarpinė grandis tarp nereguliuojamos 
industrinės veiklos ir visiško tokios veiklos uždraudimo. 

Kai bet kokia veikla yra susijusi su pavojingų aplinkosauginiu požiū- 
riu produktų (cheminių medžiagų, pesticidų, medikamentų) naudojimu 
(gamyba, naudojimas praktiniams tikslams, prekyba, importas, eksportas) 
kiekvienai iš šių veiklos rūšių reikalaujama gauti leidimus. 


8.2.4. Poveikio aplinkai vertinimas 


Poveikis aplinkai — tai bet koks numatomas palankus ar nepalankus 
aplinkai pokytis, kurį visiškai arba iš dalies sukelia planuojama ūkinė 
veikla, produktai arba paslaugos [77]. 





Poveikio aplinkai vertinimas yra planuojamos ūkinės veiklos 
poveikio aplinkai nustatymo, apibūdinimo ir įvertinimo procesas. 





Tai viena iš svarbiausių administracinių aplinkos apsaugos preven- 
cinių priemonių, leidžiančių išvengti neigiamų aplinkos pokyčių. Povei- 
kio aplinkai vertinimas (PAV) turi užtikrinti, kad galimas ekonominės 
plėtros poveikis aplinkai bus įvertintas ir į jį bus atsižvelgta dar prieš 
pradedant ūkinę veiklą. Taikant PAV procedūras, numatomas ūkinės 
veiklos poveikis aplinkai, parengiamos priemonės neigiamam poveikiui 
išvengti arba sušvelninti, pasirenkami priimtiniausi ekonominės veiklos 
plėtros variantai. 

Dažniausiai poveikis aplinkai skirstomas į tiesioginį, netiesioginį 
sistemai) ir socialinio lygio (poveikis pavieniams asmenims, visai ben- 
druomenei), kisti laiko ir erdvės atžvilgiu bei gali būti suvokiamas kaip 
neigiamas ir teigiamas poveikis. 

Lietuvoje PAV atliekamas vadovaujantis teisės aktais, kurie regla- 
mentuoja PAV procesą bei jo dalyvių tarpusavio santykius [77, 88]. 

Planuojamos ūkinės veiklos poveikio aplinkai vertinimo įstatyme 
(2000 m.) įtvirtinti PAV principai, atitinkantys šalies padėtį bei suderin- 
ti su tarptautiniais reikalavimais, įteisintais ES Direktyvoje dėl poveikio 

aplinkai vertinimo (85/337/EEB) bei konvencijoje Poveikio aplinkai 
vertinimas tarpvalstybiniame kontekste (1991 m.). 

Poveikio aplinkai vertinimo metu turi būti užtikrintas informacijos 
viešumas ir suteikta visuomenei galimybė dalyvauti vertinimo procese 
priimant sprendimus. 


8.2.5. Teritorijų planavimas 


Teritorijų planavimas yra viena iš svarbiausių priemonių, sudarančių 
galimybę reguliuoti žmonių ūkinę-gamybinę veiklą, siekiant sumažinti 
ar išvengti kenksmingo poveikio aplinkai. Pramonės ir kitų gamybinių 
objektų, kurie sukelia aplinkos taršą, veikla gali būti apribota, išskiriant 
juos į zonas, kurioms nustatomas tam tikras režimas. 

Atsižvelgiant į aplinkos veiksnius ir visuomenės poreikius, rengia- 
mi teisės aktai ir planavimo dokumentai, suskirstant teritoriją pagal jos 
naudojimo pobūdį į zonas: gyvenamieji rajonai, pramonės, žemės ūkio, 
miškų, kurortinės, apsauginės ir kitokios paskirties zonos. Išskirtų zonų 
teritorijoms naudoti sudaromi planai, rengiami ir priimami reikiami tei- 
sės aktai [37]. 

Teritorijų planavimo dokumentai — tai įstatymo nustatyta tvarka 
parengti ir patvirtinti dokumentai (planai, projektai, schemos), kuriuose 
raštu ir grafiškai užfiksuotos žinios apie teritorijas, jų tvarkymą, plėtoji- 
mo reikmes, sąlygas bei tvarką [40]. 

Teritorijų planavimas — kraštotvarkos reguliavimo procesas ir pro- 
cedūra teritorijos ir žemės naudojimo tikslinei paskirčiai, prioritetams, 
aplinkosaugos, paminklosaugos ir kitoms sąlygoms nustatyti, žemės, 
vandens, miškų fondo, gyvenamųjų vietovių, gamybos bei infrastruktū- 
ros sistemai kurti, gyventojų užimtumui reguliuoti, fizinių ir juridinių 
asmenų veiklos teritorijoje plėtojimo teisėms nustatyti [40]. 

Nuo teritorijų planavimo priklauso ne tik krašto tvarkymas, bet ir 
aplinkos apsaugos politikos įgyvendinimas. Pagrindiniai planavimo 
tikslai yra: 

+ sudaryti subalansuotos šalies teritorijos raidos prielaidas, garan- 

tuoti sveiką žmonių gyvenamąją, darbo ir poilsio aplinką; 

+ racionaliai naudoti gamtos išteklius; 

+ išsaugoti gamtines ir kultūrines kraštovaizdžio vertybes; 

+ kurti gyvenamųjų vietovių sistemos plėtojimo politiką; 

+ diferencijuoti krašto tvarkymą pagal šalies gamtinių sąlygų 

skirtumus. 

Planuojant teritorijas, nustatoma teritorijų paskirtis, prioritetai, jų 
galimas naudojimas ir raidos kryptys, gamtonaudos ir aplinkos apsaugos 
režimas, žemės, vandenų, miškų ir gyvenviečių tvarkymas bei infrastruk- 
tūros objektų išdėstymas, derinant visų ūkio veiklos sričių poreikius su 
aplinkos apsaugos interesais. 

Aplinkos apsaugos valstybinei bei regioninei politikai įgyvendinti 
svarbūs visi bendrojo, specialiojo ir detaliojo teritorijų planavimo do- 
kumentai. Specialiesiems aplinkos apsaugos planavimo dokumentams 
priskiriamos saugomų teritorijų planavimo, gamtinio karkaso, gamtinių 
išteklių naudojimo ir apsaugos bei kitos schemos. 

Aplinkos apsaugos priemonės, numatytos bendruosiuose planuose, 
kuriamos specialiojo planavimo dokumentuose — miškotvarkos, žemė- 
tvarkos, vandentvarkos, rekreacinio naudojimo, urbanistinės plėtros, 
infrastruktūros objektų išdėstymo bei plėtojimo ir, žinoma, aplinkos 
apsaugos planuose [35]. 


8.3. Ekonominės ir rinkos aplinkos apsaugos priemonės 


Įgyvendinant aplinkos apsaugos strateginius tikslus, ekonominėmis 
priemonėmis siekiama skatinti ūkinės veiklos subjektus racionaliai nau- 
doti gamtos išteklius, mažinti aplinkos taršą, aktyviau naudoti antrines 
žaliavas, tvarkyti atliekas. 

Aplinkos apsaugos įstatyme išvardytos šios aplinkos apsaugos eko- 
nominės priemonės: 





+ mokesčiai už gamtos išteklių naudojimą; 

+ mokesčiai už aplinkos teršimą; 

+ kreditavimo reguliavimas; 

+ valstybės subsidijos; 

+ kainų politika; 

+ ekonominės sankcijos ir nuostolių kompensavimas; 
+ kiti ekologiniai mokesčiai ir priemonės. 





Be šių priemonių, taikomos ir kitos — tai vartotojų mokesčiai, mo- 
kesčių lengvatos, paskolos, fondai. 

Ekonominės priemonės turi šių privalumų: 





+ atitinka principą „teršėjas (vartotojas) moka“; 

+ yra lankstesnės nei administraciniai svertai (ūkio subjektams, 
vartotojams ir teršėjams mokėti baudą turi būti ne taip naudinga 
nei investuoti į švaresnę gamybą); 

+ yra dinamiškos ir skatina nuolat tobulėti; 

+ yra demokratiškos, nes sprendimų priėmimo teisė paliekama 
(kaip ką ir kada keisti) gamtos išteklių vartotojams bei aplinkos 
teršėjams. 





Europos Sąjungos šalių aplinkosaugos ekonominėje sistemoje vis 
labiau įsigali principas „teršėjas moka“, apie kurį pirmą kartą prabilta dar 
1972 m. Šiuo atveju laikomasi principo, kad kiekvienas turi teisę į švarią 
aplinką, ir tas, kuris ją teršia, privalo už tai mokėti. Nenorėdamos iškreipti 
tarptautinės prekybos netiesiogiai suteikdamos subsidijas gamintojams- 
teršėjams, ES bei Ekonominio bendradarbiavimo ir plėtros organizacijos 
(OECD) šalys susitarė, kad teršėjai turi sumokėti teršalų valymo išlaidas, 
t. y. šios išlaidos turi tapti įmonėms teršėjoms vidinėmis. 

Pabrėžtina, kad principas ,„moka teršėjas“ pastaruoju metu traktuo- 
jamas plačiau - kaip „prevencinis teršėjas moka“ (angl. Precautionary 
Polluter Pay Principle). Šiuo atveju numatyta, kad potencialiam teršėjui 
pinigai grąžinami bei mokamos palūkanos tik tada, jeigu jis išvengia ap- 
linkos taršos. Kartu skatinama diegti prevencines priemones (ekologiškai 
saugias technologijas). 

Kuriant ir tobulinant ekonominių priemonių sistemą, atsižvelgiama 
į šiuos kriterijus: 

+ efektyvumo: priemonės turi būti skirtos taršai jos šaltinyje ma- 

žinti; 

+ paprastumo: priemonės turi būti nesunkiai įgyvendinamos ir 
valdomos, ojų įgyvendinimo išlaidos ir nauda — gerai apgalvo- 
tos; 

+ "priimtinumo: vykdomos priemonės bus veiksmingos, jeigu 
jos bus priimtinos visuomenei ir jeigu jas pavyks įtraukti į jau 
esančią rinkos ir institucinę sistemą; 

+ aiškumo: taikomos priemonės turi būti suprantamos, nesuke- 
liančios dviprasmybių; 

+ ekonominio efektyvumo: priemonės turi skatinti siekti mažiau- 
sių sąnaudų reikalaujančių sprendimų; 

+ "socialinio teisingumo: ekonominės priemonės neturėtų tapti naš- 
ta socialiai remtiniems bei tiesiogiai nesinaudojantiems gamtos 
ištekliais ir neteršiantiems aplinkos visuomenės nariams [35]. 


8.3.1. Mokesčių sistema 


Bejau čia paminėtų reguliavimo priemonių, daugelyje valstybių, taip 
pat ir Lietuvoje, priimami teisės aktai, kuriais remiantis taikoma įvairių 
ekonominių apribojimų ar paskatų, siekiant išsaugoti aplinkos kokybę. 
I gaminio kainą siekiama įtraukti ne tik sunaudotų žaliavų vertę, gamy- 
bos išlaidas, bet ir aplinkai padarytą žalą. Tai reguliuojama įvairiomis 
ekonominėmis priemonėmis. 

Viena iš tokių priemonių yra mokesčiai už aplinkos teršimą ir už 
valstybinius gamtos išteklius. Nustatytų mokesčių už taršą surinkimo 
svarbiausias tikslas yra sumažinti aplinkos teršimą. 

Nacionalinėje darnaus vystymosi strategijoje [36] pabrėžta, kad mo- 
kesčiai už išteklius turi būti pertvarkyti taip, kad jų dydis priklausytų ne 
tik nuo sunaudotų išteklių kiekio, bet ir nuo jų naudojimo efektyvumo. 
Mokesčių politika turi būti pertvarkyta — nuo mokesčių už naudą (paja- 
mas, pelną) pereiti prie mokesčių už žalą (aplinkos taršą, neefektyvų 
išteklių naudojimą), kuo dažniau taikant atsakomybės (teršėjas moka) 
principą. 

Veiksmingai funkcionuojančioje mokesčių sistemoje mokesčiai 
turi būti: 

+ lengvai nustatomi; 

+ lengvai kontroliuojami; 

+ lengvai surenkami; 

+ teikti iš anksto numatytų pajamų. 

Vienas bendrasis mokestis už taršą neretai galėtų būti priimtinesnis 
ir patogesnis, nei keli smulkūs mokesčiai, kuriems teisingai apskaičiuoti 
ir surinkti reikia nemažai laiko ir išlaidų. Tikslingiausias yra viso gamybi- 
nio proceso kompleksinis ekologinis apmokestinimas. Pavyzdžiui, 
deginant kurą didelėse katilinėse galima apmokestinti anglies ir sieros 
dioksidų (CO,, SO,), azoto oksidų (NO) taršą, nesileidžiant į visų kitų 
170 


teršalų, patenkančių į aplinką sąlygiškai nedideliais kiekiais, išsamius 
skaičiavimus. 
Aplinkosauginiais mokesčiais galima [11]: 





+ sumažinti ekonomines sąnaudas, siekiant norimos aplinkos 
būklės, 1r turi būti paskata taršai mažinti; 

+ diegti naujas technologijas, nes teršėjai yra suinteresuoti ieškoti 
naujų taršos mažinimo būdų; 

+ būti pajamų šaltiniu investicijoms į aplinkos apsaugą bei aplin- 
kos apsaugos politikai vykdyti; 

+ padėti įgyvendinti darnaus vystymosi principus. 





Integruojant aplinkos apsaugos reikalavimus į ūkinę veiklą, naudo- 
jami ekonominiai svertai. 

Mokesčiai už valstybinių gamtos išteklių naudojimą. Mokesčiais 
už valstybinius gamtos išteklius didinama gamtos išteklių naudotojų 
atsakomybė už suteikto nacionalinio turto efektyvų ir taupų naudojimą. 
Šie mokesčiai turi kompensuoti naudingųjų iškasenų paieškų ir žvalgy- 
mo, jų kiekiui bei kokybei išsaugoti valstybines išlaidas bei reguliuoti 
iškasenų naudojimą. Mokesčiai priklauso nuo žaliavų, esančių telkinyje, 
atsargų. Žaliavų naudotojams yra nustatomi limitai, kuriais yra pagrįstas 
mokesčių mokėjimas. 

Mokesčių mokėjimą reglamentuoja Mokesčių už valstybinių gamtos 
išteklių naudojimą įstatymas (1991 m.). 

Mokesčiai už oro, vandens ir dirvožemio taršą. Gamybos technologi- 
jos šiandien dar nėra tokios tobulos, kad būtų galima gaminti be atliekų. 
Daugelis gaminių, pasibaigus jų naudojimo terminui, tampa atliekomis. 
Mokesčiai už aplinkos teršimą yra ekonominė priemonė, skatinanti teršė- 
jus mažinti aplinkos teršimą, neviršyti aplinkos taršos normatyvų, kurti 
naujas technologijas, racionaliai naudoti žaliavas, taip pat iš mokesčių 
kaupti lėšas aplinkos apsaugos priemonėms įgyvendinti. Mokesčių už 
taršą pagrindas yra gamtos išteklių naudojimo leidime nustatytas norma- 
tyvas. Apmokestinami teršalai (SO,, NO., kietosios dalelės ore, BDS, 
suspenduotos medžiagos, azotas bei fosforas vandenyje ir kt.). 

Mokesčių mokėjimą reglamentuoja Mokesčio už aplinkos teršimą 
įstatymas (1991 m.). 

Vartotojų mokesčiai už vandens vartojimą, nutekamųjų vandenų 
valymą, buities ir pramonės atliekų sutvarkymą mokami tam, kad jie 
padengtų išlaidas, skatintų taupiai naudoti vandenį ir kitus išteklius bei 
mažinti nuotekas ir atliekas. 

Produktų (gaminio, prekės) mokesčiai. Mokesčiais skatinama ma- 
žinti pakuotės medžiagų naudojimą, šias medžiagas surinkti, naudoti 
daugkartinę tarą, švaresnį kurą ir kt. 

Akcizo (muito) mokesčiais už kurą ir automobilius ribojamas nesai- 
kingas kuro ir neūkiškas transporto naudojimas. 

Baudomis už nustatytų taršos limitų viršijimą arba nuslėptą taršą, 
aplinkai padarytą žalą siekiama riboti šiuos nusižengimus. 

Be šių mokesčių, suteikiamos dotacijos projektinėms studijoms, 
moksliniams tyrimams ir projektams įgyvendinti. 

Mokesčiai už aplinkos taršą ir gamtos išteklių naudojimą pradėti 
taikyti nuo 1991 m. [17]. 


8.3.2. Finansinės priemonės 


Investicijos į aplinkos apsaugą. Didžiuma investicijų į aplinkos 
apsaugą yra valstybės biudžeto asignavimai, o kita — užsienio valstybių 
bei tarptautinių organizacijų teikiami kreditai ir subsidijos, savivaldybių 
finansiniai ištekliai bei pačių įmonių lėšos. 

Finansavimas iš vartotojų mokesčių. Vartotojai (teršėjai) moka už 
padarytą žalą aplinkai. Taip įgyvendinamas principas „teršėjas moka“. 

Lietuvos aplinkos apsaugos investicijų fondas įsteigtas 1996 m. 
Fondo veiklos tikslas - remti visuomeninį ir privatų sektorių įgyvendinant 
aplinkos apsaugos projektus, mažinančius ūkinės veiklos įtaką (taršą) 
aplinkai. Fondas kaupia lėšas, skatina mažinti atliekas ir taršą, finansuoja 
investicinius projektus, mažinančius neigiamą ūkinės veiklos įtaką ap- 
linkai, taip pat vandens, atmosferos apsaugos ir atliekų tvarkymo projek- 
tus. Svarbiausias šio fondo uždavinys yra padėti padengti ekonomiškai 
pagrįstas išteklių taupymo, įmonių taršos mažinimo projektų išlaidas. 
Investicinius projektus fondas remia palūkanomis, subsidijomis, leng- 
vatinėmis paskolomis ir dotacijomis. 

Įgyvendinus projektus, atsipirkusios lėšos naudojamos aplinkos ap- 
saugos investicijų fondo paskoloms grąžinti, šio fondo lėšoms didinti. 

Aplinkos apsaugos rėmimo programos (Valstybinis gamtos ap- 
saugos fondas 2000 m. reorganizuotas į Aplinkos apsaugos rėmimo 
programą) tikslas — finansuoti aplinkosaugos priemones. Programos 
lėšos naudojamos: 

+ "priemonėms, kuriomis kompensuojama aplinkai padaryta žala, 
taip pat ir aplinkos apsaugos objektams projektuoti, statyti, re- 
konstruoti, remontuoti; 

+ aplinkos taršos šaltiniams šalinti; 

+ gamtos ištekliams atkurti, gausinti, gamtos išteklių naudojimo, 
jų gausinimo ir aplinkos apsaugos projektams, programoms, 
schemoms rengti; 

+ moksliniams taikomiesiems darbams, aplinkos monitoringui, 
poveikiui aplinkai vertinti; 

+  aplinkosauginiam švietimui plėsti ir kitoms aplinkosaugos prie- 
monėms rengti. 

Didžiumą programos lėšų sudaro baudos už aplinkai ir gamtos 1š- 
tekliams padarytą žalą, pažeidus aplinkos apsaugos įstatymus ir teisės 
aktus. 

Šios programos veiklą reglamentuoja Aplinkos apsaugos rėmimo 
programos įstatymas (2000 m.). 

Subsidijos (lot. subsidium — pagalba, parama) — tai valstybės pinigi- 
nė pašalpa, teikiama vietos valdžios organams, bendrovėms, fiziniams 
ir juridiniams asmenims. Subsidija yra biudžetinio reguliavimo forma. 
Skiriamos tiesioginės ir netiesioginės subsidijos. Netiesioginės subsidijos 
pavyzdžiu gali būti mokesčių mažinimas arba atleidimas nuo jų. 

Viena iš subsidijos formų yra dotacija (lot. dotatio — dovana, 
auka) — tai valstybės duodamos įmonėms, organizacijoms, vietiniam 
biudžetui negrąžinamos lėšos, kad būtų galima padengti išlaidas, kurios 
viršija pajamas. 

Subsidijomis yra vadinamos įvairiausios finansinės paramos formos, 
tarp jų - dotacijos, paskolos bei mokesčių nuolaidos. Valstybė ar savival- 
dybės moka subsidijas, siekdamos skatinti mažinti gamybinių objektų 
aplinkos taršą, skiria tikslinių lėšų konkretiems objektams rekonstruoti ar 
naujoms technologijoms įgyti. Valstybė neretai subsidijuoja aplinkosaugi- 
nę veiklą mažindama mokesčius, suteikdama lengvatinių arba be procentų 
paskolų ūkiniams subjektams, kurie įsirengia valymo įrenginius [13]. 

8.3.3. Ekologinės rizikos draudimas 


Kiekvienais metais Žemėje užfiksuojama daugybė gamtos reiškinių 
(audros, potvyniai, uraganai, tropiniai ciklonai, žemės drebėjimai ir kt.), 
įvyksta avarijų ir katastrofų, kurių metu padaromi dideli materialiniai 
nuostoliai, žūsta žmonės. Paprastai kiekviena stichinė nelaimė ar nelai- 
mingas atsitikimas nagrinėjamas kaip pavojus gamybos priemonėms. 
Kiekvienas pavojus yra draudimo objektas. 

Neigiamas poveikis aplinkai yra suprantamas kaip oro, vandens ar 
dirvožemio natūralių sąlygų pasikeitimas per trumpą laiką, įvykus ava- 
rijai arba per ilgesnį laiką, kurį sukėlė tarša, skysčių patekimas į aplinką 
ir kt., susiję su įmonės veikla. 

Plėtojantis pramonei, diegiant naujas technologijas, iškyla svarbus 
uždavinys — užtikrinti pramonės įmonių, transporto priemonių bei inži- 
nerinių įrenginių saugumą [11]. 

Ekologinės rizikos draudimo turinį sudaro tam tikrų įvykių sukeltos 
ekonominės žalos finansinis padengimas tretiesiems asmenims: fiziniams 
ir juridiniams, dėl avarinio ar netikėto aplinkos užteršimo. Ekologinės 
rizikos draudimas yra specifinė draudimo rūšis [13]. 

Dabar sukurtos ir naudojamos modernizuotos technologijos, kurias 
naudojant savaime slypi tam tikras pavojus pažeisti gamtinę aplinką. 
Šiuolaikinių technologinių objektų pažeidžiamasis potencialas labai 
išaugo, nes didėja technologiniai parametrai: temperatūra, slėgis, pavo- 
jingų medžiagų kiekis, agregatų galingumas. Technogeninių ir gamtinių 
katastrofų potencialus pavojus didėja augant ūkinei veiklai. 

Aukštas technologinis lygis susijęs su ekologine rizika. Šią ekologi- 
nę riziką gali perimti draudimo organizacijos, kurios imdamos metinius 
draudimo įnašus, gali kompensuoti verslininkų nuostolius, įvykus drau- 
diminiam įvykiui [11]. 


8.3.4. Prekyba apyvartiniais taršos leidimais 


Prekiauti apyvartiniais taršos leidimais pradėta JAV 1970-1980 m. 
Paaiškėjo, kad tai yra efektyvi taršos mažinimą skatinanti priemonė. 

Pirmieji prekybos apyvartiniais taršos leidimais pavyzdžiai buvo 
susiję su azoto oksidų (NO,) ir sieros dioksido (SO,) taršos leidimų 
prekyba. Tačiau pastaruoju metu perspektyviausia yra prekyba anglies 
dioksido (CO,) bei kitomis klimato atšilimą sukeliančiomis dujomis, 
vadinamosiomis „šiltnamio“ dujomis. 

1997 m. išsivysčiusių šalių vadovai pasirašė Kioto (Japonija) proto- 
kolą ir įsipareigojo 2008-2012 m. sumažinti šiltnamio reiškinio dujų taršą 
5,2 Yo (lyginant su 1990 m.). Protokolas įteisino prekybos apyvartiniais 
taršos leidimais (ATL) principą. Šio protokolo nuostatos skatina preky- 
bą ATL kaip priemonę pramoninėms šalims įvykdyti taršos mažinimo 
įsipareigojimus. 





Apyvartinis taršos leidimas — tai leidimas per nustatytą laiką 
išmesti vieną toną anglies dioksido ekvivalento. 





Prekyba apyvartiniais taršos leidimais — tai rinkos sistemos 
veikimu pagrįstas taršos mažinimo veiksnys, numatantis galimybę 
vienai suinteresuotai šaliai (ūkio subjektui) perleisti (parduoti) turi- 
mą leidimą teršti kitai suinteresuotai šaliai. 


Prekyba apyvartiniais taršos leidimais leidžia pritraukti lėšas in- 
vestuojant į veiksmingiausias technologijas, naudoti atsinaujinančius 
energijos šaltinius. 

Prekybos ATL metodo pranašumai sprendžiant aplinkos apsaugos 
problemas yra šie: 

+ garantuotai pasiekiami norimi gamtosauginiai tikslai; 

+ Šis metodas gali palengvinti ekonominę plėtrą net ir tuose rajo- 

nuose, kur neleidžiama toliau emisijoms didėti; 

+ metodas suteikia didesnį lankstumą individualioms kompani- 

joms; 

+ leidimų teršti aplinką naudojimas sudaro galimybę aplinkos 

apsaugos sistemai mažinti maksimalių leistinų teršalų kiekį 
(o kartu ir gerinti gamtinės aplinkos būklę) be sudėtingų dery- 
bų; 

+ šis metodas skatina teršiančias įmones diegti gamybinėje bei 
gamtosauginėje veikloje mokslo ir technikos laimėjimus, kurti 
ir naudoti veiksmingas šiuolaikines technologijas bei įrangą 
aplinkos teršimui mažinti [11]. 

Europos Sąjunga, siekdama sumažinti šiltnamio reiškinį sukelian- 
čių dujų, patenkančių į atmosferą, taršą, priėmė direktyvą 2003/37/EB, 
kuria remiantis pradėjo veikti prekybos apyvartiniais taršos leidimais 
sistema. 2005 m. ES oficialiai pradėjo veikti prekybos anglies dioksidu 
sistema. Joje dalyvauja daugelis ES šalių įmonių, teršiančių atmosferą 
CO,. Jos galės tarpusavyje prekiauti ATL išleisti į atmosferą tam tikrą 
CO, kiekį. 

Veikiant šiai prekybos sistemai, kiekvienai atmosferą teršiančiai 
įmonei yra skirtas leidimų skaičius, o viršijusi jai skirtą kiekį įmonė tu- 
rės arba papildomai pirkti leidimus rinkoje, arba mokėti baudas. Įmonės, 
investavusios į mažiau taršias technologijas, sutaupytus leidimus gali 
parduoti kitoms įmonėms rinkos kaina. 

Įmonės, kurios norės išleisti daugiau teršalų nei nustatyta leidime 
ir nenorės mokėti baudų, turės arba nusipirkti papildomų ATL iš kitų 
įmonių, kurios mažiau terš CO, nei joms leista, arba diegti aplinkai 
palankesnę technologiją, kad sumažintų išleidžiamo į atmosferą CO, 
kiekį. Ši ES pradedama diegti prekybos anglies dioksidu sistema padės 
mažinti „šiltnamio reiškinį“. 

Aišku, kad taršos mažinimo sąnaudos įmonėse, naudojančiose 
nevienodas technologijas, žaliavas, kurą, yra skirtingos. Todėl kai ku- 
rioms įmonėms yra pigiau vykdyti taršos mažinimo įsipareigojimus ne 
patiems investuoti į taršą mažinančias priemones, bet sumokant tam 
tikrą mokestį kitai įmonei, arba, kitais žodžiais,- nusiperkant apyvarti- 
nius taršos leidimus (ATL) iš kitos įmonės. Įmonės, parduodančios ATL, 
gauna papildomų lėšų taršą sumažinantiems projektams įgyvendinti, ir 
šie projektai greičiau atsiperka. 

Prekyba ATL nukreipia lėšas ten, kur jos yra naudojamos efektyviau- 
siai. Išlošia ir ATL pirkėjas, sutaupęs lėšų, reikalingų taršai mažinti, ir 
ATL pardavėjas, taršą mažinantiems projektams pritraukęs papildomų 
lėšų. Laimi tiek ATL pirkėjas, sutaupęs investicijas, kurios skiriamos sa- 

Šaltinis: Aplinkos būklė 2004 [54] 


18 pav. Europos Sąjungos ir Lietuvos EKO ženklai 


vo ūkiui modernizuoti, tiek ATL pardavėjas, kurio papildomos išlaidos 
investicijoms grįžta ir duoda naudą, pardavus ATL. 

Prekyba apyvartiniais taršos leidimais yra įmanoma tik esant tam 
tikrai šio verslo aplinkai, ribojančiai taršą ir išduodančiai taršos leidimus, 
kartu sukurdama šių leidimų vertę [11, 56, 58]. 

Europos Komisija pritarė Lietuvos nacionaliniam ATL paskirstymo 
2005-2006 m. planui. Pagal šį planą skirta 36,8 mln. nemokamų ATL 
atmosferai teršti CO,. Jie paskirstyti 93 Lietuvos įmonėms. Vienas ATL 
suteikia galimybę nemokamai išleisti į aplinką vieną toną dujų. Vadinasi, 
per 3 metus Lietuva į atmosferą galės išleisti 36,8 mln. tonų CO, (tai 
5 mln. tonų, arba 12 Yo, mažiau nei to pageidavo šalies įmonės). 

Lietuvos energetikos, cemento, celiuliozės, metalo apdirbimo įmo- 
nės planuoja uždirbti dešimtis milijonų litų ES rinkoje parduodamos 
sutaupytus ATL atmosferai teršti CO,. Daugiausia leidimų per 3 metus 
suteikta AB „Lietuvos elektrinei“ (7,4 mln. t) ir AB „Mažeikių naftai“ 
(6,6 mln. t). 

Įmonė, viršijusi jai nustatytą ATL kiekį, turės pirkti ATL rinkoje arba 
mokėti apie 40 eurų už išleistą į atmosferą CO, toną. 

Lietuvos aplinkos ministras patvirtino Ši/i/mamio dujų apyvartinių 
taršos leidimų išdavimo ir prekybos jais tvarką (2004 m.). Iki 2006 m. 
pradžios Lietuvos įmonės rinkoje pardavė apie 200 tūkst. ATL. Vieno 
leidimo kaina 20-25 eurai. 

8.3.5. Aplinkosauginis prekių (gaminių) ženklinimas 


Aplinkosauginis ženklinimas — tai į rinką orientuota laisvanoriška 
aplinkosauginės politikos priemonė, kuri remiasi informacijos apie ga- 
minių ar paslaugų aplinkosaugines savybes pateikimu [78]. 

Pagrindinis aplinkosauginio ženklinimo tikslas yra apsaugoti aplin- 
ką, skatinant gaminių su mažesniu neigiamu poveikiu aplinkai pasiūlą 
ir paklausą [78, 79]. 

Aplinkosauginis prekių (gaminių) ženklinimas — tai jų įvertinimas 
pagal nustatytus aplinkosauginius kriterijus. Aplinkosauginio ženklo 
(EKO) suteikimas produktų grupėms yra aplinkos apsaugos ir vartojimo 
darnaus vystymo strategijos dalis. 

Aplinkosauginis gaminių ženklinimas padeda vartotojams atpažin- 
ti gaminius (produkciją), mažiau kenkiančius aplinkai, ir yra aplinkos 
apsaugos priemonė, skatinanti mažinti gamybos, prekybos ir vartojimo 
poveikį aplinkai [40]. 

Gaminant gaminius ar teikiant paslaugas, naudojami gamtos ištek- 
liai, susidaro teršalai ir atliekos. Siekiant taupiau naudoti gamtos išteklius, 
mažinti vandens bei energijos sąnaudas ir susidarančių teršalų bei atlie- 
kų kiekį, naudojama savanoriškai gamintojų pasirenkama EKO ženklo 
produktų grupėms suteikimo sistema. Ši sistema — tai komunikacijos 
sistema, nes visuomenei teikiama informacija apie produktus, kurių ga- 
myba ir vartojimas palankesni aplinkai. Taip vartotojai skatinami įsigyti 
produktų, kuriems suteiktas EKO ženklas, ir prisidėti saugant aplinką 
bei sveikatą [79]. 

Aplinkosauginis ženklinimas remiasi principu „nuo pradžios iki ga- 
lo“, kuris galėtų būti paaiškintas taip: gaminys per visą savo gyvavimo 
ciklą — pradedant žaliavų gavyba, jų paruošimu, o paskui gaminį gami- 
nant, vartojant bei jam virtus atliekomis, naudojant antriniam perdirbimui 
ar utilizavimui — yra nekenksmingas aplinkai ir vartotojo sveikatai. 

Aplinkosauginis (EKO) ženklas — grafinis simbolis, kuris yra pa- 
teikiamas gaminio etiketėje, reklamoje, ant pakuotės kaip tam tikra 
informacija vartotojui. EKO ženklas yra orientyras vartotojui, kad jis, 
pirkdamas tokiu ženklu pažymėtą gaminį, prisideda prie aplinkos koky- 
bės gerinimo, kurio siekia gamintojas. 

Daugelyje šalių ženklinti naudojami stilizuoti ženklai, kurie vartoto- 
jui suteikia žinių apie įvairias prekes, gaminius (produkciją) bei paslau- 
gas, atitinkančias aplinkos apsaugos reikalavimus bei kriterijus. EKO 
ženklu dažniausiai žymimos prekių pakuotės arba pačios prekės. 

Aplinkosauginis ženklinimas nėra privalomas. Tokį ženklinimą 
gamintojai ir importuotojai gali pasirinkti. Tai naudinga todėl, kad, infor- 
muojant vartotojus, galima keisti aplinkai žalingus gaminius (paslaugas) 
nekenksmingais nuosekliai be didelių ekonominių padarinių. Žalingi 
produktai draudžiami įstatymų. Aplinkosauginis ženklinimas suteikia 
galimybę patiems vartotojams pasirinkti mažiau kenksmingus aplinkai 
gaminius ir taip mažinti pavojų aplinkai ir sveikatai. 


8.3.5.1. Aplinkosauginis gaminių ženklinimas Europoje 

Vokietijos Federacinė Respublika pirmoji Europoje (nuo 1977 m.) 
pradėjo taikyti aplinkosauginį prekių ženklinimą. Vokietijos EKO žen- 
klas, vadinamas Mėlynuoju angelu, dabar plačiai naudojamas ir žinomas 
Vokietijoje bei kitose šalyse. EKO ženklas suteikiamas gaminiams, tu- 
rintiems mažesnį poveikį aplinkai nei kiti tos pačios paskirties gaminiai. 
Kriterijai nustatomi gaminių ir paslaugų grupėms, kurios turi panašią 
vartojimo paskirtį. 

Europos Sąjungos institucijos 1992 m. paskelbė teisės aktą (regla- 
mentą), nustatantį EKO ženklo suteikimo tvarką. 2000 m. ši tvarka buvo 
peržiūrėta ir pataisyta. Reglamente nurodoma, kad ES EKO ženklas bus 
suteikiamas produktams (gaminiams ir paslaugoms), kurie pasižymės 
mažiau kenksmingu poveikiu aplinkai nei kiti tos pačios grupės produk- 
tai, užtikrins efektyvų gamtos išteklių naudojimą, o gyventojams apie 
šiuos produktus bus teikiama tiksli ir moksliškai pagrįsta informacija. ES 
EKO ženklas suteikiamas remiantis ekologinių kriterijų reikalavimais. 
Šie kriterijai sukurti daugiau kaip 20 gaminių grupei. Šis teisės aktas 
netaikomas maisto produktams, gėrimams ir vaistams. 

Europos Komisija nuolat organizuoja darbo grupes naujiems ES 
EKO ženklo suteikimo kriterijams kurti. Kasmet daugėja produktų gru- 
pių, kurioms yra parengti šio ženklo suteikimo kriterijai. 

Europoje gaminiai EKO ženklais pradėti ženklinti maždaug prieš 
dvidešimt metų. Paminėti šie nacionaliniai EKO ženklai: Mėlynasis 


179 


angelas (Vokietija), Žalias lapas (Čekija). Prie regioninių EKO ženklų 
priskirtini Baltoji gulbė (Šiaurės šalys), Europos Sąjungos gėlė. 

Europos Sąjungos gėlė —tai regioninis EKO ženklas (18 pav.), kurio 
teisinė bazė buvo pradėta kurti 1992 m. Šis ženklas yra suteikiamas pre- 
kėms bei paslaugoms, išskyrus farmacinius preparatus, maistą ir gėrimus. 
Ženklas gaminiui suteikiamas trejiems metams, paskui kriterijai ženklui 
gauti peržiūrimi. Europos Komisijos duomenimis, dabar yra daugiau nei 
350 EKO ženklą turinčių ne maisto gaminių. 

Europos Sąjungos gėlę rekomenduojama suteikti tik tiems gami- 
niams, kurių apyvarta yra didelė, kurie visuose savo gyvavimo cikluose 
daro minimalų pavojų aplinkai ir yra skirti vartotojui, o ne pramoniniam 
naudojimui. 

EKO ženklas suteikiamas vadovaujantis ES institucijų priimtais tei- 
sės aktais. Gaminiai yra suskirstyti į grupes (dažai ir lakas, šaldytuvai, 
kompiuteriai, skalbimo priemonės, tekstilė, trąšos ir kt.), kurioms yra 
rengiami EKO ženklo suteikimo kriterijai. Šie kriterijai paprastai yra 
peržiūrimi kas keleri metai ir tobulinami. 


8.3.5.2. Aplinkosauginis gaminių ženklinimas Lietuvoje 


1995 m. buvo pradėti kurti Lietuvos EKO ženklinimo kriterijai ir 
1996 m. LR aplinkos ministerijos nutarimu buvo patvirtinta gaminių 
aplinkosauginio ženklinimo tvarka. Ši tvarka 2001 m. buvo pakeista ir 
patvirtinta nauja. Remiantis ja, Lietuvos aplinkai nepavojingo gaminio 
ženklo (ANGŽ) kriterijai naudojami tokie patys, kaip ir ES gėlės. Žen- 
klas gali būti suteikiamas visiems gaminiams, išskyrus maisto produktus, 
gėrimus, medicinos preparatus. 

Vadovaujantis ES teisės aktais, buvo parengti dokumentai, kurie 
nustato ANGŽ suteikimo tvarką ir procedūras, sukurti ANGŽ suteiki- 
mo aplinkosauginiai kriterijai 20 gaminių grupių (tekstilės gaminiams, 
skalbimo priemonėms, indų plovikliams, avalynei, tepalams, dažams ir 
lakui, kompiuteriams, šaldytuvams, dulkių siurbliams, skalbimo maši- 
noms ir kt.) [54]. 

Lietuvos aplinkosauginis ženklas yra žalios spalvos apskritimas, 
kuriame pavaizduota vandens lelija (18 pav.). 

Lietuvai tapus Europos Sąjungos nare, turime dvi EKO ženklo - Bal- 

toji lelija ir ES gėlė - suteikimo produktams (gaminiams ir teikiamoms 
paslaugoms) sistemas. Baltoji lelija sateikiama pagal aplinkai nepavo- 
jingo gaminio ženklo (ANGŽ) suteikimo tvarką, o ES gėlė — pagal ES 
nustatytą tvarką. 

Aplinkosauginio ženklinimo sistema Lietuvoje faktiškai neveikia, 
nes Lietuvos ženklinimo tvarka visiškai atitinka ES EKO ženklo reika- 
lavimus, yra labai sudėtinga ir brangi. 

Prekės, turinčios EKO ženklą, dažnai būna brangesnės už analogiš- 
kas be ženklo, nes jų gamyba reikalauja didesnių sąnaudų. Mokėdami tą 
skirtumą žmonės turi suprasti, kad moka už švaresnę ir sveikesnę aplinką, 
racionalų gamtos išteklių naudojimą. Gamintojai nėra suinteresuoti nau- 
doti EKO ženklą, nes dėl to padidėtų reikalavimai jų gaminių ekologinei 
kokybei, reikėtų pirkti EKO ženklo licencijas. Reikia pripažinti, kad 
įmonėms tiek pats ekologinis ženklinimas, tiek švaresnių technologijų 
diegimas nemažai kainuoja, todėl pati valstybės politika turėtų prisidėti 
prie šio skatinimo ir palaikymo. 


8.4. Įgyvendinimo kontrolės priemonės 


Aplinkos apsaugos politikos įgyvendinimas turi remtis patikima 
informacija ir šios informacijos nepertraukiamu vertinimu. Reikiama 
informacija gaunama atliekant įgyvendinamų aplinkos apsaugos prie- 
monių priežiūrą, naudojantis ataskaitų ir kitų pranešimų duomenimis, 
nuolat vykdomo monitoringo duomenimis. 

ES direktyvos nustato būdus ir priemones, kaip gauti informaciją 
apie aplinkos fizinę, cheminę, biologinę ir ekologinę būklę, reikalavimus 
pavyzdžiams (oro, vandens, dirvožemio) imti. Direktyvos numato, kas 
renka informaciją, kas ją kaupia, apdoroja, analizuoja ir priima sprendi- 
mus. Teisės aktai įpareigoja, kad gamybiniai objektai, įmonės teiktų ES 
institucijoms reikiamą informaciją apie poveikį aplinkai. 


8.4.1. Aplinkos monitoringas 
Plėtojant pramonę, žemės ūkį, energetiką bei kitą veiklą, neišvengia- 
mai pažeidžiami gamtiniai procesai. Visa tai gali sukelti nepageidaujamų 
ekologinių padarinių. Todėl siekiant tikslingos aplinkos ir visuomenės 

sąveikos, reikia turėti pakankamai išsamią ir tikslią informaciją apie 
aplinkos faktinę būklę, žmogaus poveikį jai ir tokio poveikio galimus 
padarinius. Naujausia informacija ir duomenys apie aplinkos būklę 
reikalingi darnaus vystymosi programoms pagrįsti, aplinkos kokybei 
valdyti. Monitoringas kaip tik ir yra pagrindinis objektyvių duomenų 
apie aplinką informacijos šaltinis. Todėl valstybei būtina turėti aplinkos 
būklės vertinimo sistemą — monitoringą. 

LR Aplinkos apsaugos įstatyme teigiama, kad „Aplinkai ir jos kom- 
ponentų būklei stebėti Lietuvos Respublikoje sudaroma vienoda aplinkos 
monitoringo sistema“. Šią sistemą sudaro oro, vandens, dirvožemio, auga- 
lijos, gyvūnijos, žemės gelmių išteklių, antropogeninio poveikio šaltinių, 
gyvenamosios aplinkos sąlygų ir sveikatos būklės stebėjimo sistemos. 

Aplinkos monitoringas — sistemingas aplinkos bei jos komponen- 
tų būklės ir kitimo stebėjimas, antropogeninio poveikio vertinimas ir 
prognozė. Monitoringas — kartojami matavimai, stebint pokyčius per 
tam tikrą laiką. 

Aplinkos monitoringo tikslus ir uždavinius apibrėžia Aplinkos moni- 
toringo įstatymas (1997 m.) — stebėti aplinkos būklę ir prognozuoti jos 
pokyčius veikiant antropogeniniams ir gamtiniams veiksniams. Aplinkos 
monitoringo turinį sudaro ne paprastas aplinkos būklės stebėjimas, bet 
jos kompleksinė analizė, vykstančių antropogeninių pokyčių vertinimas, 
modeliavimas, prognozė [34, 33]. 

Aplinkos monitoringo sistemos organizavimą, vykdymo bei kon- 
trolės tvarką reglamentuoja Valstybinio aplinkos monitoringo nuostatai 
(2002 m.). Aplinkos monitoringui vykdyti priimta Valstybinė aplinkos 
monitoringo 2005-2010 m. programa (2005 m.). 

Monitoringo sistemai rengti ES skiria daug dėmesio. Daugelyje ES 
direktyvų kalbama apie monitoringo vykdymą. 

Lietuvoje monitoringą vykdo Aplinkos ministerija. 

8.4.2. Aplinkos apsaugos auditas 


Aplinkos apsaugos auditas — tai vadybos priemonė, apimanti 
metodišką, dokumentais pagrįstą, periodiškai ir objektyviai atlie- 
kamą organizacijos veiksmingumo, vadybos sistemos ir procesų 
įvertinimą, ir sukurta aplinkai saugoti [80]. 


LST EN ISO 14010 standarte pateiktas išsamesnis aplinkos apsau- 
gos audito apibrėžimas: 


Aplinkos apsaugos auditas — sistemingas, dokumentais pagrįs- 
tas objektyviai gautų ir įvertintų audito duomenų patikrinimas, 
siekiant nustatyti, ar konkreti aplinkos apsaugos veikla, įvykiai, 
sąlygos, vadybos sistemos arba informacija apie šiuos dalykus ati- 
tinka audito kriterijus, ir šio veiksmo rezultatų pranešimas klientui 
[81]. 


Audito tikslas — atskleisti nukrypimus nuo priimtų standartų ar tei- 
sėtumo, ekonomiškumo, rezultatyvumo ir efektyvumo principų pažeidi- 
mus, kad būtų galima kuo greičiau pataisyti padėtį, prireikus patraukti 
kaltus asmenis atsakomybėn, atlyginti nuostolius arba imtis priemonių, 
kurios ateityje užkirstų kelią pažeidimams arba bent jau sumažintų jų 
atsiradimo galimybę [81]. 

Auditą atlikusi organizacija parengia ataskaitą, kurioje pateikia 
visuomenei ir kitoms suinteresuotoms šalims aplinkosauginę informa- 
ciją apie gamybinio objekto, organizacijos poveikį aplinkai ir nuolatinį 
aplinkosaugos veiksmingumo gerinimą. Aplinkosaugos ataskaita yra 
prieinama visuomenei [80]. 

Vidaus audito tarnybos kuriamos ministerijose ir valdžios instituci- 
jose, o išorės audito tarnybos nėra audituojamų institucijų organizacinės 
struktūros dalis. Vidaus audito tarnybos yra pavaldžios vadovui tos insti- 
tucijos, kurioje ji įsteigta. Išorės audito institucijos paskirtis yra tikrinti 
vidaus audito efektyvumą [81]. 

Aplinkos apsaugos vadybos auditas — tai dokumentais pagrįstas, 
periodinis ir objektyvus vertinimas, kuriuo siekiama nustatyti, ar aplin- 
kosaugos vadybos sistema ir aplinkosaugos veiksmingumas atitinka 
teisinius, techninius ir politikos reikalavimus ir (ar) sistema yra veiks- 
mingai įdiegta ir ar tinkamai vykdoma organizacijos aplinkos apsaugos 
politika [40]. 

9 skyrius 
APLINKOS APSAUGOS STRATEGIJA. 
DARNUS VYSTYMASIS 


9.1. Darnaus vystymosi samprata 


Darnaus vystymosi koncepcija galutinai buvo suformuluota 1987 m. 
Darnus vystymasis — tai toks vystymasis, kuris leidžia tenkinti dabartinius 
visuomenės poreikius, nemažinant ateinančių kartų galimybių tenkinti sa- 
vo poreikius. Trys pasaulinės gamtosauginės organizacijos — Tarptautinė 
gamtos apsaugos sąjunga (IUCN), Jungtinių Tautų aplinkos programa 
(UNEP) ir Laukinės gamtos fondas (WWF) 1991 m. paskelbė „Darnaus 
gyvenimo strategiją“. Šiai strategijai įgyvendinti reikia sustabdyti žmonių 
skaičiaus, gamtos išteklių naudojimo augimą. 

1992 m. Rio de Žaneire, pasaulinėje Aplinkos ir plėtros konferenci- 
joje, darnus vystymasis buvo įteisintas kaip pagrindinė ilgalaikė visuo- 
menės vystymosi strategija. Tai reiškia, kad yra būtinas kompromisas 
tarp ekonominių, socialinių ir aplinkosauginių visuomenės tikslų, kad 
būtina ilgalaikė visuomenės plėtros strategija. Svarbiausias jos princi- 
pas - gamyba privalo augti sparčiau nei gamtos turtų naudojimas, o 
aplinkosauginiai pažeidimai neturi viršyti leistinų normų. 

Šioje konferencijoje buvo priimta darnaus vystymosi įgyvendinimo 
veiksmų programa „Darbotvarkė - XXI amžius“, kurioje nurodyti svar- 
biausi principai, susiję su įvairiomis gyvenimo sritimis: gamtosauga ir 
racionalus gamtos turtų, naujų technologijų naudojimas, visuomenės 
socialiniai klausimai. 

9.2. Lietuvos aplinkos apsaugos strategijos raida 


Lietuva 1995 m. ratifikavo Biologinės įvairovės konvenciją ir įsipa- 
reigojo įgyvendinti jos reikalavimus — parengti šalies biologinės įvairovės 
studiją, strategiją ir veiksmų planą. 

Aplinkos ministerija kartu su kitomis ministerijomis ir mokslo 
įstaigomis 1995 m. parengė Lietuvos valstybinę aplinkos apsaugos stra- 
tegiją [72], kurioje kraštovaizdžio ir biologinės įvairovės išsaugojimas 
yra viena iš svarbiausių strategijos sudedamųjų dalių. Buvo išanalizuota 
esama padėtis, nustatytos egzistuojančios problemos, prioritetai, tikslai. 
Parengta veiksmų programa iki 2000 metų. 

1996 m. LR Seimas patvirtino Lietuvos aplinkos apsaugos strate- 
giją [35], o Vyriausybė — veiksmų programą, kuri turėjo tikslą kreipti 
šalį darniai plėtotis, kad būtų išsaugota švari ir sveika gamtinė aplinka, 
biologinė ir kraštovaizdžio įvairovė, užtikrintas efektyvus gamtinių iš- 
teklių naudojimas. 

Aplinkos apsaugos strategija buvo pagrįsta Rio de Žaneiro dekla- 
racijoje (1992 m.) priimtais principais. Vėliau, remiantis darnaus vys- 
tymosi principais, buvo parengtos kai kurių sričių strategijos: Klimato 
kaitos konvencijos įgyvendinimo nacionalinė strategija (1966 m.), Bio- 
loginės įvairovės išsaugojimo strategija ir veiksmų planas (1996 m.), 
Visuomenės aplinkosauginio švietimo strategija ir veiksmų programa 
(1998 m.), Nacionalinė klimato kaitos konvencijos įgyvendinimo strate- 
gija ir veiksmų programa (1997 m.), Nacionalinė energetikos strategija 
(2002 m.) [17]. 

Biologinės įvairovės išsaugojimo strategijos tikslas buvo sudaryti pri- 
elaidas svarbiausioms ekosistemoms ir rūšims ateities kartoms išsaugoti 
bei sukurti pamatą biologinei ir kraštovaizdžio įvairovei subalansuotai 
naudoti ir valdyti. Veiksmų planai parengti konkrečioms ekosistemoms 
išsaugoti. Buvo siekiama, kad biologinės įvairovės išsaugojimas taptų 
sudedamąja žemės, miškų ūkio, pramonės, statybų planavimo, medžiok- 
lės ir žuvininkystės politikos dalimi. 


9.3. Europos Sąjungos darnaus vystymosi strategija 


ES darnaus vystymosi nuostatos buvo suformuluotos Penktojoje ES 
aplinkos veiksmų programoje (1993 m.). 

2001 m. buvo patvirtinta Europos Sąjungos darnaus vystymosi 
strategija. Joje konstatuojama, kad darnus vystymasis yra ilgalaikė ES 
strategija, užtikrinanti sveiką ir švarią aplinką. Strategijoje išskirti 6 dar- 
naus vystymosi prioritetai: 

1. Klimato kaitos švelninimas ir švarios energijos naudojimas. 
Valstybių įsipareigojimų pagal Kioto protokolo reikalavimus įgyven- 
dinimas yra tik pradžia mažinant šiltnamio reiškinį skatinančių dujų 
emisiją 1 atmosferą. Toliau iki 2020 m. kasmet šių dujų tarša turės būti 
mažinama 1 Yo. 

2. Veiksmingesnis gamtos išteklių naudojimas. Tai reiškia, kad ištek- 
lių naudojimas ir atliekų kiekis didėtų daug lėčiau nei gamyba. 

3. Transporto sektoriaus tobulinimas. Šio prioriteto įgyvendinimui 
būtina sąlyga — transporto sektorius turėtų augti lėčiau nei kiti ekonomi- 
kos sektoriai; skatinti palankesnių aplinkai transporto rūšių — geležinkelio 
ir vandens transporto spartesnę plėtrą. 

Kiti 3 prioritetai yra socialinio pobūdžio (žmonių sveikatos, visuo- 
menės senėjimo ir kitos problemos) [4]. 


9.4. Darnaus vystymosi politika Lietuvoje 


Visos Europos Sąjungos šalys narės, tarp jų ir Lietuva, yra įsiparei- 
gojusios įdiegti darnaus vystymosi principus. Šį siekį sustiprino 2002 m. 
Johanesburge įvykęs pasaulio valstybių susitikimas darnaus vystymosi 
klausimais. Pereinant prie darnaus vystymosi neišvengiamai turi būti 
koordinuojami politiniai veiksmai — derinamos reguliavimo priemonės, 
sprendžiant konkrečias aplinkos problemas, ir ekonominės bei kitos prie- 
monės, šalinant ūkinės-gamybinės veiklos poveikį aplinkai. 

Dabartiniame civilizacijos plėtros etape ekonomikos augimas neat- 
skiriamai susijęs su neigiamu poveikiu aplinkai. Daugėjant žmonių, vis 
intensyviau naudojami gamtos ištekliai ir teršiama aplinka. Buvo prieita 
prie išvados: jei ir toliau daugės žmonių, gamtos išteklių naudojimas 
ir gamyba didės tais pačiais tempais, tai jau XXI a. aplinkos teršimas 
pasieks katastrofišką lygį, ir žmonijos laukia neišvengiama ekologinė 
katastrofa. 

Per pastaruosius 10 metų buvo vartojami šeši angliško termino „su- 
stainable development“ vertimo variantai - harmoningas vystymasis, 
tausojantis vystymasis, tvarus vystymasis, tvari plėtra, darni plėtra, suba- 
lansuotoji plėtra. Priimtas „darnaus vystymosi“ terminas, kaip labiausiai 
atitinkantis šio angliško termino prasmę. 

Plėtra ir apsauga nėra vienas kitam prieštaraujantys dalykai, o racio- 
nalus gamtos išteklių naudojimas yra neatskiriama ne tik ekonominės 
plėtros, bet gamtos apsaugos dalis. 


Darnus vystymasis — tai vystymasis, kai tenkinami dabartiniai 
visuomenės poreikiai ir nemažinamos būsimų kartų galimybės ten- 
kinti savo poreikius. 


Darnaus vystymosi koncepcijos pagrindą sudaro trys vienodos reikš- 

mės aspektai — aplinkos apsauga, ekonomika ir socialinė plėtra. 

Darnaus vystymosi strategija pagrįsta 3 pagrindinėmis nuostato- 

mis: 

+ žmonės nori ir gali ne tik išlikti, bet ir gyventi geromis gyveni- 
mo sąlygomis; 

+ iki šiol žmonija per mažai rūpinosi aplinka ir neracionaliai 
naudojo išteklius, todėl atsidūrė ties riba, keliančia pavojų jai 
pačiai išlikti; 

+ tolesnė visuomenės plėtra turi užtikrinti, kad ekonominės pažan- 
gos vaisiai bus naudojami ne tik paties žmogaus, bet ir aplinkos 
labui. 

Spartėjant globalizacijos tempams, plečiantis ekonominiams ryšiams 

bei aplinkos problemų mastams, darnaus vystymosi nuostatas galima 
įgyvendinti tik bendromis tarptautinėmis pastangomis. 


9.5. Nacionalinė darnaus vystymosi strategija 


Lietuvos Respublikos Vyriausybė 2003 m. patvirtino Nacionalinę 
darnaus vystymosi strategiją (iki 2020 m.) [36]. 

Šioje Strategijoje darnus vystymasis suprantamas kaip aplinkosaugi- 
nių, ekonominių ir socialinių visuomenės tikslų kompromisas, sudarantis 

galimybes pasiekti visuotinę gerovę dabartinei ir ateinančioms kartoms 
neperžengiant leistinų poveikio aplinkai ribų. 

Svarbiausi Lietuvos darnaus vystymosi strateginiai tikslai yra: 

+ suderinti aplinkosaugos, ekonominio ir socialinio vystymosi 

interesus; 
+ užtikrinti švarią aplinką, efektyvų gamtos išteklių naudojimą 
per Strategijos įgyvendinimo laikotarpį (iki 2020 m.); 

+ pagal gamtos išteklių naudojimo efektyvumo rodiklius pasiekti 
esamą ES vidurkį, o pagal aplinkos taršos rodiklius — neviršyti 
ES normatyvų; 

+ įgyvendinti tarptautinių konvencijų, ribojančių aplinkos taršą 

ir poveikį pasaulio klimatui, reikalavimus. 

Strategijoje pateikta aplinkos kokybės ir gamtos išteklių analizė. 
Analizuojant vykstančius aplinkos pokyčius, daugiausia dėmesio skirta 
pagrindiniams aplinkos komponentams - orui, vandeniui, dirvožemiui; 
analizuojamos kraštovaizdžio bei biologinės įvairovės problemos. Prie 
šio bloko priskirtas 1r atliekų tvarkymas. Ekonomikos vystymasis nagri- 
nėtas pagrindinių ūkio šakų — transporto, pramonės, energetikos, žemės 
ūkio ir turizmo — poveikio aplinkai požiūriu. 

Valstybė teisinėmis ir ekonominėmis priemonėmis turi užtikrinti kuo 
geresnę gamtos išteklių apsaugą, efektyvesnį ir taupesnį jų naudojimą, 
kontroliuoti ir reguliuoti poveikį aplinkai, kuo daugiau naudoti vietinius 
atsinaujinančius išteklius ir antrinį atliekų perdirbimą. 

Strategijoje nustatyti 11 darnaus vystymosi prioritetų, iš kurių pami- 
nėtini penki, labiausiai susiję su gamtosauga: 

+ pagrindinių ūkio šakų (transporto, pramonės, energetikos, žemės 

ūkio, būsto, turizmo) poveikio aplinkai mažinimas; 

+ pasaulio klimato kaitos ir jos padarinių švelninimas; 

+ geresnė biologinės įvairovės apsauga; 

+ efektyvesnis gamtos išteklių naudojimas ir atliekų tvarkymas; 

+ geresnė kraštovaizdžio apsauga ir racionalus tvarkymas. 


Strategijos įgyvendinimas 


Strategijos įgyvendinimo pagrindiniai principai yra šie: 

1) dalyvavimo (partnerystės) principas. Ši strategija gali būti sėkmin- 
gai įgyvendinta tik dalyvaujant ir bendradarbiaujant kaip lygiaverčiams 
partneriams įvairioms visuomenės socialinėms grupėms, tarpvalstybi- 
nėms, valstybės, savivaldybių ir nevyriausybinėms institucijoms bei 
asmenims; 

2)vadovavimo (lyderystės) principas. Darnaus vystymosi kryptingu- 
mo užtikrinimas įmanomas tik esant stipriam valstybinio, regioninio ir 
savivaldybių lygmens vadovavimui ir aiškiam funkcijų pasidalijimui; 

3) subsidiarumo principas. Siekiant tinkamai valdyti darnaus vysty- 
mosi procesą, sprendimai turi būti priimami tuo lygmeniu, kuriame jie 
veiksmingiausi; 

4) lygių galimybių principas. Visoms dabarties ir ateities kartoms, vi- 
siems gyventojams turi būti užtikrintos vienodos galimybės naudotis eko- 
nominės ir socialinės raidos rezultatais, turėti švarią ir sveiką aplinką; 

5) susietumo (integralumo) principas. Darnaus vystymosi tikslai ir 
uždaviniai (aplinkosauginiai, ekonominiai ir socialiniai) kiekvieno ūkio 
sektoriaus ar regiono plėtros strategijose, programose, planuose turi būti 
pateikiami kaip visuma; 

6) lankstumo principas. Darnaus vystymosi prioritetai, tikslai, už- 
daviniai, jų įgyvendinimo priemonės turi būti derinami ir tikslinami, 
atsižvelgiant į sparčiai kintančias išorės ir vidaus sąlygas; 

7) atsakomybės (teršėjas moka) principas. Visus socialinius ir eko- 
nominius nuostolius už padarytą žalą aplinkai privalo atlyginti teršėjas 
(vartotojas); 

8) atsipirkimo principas. Turi būti nustatyti ekonominiai ir organi- 
zaciniai veiksniai, didinantys aplinkosaugos priemonių ekonominį efek- 
tyvumą ir užtikrinantys jų atsipirkimą; 

9) prieinamumo principas. Išlaidos, susijusios su aplinkos apsaugos 
ir tvarkymo priemonėmis (atliekų tvarkymas, nuotekų valymas ir kt.), 
neturi būti apmokamos vien tik mokesčių mokėtojų pinigais. 

10) apdairumo principas. Ūkinė veikla turi būti planuojama apdai- 
riai, kad kuo mažiau kenktų aplinkai ir žmonių sveikatai; 

11)ekologinio efektyvumo (dematerializacijos) principas. Gamyba ir 
paslaugos turi augti daug greičiau nei gamtos išteklių naudojimas. Gauti 
daugiau naudojant mažiau — pagrindinis šio principo taikymo tikslas. 

Naudoti kuo daugiau antrinių žaliavų; 

12) pakeitimo (transmaterializacijos) principas. Pavojingos aplinkai 
ir žmonių sveikatai medžiagos turi būti keičiamos nepavojingomis, 0 
išsenkantieji ištekliai — atsinaujinančiais; 

13) mokslo ir žinių bei technologijos pažangos principas. Ūkinė 
veikla, jos plėtotė turi būti pagrįsta šiuolaikiškomis mokslo žiniomis, nau- 
jausiomis aplinkai kuo mažesnį poveikį darančiomis technologijomis. 

Apdairumo (prevencijos) principo labai svarbu laikytis reguliuo- 
jant ekonominį vystymąsi, siekiant neviršyti leistinų poveikio aplinkai 
normų ir išvengti neigiamo poveikio žmonių sveikatai. Tinkamiausios 
taršos prevencijos priemonės — naujausių, aplinkai mažesnį neigiamą 
poveikį darančių technologijų, švaresnės gamybos metodų diegimas, 
platesnis atsinaujinančių energijos ir kitų gamtos išteklių bei antrinių 
žaliavų naudojimas. 

Aplinkos apsaugos srityje valstybė turi kontroliuoti ir reguliuoti po- 
veikį aplinkai ir raginti ūkio subjektus bei valstybės institucijas vykdyti 
neigiamo poveikio aplinkai ir žmonių sveikatai prevenciją, užuot kovojus 
su neigiamais poveikio padariniais. 

Strategijos monitoringui vykdyti nustatyti kiekybiniai darnaus 
vystymosi rodikliai, atsižvelgiant į ES siūlomus rodiklius ir į Lietuvos 
nacionalinę specifiką. Aplinkos būklę apibūdina 18 skirtingų rodiklių, 
iš kurių paminėtini: 

+ šiltnamio reiškinį sukeliančių dujų patekimas į atmosferą; 

+ aplinką rūgštinančių junginių patekimas į atmosferą; 

+ paviršinių vandens telkinių ir požeminio vandens kokybė; 

+ miškų plotas; 

+ saugomų teritorijų plotas; 

+  eroduojamų žemių ir rekultivuojamų teritorijų plotas; 

+ komunalinių, gamybinių ir pavojingų atliekų kiekiai; 

+ organinių medžiagų, azoto ir fosforo patekimas į Baltijos jūrą. 


9.6. Lietuvos Respublikos teritorijos bendrasis planas 


Nuo sugebėjimo naudoti šalies teritoriją, gamtos išteklius, plėtoti 
miestus, ūkį bei infrastruktūrą, saugoti kraštovaizdį ir kultūros paveldą 

priklausys visos visuomenės ateitis ir gyvenamosios aplinkos kokybė. 
Siekiant nustatyti regioninius skirtumus, suformuluoti strateginius valsty- 
bės tikslus ir plėtros kryptis, subalansuoti veiklos prioritetus ir nustatyti 
teritorines jų įgyvendinimo galimybes, 1996-2001 m. parengtas LR 
teritorijos bendrasis planas [37]. Bendrojo plano nuostatos galioja iki 
2020 m. 

LR teritorijos bendrąjį planą LR Seimas patvirtino 2002 m. Planą 
sudaro tekstas ir grafinė dalis (11 žemėlapių). Bendrasis planas yra pagrin- 
dinis planavimo dokumentas, reglamentuojantis šalies teritorijos naudo- 
jimo ir tvarkymo ilgalaikę strategiją. Planas yra privalomas dokumentas 
visoms valstybės institucijoms, priimančioms sprendimus, susijusius su 
teritorijos naudojimu, tvarkymu bei apsauga. 

Svarbiausias bendrojo plano principas — darni šalies teritorijos plėt- 
ra, nedarant žalos kraštovaizdžiui, nepažeidžiant dabartinės ir būsimųjų 
kartų interesų, išsaugant ir stiprinant šalies savitumą. Skiriami šie raidos 
tikslai: 

+ išlaikyti ir stiprinti turimą sveikos aplinkos, kraštovaizdžio ir 

biologinės įvairovės apsaugos, gamtinio karkaso sistemą; 

+ garantuoti šalies ir regionų savitumą sudarančių gamtinių ir 
kultūrinių aplinkos vertybių efektyvią apsaugą ir racionalų 
naudojimą; 

+ užtikrinti ekologiškai pagrįstą kraštotvarkos programų realiza- 
vimą; 

+ integruoti kraštovaizdžio ir biologinės įvairovės reikalavimus 
į visų ūkio šakų veiksmų planus. 

Biologinei įvairovei apsaugoti svarbių teritorijų sistema identifikuota 

pagal Europos Tarybos ekspertų parengtas rekomendacijas. 

LR teritorijos bendrasis planas yra svarbi valstybės valdymo prie- 
monė: jis padeda suderinti visuomenės raidą veikiančių subjektų — vals- 
tybės, apskričių, vietos savivaldybių — interesus teritorijos atžvilgiu, taip 
pat padės nuolat stebėti teritorijos raidos pokyčius bei į juos tinkamai 
reaguoti. 

Bendrasis planas reikalingas rengiant tarptautinius Baltijos jūros 
regiono bei kitus dvišalius ir daugiašalius projektus su kaimyninėmis 
šalimis. 

10 skyrius 


TARPTAUTINIŲ ORGANIZACIJŲ 
APLINKOSAUGINĖ VEIKLA 


Intensyvėjant žmonijos ekonominei veiklai, poveikis aplinkai tampa 
vis intensyvesnis ir įvairesnis. Daugelis aplinkosauginių problemų yra 
sunkiai išsprendžiamos. Joms ištirti ir sprendimo būdams rasti reikia 
įvairiapusiškų ir brangiai kainuojančių mokslinių tyrimų. Daug lėšų 
reikia įgyvendinant priemones tinkamai aplinkos kokybei palaikyti. To- 
kias priemones kai kurioms valstybėms įgyvendinti sunku, o kartais ir 
visai neįmanoma. Tai įmanoma tik suvienijus kelių ar daugelio valstybių 
jėgas ir finansinius išteklius. Tokias funkcijas gali atlikti tarptautinės 
organizacijos. 

Tarptautinės organizacijos, atsižvelgiant į jų teisinį statusą, būna 
tarpvyriausybinės ir nevyriausybinės, o pagal kompetenciją — bendrosios 
kompetencijos ir turinčios aplinkosauginę kompetenciją. 

Šių organizacijų veiklos objektu gali būti gyvosios ar negyvosios 
aplinkos komponentai (oras, vanduo, miškai, gyvūnija, augalija ir kt.) 
arba gamtiniai objektai (jūros, geologiniai dariniai ir kt.), gyvūnų ar 
augalų rūšys. 

Tarptautinės organizacijos sudaro galimybę suvienyti valstybių 
gamtosauginę veiklą, nepaisant jų politinio pobūdžio ar ekonominės 
būklės. 

Šiuo metu aplinkos apsaugos politiką kuria ne vien tik valstybės. 
Tarptautinės aplinkos apsaugos politikai didelę įtaką turi tarptautinės 
organizacijos. 

10.1. Tarptautinių tarpvyriausybinių 
organizacijų aplinkosauginė veikla 


Prie tarpvyriausybinių organizacijų priskiriamos Jungtinės tautos 
(JT) ir jos padaliniai [16, 41]. 

Pastaruoju metu valstybių pastangas aplinkosauginėms problemoms 
spręsti koordinuoja tarptautinės organizacijos. Viena iš tokių organi- 
zacijų yra Jungtinių Tautų aplinkos programa (angl. United Nations 
Environment Programme — UNEP), kuri sudaro galimybes tokiam ben- 
dradarbiavimui. 

UNEP įsteigta 1972 m. Jos veikloje dalyvauja 58 šalys ir ji turi atsto- 
vybes daugelyje valstybių Europoje ir Pietų Amerikoje. Organizacijos 
veikla įvairiapusė. UNEP turi didelę įtaką koordinuojant tarptautinės 
reikšmės akcijas, ji bendradarbiauja su kitomis organizacijomis nustatant 
aktualiausias aplinkosaugines problemas, remia ir prisideda organizuojant 
mokslinius tyrimus, konferencijas ir derybas. 

Pagrindiniai UNEP veiklos tikslai yra: 

+ plėtoti tarptautinį aplinkosauginį bendradarbiavimą; 

+ koordinuoti Jungtinių Tautų veiklą aplinkosaugoje; 

+ pasauliniu ir regioniniu lygiu derinti aplinkos apsaugos poli- 

tiką. 

Vykdant Rio de Žaneiro konferencijoje (1992 m.) priimtą progra- 
minį dokumentą „Darbotvarkė - XXI amžius“ UNEP veiklos prioritetu 
tapo aplinkos apsaugos politikos formavimas, aplinkos būklės vertinimas 
ir aplinkos apsaugos veiklos valdymas. 

Daugiausia dėmesio UNEP skiria atmosferos ozono sluoksnio plonė- 
jimo, klimato kaitos, biologinės įvairovės ir kitoms problemoms spręsti. 
UNEP daug prisidėjo kuriant tarptautinę aplinkosauginę teisę, rengiant 
daugelį svarbių konvencijų [8, 16]. 


10.2. Tarptautinių nevyriausybinių organizacijų 
aplinkosauginė veikla 


Iki 2000 m. pasaulyje buvo apie 200 tarptautinių nevyriausybinių or- 
ganizacijų (NVO). Daugumos iš jų pagrindinė veikla yra gamtosauga, ir 

jos specializuojasi gamtos objektų (paukščių, gyvūnų) ar gamtinių išteklių 
(oras, vanduo) apsaugos srityje. Kitos tarptautinės nevyriausybinės orga- 
nizacijos (mokslo, švietimo, sveikatos apsaugos, ekonomikos, religijos) 
gamtosauginę veiklą derina su pagrindine savo veiklos funkcija [18]. 

Labiausiai žinomos nevyriausybinės organizacijos yra Pasaulio 
gamtos fondas, Žemės draugai, Žalioji taika (Greenpeace), Pasaulio 
išteklių institutas, Pasaulio gamtos apsaugos sąjunga. Jos savo veikla 
daug prisidėjo kuriant ir įgyvendinant tarptautinės aplinkos apsaugos 
teisę ir politiką. Organizacijos yra daugelio tarptautinių pasitarimų ir 
konferencijų dalyvės. 

Vyriausybėms pavedus NVO atlieka mokslinius tyrimus, įvairias 
gamtosauginių projektų ekspertizes. Pavyzdžiui, Pasaulio gamtos ap- 
saugos sąjunga (World Conservation Union) leidžia Raudonąsias kny- 
gas, kuriose aprašo nykstančias gyvūnų ir augalų rūšis, kasmet skelbia 
sąrašą rūšių, kurioms gresia išnykimo pavojus, pateikia aplinkosauginę 
informaciją apie parkus, saugomas teritorijas. Sąjunga daug prisideda 
rengdama svarbiausias tarptautines aplinkosaugines sutartis, konsultuoja 
vyriausybes, teikia mokslinę-techninę informaciją, renka ir analizuoja 
informaciją aplinkos apsaugos klausimais [14]. 

Tarptautinės nevyriausybinės organizacijos pagal jų veiklos pobūdį 
ir kitus požymius gali būti suskirstytos į 4 grupes: 

1. Pagal priklausomybę Jungtinėms Tautoms (JT): 

+ organizacijos, kurios priklauso JT globai ar susijusios su JT; 

+ regioninės organizacijos, nepriklausančios JT; 

+ organizacijos, įsteigtos aplinkosauginiais ar kitais tarptautiniais 

susitarimais. 

2. Per pastaruosius du dešimtmečius aktyviau pasireiškusias NVO 
organizaciniu atžvilgiu galima suskirstyti į 6 kategorijas [15]: 

+ mokslinės bendrijos (angl. scientific community); 

+ aplinkosauginės grupės ir asociacijos (angl. n0n-profit environ- 

mental groups and associations); 

+ privačios kompanijos bei prekybos koncernai (angl. private 

companies and business concerns); 

+ teisinės organizacijos; 

+ akademinės bendrijos (angl. academic community); 

privačių asmenų grupės (angl. individuals). 


3. Pagal veiklos pobūdį skirstomos į 4 grupes: 


mokslinės NVO. Prie tokio tipo priskiriama Pasaulio gamtos 
apsaugos sąjunga (IUCN); 

institutai ir centrai, įsteigti informacijai kaupti ir platinti, šviesti, 
konsultuoti; 

NVO, vykdančios konkrečias aplinkosaugines programas. Šio 
tipo NVO yra daugiausia, ypač Pietų Amerikoje, Vakarų Euro- 
poje. Tai daugianacionalinės NVO, pvz., Žemės draugai, Žalioji 
taika (Greenpeace); 


Ketvirtą grupę sudaro organizacijos, susijusios su verslu, prekyba. 

Šios 4 NVO grupės atlieka didelį aplinkosauginį darbą, kiekvienos iš 
jų darbas yra savitas ir skirtingas. NVO veikia daugelyje valstybių ir ten 
turi savo atstovybes, bendrauja su vyriausybėmis ir tarpvyriausybinėmis 
organizacijomis formuojant tarptautinę aplinkos apsaugos politiką. 

Tarptautinių organizacijų veikla yra įvairiapusiška. Jos veikia pa- 
vieniui ar kelios kartu ir sprendžia įvairias teisinio, įstatymų leidybos ar 
administracinio pobūdžio gamtosaugines problemas: 


kooperuoja ir koordinuoja valstybių gamtosauginę veiklą tarp- 
tautiniu mastu; 

gauna ir platina reikiamą informaciją, užtikrina keitimąsi infor- 
macija, 

organizuoja valstybių, valstybių ir organizacijų konsultacijas; 
inicijuoja įstatymų leidybą, standartų rengimą, taisyklių priėmi- 
mą; 

kontroliuoja aplinkosauginių standartų, įsipareigojimų laikymą- 
si ir įgyvendinimą. 


10.2.1. Tarptautinės nevyriausybinės organizacijos 


Svarbiausios tarptautinės nevyriausybinės organizacijos yra šios: 

Pasaulio gamtos fondas (angl. World Wildlife Fund (WWF); 
Tarptautinė gamtos ir išteklių apsaugos sąjunga (angl. /nterna- 
tional Union for Conservation of Nature and Natural Resources 
(IUCN); 


+ Žalioji taika (angl. Greenpeace); 

+ Žemės draugai (angl. Friends of Earth International (FOE); 

+ Europos saugomų teritorijų asociacija (angl. Eurosite); 

+ Europos aplinkos biuras (angl. European Environment Bureau 

(EEB); 
+ Švarios Baltijos koalicija (angl. Coalition Clean Baltic 
(CCB); 

+ Už švarią Baltiją (angl. Keep Baltic Tidy (KBT); 

+ Pasaulio išteklių institutas (angl. World Resources Institute); 

+ žaliųjų organizacijos. 

Nevyriausybinės organizacijos daro nemažą įtaką aplinkosaugos 
politikai priimant sprendimus, susijusius su gamtos išteklių naudojimo, 
apsaugos ir kitais klausimais. 

Greenpeace (Žalioji taika; į lietuvių kalbą ne visada verčiamas, 
dažnai lietuviškuose tekstuose naudojamas angliškas pavadinimas) 
įkurta 1971 m. Kanadoje, turint tikslą pasipriešinti branduolinio ginklo 
požeminiams bandymams Aliaskoje. Dabar Greenpeace yra tarptautinė 
organizacija, kuri rengia globalinio lygio aplinkos apsaugos kampanijas. 
Siekdama išsaugoti savo, kaip nepriklausomos organizacijos statusą, ji 
nepriima lėšų iš valstybių ir korporacijų; savo veiklai vykdyti naudojasi 
tik nepriklausomų fondų ir savo šalininkų bei rėmėjų lėšomis. 

Greenpeace 41 valstybėje turi savo atstovybes. Pagrindiniai veiklos 
tikslai — uždrausti branduolinį ginklą, išsaugoti biologinę pasaulio įvairo- 
vę ir mažinti aplinkos taršą. Daugiausia dėmesio organizacija skiria jūrų 
ir vandenynų apsaugai nuo bet kokios taršos bei vandenynų gyvūnijos 
(žuvų, delfinų, ypač — banginių) apsaugai. Greenpeace veikloje dalyvau- 
ja apie 2,8 milijono žmonių visame pasaulyje (2005 m. duomenys) [7]. 

Greenpeace pakankamai tiksliai apibūdina gamtos apsaugos prasmę: 
„Ir tik tada, kai bus nukirstas paskutinis medis, kai bus užteršta pasku- 
tinė upė ir paskutinė žuvis sugauta, mes suprasime, kad pinigai — neval- 
gomi“. 

Pasaulio gamtos fondas įkurtas 1961 m. Fondas yra viena iš di- 
džiausių nepriklausomų aplinkosauginių organizacijų pasaulyje. Jo 
veikla aprėpia daugiau kaip 100 valstybių visame pasaulyje. Šios orga- 
nizacijos tikslas yra išsaugoti biologinę įvairovę pasaulyje, sustabdyti 

aplinkos būklės blogėjimą ir siekti, kad žmonijos ir gamtos santykiai 
būtų darnūs. Pasaulio gamtos fondo veikloje dalyvauja apie 5 milijonus 
žmonių (2005 m. duomenys). Fondas bendradarbiauja su viso pasaulio 
valstybių vyriausybėmis ir siekia apsaugoti nuo išnykimo retas ir nyks- 
tančias rūšis, steigia saugomas teritorijas, kuriose saugotinos rūšys galėtų 
išgyventi ir daugintis [7]. 

Žemės draugai įsteigta 1971 m. Ši organizacija yra visame pasaulyje 
esančių nepriklausomų aplinkosauginių organizacijų federacija. 2001 m. 
organizacija turėjo savo atstovybes 70-je valstybių. Žemės draugai 
2002 m. turėjo apie milijoną narių ir jai pritariančių bei ją palaikančių 
bendraminčių. Žemės draugai daugiausia dėmesio skiria branduoliniam 
ginklui uždrausti, pasaulio gyventojų skaičiui kontroliuoti, industrinei tar- 
šai mažinti ir miestų žmonių gyvenamajai aplinkai gerinti. Daug dėmesio 
skiriama klimato kaitai kontroliuoti, miškų kirtimui sustabdyti, valstybių 
teisei apsispręsti, ar naudoti genetiškai modifikuotą maistą. Šios organiza- 
cijos nariai savo darbu siekia stabdyti pasaulio aplinkos būklės blogėjimą, 
išsaugoti pasaulio biologinę, kultūrinę ir etninę įvairovę [7]. 

Tarptautinė gamtos ir jos išteklių apsaugos sąjunga įsteigta 1948 m. 
Sąjungos veikloje dalyvauja 78 valstybės, 112 vyriausybinių ir 735 ne- 
vyriausybinės organizacijos, apie 10 000 mokslininkų ir ekspertų iš 181 
šalies. Sąjungos misija yra daryti įtaką pasaulio visuomenei, padėti jai 
apsaugoti gamtos vientisumą ir biologinę įvairovę. Sąjunga labiausiai 
žinoma kaip Raudonosios knygos sudarytoja, į kurią įrašomos nykstan- 
čios gyvūnų ir augalų rūšys. Knyga yra viena iš veiksmingų priemonių 
plėtojant šalių ir tarptautinę gamtos apsaugos politiką [7]. 

Švarios Baltijos koalicija įkurta 1990 m. Helsinkyje. Svarbiausias 
koalicijos tikslas — kartu su kitomis panašių tikslų siekiančiomis aplin- 
kosauginėmis organizacijomis prie Baltijos jūros— apsaugoti Baltijos 
jūros aplinką, jos gamtos išteklius. Koalicija protestuoja prieš pramonės 
ir žemės ūkio, laivybos žalingą poveikį Baltijos jūrai. Koalicijos veikla 
nukreipta prieš naftos įrenginių statybą jūroje, ypač prieš gręžinių statybą 
naftai iš jūros dugno išgauti. 

Pasaulio išteklių institutas buvo įsteigtas 1982 m. Instituto veiklos 
sritis — tirti ir analizuoti pasaulio išteklius, nagrinėti klimato kaitos pro- 
blemas, jūrų ekosistemas [7]. 

10.2.2. Nevyriausybinių organizacijų veikla priimant ir 
įgyvendinant tarpvalstybines sutartis ir nutarimus 


Nevyriausybinė organizacija — tai laisva piliečių įkurta demo- 
kratinė organizacija, kuri tarnauja visuomenės ar jos grupių labui, 
nesiekia pelno ir nesiekia tiesiogiai dalyvauti valdant visuomenę. 


NVO yra tas visuomenės branduolys, kuris suteikia galimybę žmo- 
nėms susiburti, spręsti kylančias problemas, atstovauti savo pačių inte- 
resams įvairiose institucijose [85]. 

Tuo metu, kai žaliųjų partijos išeina į politinę areną, daugelyje pa- 
saulio šalių aktyviai veikia aplinkosauginės (NVO). 

Tikslaus nevyriausybinių organizacijų skaičiaus nėra; įvairiuose 
informaciniuose šaltiniuose pateikiama skirtingų duomenų. Manoma, 
kad dabar pasaulyje yra daugiau nei 100 tūkst. dirbančių aplinkosauginį 
darbą NVO [7]. Šios organizacijos pagal veiklos mastą ir apimtį gali būti 
skirstomos į tris kategorijas: tarptautines, regionines, lokalines. 

Intensyviai NVO pradėjo steigtis nuo 1970 m. Jų veikla buvo susi- 
jusi su globalinėmis aplinkos problemomis — klimato kaita, atmosferos 
ozono sluoksnio plonėjimu, biologinės įvairovės mažėjimu. Dauguma 
NVO savo veiklą plėtoja Šiaurės pusrutulio valstybėse, jos turi savo atsto- 
vybes besivystančiose šalyse. Dažniausiai tarptautinio lygio NVO veikla 
nukreipta kuriai nors vienai problemai spręsti, pvz., banginių medžioklei 
uždrausti, prekiauti dramblio kaulu, tarptautiniu mastu sureguliuoti pre- 
kybą pavojingomis atliekomis, klimato kaitos procesui stabilizuoti. 

Tarptautinio lygio NVO daug prisidėjo prie Stokholmo Deklara- 
cijos dėl žmogų supančios aplinkos (1972 m.), Rio de Žaneiro Dekla- 
racijos dėl aplinkos apsaugos ir plėtros (1992 m.), Klimato kaitos kon- 
vencijos dokumentų rengimo, svarstymo ir priėmimo. Dalyvaudamos 
tarptautinėse derybose, NVO teikia papildymus ar siūlymus teisės aktų 
projektams, atlieka mokslinę ekspertizę. NVO stebi, kaip vyriausybės ir 
korporacijos laikosi įsipareigojimų ir juos vykdo saugodamos aplinką. 

Nevyriausybinės organizacijos turi daug įtakos pasitelkdamos tarp- 
tautinę aplinkos apsaugos teisę įvairioms gamtosauginėms problemoms 
spręsti. Jos gali nustatyti, kokioms problemoms spręsti reikia tarptauti- 

nės teisės veiksmų, dažnai kaip stebėtojos dalyvauja derybose, priimant 
sutartis. Nevyriausybinės organizacijos turi galimybę naudoti įvairias 
priemones, kad būtų įgyvendinamos sąlygos ir įsipareigojimai, priimti 
regioniniu ar pasauliniu lygiu [15]. 

NVO veikla yra įvairiapusiška. NVO organizacijos dalyvauja 
tarptautinėse konferencijose, tarptautinėse organizacijose ir įvairiose 
tarpvalstybinėse derybose aplinkos apsaugos klausimais. Dažnai NVO 
renginiai vyksta tuo pačiu metu, kaip ir įvairių tarptautinių institucijų 
renginiai (pasitarimai, konferencijos). Rio de Žaneiro konferencijos 
metu (1972 m.) vyko įvairių NVO renginių, kuriuose dalyvavo apie 30 
tūkst. atstovų. Johanesburgo viršūnių susitikime dalyvavo per 22 tūkst. 
dalyvių, daugiau nei 8 tūkst. nevyriausybinių organizacijų. 

Stokholmo konferencijoje (1972 m.) dalyvavo apie 400, o Rio de Ža- 
neiro konferencijoje (1992 m.) — apie 600 nevyriausybinių organizacijų. 
JT konferencijoje dėl dykumų plitimo ribojimo pasaulyje (Nairobis, 
1977 m.) dalyvavo 8 tarptautinės vyriausybinės ir 65 nevyriausybinės 
organizacijos. 

NVO veikla aktyvėja parengiamosiose derybose ir konferencijose, 
kuriose jos dalyvauja stebėtojo teisėmis. Tarp daugelio NVO delegacijų 
yra mokslininkų, ekonomistų, teisininkų, įvairių sričių ekspertų. Turimi 
mokslinių tyrimų duomenys, sukaupta įvairaus pobūdžio informacija 
yra nauja ir tiksli. Tai turi įtaką derybų, kuriose dalyvauja NVO atstovai, 
rezultatams [8]. 


10.3. Aplinkosauginių NVO veikla Lietuvoje 


Lietuvoje nevyriausybinės organizacijos pradėjo kurtis po Nepriklau- 
somybės atkūrimo 1991 m. Lietuvoje yra apie 80—100 nevyriausybinių 
organizacijų [24], susijusių su ekologijos, aplinkosaugos ir darnaus vys- 
tymosi sritimis. Tai įvairūs fondai, draugijos, asociacijos, centrai, klubai 
ir būreliai. Šių organizacijų įvairovė labai plati ir įvairialypė: tai gamtos 
apsaugos draugijos, profesinės bendrijos (botanikų, mikologų, teriolo- 
gų, dendrologų ir kt.), nedidelės specifinės paskirties bendrijos (pvz., 
turinčių tikslą išsaugoti balinį vėžlį). Pagrindiniai jų uždaviniai — kelti 

visuomenės aplinkosauginę kultūrą, įtraukti visuomenę į aplinkosaugos 
problemų sprendimą, ugdyti pagarbą ir meilę gamtai. 

Svarbiausios žinomos nevyriausybinės organizacijos yra šios: 

+ Aplinkos apsaugos politikos centras; 

+ Lietuvos žaliųjų judėjimas; 

+ Lietuvos gamtos fondas; 

+ Lietuvos ornitologų draugija; 

+ Lietuvos miško savininkų asociacija; 

+ Gamtos apsaugos draugija; 

+ Draugija Lietuvai gražinti. 

Paminėtinos dar keletas NVO: Aplinkosaugos informacijos centras, 
Regioninis aplinkosaugos centras, Rusnės gamtos fondas, „Žvejonė“ 
ir kt. 

Lietuvos gamtos fondas (LGF), įkurtas 1991 m., yra visuomeninė 
gamtosauginė organizacija, skatinanti ir remianti įvairią su gamtos ap- 
sauga susijusią veiklą. Tai pirmoji Lietuvoje visuomeninė organizacija, 
kaupianti lėšas įvairioms gamtosauginėms programoms ir projektams 
remti. Lietuvos gamtos fondas veikia kaip paramos ir labdaros organiza- 
cija. Jo steigėjus sudaro apie 30 įvairių gamtosaugos sričių specialistų, 
visuomeninių organizacijų bei verslo atstovų. LGF bendradarbiauja su 
valstybinėmis, savivaldos, mokslo, nevyriausybinėmis bei privačiomis 
organizacijomis. Su aplinkosaugos politika susijusi LGF Baltijos kranto 
ir Kuršių marių apsaugos programa. 

LGF į savo organizaciją priėmė daugelis tarptautinių NVO. LGF 
yra Pasaulio gamtos fondo (WWF) organizacija partnerė, atstovaujanti 
WWF Baltijos programos interesams. 

Lietuvos nevyriausybinės aplinkosauginio profilio organizacijos vis 
glaudžiau bendradarbiauja su tarptautinėmis NVO organizacijomis — „Pa- 
saulio žaliųjų organizacija“ (Greenpeace) „Žemės draugais“ (Friends of 
the Earth), „Baltijos aplinkos forumu“ (BEF). 

Globalinio atšilimo padariniai 


VIETOJE PABAIGOS 


Mokomojoje knygoje aptartos Lietuvos aplinkos apsaugos proble- 
mos, jų sprendimo būdai ir rezultatai, išnagrinėta šalies aplinkos apsaugos 
politika ir jos įgyvendinimas iki 2007 m pabaigos. 

Gyvenimas nesustoja ir iškelia naujų problemų. Klimato kaitos pro- 
blema ir toliau išlieka labai aktuali. 

2007 metų pradžioje įvyko 4 tarptautiniai forumai svarbiais žmonijai 
aplinkos apsaugos klausimais. 

Sausio pabaigoje Briuselyje vyko Europos Sąjungos valstybių ap- 
linkos ministrų pasitarimas. Dalyviai aptarė savo atstovaujamų šalių 
aplinkos apsaugos politiką po 2012 metų, kai baigsis Klimato kaitos 
konvencijos Kioto protokole įrašytas šalių įsipareigojimas 8 Yo sumažinti 
į atmosferą išleidžiamų dujų kiekį, palyginti su 1990 metais. 

Pasitarimo dalyviai susitarė siekti, kad Europos valstybės ir toliau 
mažintų išleidžiamų dujų kiekį ir per 2012-2020 metus, palyginti su 
1990 m., sumažintų atmosferos taršą 20 Yo. 

Vasario pradžioje Kenijos sostinėje Nairobyje įvyko tarptautinis fo- 
rumas dėl globalizacijos įtakos aplinkai. Forume dalyvavo 140 valstybių 
vyriausybių, tarptautinių aplinkosaugos bei prekybos organizacijų, taip 
pat nevyriausybinių organizacijų vadovai ir atstovai. Nors globalizacija ir 
suteikia daugiau galimybių valstybėms vystytis, dėl jos kyla vis daugiau 
aplinkosaugos problemų. Didėjant vartojimui ir gamybai, mažėja gamtos 
išteklių, daugiau teršiama aplinka, keičiasi klimatas [90]. 

Vasario mėnesį Paryžiuje įvyko Jungtinių Tautų konferencija klimato 
atšilimo klausimais. Į konferenciją susirinko apie 500 žymiausių pasaulio 
mokslininkų ir ekspertų. Konferencijos dalyviai pateikė ataskaitą apie 
klimato pokyčius. Viena iš pagrindinių pasaulio ateities grėsmių yra 
nuolat didėjantis į atmosferą išleidžiamų šiltnamio reiškinį sukeliančių 
dujų kiekis. Prognozuojama, kad iki šio amžiaus vidurio ištirps Arkties 
vandenyno ledas, tikėtina, kad padažnės karščio bangos ir tropinės aud- 
ros [91]. 

Po šios konferencijos ten pat, Paryžiuje, įvyko aplinkosaugos 
klausimams skirta konferencija „Žemės piliečiai,“ kurioje dalyvavo 60 
valstybių vyriausybių atstovai, mokslininkai, žymūs visuomenės veikė- 
jai. Konferencijos tikslas — sutelkti tarptautinės bendrijos jėgas ir imtis 
ryžtingesnių veiksmų rūpinantis pasaulio ekologine padėtimi. Dalyviai 
svarstė klimato kaitos, biologinės įvairovės, vandens išteklių mažėjimo, 
aplinkos taršos problemas. Konferencijos „Žemės piliečiai“ dalyviai 
pabrėžė, kad per dešimtmetį (1995-2005 m.) dujų tarša ne sumažėjo, 
bet padidėjo 20 96 [92]. 

„Visos valstybės, net pačios mažiausiosios, turi prisidėti sprendžiant 
klimato kaitos problemas, nes su šia kaita susijusius skaudžius gamtos 
šalyje jis gyventų, “ — šioje konferencijoje kalbėjo Lietuvos aplinkos 
ministras A. Kundrotas. 

